Návrh

Zákon
z ……….. 2002

Trestný zákon

Národná rada Slovenskej republiky sa uzniesla na tomto zákone:

P R V Á   č a s ť

V š e o b e c n á   č a s ť

§ 1
Predmet a účel zákona

	(1) Tento zákon upravuje základy trestnej zodpovednosti, druhy trestov, ochranných opatrení, ich ukladanie a skutkové podstaty trestných činov.
	(2) Účelom  tohto zákona je ochrana práv a oprávnených záujmov fyzických               a právnických osôb, záujmov spoločnosti, ústavného zriadenia Slovenskej republiky             a všeobecných pravidiel medzinárodného práva pred trestnými činmi.
(3) Prostriedkami na dosiahnutie účelu tohto zákona sú hrozba trestami, ukladanie       a výkon trestov a ochranné opatrenia.

I. HLAVA 

ZÁKLADY   TRESTNEJ   ZODPOVEDNOSTI

Prvý diel 

Pôsobnosť trestných zákonov

§ 2

	(1) Trestnosť činu sa posudzuje podľa zákona účinného v čase, keď bol čin spáchaný; podľa neskoršieho zákona alebo zákona účinného v čase, keď sa o trestnom čine rozhoduje sa trestnosť činu posudzuje len vtedy, ak je to pre páchateľa priaznivejšie.
(2) Páchateľovi možno uložiť len taký druh trestu, ktorý dovoľuje uložiť zákon v čase, keď sa o trestnom čine rozhoduje.
(3) O ochrannom opatrení sa rozhodne vždy podľa zákona účinného v čase, keď sa o ochrannom opatrení rozhoduje.

§ 3

(1) Podľa tohto zákona sa posudzuje trestnosť činu, ktorý bol spáchaný na území Slovenskej republiky.
(2) Trestný čin sa považuje za spáchaný na území Slovenskej republiky, ak páchateľ
a)	sa dopustil konania na jej území, ak porušenie alebo ohrozenie záujmu chráneného týmto záujmom nastalo alebo malo nastať celkom alebo sčasti mimo jej územia alebo 
b)	tu porušil alebo ohrozil záujem chránený týmto zákonom alebo ak tu mal nastať aspoň sčasti taký následok, aj keď  sa konania dopustil mimo územia Slovenskej republiky.
(3) Podľa tohto zákona sa posudzuje aj trestnosť činu, ktorý bol spáchaný mimo územia Slovenskej republiky na palube lode plávajúcej pod štátnou vlajkou Slovenskej republiky alebo lietadla označeného výsostným znakom Slovenskej republiky.

§ 4

	Podľa tohto zákona sa posudzuje aj trestnosť činu, ktorý mimo územia Slovenskej republiky spáchal jej občan alebo osoba bez štátnej príslušnosti, ktorá má na území Slovenskej republiky trvalý pobyt alebo cudzinec, ktorý má na území Slovenskej republiky trvalý pobyt.

§ 5

	(1) Podľa tohto zákona sa posudzuje trestnosť trestných činov uvedených v prvej, ôsmej a trinástej hlave osobitnej časti aj vtedy, ak taký trestný čin spáchal mimo územia Slovenskej republiky cudzí štátny príslušník alebo osoba bez štátnej príslušnosti, ktorá nemá na území Slovenskej republiky trvalý pobyt.
	(2) Podľa tohto zákona sa posudzuje aj trestnosť činu, ak bol čin spáchaný mimo územia Slovenskej republiky proti občanovi Slovenskej republiky a v mieste činu je čin trestný, alebo ak miesto činu nepodlieha žiadnej trestnej právomoci.
	
§ 6

	(1) Podľa tohto zákona sa posudzuje trestnosť činu spáchaného mimo územia Slovenskej republiky cudzím štátnym príslušníkom alebo osobou bez štátnej príslušnosti, ktorá nemá na území Slovenskej republiky trvalý pobyt len aj vtedy, 
a)	keď je čin trestný aj podľa zákona účinného na území Slovenskej republiky a
b)	keď páchateľ bol zadržaný alebo zatknutý na území Slovenskej republiky a nebol vydaný  na trestné stíhanie cudziemu štátu.
(2) Páchateľovi však nemožno uložiť trest prísnejší než aký ustanovuje zákon štátu na území ktorého bol trestný čin spáchaný.

§ 7

(1) Trestnosť činu sa posudzuje podľa tohto zákona aj vtedy, ak to ustanovuje medzinárodná zmluva, vyhlásená spôsobom ustanoveným zákonom, ktorou je Slovenská republika viazaná.
	
(2) Ustanovenie § 3 až § 6 sa nepoužijú, ak to nepripúšťa vyhlásená medzinárodná zmluva, ktorou je Slovenská republika viazaná.

Druhý diel

Pojem trestného činu

§ 8
Trestný čin

	Trestným činom je protiprávny čin, ktorého znaky sú uvedené v tomto zákone.

§ 9
Druhy trestných činov

(1) Trestnými činmi sú prečiny a zločiny.
(2) Prečinom je
a)	trestný čin, za ktorý tento zákon v osobitnej časti dovoľuje uložiť trest odňatia slobody neprevyšujúci päť rokov alebo  
b)	trestný čin spáchaný z nedbanlivosti, aj keď tento zákon dovoľuje zaň uložiť trest odňatia slobody prevyšujúci päť rokov.
(3) Nejde o prečin, ak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa, je jeho protiprávnosť nepatrná.
(4) Zločinom je trestný čin, za ktorý tento zákon dovoľuje uložiť trest odňatia slobody prevyšujúci päť rokov, ak nejde o trestný čin spáchaný z nedbanlivosti.
(5) O zločin ide aj vtedy, ak v prísnejšej skutkovej podstate úmyselného prečinu je stanovená sadza trestu odňatia slobody prevyšujúca päť rokov.
(6) Obzvlášť závažným zločinom je zločin, na ktorý tento zákon ustanovuje trest odňatia slobody s dolnou hranicou najmenej osem rokov.

§ 10
Miesto spáchania trestného činu

	Miestom spáchania trestného činu je každé miesto, na ktorom páchateľ konal alebo opomenul konať hoci bol povinný konať alebo na ktorom následok predpokladaný trestným činom nastal alebo podľa predstavy páchateľa nastať mal.

§ 11
Príprava na zločin

(1) Príprava spočíva v úmyselnom organizovaní zločinu, prispôsobovaní prostriedkov alebo nástrojov na jeho spáchanie, v spolčení, zhluknutí, návode alebo pomoci na taký zločin alebo v inom úmyselnom vytváraní podmienok pre jeho spáchanie, ak páchateľ svojím konaním nezačal napĺňať základné znaky objektívnej stránky skutkovej podstaty zločinu a nedošlo k pokusu ani dokonaniu trestného činu.

(2) Príprava je trestná podľa trestnej sadzby ustanovenej na zločin, ku ktorému smerovala, ak tento zákon v osobitnej časti neustanovuje niečo iné.
(3) Trestnosť prípravy zaniká ak páchateľ dobrovoľne
a)	upustil od ďalšieho konania smerujúceho k spáchaniu zločinu a odstránil nebezpečenstvo, ktoré vzniklo záujmu chránenému týmto zákonom z podniknutej prípravy alebo
b)	urobil o príprave na zločin oznámenie v čase keď nebezpečenstvo, ktoré vzniklo záujmu chránenému týmto zákonom z podniknutej prípravy, mohlo byť ešte odstránené. Oznámenie treba urobiť orgánu činnému v trestnom konaní alebo polícii. Vojak môže namiesto toho urobiť oznámenie svojmu nadriadenému alebo služobnému orgánu. Osoba vo výkone trestu odňatia slobody alebo vo výkone väzby, môže toto oznámenie urobiť aj príslušníkovi Zboru väzenskej a justičnej stráže.
(4) Ustanovením odseku 3 však nie je dotknutá trestnosť páchateľa za iný trestný čin, ktorý už týmto svojím konaním spáchal.

§ 12
Pokus trestného činu

(1) Pokusom je konanie, ktoré bezprostredne smeruje k dokonaniu trestného činu, ktorého sa páchateľ dopustil v úmysle spáchať trestný čin, ak k dokonaniu trestného činu nedošlo.
(2) Pokus je trestný podľa trestnej sadzby ustanovenej za dokonaný trestný čin.
	(3) Trestnosť pokusu zaniká, ak páchateľ dobrovoľne
a)	upustil od ďalšieho konania potrebného na dokonanie trestného činu a odstránil nebezpečenstvo, ktoré vzniklo záujmu chránenému týmto zákonom s podniknutého pokusu alebo
b)	urobil o pokuse trestného činu oznámenie v čase, keď nebezpečenstvo, ktoré vzniklo záujmu chránenému týmto zákonom z podniknutého pokusu mohlo byť ešte odstránené. Oznámenie treba urobiť orgánu činnému v trestnom konaní alebo polícii. Vojak môže namiesto toho urobiť oznámenie svojmu nadriadenému alebo služobnému orgánu. Osoba vo výkone trestu odňatia slobody alebo vo výkone väzby môže toto oznámenie urobiť aj príslušníkovi Zboru väzenskej a justičnej stráže. 
	(4) Ustanovením odseku 3 nie je dotknutá trestnosť páchateľa za iný trestný čin, ktorý už týmto svojím konaním spáchal.

Z a v i n e n i e

§ 13
Úmysel

	Trestný čin je spáchaný úmyselne, ak páchateľ
a)	chcel spôsobom uvedeným v tomto zákone porušiť alebo ohroziť záujem chránený týmto zákonom alebo
b)	vedel, že svojím konaním môže také porušenie alebo ohrozenie spôsobiť a pre prípad, že ich spôsobí bol s tým uzrozumený alebo ľahostajný.

§ 14
Nedbanlivosť

Trestný čin je spáchaný z nedbanlivosti, ak páchateľ
a)	vedel, že môže spôsobom uvedeným v tomto zákone porušiť alebo ohroziť záujem chránený týmto zákonom, ale bez primeraných dôvodov sa spoliehal, že také porušenie alebo ohrozenie nespôsobí alebo
b)	nevedel, že svojím konaním môže také porušenie alebo ohrozenie spôsobiť, hoci o tom vzhľadom na okolnosti a na svoje pomery vedieť mal a mohol.

15

	Pre trestnosť činu treba úmyselné zavinenie, ak zákon výslovne neustanovuje, že postačí zavinenie z nedbanlivosti.

§ 16

	Na priťažujúcu okolnosť alebo na okolnosť, ktorá podmieňuje použitie vyššej trestnej sadzby sa prihliadne,
a)	ak ide o ťažší následok, aj vtedy, keď ho páchateľ zavinil z nedbanlivosti, pokiaľ tento zákon nevyžaduje aj tu zavinenie úmyselné,
b)	ak ide o inú skutočnosť, aj vtedy, keď o nej páchateľ nevedel hoci o nej vzhľadom na okolnosti a na svoje osobné pomery vedieť mal a mohol pokiaľ tento zákon nevyžaduje, aby o nej páchateľ vedel.

Tretí diel

Páchateľ, spolupáchateľ 
a  účastník trestného činu

§ 17
Páchateľ

(1) Páchateľom trestného činu môže byť fyzická osoba a pokiaľ tento zákon ustanovuje aj právnická osoba.
(2) Páchateľom trestného činu je aj ten kto spácha úmyselný trestný čin prostredníctvom živého nástroja. 

§ 18
Spolupáchateľ

	Ak bol trestný čin spáchaný spoločným konaním dvoch alebo viacerých páchateľov, zodpovedá každý z nich ako keby trestný čin spáchal sám (spolupáchatelia).

§ 19
Účastník

(1) Účastníkom na dokonanom trestnom čine alebo jeho pokuse je, kto úmyselne
a)	zosnoval alebo riadil spáchanie trestného činu (organizátor),
b)	naviedol iného na spáchanie trestného činu (návodca),
c)	kto úmyselne požiadal iného, aby spáchal trestný čin (objednávateľ),
d)	poskytol inému pomoc na spáchanie trestného činu, najmä zadovážením prostriedkov, odstránením prekážok, radou, utvrdzovaním v predsavzatí, sľubom pomôcť po trestnom čine (pomocník).
	(2) Na trestnú zodpovednosť a trestnosť účastníka sa použijú ustanovenia o trestnej zodpovednosti a trestnosti páchateľa, ak tento zákon neustanovuje niečo iné.

Štvrtý diel

Okolnosti 
vylučujúce trestnosť činu

§ 20
Vek

	Kto v čase spáchania činu nedovŕšil štrnásty rok svojho veku nie je trestne zodpovedný.

§ 21
Nepríčetnosť 

	(1) Kto pre duševnú poruchu v čase spáchania činu nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný.
	(2) Ustanovenie odseku 1 sa nepoužije, ak páchateľ si duševnú poruchu privodil čo aj z nedbanlivosti sám, použitím návykovej látky alebo jej aplikáciou.

Piaty diel

Okolnosti vylučujúce protiprávnosť činu

§ 22
Nutná obrana

	(1) Čin inak trestný, ktorým niekto odvracia priamo hroziaci alebo trvajúci útok na záujem chránený týmto zákonom, nie je trestným činom.
	(2) Za odvracanie priamo hroziaceho útoku na záujem chránený týmto zákonom sa považuje aj konanie, keď sa niekto mylne, avšak vzhľadom na okolnosti prípadu dôvodne domnieva, že mu útok hrozí.

(3) Ten kto odvracia útok a pritom prekročí hranice uvedené v odseku 1 alebo 2, nebude trestný, ak konal v silnom rozrušení spôsobenom útokom, najmä v dôsledku zmätku, strachu alebo ľaknutia. 
(4) Nejde o nutnú obranu, ak obrana bola celkom zjavne neprimeraná útoku, najmä spôsobu útoku, miesta a času útoku, alebo okolnostiam vzťahujúcim sa k osobe útočníka alebo k osobe obrancu.

§ 23
Krajná núdza

(1) Čin inak trestný, ktorým niekto odvracia nebezpečenstvo priamo hroziace záujmu chránenému týmto zákonom, nie je trestným činom.
(2) Ten kto odvracia nebezpečenstvo uvedené v odseku 1, a pritom prekročí hranice uvedené v odseku 3, nebude trestný, ak konal v silnom rozrušení spôsobenom charakterom nebezpečenstva, ktoré u neho viedlo k zmätku strachu alebo ľaku.
(3) Nejde o krajnú núdzu, ak bolo možné toto nebezpečenstvo za daných okolností odvrátiť inak, alebo ak spôsobený následok je zrejme rovnako závažný alebo ešte závažnejší ako ten, ktorý hrozil. Rovnako nejde o krajnú núdzu, ak ten, komu nebezpečenstvo priamo hrozilo, bol podľa všeobecne záväzného predpisu povinný ho znášať.  

§ 24
Dovolené riziko

	(1)  Čin inak trestný nie je trestným činom, ak niekto v súlade s dosiahnutým stavom poznania a informáciami vykonáva spoločensky prospešnú činnosť, ktorou by mohol ohroziť záujem chráneného týmto zákonom, ak spoločensky prospešný výsledok, ktorý sa od vykonania činu očakáva, nemožno dosiahnuť bez rizika.
	(2) Nejde o dovolené riziko, ak výsledok, ku ktorému  čin smeruje, celkom zjavne nezodpovedá miere rizika alebo vykonávanie činu odporuje zákonu alebo inému právnemu predpisu, záujmom spoločnosti, zásadám ľudskosti alebo sa prieči dobrým mravom.

§ 25
Výkon práva alebo povinnosti

	(1) Čin inak trestný nie je trestným činom, ak ide o výkon práv alebo povinností vyplývajúcich zo zákona, z rozhodnutia súdu alebo iného orgánu, splnenia pracovných či iných úloh alebo zo zmluvy, ktorá neodporuje všeobecne záväznému predpisu ani ho neobchádza; spôsob výkonu práv a povinností nesmie odporovať všeobecne záväznému predpisu.
 	(2) Ustanovenie odseku 1 sa nevzťahuje na trestné činy genocídia § 144 a zločinu proti ľudskosti § 440.
§ 26
Súhlas poškodeného

	(1) Čin inak trestný nie je trestným činom, ak bol vykonaný so súhlasom poškodeného a nesmeruje proti životu alebo zdraviu.
	(2) Nejde o súhlas poškodeného ak súhlas nebol daný vopred, slobodne, vážne, určite a zrozumiteľne, alebo ak v súvislosti s konaním, na ktoré bol daný súhlas bol spáchaný iný trestný čin, ku ktorému takýto súhlas nebol daný. 

§ 27
Oprávnené použitie zbrane

(1) Použitie zbrane v súlade so zákonom nie je trestným činom.
(2) Za použitie zbrane v súlade so zákonom sa považuje aj jej použitie proti inému na ochranu života a zdravia vo svojom obydlí, pokiaľ nejde o nutnú obranu. Nejde o takéto oprávnené použitie zbrane, ak bola pritom inému spôsobená smrť a nešlo o nutnú obranu.

II. HLAVA

SANKCIE

Prvý oddiel

§ 28
Druhy sankcií

(1) Sankciami podľa tohto zákona sú tresty a ochranné opatrenia.
(2) Trest je ujma na osobnej slobode majetkových alebo iných právach odsúdeného, ktorú môže uložiť len súd podľa tohto zákona za spáchaný trestný čin páchateľovi a ktorá vyjadruje protiprávnosť trestného činu a záporné hodnotenie jeho páchateľa.
(3) Ochranné opatrenie je ujma na osobnej slobode alebo majetku odsúdeného alebo inej osoby, ktorú môže uložiť len súd podľa tohto zákona v záujme ochrany spoločnosti pred trestnými činmi.

§ 29
Druhy trestov

a) odňatie slobody,
b) probácia,
c) domáce väzenie,
d) verejnoprospešné práce,
e) peňažný trest,
f) prepadnutie majetku
g) prepadnutie veci, 
h) zákaz činnosti,
i)  zákaz pobytu,
j) strata čestných titulov a vyznamenaní,
k) strata vojenskej hodnosti, 
l) vyhostenie.

§ 30
Druhy ochranných opatrení

a) ochranné liečenie,
b) ochranná výchova,
c) ochranný dohľad,
d) detencia,
e) zhabanie veci.

Druhý oddiel

§ 31
Základné zásady ukladania sankcií

(1) Trest má zabezpečiť ochranu spoločnosti pred páchateľom tým, že mu zabráni v páchaní ďalšej trestnej činnosti a vytvorí podmienky pre jeho výchovu k tomu, aby viedol riadny život občana a súčasne iných odradí od páchania trestných činov.
(2) V rámci ukladania a výkonu sankcií nik nesmie byť mučený alebo podrobovaný neľudskému či ponižujúcemu zaobchádzaniu alebo trestaniu a nesmie sa ponížiť ľudská dôstojnosť páchateľa. 
(3) Páchateľovi možno uložiť len taký druh sankcie a len v takej výmere, ako je to uvedené v tomto zákone. Uložený trest alebo ochranné opatrenie má postihovať iba páchateľa tak, aby bol zabezpečený čo najmenší dopad na jeho rodinu a jej okolie.
(4) Pri určovaní druhu trestu a jeho výmery súd prihliadne najmä na okolnosti prípadu, spôsob spáchania činu a jeho následok, priťažujúce a poľahčujúce okolnosti na osobu páchateľa, najmä na jeho pomery a na možnosť jeho nápravy, čím sa vyjadrí úmernosť trestu spáchanému trestnému činu.
(5) Pri určovaní druhu trestu a jeho výmery súd prihliadne 
a)	u spolupáchateľov aj na to, akou mierou konanie každého z nich prispelo k spáchaniu trestného činu,
b)	u organizátora, objednávateľa, návodcu a pomocníka aj na význam a povahu ich účasti na spáchanom trestnom čine,
c)	pri príprave na trestný čin a pri pokuse trestného činu aj na to, do akej miery sa konanie páchateľa priblížilo k dokonaniu trestného činu, ako aj na okolnosti a na dôvody, pre ktoré k dokonaniu trestného činu nedošlo.
(6) Tresty uvedené v § 29 je možné uložiť samostatne alebo viac týchto trestov popri sebe. Za zločiny alebo prečiny, ktorých dolná hranica testu odňatia slobody je najmenej dva roky,  možno samostatne uložiť len trest odňatia slobody. 
(7)  Popri sebe nemožno však uložiť trest
a) odňatia slobody a domáceho väzenia,
b) odňatia slobody a probácie,
c) domáceho väzenia a probácie,
d) odňatia slobody a verejnoprospešných prác,
e) peňažný a prepadnutia majetku,
f) prepadnutie veci a prepadnutie majetku,
g) zákaz pobytu a vyhostenia.

(8) Ochranné opatrenia možno uložiť páchateľovi trestného činu buď popri treste alebo aj pri upustení od potrestania páchateľa, ak ochranné opatrenie zabezpečí ochranu spoločnosti pred páchateľom lepšie ako trest. 
(9) Ochranné opatrenie možno uložiť aj páchateľovi činu inak trestného alebo inej osobe, ak je to nevyhnutné na zabezpečenie ochrany spoločnosti pred páchaním nových trestných činov.
(10)  Popri ochrannej výchove nemožno uložiť ochranný dohľad.
(11) Pri ukladaní ochranných opatrení sa súdy neriadia zásadou úmernosti sankcie k spáchanému činu, ale iba potrebou ochrany spoločnosti, liečenia, výchovy alebo dovŕšenia nápravy páchateľa. 
(12) Výkon ochranného opatrenia sa musí ukončiť najneskôr dosiahnutím jeho účelu, prípadne uplynutím doby, na ktorú bolo uložené alebo dovŕšením zákonom stanoveného veku odsúdeného.
.
Poľahčujúce a priťažujúce okolnosti
§ 32

	Pri určovaní druhu trestu a výmery trestu musí súd ako na poľahčujúcu okolnosť prihliadnuť najmä na to, že páchateľ
a)	spáchal trestný čin v silnom rozrušení alebo ospravedlniteľnom citovom rozpoložení,
b)	spáchal trestný čin v dôsledku nedostatku vedomostí alebo skúseností,
c)	spáchal trestný čin pod vplyvom negatívneho sociálneho prostredia, ktorému sa   nemohol vyhnúť,
d)	spáchal trestný čin v spojitosti s negatívnymi dôsledkami svojej choroby,
e)	spáchal trestný čin vo veku blízkom veku mladistvých alebo vo vysokom veku, ak táto skutočnosť mala vplyv na jeho rozumovú alebo vôľovú spôsobilosť,
f)	spáchal trestný čin pod tlakom závislosti alebo podriadenosti,
g)	spáchal trestný čin pod vplyvom hrozby alebo nátlaku,
h)	spáchal trestná čin v dôsledku núdze, ktorú si sám nezavinil,
ch)	spáchal trestný čin pod vplyvom tiesnivých osobných alebo rodinných pomerov, ktoré si sám nespôsobil,
i)	spáchal trestný čin odvracajúc útok alebo iné nebezpečenstvo alebo konajúc za okolností, ktoré by za splnenia ďalších predpokladov inak vylučovali trestnosť činu, ale konal bez toho, že by boli celkom splnené podmienky nutnej obrany, krajnej núdze, výkonu práva alebo povinnosti, súhlasu poškodeného, výkonu práv a povinností, alebo oprávneného použitia zbrane,
j)	viedol pred spáchaním trestného činu riadny život,
k)	pričinil sa o odstránenie škodlivých následkov trestného činu alebo dobrovoľne nahradil spôsobenú škodu,
l)	k spáchaniu trestného činu sa priznal a trestný čin úprimne oľutoval,
m)	trestný čin sám oznámil príslušným orgánom,
n)	pri objasňovaní trestnej činnosti napomáhal príslušným orgánom, alebo
o) prispel k odhaleniu alebo usvedčeniu organizovanej, zločineckej, alebo teroristickej skupiny.

§ 33

Pri určovaní trestu a výmery trestu musí súd  ako  na priťažujúcu okolnosť prihliadnuť najmä na to, že páchateľ
a)	trestný čin spáchal zo zavrhnutiahodnej pohnútky, z pomsty alebo z národnostnej, rasovej, náboženskej alebo osobnej nenávisti alebo zo zištnej pohnútky,
b)	trestný čin spáchal ako odplatu voči inému za to, že voči páchateľovi plnil povinnosť vyplývajúcu zo zákona alebo iného právneho predpisu,
c)	trestný čin spáchal preto, aby inému zmaril alebo sťažil uplatnenie jeho základných práv a slobôd alebo preto, aby uľahčil alebo zakryl iný svoj trestný čin,
d)	trestný čin spáchal  za živelnej pohromy alebo inej mimoriadnej udalosti vážne ohrozujúcej život alebo zdravie ľudí, iné základné ľudské práva a slobody, ústavné zriadenie, majetok, verejný poriadok alebo mravnosť,
e)	trestný čin spáchal za krízovej situácie, 
f)	zneužil svoje zamestnanie alebo povolanie alebo svoju funkciu alebo postavenie, najmä vo verejnom živote, na dosiahnutie neoprávnenej alebo neprimeranej výhody,
g)	trestným činom porušil osobitnú povinnosť, ktorá mu vyplývala zo zákona alebo  z iného právneho predpisu alebo povinnosť, ktorá mu vyplývala z jeho zamestnania, povolania, postavenia alebo funkcie alebo povinnosť, k plneniu ktorej sa osobitne zaviazal,
h)	trestný čin spáchal surovým spôsobom, zákerne, ľstivo alebo iným zavrhnutiahodným spôsobom,
ch) trestný čin spáchal za použitia násilia alebo hrozby použitia násilia,
i)	trestný čin spáchal so zbraňou,
j)	trestný čin spáchal zneužívajúc niečiu núdzu, tieseň, vek, neskúsenosť, závislosť alebo podriadenosť, najmä na osobe mladšej ako štrnásť rokov alebo na osobe vyššieho veku, na osobe blízkej, bezbrannej, chorej, osamelej alebo na ňom závislej,
k)    trestný čin spáchal verejne,
l)	trestný čin spáchal na mieste požívajúcom podľa zákona alebo iného právneho predpisu osobitnú ochranu, najmä v dome alebo byte iného, v ochrannom pásme, v chránenom území, rezervácii alebo v chránenej krajinnej oblasti,
m)	trestný čin spáchal na osobách alebo veciach požívajúcich podľa zákona alebo iného právneho predpisu osobitnú ochranu, najmä na osobe požívajúcej diplomatické imunity a výsady, na verejnom činiteľovi, na verejnoprospešnom zariadení, na chránenom druhu živočícha alebo rastliny alebo na veciach pamiatkovo chránených alebo majúcich historickú, umeleckú alebo vedeckú hodnotu alebo slúžiacich na bohoslužobné účely,
n)	trestný čin spáchal vo väčšom rozsahu, na veci vyššej hodnoty alebo ním spôsobil väčšiu škodu alebo ním zadovážil sebe alebo inému väčší prospech alebo väčšiu neoprávnenú výhodu alebo činom spôsobil inú závažnú nemajetkovú ujmu,
o)   trestný čin spáchal proti viacerým osobám alebo veciam,
p)   spáchal viac trestných činov,                                                                                                                                                                                 
r)    trestný čin páchal po dlhšiu dobu,    
s)   na spáchanie trestného činu zneužil trestne nezodpovednú osobu 
t)    na spáchanie trestného činu zviedol mladistvého,
u)	trestný čin spáchal ako organizátor alebo ako člen organizovanej, zločineckej, alebo teroristickej skupiny,
v)   trestný čin spáchal v spojení s cudzou mocou alebo cudzím činiteľom alebo
x)  trestný čin spáchal opätovne, hoci už bol pre trestný čin odsúdený; súd môže podľa povahy predchádzajúceho odsúdenia nepokladať túto okolnosť za priťažujúcu.

§ 34

	(1) Na okolnosť, ktorá je zákonným znakom trestného činu nemožno prihliadnuť ako na poľahčujúcu alebo priťažujúcu okolnosť, alebo na okolnosť ktorá podmieňuje  uloženie trestu pod zákonom stanovenú dolnú hranicu trestnej sadzby alebo podmieňuje použitie vyššej trestnej sadzby.
	(2) Pri určovaní druhu trestu a jeho výmery musí súd prihliadnuť na pomer a mieru závažnosti poľahčujúcich a priťažujúcich okolností.
	(3) Ak prevažuje pomer priťažujúcich okolností súd spravidla uloží trest zvýšený o jednu tretinu nad dolnou hranicou trestnej sadzby.

§ 35
Ukladanie trestu pod dolnú hranicu trestnej sadzby

(1)  Ak má súd vzhľadom na okolnosti prípadu alebo vzhľadom na pomery páchateľa za to, že by použitie trestnej sadzby stanovenej týmto zákonom  bolo pre páchateľa neprimerane prísne a na zabezpečenie ochrany spoločnosti postačuje aj trest kratšieho trvania, možno páchateľovi uložiť trest aj pod dolnú hranicu trestu stanoveného týmto zákonom. 
(2)  Súd môže znížiť trest pod dolnú hranicu trestu stanoveného týmto zákonom aj vtedy, ak odsudzuje páchateľa
a)	za prípravu na trestný čin alebo za pokus trestného činu a vzhľadom na povahu a závažnosť prípravy alebo pokusu sa domnieva, že by použití trestnej sadzby stanovenej týmto zákonom bolo pre páchateľa neprimerane  prísne a na ochranu spoločnosti postačuje aj trest kratšieho trvania alebo 
b)	ktorý významnou mierou prispel k objasneniu trestného činu spáchaného v prospech zločineckej, alebo teroristickej skupiny alebo napomáhal zabrániť spáchaniu trestného činu, ktorý v prospech zločineckej, alebo teroristickej skupiny iný pripravoval alebo sa o jeho spáchanie pokúsil, ak vzhľadom na  povahu a závažnosť ním spáchaného trestného činu má za to, že ochranu spoločnosti možno dosiahnuť aj trestom kratšieho trvania,
c)	ktorý spáchal trestný čin v stave zmenšenej príčetnosti a súd má za to, že by vzhľadom na zdravotný stav páchateľa bolo možné za súčasného  uloženia ochranného liečenia a ochranu spoločnosti možno dosiahnuť aj trestom kratšieho trvania, pričom nie je viazaný obmedzeniami, ktoré sú v ods. 3) a zároveň uloží ochranné liečenie,   
d)	ktorý spáchal trestný čin za okolností uvedených v § 21 ods. 2.
(3)  Pri ukladaní trestu pod zákonom stanovenú trestnú sadzbu však súd nesmie uložiť
a)	trest odňatia slobody kratší ako päť rokov, ak je dolná hranica trestnej sadzby             trestu odňatia slobody aspoň pätnásť rokov,
b)	trest odňatia slobody kratší ako tri roky, ak je dolná hranica trestnej sadzby trestu odňatia slobody aspoň desať rokov,
c)	trest odňatia slobody kratší ako jeden rok, ak je dolná hranica trestnej sadzby trestu odňatia slobody aspoň päť rokov, 
d)	trest odňatia slobody kratší ako tri mesiace, ak je dolná hranica trestnej   sadzby trestu odňatia slobody menej ako päť rokov,
e)	trest probácie na dobu kratšiu ako šesť mesiacov,
f)	trest domáceho väzenia na dobu kratšiu ako jeden mesiac,
g)	trest verejnoprospešných prác na dobu kratšiu ako jeden mesiac,
h)	peňažný trest v čiastke menej ako päťtisíc korún alebo denné pokuty na dobu  
i)	menej ako tridsať dní so sadzbou najmenej jednej tridsatiny minimálnej mzdy,
j)	trest zákazu činnosti na dobu kratšiu ako šesť mesiacov a 
k)	trest zákazu pobytu na dobu kratšiu ako šesť mesiacov. 

§ 36
Upustenie od potrestania

(1) Od potrestania páchateľa prečinu, ak ním nebola spôsobená smrť, alebo ťažká ujma na zdraví možno upustiť, ak
a)	

páchateľ priznal spáchanie trestného prečinu, jeho spáchanie ľutuje  a prejavuje účinnú snahu po náprave a vzhľadom na povahu spáchaného trestného činu a na doterajší život páchateľa možno dôvodne očakávať, že už samotné prejednanie veci pred súdom postačí na jeho nápravu,
b)	súd prijme záruku za nápravu páchateľa a má za to, že vzhľadom na výchovný vplyv toho, kto záruku ponúkol, povahu spáchaného činu a osobu páchateľa  uloženie trestu nie je potrebné, alebo
c)	prečin spáchal v stave zmenšenej príčetnosti a súd má za to, že ochranné liečenie, ktoré mu zároveň ukladá, zabezpečí nápravu páchateľa a ochranu spoločnosti lepšie ako trest,  
d)	spáchal prečin za okolností uvedených v § 21 ods. 2.
(2) Ak sa upustilo od potrestania páchateľa podľa ods. 1, hľadí sa na páchateľa akoby  nebol odsúdený.

Ukladanie trestu za viac trestných činov

§ 37
Úhrnný trest

(1) Ak súd odsudzuje páchateľa za dva alebo viac trestných činov, ktorých sa dopustil jedným skutkom, uloží mu úhrnný trest podľa toho zákonného ustanovenia, ktoré sa vzťahuje na trestný čin z nich najprísnejšie trestný. Popri treste prípustnom podľa takého zákonného ustanovenia možno v rámci úhrnného trestu uložiť aj iný druh trestu, ak jeho uloženie by bolo odôvodnené niektorým zo zbiehajúcich sa trestných činov. Ak sú dolné hranice trestných sadzieb trestov odňatia slobody rôzne, je dolnou hranicou úhrnného trestu najvyššia z nich.
(2) Ak súd odsudzuje páchateľa za dva alebo viac trestných činov, ktoré spáchal viacerými skutkami, uloží mu úhrnný trest podľa odseku 1.

§ 38
Súhrnný trest

(1) Ak súd odsudzuje páchateľa za trestný čin, ktorý spáchal skôr, ako bol súdom prvého stupňa vyhlásený odsudzujúci rozsudok za iný jeho trestný čin, uloží mu súhrnný trest podľa zásad  pre uloženie úhrnného trestu. 
(2) Spolu s uložením súhrnného trestu súd zruší výrok o treste uloženom páchateľovi skorším rozsudkom, ako aj všetky ďalšie rozhodnutia na tento výrok obsahovo nadväzujúce, ak vzhľadom na zmenu, ku ktorej došlo zrušením, stratili podklad. Súhrnný trest nesmie byť miernejší ako trest uložený skorším rozsudkom. V rámci súhrnného trestu musí súd vysloviť trest straty čestných titulov a vyznamenaní, trest straty vojenskej hodnosti, trest prepadnutia majetku, trest prepadnutia veci alebo trest zákazu činnosti, ak taký trest bol vyslovený už skorším rozsudkom.
(3) Ustanovenie o súhrnnom treste sa nepoužije, ak skoršie odsúdenie je takej povahy, že sa na páchateľa hľadí, ako keby nebol odsúdený. 

§ 39
Ďalší trest

	Ak súd odsudzuje páchateľa za trestný čin, ktorý spáchal pred tým, než bol trest uložený skorším rozsudkom vykonaný a ukladá mu trest rovnakého druhu, nesmie tento trest spolu s doteraz nevykonanou časťou trestu uloženého skorším rozsudkom prevyšovať najvyššiu výmeru dovolenú týmto zákonom pre tento druh trestu. Ak je jedným z týchto trestov trest odňatia slobody, rozumie sa takou najvyššou výmerou doba dvadsiatich piatich rokov alebo trest odňatia slobody na doživotie.

§ 40
Upustenie od súhrnného trestu a ďalšieho trestu
          
	Súd upustí od uloženia súhrnného trestu podľa § 38 alebo od uloženia ďalšieho trestu podľa § 39, ak má za to, že trest uložený skorším rozsudkom je pre ochranu spoločnosti a nápravu páchateľa dostatočný.

§ 41
Započítanie väzby a trestu

(1) Ak sa viedlo proti páchateľovi trestné stíhanie vo väzbe a dôjde v tomto konaní k jeho odsúdeniu, započíta sa mu doba strávená vo väzbe do uloženého  trestu, prípadne do trestu úhrnného alebo súhrnného, ak je vzhľadom na druh uloženého trestu započítanie možné.
(2) Ak bol páchateľ súdom alebo iným orgánom potrestaný a došlo k jeho odsúdeniu pre ten istý skutok, započíta sa mu vykonaný trest do uloženého trestu, ak je vzhľadom na druh uloženého trestu započítanie možné. Rovnako postupuje súd, ak páchateľovi uložil úhrnný alebo súhrnný trest.
(3) Ak nie je započítanie väzby alebo trestu podľa odseku 1 a 2 možné, prihliadne súd na túto skutočnosť pri určovaní druhu trestu, prípadne výmery trestu.
(4) Podľa rovnakých zásad súd postupuje aj v prípade, ak bol páchateľ vo väzbe v cudzine alebo ak bol potrestaný orgánom cudzieho štátu pre ten istý skutok.

Tretí oddiel
Ukladanie a výkon jednotlivých trestov

§ 42
Trest odňatia slobody

Trest odňatia slobody možno uložiť ako dočasný trest  na určitú dobu, najviac na dvadsaťpät rokov alebo ako výnimočný trest na doživotie.  

§ 43
Výnimočný trest

(1) Trest odňatia slobody na doživotie môže súd uložiť iba za trestný čin, za ktorý to tento zákon v osobitnej časti dovoľuje a len za podmienok, že:
a)	uloženie takého trestu vyžaduje účinná ochrana spoločnosti a 
b)	nie je nádej, že by páchateľa bolo možné napraviť trestom odňatia slobody 
na dobu do dvadsaťpäť rokov.             
(2) Ak súd odsudzuje páchateľa za obzvlášť závažný zločin (§ 9 ods. 6), hoci už bol pre taký alebo iný obzvlášť závažný zločin dvakrát odsúdený a uložené tresty odňatia slobody čo len sčasti vykonal, uloží mu vždy trest odňatia slobody na doživotie, bez splnenia podmienok uvedených v odseku 1.

§ 44
Vonkajšia diferenciácia výkonu trestu odňatia slobody

(1) Trest odňatia slobody sa vykonáva diferencovane v ústavoch na výkon trestu odňatia slobody (ďalej len: „ústav na výkon trestu“) minimálneho, stredného alebo maximálneho stupňa stráženia. Podmienky výkonu trestu odňatia slobody v ústavoch na výkon trestu stanovuje osobitný zákon.
(2) Súd zaradí páchateľa na výkon trestu odňatia slobody spravidla
a)	do ústavu na výkon trestu s minimálnym stupňom stráženia, ak v posledných desiatich rokoch pred spáchaním trestného činu nebol vo výkone trestu odňatia slobody, ktorý mu bol uložený za úmyselný trestný čin,
b)	do ústavu na výkon trestu so stredným stupňom stráženia, ak v posledných desiatich rokoch pred spáchaním trestného činu bol vo výkone trestu odňatia slobody, ktorý mu bol uložený za úmyselný trestný čin; na predchádzajúce odsúdenie sa však neprihliadne, ak sa na páchateľa hľadí, ako keby nebol odsúdený.
(3)  Do ústavu na výkon trestu s maximálnym stupňom stráženia zaradí súd 
a)	páchateľa, ktorému uložil výnimočný trest odňatia slobody na doživotie,
b)	páchateľa obzvlášť závažného zločinu (§ 9 ods. 6).
(4) Súd môže zaradiť páchateľa aj do ústavu na výkon trestu iného stupňa stráženia, než do ktorého má byť podľa ods. 2 zaradený, ak má so zreteľom na závažnosť trestného činu a mieru narušenia páchateľa za to, že v ústave na výkon trestu iného stupňa stráženia bude jeho náprava lepšie zaručená. Takto môže do ústavu na výkon trestu minimálneho stupňa stráženia zaradiť páchateľa aj vtedy, ak bol v posledných desiatich rokoch pred spáchaním trestného činu vo výkone trestu za úmyselný prečin. Nemôže však do ústavu s minimálnym alebo stredným stupňom stráženia zaradiť páchateľa, ktorému bol uložený výnimočný trest odňatia slobody na doživotie alebo obzvlášť nebezpečného recidivistu. 
	(5) Ak súd odsudzuje vojaka základnej vojenskej služby na trest odňatia slobody neprevyšujúci jeden rok, môže rozhodnúť, že sa trest vykoná vo vojenskom nápravnom útvare, ak sa domnieva, že tento spôsob výkonu trestu na jeho nápravu postačí; v takom prípade sa po vykonaní trestu na páchateľa hľadí, akoby nebol odsúdený.

Podmienečný odklad výkonu trestu odňatia slobody
§ 45

Súd môže podmienečne odložiť výkon trestu odňatia slobody neprevyšujúceho dva roky ak
a)	vzhľadom na osobu páchateľa, najmä s prihliadnutím na jeho doterajší život a prostredie v ktorom žije a pracuje a na okolnosti prípadu, má dôvodne za to, že na zabezpečenie ochrany spoločnosti a nápravu páchateľa výkon trestu odňatia slobody nie je nevyhnutný alebo
b)	prijme záruku za nápravu páchateľa a ak vzhľadom na výchovný vplyv toho, kto záruku ponúkol má dôvodne za to, že výkon trestu odňatia slobody nie je nevyhnutný.

§ 46

(1) Pri povolení podmienečného odkladu výkonu trestu odňatia slobody určí súd skúšobnú dobu na jeden rok až päť rokov. Skúšobná doba začína plynúť dňom právoplatnosti rozsudku.
(2) V rámci povolenia podmienečného odkladu výkonu trestu odňatia slobody môže súd páchateľovi uložiť aj primerané obmedzenia a povinnosti  (§ 47 ods. 2 ) smerujúce k tomu, aby viedol riadny život, spravidla mu uloží, aby podľa svojich schopnosti nahradil škodu spôsobenú trestným činom.
(3) Doba, po ktorú viedol odsúdený v skúšobnej dobe riadny život, sa započítava do skúšobnej doby novourčenej pri povolení odkladu výkonu trestu odňatia slobody alebo probácie uložených za ten istý skutok, alebo do skúšobnej doby alebo probácie určenej pri uložení úhrnného alebo súhrnného trestu. 
(4) Ak odsúdený viedol v skúšobnej dobe riadny život a plnil uložené obmedzenia a povinnosti súd vysloví, že sa osvedčil; inak tento trest premení, a to prípadne  už v priebehu skúšobnej doby, na nepodmienečný trest odňatia slobody. Výnimočne môže súd vzhľadom na okolnosti prípadu a osobu odsúdeného ponechať podmienečné odsúdenie v platnosti, hoci odsúdený zavdal príčinu na nariadenie výkonu trestu a súčasne:
a)	stanoviť nad odsúdeným dohľad, 
b)	primerane predĺžiť skúšobnú dobu, nie však o viac ako dva roky, pričom nesmie prekročiť hornú hranicu skúšobnej doby stanovenej v ods. l alebo
c)	stanoviť doteraz neuložené primerané obmedzenia alebo primerané povinnosti uvedené v § 47 ods. 2 smerujúce k tomu, aby viedol riadny život. 
(5) Ak súd do roka od uplynutia skúšobnej doby neurobil rozhodnutie podľa odseku  4 bez toho, že by odsúdený mal na tom vinu, má sa za to, že sa odsúdený osvedčil.
(6) Ak sa vyslovilo, že sa odsúdený v skúšobnej dobe osvedčil, alebo ak sa má za to, že sa osvedčil, hľadí sa na neho, akoby nebol odsúdený.

(7) Ak súd premení podmienečný trest odňatia slobody na nepodmienečný trest odňatia slobody, rozhodne zároveň aj o spôsobe výkonu trestu.

Podmienečný trest odňatia slobody s dohľadom (probácia)
§ 47

(1) Súd môže páchateľovi povoliť aj odklad výkonu trestu odňatia slobody neprevyšujúci tri roky, ak mu zároveň stanoví dohľad nad jeho správaním v skúšobnej dobe (ďalej len probácia).
(2) Pri určení probačného dohľadu stanoví súd skúšobnú dobu na tri roky až šesť rokov. Skúšobná doba začína plynúť od právoplatnosti rozsudku.  Zároveň súd stanoví obmedzenia alebo povinnosti, ktoré sú súčasťou probačného dohľadu. Obmedzenia spočívajú najmä v zákaze
a)	návštev športových alebo iných hromadných  podujatí,        
b)	konzumácie alkoholických nápojov a iných návykových látok, 
c)	stretávania sa s osobami, ktoré majú na neho negatívny vplyv alebo ktoré boli jeho spolupáchateľmi alebo účastníkmi na trestnom čine,
d)	vstupu na vyhradené miesta alebo priestory, na ktorých trestný čin spáchal,
e)	účasti na hazardných hrách, hrania na hracích automatoch a uzatvárania stávok.

Povinnosti spočívajú najmä v príkaze
a)	zdržania sa fyzického alebo verbálneho násilia v spoločnej domácnosti, ak sa trestného 
b)	činu dopustil proti členom svojej rodiny alebo iným spolubývajúcim,
c)	vysťahovať sa z bytu alebo domu, v ktorom sa neoprávnene zdržuje alebo ktorý     protiprávne obsadil,
d)	nahradiť v skúšobnej dobe spôsobenú škodu,
e)	zaplatiť v skúšobnej dobe dlh alebo zameškané výživné,
f)	osobne alebo verejne sa ospravedlniť poškodenému,
g)	v skúšobnej dobe získať potrebnú pracovnú kvalifikáciu alebo zúčastniť sa  rekvalifikačného kurzu,
h)	podrobiť  sa v súčinnosti s probačným úradníkom alebo iným sociálnym pracovníkom  
i)	alebo odborníkom sociálnemu tréningu alebo inému výchovnému programu,
j)	podrobiť sa liečeniu závislosti na návykových látkach, ak mu nebolo uložené ochranné liečenie,
k)	ch) podrobiť sa v skúšobnej dobe psychoterapii alebo zúčastniť sa psychologického poradenstva, 
l)	zamestnať sa v skúšobnej dobe  alebo preukázať, že sa vážne uchádzal o zamestnanie,
m)	strpieť nad sebou dohľad a kontrolu vykonávanú probačným úradníkom vrátane  vstupu do vlastného obydlia alebo na  pracovisko.
(3) Skúšobná doba podľa odseku 2 sa nevzťahuje na výkon ostatných trestov uložených popri probácii. 
(4) Doba, po ktorú odsúdený, ktorému bola uložená probácia, viedol v skúšobnej dobe riadny život, dodržiaval podmienky dohľadu a splnil uložené obmedzenia a povinnosti, zarátava sa do skúšobnej doby, ktorá bola určená pri uložení nového trestu probácie, uloženého za ten istý skutok alebo do skúšobnej doby určenej pri uložení úhrnného alebo súhrnného trestu.

(5) Výkon probačného dohľadu upraví osobitný zákon.

                                                                 § 48

(1) Ak odsúdený na trest probácie viedol v skúšobnej dobe riadny život, dodržiaval  podmienky dohľadu a splnil uložené obmedzenia a povinnosti, súd vysloví, že sa osvedčil; inak tento trest premení, a to prípadne už v priebehu skúšobnej doby, na nepodmienečný trest odňatia slobody. Výnimočne môže súd, vzhľadom na okolnosti prípadu a osobu odsúdeného ponechať probáciu v platnosti, hoci odsúdený zadal príčinu na nariadenie výkonu trestu a súčasne 
a)	primerane predĺžiť probáciu, nie však viac ako o dva roky, pričom nesmie prekročiť hornú hranicu probácie stanovenej v § 47 ods. 2 alebo
b)	stanoviť doteraz neuložené primerané obmedzenia alebo povinnosti uvedené                  v § 47 ods. 2.
(2) Ak súd do roka od uplynutia skúšobnej doby neurobil rozhodnutie podľa odseku 1 bez toho, že by na tom mal odsúdený vinu, má sa za to, že sa odsúdený osvedčil.
(3) Ak sa vyslovilo, že sa odsúdený na trest probácie v skúšobnej dobe osvedčil, alebo ak sa má za to, že sa osvedčil (odsek 2), hľadí sa na neho, akoby nebol odsúdený.
(4) Ak súd premení probáciu na nepodmienečný trest odňatia slobody, rozhodne zároveň o spôsobe výkonu trestu. Pri premene probácie na nepodmienečný trest odňatia slobody sa má za to, že dva dni nevykonaného trestu probácie sa rovnajú jednému dňu nepodmienečného trestu odňatia slobody.

§ 49
Trest domáceho väzenia

(1)	Trest domáceho väzenia až na jeden rok môže súd uložiť páchateľovi prečinu. 
(2) Odsúdený v čase trvania trestu domáceho väzenia je povinný sa zdržiavať               vo svojom dome alebo byte, vrátane k nemu prináležiacich vonkajších priestorov a podrobiť sa kontrole technickými prostriedkami.
(3) Počas výkonu trestu domáceho väzenie môže odsúdený opustiť svoje obydlie len    po predchádzajúcom súhlase orgánu, ktorý spravuje technickú kontrolu nad odsúdeným a len z naliehavého dôvodu a na nevyhnutne potrebný čas.
(4) Ak odsúdený neplní obmedzenia vyplývajúce z uloženého trestu domáceho väzenia, môže súd zvyšok trestu premeniť na nepodmienečný trest odňatia slobody tak, že dva dni nevykonaného trestu sa rovnajú jednému dňu nepodmienečného trestu odňatia slobody.

§ 50
Trest verejnoprospešných prác

(1) Trest verejnoprospešných prác môže súd uložiť so súhlasom páchateľa vo výmere od 40 do 400 hodín, ak ho odsudzuje za prečin, za ktorý zákon umožňuje uložiť trest odňatia slobody, ktorého horná hranica nepresahuje päť rokov, ak vzhľadom na povahu spáchaného prečinu a možnosti nápravy páchateľa možno mať dôvodne za to, že uloženie iného trestu na ochranu spoločnosti nie je potrebné.
(2) Trest verejnoprospešných prác spočíva v povinnosti odsúdeného vykonať určené práce na verejnoprospešné ciele, najmä pri údržbe verejných priestranstiev, upratovaní, údržbe verejných budov a komunikácií alebo iných podobných činností v prospech obce, alebo v prospech štátnych alebo iných verejne prospešných inštitúcií.
(3) Výkon trestu verejnoprospešných prác upraví osobitný zákon.

§ 51

(1) Trest verejnoprospešných prác je odsúdený povinný vykonať najneskôr do jedného roka od právoplatnosti rozsudku. Súd môže páchateľovi na túto dobu uložiť aj primerané obmedzenia alebo povinnosti uvedené v § 47 ods. 2, smerujúce k tomu, aby viedol riadny život, spravidla mu uloží, aby podľa svojich síl a schopností nahradil škodu, ktorú trestným činom spôsobil. Do tejto doby sa nezapočítava doba, počas ktorej odsúdený:
a)	nemohol vykonávať verejnoprospešné práce pre dočasnú práceneschopnosť alebo preto, že mu v tejto lehote práce neboli určené,
b)	vykonával základnú alebo náhradnú vojenskú alebo inú obdobnú službu, 
c)	zdržiaval sa v cudzine,
d)	bol vo väzbe alebo vo výkone trestu odňatia slobody v inej veci.
(2) Pri ukladaní trestu verejnoprospešných prác prihliadne súd aj k zdravotnému stavu páchateľa a tento trest neuloží, ak páchateľ nie je trvalo schopný vykonávať fyzickú prácu.
(3) Verejnoprospešné práce je odsúdený povinný vykonávať osobne a vo svojom voľnom čase bez nároku na odmenu.
(4) Ak odsúdený v čase výkonu trestu verejnoprospešných prác neviedol riadny život, alebo zavinene nevykonal práce v stanovenom rozsahu, alebo nesplnil uložené obmedzenia alebo povinnosti, súd premení trest verejnoprospešných prác alebo jeho zvyšok na trest odňatia slobody tak, že za každých 8 nevykonaných hodín práce nariadi jeden deň trestu odňatia slobody a zároveň rozhodne o spôsobe výkonu náhradného trestu.
(5) Súd upustí od výkonu trestu verejnoprospešných prác, ak sa odsúdený v čase výkonu tohto trestu  nie z vlastnej viny stal trvalo práceneschopným alebo invalidným alebo z iných závažných dôvodov.
(6) Ak odsúdený trest verejnoprospešných prác vykonal, alebo ak sa upustilo od jeho výkonu podľa ods. 5, hľadí sa na páchateľa akoby nebol odsúdený.

Peňažný trest
§ 52 

(1) Peňažný trest možno uložiť:
a)	ako jednorazový vo výmere od 5.000,-Sk alebo
b)	formou denných pokút vo výmere od 1/30 minimálnej mzdy až do desaťnásobku tejto sumy na dobu od 30 dní do tristošesťdesiat dní, páchateľovi úmyselného trestného činu, ktorým získal alebo sa snažil získať majetkový prospech.
(2) Bez splnenia podmienok uvedených v odseku 1 môže súd  peňažný trest uložiť vtedy, ak ho ukladá za prečin  a vzhľadom na povahu spáchaného prečinu a možnosť nápravy páchateľa trest odňatia slobody neukladá. Peňažný trest však súd neuloží, ak by sa tým zmarila možnosť náhrady škody spôsobenej trestným činom.
(3) Ako samostatný trest môže súd peňažný trest uložiť len vtedy, ak vzhľadom k povahe spáchaného trestného činu a možnostiam páchateľa uloženie iného trestu na ochranu spoločnosti nie je potrebné. 

(4) Ak to odôvodňuje výška uloženého peňažného trestu a osobné a majetkové pomery páchateľa, môže súd rozhodnúť, že jednorazový peňažný trest zaplatí odsúdený v mesačných splátkach; súčasne určí ich výšku a lehotu, do ktorej musí byť peňažný trest zaplatený.
(5) Peňažný trest, ktorý odsúdený už vykonal, sa započítava do nového peňažného trestu, ktorý bol páchateľovi uložený pre ten istý skutok alebo do tohto trestu, ak bol uložený ako súhrnný alebo úhrnný trest.

§ 53

(1) Pri výmere peňažného trestu súd prihliadne na osobné a majetkové pomery páchateľa. Peňažný trest neuloží, ak je zrejmé, že by bol nevymožiteľný.
		(2) Vymožená suma peňažného trestu pripadá štátu.
(3) Ak súd ukladá peňažný trest, ustanoví pre prípad, že by výkon peňažného trestu mohol byť úmyselne zmarený, náhradný trest  odňatia slobody až na päť rokov. Náhradný trest nesmie spolu s uloženým trestom odňatia slobody presahovať zákonom dovolenú hranicu trestnej sadzby.
(4) Ak by náhradný trest presiahol hranicu uvedenú v odseku 3 alebo ak je peňažný trest ukladaný popri výnimočnom treste, súd náhradný trest neuloží.

§ 54

(1) Peňažný trest uložený formou denných pokút spočíva v tom, že odsúdený je povinný, okrem dní pracovného voľna, pracovného pokoja a dní štátom uznaných sviatkov denne platiť súdom stanovenú výmeru trestu. Denné pokuty pripadajúce na dni pracovného voľna, pracovného pokoja a dni štátom uznaných sviatkov sú splatné v najbližší pracovný deň.   
(2) Peňažný trest uložený formou denných pokút môže súd uložiť iba ako trest samostatný, za podmienok uvedených v § 52 ods. 1, 2 páchateľovi, ktorý je zárobkovo činný. Pritom vychádza spravidla z čistého príjmu, ktorý páchateľ dostáva alebo by mohol dostávať s prihliadnutím na jeho schopnosti a možnosti na jeden deň. 
(3) Peňažný trest ukladaný formou denných pokút nemožno uložiť páchateľovi, ktorého čistý mesačný príjem nedosahuje aspoň dvojnásobok minimálnej mzdy.
(4) Ak odsúdený neplatí denné pokuty viac ako po dobu 30 dní alebo ich neplatí v určenej výmere, súd môže výkon trestu premeniť na jednorázový peňažný trest; súčasne odsúdenému uloží náhradný trest odňatia slobody podľa zásad uvedených  v § 53 ods. 3.
(5) Na požiadanie odsúdeného môže súd od výkonu zvyšku peňažného trestu uloženého formou denných pokút upustiť, ak sa sociálne pomery odsúdeného natoľko zhoršili, že nie je schopný trest platiť alebo ak sa stal trvale práceneschopným alebo invalidným a jeho príjmy nedosahuje dvojnásobok minimálnej mzdy. 
(6) Ak odsúdený peňažný trest, ktorý bol uložený ako samostatný riadne vykonal alebo ak sa od výkonu jeho zvyšku upustilo, hľadí sa na neho, ako keby nebol odsúdený.

Trest prepadnutia majetku
§ 55

(1) Trest prepadnutia majetku môže súd uložiť  vzhľadom na okolnosti spáchaného trestného činu a pomery páchateľa, ak páchateľa odsudzuje na výnimočný trest alebo ak ho odsudzuje na nepodmienečný trest odňatia slobody za obzvlášť závažný zločin, ktorým páchateľ získal alebo sa snažil získať majetkový prospech veľkého rozsahu alebo ktorým spôsobil škodu veľkého rozsahu.
(2) Ako samostatný trest môže súd trest prepadnutia majetku uložiť, len ak vzhľadom na povahu spáchaného trestného činu a na osobu páchateľa uloženie iného trestu nie je potrebné.

§ 56

(1) Trest prepadnutia majetku postihuje celý majetok patriaci odsúdenému alebo tú jeho časť, ktorú súd určí; prepadnutie majetku sa však nevzťahuje na prostriedky alebo veci, ktoré sú nevyhnutne potrebné  na uspokojenie životných potrieb odsúdeného alebo osôb, o ktorých výživu alebo výchovu je podľa zákona povinný sa starať. Tento trest nemožno uložiť vtedy, ak by sa tým zmarila možnosť náhrady škody spôsobenej trestným činom.
(2) Vlastníkom prepadnutého majetku sa stáva štát.
(3) Právoplatným výrokom súdu o prepadnutí majetku sa mení bezpodielové spoluvlastníctvo k takému majetku alebo k jeho častiam na podielové spoluvlastníctvo. Správca majetku štátu je povinný vysporiadať spoluvlastníctvo k takému majetku do jedného roka od vzniku spoluvlastníctva štátu k takémuto majetku.

§ 57
Trest prepadnutia veci

(1)  Súd môže uložiť trest prepadnutia veci,
a)   ktorá bola použitá na spáchanie trestného činu,
b)	ktorá bola určená na spáchanie trestného činu,
c)	ktorú páchateľ získal trestným činom alebo ako odmenu zaň alebo
d)	ktorú páchateľ nadobudol za vec uvedenú pod písmenom c).
(2) Ak vec uvedená v odseku 1 nie je dosiahnuteľná alebo identifikovateľná, alebo je zmiešaná s majetkom páchateľa alebo s majetkom inej osoby získaným v súlade so zákonom, môže súd uložiť prepadnutie hodnoty, ktorá zodpovedá hodnote tejto veci.
(3) Nedosiahnuteľnou vecou sa rozumie vec zničená, poškodená, stratená, odcudzená, urobená neupotrebiteľnou, spotrebovaná, ukrytá, prevedená na inú osobou, alebo inak odstránená alebo ušetrené náklady.
(4) Vecou podľa odsekov 1 až 3 sa rozumejú aj príjmy z trestného činu, ako aj zisky, úroky a iné úžitky z týchto príjmov alebo vecí.
(5) Trest prepadnutia veci môže súd uložiť, len ak ide o vec patriacu páchateľovi
(6) Vlastníkom prepadnutej  veci sa stáva štát.
(7) Na páchateľa, ktorému bol uložený trest prepadnutia veci ako trest samostatný, sa vykonaním trestu hľadí, akoby nebol odsúdený.

§ 58
Trest zákazu činnosti

(1) Trest zákazu činnosti spočíva v tom, že sa odsúdenému po dobu výkonu tohto trestu zakazuje výkon určitého zamestnania, povolania alebo funkcie alebo takej činnosti, na ktorú treba osobitné povolenie alebo podmienky výkonu ktorej upravuje osobitný predpis.
(2) Trest zákazu činnosti môže súd uložiť na jeden rok až desať rokov, ak sa páchateľ dopustil trestného činu  v súvislosti s touto činnosťou.
(3) Trest zákazu činnosti ako trest samostatný môže súd uložiť len za prečin, ak vzhľadom na povahu spáchaného prečinu a možnosti nápravy páchateľa uloženie iného trestu nie je potrebné.
(4) Do doby výkonu trestu zákazu činnosti sa nezapočítava doby výkonu nepodmienečného trestu odňatia slobody; započítava sa však doba, po ktorú bolo páchateľovi  pred právoplatnosťou rozsudku  podľa osobitných predpisov odňaté oprávnenie na činnosť, ktorá je predmetom zákazu a doba, počas ktorej už nesmel na základe opatrenia štátneho orgánu túto činnosť vykonávať.
(5) Trest zákazu činnosti, ktorý odsúdený už vykonal, sa započítava do nového trestu zákazu činnosti, ktorý bol páchateľovi uložený pre ten istý skutok alebo do tohto trestu, ak bol uložený ako súhrnný alebo úhrnný trest.
(6) Ak bol trest zákazu činnosti uložený ako samostatný vykonaný, hľadí sa na páchateľa, ako keby nebol odsúdený.

§ 59
Trest zákazu pobytu

(1) Trest zákazu pobytu spočíva v tom, že sa odsúdený nesmie po dobu výkonu tohto trestu zdržiavať na určenom mieste alebo v určenom obvode; na prechodný pobyt na takom mieste  alebo v takom obvode v nevyhnutnej osobnej veci sa vyžaduje povolenie. 
(2) Súd môže uložiť trest zákazu pobytu na jeden rok až päť rokov za úmyselný trestný čin, ak to vyžaduje so zreteľom na doterajší spôsob života páchateľa a miesto spáchania činu, ochrana verejného poriadku, rodiny, zdravia, mravnosti alebo majetku. Trest zákazu pobytu sa nemôže vzťahovať na miesto alebo obvod, v ktorom má páchateľ trvalý pobyt.
(3) Ako samostatný trest môže súd trest zákazu pobytu uložiť len za úmyselný prečin, ak vzhľadom na povahu spáchaného prečinu a možnosť nápravy páchateľa uloženie iného trestu nie je potrebné.
(4) Súd môže uložiť páchateľovi na dobu výkonu tohoto trestu primerané obmedzenia a povinnosti uvedené v § 47 ods. 2, smerujúce k tomu, aby viedol riadny život, ak mu tento trest neukladá popri nepodmienečnom treste odňatia slobody.
(5) Do doby výkonu trestu zákazu pobytu sa nezapočítava doba výkonu trestu odňatia slobody.
(6) Trest zákazu pobytu možno uložiť samostatne alebo popri inom treste, nie však popri treste verejnoprospešných prác, ak sa práce majú vykonať v mieste, na ktorom je odsúdenému pobyt zakázaný.
(7) Ak odsúdený trest zákazu pobytu, ktorý mu bol uložený ako trest samostatný riadne vykonal a dodržal obmedzenia alebo splnil povinnosti ktoré mu súd uložil podľa       § 47 ods. 2, hľadí sa na neho akoby nebol odsúdený.

§ 60
Trest straty čestných titulov a vyznamenaní

(1) Strata čestných titulov a vyznamenaní spočíva v tom, že odsúdený stráca vyznamenania a iné čestné tituly udelené podľa vnútroštátnych predpisov, ako aj právo nosiť cudzozemské vyznamenania a používať cudzozemské tituly.
(2) Súd môže uložiť trest straty čestných titulov a vyznamenaní, ak odsudzuje páchateľa za zločin spáchaný z obzvlášť zavrhnutiahodnej pohnútky alebo obzvlášť zavrhnutiahodným spôsobom, na  trest odňatia slobody najmenej na päť rokov.
(3) Súd môže uložiť tento trest aj popri kratšom treste odňatia slobody alebo popri inom treste, ak to vzhľadom na povahu spáchaného trestného činu vyžaduje ochrana vážnosti vyznamenania, čestného titulu alebo iného titulu, ktoré boli páchateľovi pred odsúdením udelené.

§ 61
Trest straty vojenskej a inej hodnosti

(1) Trest straty vojenskej a inej hodnosti spočíva v tom, že sa odsúdenému znižuje hodnosť vo vojsku na hodnosť vojaka, a ak ide o príslušníka ozbrojeného zboru, odníma sa mu hodnosť v tomto zbore a zanikne jeho služobný pomer.
(2) Trest straty vojenskej a inej hodnosti  súd uloží páchateľovi, ktorý je nositeľom takejto hodnosti, ak ho odsudzuje za úmyselný trestný čin na trest odňatia slobody najmenej na dva roky bez podmienečného odkladu jeho výkonu.
(3) Súd môže uložiť tento trest aj popri kratšom treste odňatia slobody alebo popri inom treste, ak odsudzuje páchateľa, ktorý je príslušníkom ozbrojených síl alebo príslušníkom ozbrojeného zboru a ak to vzhľadom na povahu spáchaného trestného činu vyžaduje disciplína a poriadok v ozbrojených silách alebo  ozbrojenom zbore.

§ 62
Vyhostenie

(1) Ak to vyžaduje bezpečnosť osôb alebo majetku alebo iný všeobecný záujem súd môže páchateľovi, ktorý nie je občanom Slovenskej republiky ani osobou, ktorej bolo priznané postavenie utečenca trest vyhostenia z územia republiky.
(2) Trest vyhostenia sa ukladá ako trest samostatný alebo popri inom treste na dobu od jedného do desať rokov alebo natrvalo.
(3)  Trest vyhostenia nemožno uložiť páchateľovi
a)	u ktorého sa nepodarilo zistiť jeho štátnu príslušnosť alebo štát, z ktorého na územie Slovenskej republiky pricestoval,
b)	ktorému bol poskytnutý azyl,
c)	ktorému bol na území Slovenskej republiky povolený dlhodobý pobyt, má tu pracovné a sociálne zázemie a jeho vyhostenie by bolo v rozpore so záujmom na spájaní rodín alebo
d)	ktorému hrozí, že v štáte do ktorého má byť vyhostený, bude prenasledovaný pre svoju rasu, národnosť, príslušnosť k určitej sociálnej skupine, politické alebo náboženské zmýšľanie, alebo ak  by vyhostenie vystavilo páchateľa mučeniu, neľudskému alebo ponižujúcemu zaobchádzaniu, či trestaniu.

(4) Na páchateľa, ktorému bol trest vyhostenia uložený ako trest samostatný na dobu od jedného do desať rokov a ktorý trest riadne vykonal sa hľadí, akoby nebol odsúdený.

Štvrtý oddiel

Podmienečné prepustenie a podmienečné upustenie 
od výkonu zvyšku niektorých trestov

Podmienečné prepustenie z výkonu  trestu odňatia slobody 

§ 63

(1) Po výkone polovice uloženého alebo podľa prezidenta republiky zmierneného nepodmienečného trestu odňatia slobody môže súd odsúdeného podmienečne prepustiť na slobodu, ak odsúdený vo výkone trestu plnením svojich povinností  a svojím správaním preukázal polepšenie a môže sa od neho očakávať, že v budúcnosti povedie riadny život. 
(2) Pri rozhodovaní o podmienečnom prepustení prihliadne súd aj na to, že v akom ústave na výkon trestu odsúdený trest vykonával (§ 44).                          
 
§ 64

(1) Osoba odsúdená za obzvlášť závažný zločin (§ 9 ods. 6) môže byť podmienečne prepustená až po výkone dvoch tretín uloženého trestu odňatia slobody.
(2) Osoba odsúdená na doživotie môže byť podmienečne prepustená najskôr po dvadsiatich piatich rokoch výkonu tohto trestu.
(3) Osoba opätovne odsúdená na trest odňatia slobody na doživotie nemôže byť podmienečne prepustená.

§ 65

(1) Pri podmienečnom prepustení súd určí skúšobnú dobu na jeden rok až sedem rokov; skúšobná doba sa začína podmienečným prepustením odsúdeného. Zároveň na skúšobnú dobu nariadi probačný dohľad nad odsúdeným a stanoví mu primerané obmedzenia alebo povinnosti (§ 47 ods. 2).
(2) Ak podmienečne prepustený viedol v skúšobnej dobe riadny život a plnil uložené obmedzenia a povinnosti, súd vysloví, že sa osvedčil; inak rozhodne, a to prípadne už v priebehu skúšobnej doby, že zvyšok trestu vykoná.
(3) Ak súd vyslovil, že sa podmienečne prepustený osvedčil, má sa za to, že trest   bol vykonaný dňom, keď bol podmienečne prepustený.
(4) Rovnako sa má za to, že trest bol vykonaný dňom, keď došlo k podmienečnému prepusteniu, ak súd bez viny odsúdeného do roka od uplynutia skúšobnej doby nerozhodol, že odsúdený zvyšok trestu vykoná.
(5) Opätovné podmienečné prepustenie z výkonu toho istého trestu nie je možné. 

Podmienečné upustenie od výkonu zvyšku trestu zákazu činnosti

§ 66

(1) Po výkone polovice trestu zákazu činnosti môže súd podmienečne upustiť  od výkonu jeho zvyšku, ak odsúdený v čase výkonu trestu spôsobom svojho života preukázal, že ďalší výkon tohto trestu už nie je potrebný.
(2) Pri podmienečnom upustení od výkonu zvyšku  trestu zákazu činnosti súd určí skúšobnú dobu až na päť rokov, nie však kratšiu ako zvyšok trestu; skúšobná doba začína právoplatnosťou rozhodnutia o tomto upustení. 
(3) Odsúdenému, u ktorého súd podmienečne upustil od výkonu zvyšku trestu zákazu činnosti, môže súd uložiť primerané obmedzenia a povinnosti (§ 47  ods. 2) smerujúce k tomu, aby viedol riadny život; spravidla mu tiež uloží, aby podľa svojich síl nahradil škodu spôsobenú trestným činom alebo jej časť, ktorú zároveň určí.

§ 67

(1) Ak odsúdený, u ktorého sa podmienečne upustilo od zvyšku trestu zákazu činnosti, viedol v skúšobnej dobe riadny život a plnil uložené obmedzenia  a povinnosti, súd vysloví, že sa osvedčil; inak rozhodne, a to prípadne už v priebehu skúšobnej doby, že sa zvyšok trestu vykoná.
(2) Ak súd vyslovil, že sa osvedčil, má sa za to, že trest bol vykonaný dňom, keď rozhodnutie o upustení od vykonania zvyšku trestu zákazu činnosti nadobudlo právoplatnosť.
(3) Rovnako sa má za to, že trest zákazu činnosti bol vykonaný dňom, keď rozhodnutie o podmienečnom upustení od výkonu zvyšku trestu zákazu činnosti nadobudlo právoplatnosť, ak súd bez viny odsúdeného nenariadil do roka od uplynutia skúšobnej doby, že odsúdený zvyšok trestu vykoná.

Podmienečné upustenie od výkonu zvyšku trestu zákazu pobytu
§ 68

(1) Po výkone polovice trestu zákazu pobytu môže súd podmienečne upustiť  od výkonu jeho zvyšku, ak odsúdený v čase výkonu trestu spôsobom svojho života preukázal, že ďalší výkon tohto trestu už nie je potrebný.
(2) Pri podmienečnom upustení od výkonu zvyšku  trestu zákazu pobytu súd určí skúšobnú dobu až na päť rokov, nie však kratšiu ako zvyšok trestu; skúšobná doba začína právoplatnosťou rozhodnutia o tomto upustení. 
(3) Odsúdenému, u ktorého súd podmienečne upustil od výkonu zvyšku trestu zákazu pobytu, môže súd uložiť primerané obmedzenia a povinnosti (§ 47 ods. 2) smerujúce k tomu, aby viedol riadny život; spravidla mu tiež uloží, aby podľa svojich síl nahradil škodu spôsobenú trestným činom alebo jej časť, ktorú zároveň určí.

§ 69

(1) Ak odsúdený, u ktorého sa podmienečne upustilo od zvyšku trestu zákazu pobytu, viedol v skúšobnej dobe riadny život a plnil uložené obmedzenia a povinnosti, súd vysloví, že sa osvedčil; inak rozhodne, a to prípadne už v priebehu skúšobnej doby, že sa zvyšok trestu vykoná.
(2) Ak súd vyslovil, že sa podmienečne prepustený osvedčil, má sa za to, že trest bol vykonaný dňom, keď rozhodnutie o upustení od vykonania zvyšku trestu zákazu pobytu nadobudlo právoplatnosť.
(3) Rovnako sa má za to, že trest zákazu pobytu bol vykonaný dňom, keď rozhodnutie o podmienečnom upustení od výkonu zvyšku trestu zákazu pobytu nadobudlo právoplatnosť, ak súd bez viny odsúdeného nenariadil do roka od uplynutia skúšobnej doby, že odsúdený zvyšok trestu vykoná.

Piaty oddiel
Ochranné opatrenia

Ochranné liečenie
§ 70

(1) Súd uloží ochranné liečenie v prípadoch uvedených v § 35 ods. 2  písm. c), d)     a § 36 ods. 1 písm. c), d) alebo ak páchateľ činu inak trestného nie je pre nepríčetnosť trestne zodpovedný a jeho pobyt na slobode je nebezpečný.
(2) Súd tak môže urobiť aj vtedy, keď páchateľ trestný čin spáchal v stave zmenšenej príčetnosti a jeho pobyt  na slobode je nebezpečný, alebo páchateľ, ktorý užíva návykovú látku, spáchal trestný čin pod jej vplyvom alebo  v súvislosti s jej užívaním; ochranné liečenie však neuloží, ak je vzhľadom  na osobu páchateľa zrejmé, že jeho účel nemožno dosiahnuť. 
(3) Ochranné liečenie môže súd uložiť i popri treste alebo pri upustení od potrestania.

§ 71

(1) Ak sa ochranné liečenie ukladá popri nepodmienečnom trest odňatia slobody, jeho výkon a spravidla začína po nástupe výkonu trestu v ústave na výkon trestu.                V ostatných prípadoch sa ochranné liečenie vykonáva spravidla v liečebnom zariadení. Ak možno vzhľadom na povahu choroby a liečebné možnosti očakávať, že účel splní aj ambulantné liečenie, môže súd nariadiť aj tento spôsob liečenia, prípadne ústavné liečenie zmeniť na ambulantné liečenie alebo v odôvodnenom prípade i naopak. Ak pobyt odsúdeného v ústave na výkon trestu odňatia slobody ústave nepostačí na splnenie účelu ochranného liečenia, súd môže rozhodnúť o jeho pokračovaní v liečebnom alebo ambulantnom zariadení.  
(2) Ústavné ochranné liečenie potrvá, dokiaľ to vyžaduje jeho účel. Trvanie ochranného liečenia uloženého podľa § 70 ods. 2 písm. b) však môže byť ukončené, ak sa počas jeho výkonu zistí, že jeho účel nemožno dosiahnuť. O prepustení z ochranného liečenia rozhoduje súd.
(3) Od výkonu ochranného liečenia súd upustí, ak zaniknú pred jeho začatím okolnosti, pre ktoré bolo uložené.

§ 72
Ochranná výchova

Podmienky ukladania a výkonu ochrannej výchovu sú upravené v osobitných ustanoveniach o stíhaní mladistvých.

Ochranný dohľad

§ 73

(1) Ochranný dohľad uloží súd páchateľovi, ktorého odsudzuje ako obzvlášť nebezpečného recidivistu  alebo ktorého odsudzuje za obzvlášť závažný zločin na nepodmienečný trest odňatia slobody.
(2) Ochranný dohľad môže súd uložiť aj páchateľovi úmyselného trestného činu, ktorý bol už v minulosti najmenej dvakrát vo výkone trestu odňatia slobody za takýto trestný čin a ktorému znovu ukladá nepodmienečný trest odňatia slobody, ak vzhľadom na osobu páchateľa, najmä s prihliadnutím na jeho doterajší spôsob života, na prostredie v ktorom žije a na povahu spáchanej trestnej činnosti sa nedá očakávať, že po výkone trestu povedie riadny život.
(3) Súd môže na návrh prokurátora uložiť odsúdenému pred skončením výkonu trestu odňatia slobody ochranný dohľad aj bez splnenia podmienok uvedených v ods. 2,     ak  vzhľadom na správanie počas doterajšieho výkonu trestu odňatia slobody sa nedá od neho očakávať, že po prepustení z výkonu trestu povedie riadny život.
(4) Ochranný dohľad nemožno uložiť mladistvému a odsúdenému, ktorému bol uložený doživotný trest odňatia slobody.

§ 74

(1)  Odsúdený, ktorému súd uložil ochranný dohľad je po výkone trestu odňatia slobody povinný:
a)	oznamovať probačnému úradníkovi, ktorý nad ním ochranný dohľad vykonáva potrebné údaje o spôsobe a zdrojoch svojej obživy a na jeho žiadosť tieto aj preukazovať
b)	osobne sa hlásiť u probačného úradníka v lehotách, ktoré mu určí,
c)	trpieť vstup probačného úradníka do svojho obydlia,
d)	vopred oznamovať probačnému úradníkovi vzdialenie sa z miesta trvalého bydliska.
(2) Odsúdenému, ktorému súd uložil ochranný dohľad môže okrem povinností, uvedených v ods. 1 uložiť aj uloží ďalšie obmedzenia alebo povinnosti uvedené                  v § 47ods. 2. 

§ 75

(1) Ochranný dohľad sa ukladá na jeden rok až tri roky.
(2) Ak sa ochranný dohľad ukladá opätovne, a to skôr, než bol vykonaný ochranný dohľad predtým uložený, nesmie čas, na ktorý sa opätovne ukladá, spolu s doteraz nevykonaným zvyškom ochranného dohľadu predtým uloženého prevyšovať dobu päť rokov.

§ 76

Ochranný dohľad zaniká:
a)	uplynutím času, na ktorý bol uložený,
b)	dňom, ktorým nadobudlo právoplatnosť rozhodnutie, že sa podmienečne prepustený osvedčil.

§ 77

Súd môže upustiť od výkonu zvyšku ochranného dohľadu na návrh probačného úradníka, ak sa dokáže, že jeho ďalší výkon nie je na ochranu spoločnosti potrebný.

Detencia
§ 78

(1) Ak odsúdený ochorie vo výkone trestu odňatia slobody nevyliečiteľnou duševnou chorobou a jeho pobyt na slobode je pre spoločnosť nebezpečný, pretože hrozí dôvodná obava, že by sa mohol dopustiť obzvlášť závažného zločinu, súd upustí od výkonu zvyšku trestu odňatia slobody a nariadi jeho umiestnenie v detenčnom ústave štátnej zdravotnej správy.
(2) Súd môže po vykonaní trestu odňatia slobody umiestniť do detenčného ústavu aj takého páchateľa úmyselného trestného činu, ktorý sa odmieta podrobiť ochrannému liečeniu alebo u ktorého ochranné liečenie pre negatívny postoj pacienta neplní svoj účel    (§ 71 ods. 2  a ktorého pobyt na slobode je pre spoločnosť nebezpečný.

§ 79

(1) V detenčnom ústave sa osobitným liečebným režimom a dôslednou izoláciou od spoločnosti zabráni páchateľovi v  ďalšom páchaní inak trestných činov.
(2) Pobyt odsúdeného v detenčnom ústave potrvá dovtedy, kým ochranu spoločnosti pred páchateľom nemožno zabezpečiť miernejšími prostriedkami, prípadne až doživotne.
(3) Najmenej jedenkrát ročne súd preskúma dôvodnosť držania odsúdeného v detenčnom ústave a na základe odborného lekárskeho posudku rozhodne o ďalšom trvaní detencie alebo o prepustení odsúdeného z detenčného ústavu, ak dôvody detencie pominuli.

§ 80
Zhabanie veci

(1) Ak nebol uložený trest prepadnutia veci uvedenej v § 57, môže súd nariadiť, že sa taká vec zhabáva, ak
a)	patrí páchateľovi, ktorého nemožno stíhať alebo odsúdiť,
b)	patrí páchateľovi, od potrestania ktorého súd upustil, alebo páchateľovi, voči ktorému bolo trestné stíhanie zastavené, alebo páchateľovi, voči ktorému bolo trestné stíhanie podmienečne zastavené, alebo páchateľovi, voči ktorému bolo trestné stíhanie zastavené z dôvodu schválenia zmieru,
c)	ak okolnosti prípadu odôvodňujú predpoklad, že vec by mohla byť zdrojom financovania terorizmu alebo
d)	to vyžaduje bezpečnosť ľudí alebo majetku, prípadne iný obdobný všeobecný záujem, najmä ak okolnosti prípadu odôvodňujú predpoklad, že vec bola získaná trestným činom.
(2)  Vlastníkom zhabanej veci sa stáva štát.

III. HLAVA
ZÁNIK   TRESTNOSTI   A   TRESTU

§ 81
Zmena zákona

Trestnosť činu, ktorý mal v čase spáchania znaky niektorého trestného činu uvedeného v osobitnej časti tohto zákona, zaniká, ak neskorší zákon vyhlási, že tento čin nie je trestným činom. 

Účinná ľútosť

§ 82

	Trestnosť trestných činov zaniká, ak páchateľ dobrovoľne 
a)	škodlivý následok trestného činu zamedzil alebo napravil alebo 
b)	urobil o trestnom čine oznámenie v čase, keď škodlivému následku trestného činu mohlo byť ešte zabránené. Oznámenie treba urobiť orgánu činnému v trestnom konaní alebo polícii. Vojak môže namiesto toho urobiť oznámenie svojmu nadriadenému alebo služobnému orgánu. Osoba vo výkone trestu odňatia slobody alebo vo výkone väzby môže toto oznámenie urobiť aj príslušníkovi Zboru väzenskej a justičnej stráže.

§ 83

Trestnosť trestného činu tiež zaniká 
a)	u trestného činu zanedbania povinnej výživy podľa § 217 Tr. zák., ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu,
b)	u trestného činu nezaplatenia dane podľa § 284, ak splatná daň a jej príslušenstvo boli dodatočne zaplatené, najneskôr v deň kedy sa páchateľ po skončení vyšetrovania mohol oboznámiť z jeho výsledkami,
c)	u trestné činu založenia, zosnovania a podporovania zločineckej a teroristickej skupiny podľa § 303, ak páchateľ dobrovoľne urobil oznámenie prokurátorovi, vyšetrovateľovi alebo policajnému orgánu o zločineckej alebo teroristickej skupine a jej činnosti v čase, keď nebezpečenstvo ktoré hrozilo z jej ďalšej činnosti, mohlo byť ešte odstránené. Vojak môže urobiť také oznámenie nadriadenému alebo služobnému orgánu. Osoba vo výkone trestu odňatia slobody alebo vo výkone väzby môže toto oznámenie urobiť aj príslušníkovi Zboru väzenskej a justičnej stráže.
d)	u trestného činu podplácania podľa §§ 342, 343, 344, 345 a 346, ak páchateľ úplatok poskytol alebo sľúbil len preto, že bol o to požiadaný a urobil o tom dobrovoľne bez  odkladu oznámenie prokurátorovi, vyšetrovateľovi alebo policajnému orgánu. Vojak môže namiesto toho urobiť oznámenie veliteľovi alebo náčelníkovi.

§ 84
Premlčanie trestného stíhania

(1) Trestnosť činu zaniká uplynutím premlčacej doby, ktorá je 
a) 	dvadsať rokov, ak ide o zločin, za ktorý tento zákon v osobitnej časti dovoľuje uložiť trest odňatia slobody na doživotie,
b) 	desať rokov, ak ide o zločin, za ktorý tento zákon v osobitnej časti dovoľuje uložiť trest odňatia slobody s hornou hranicou trestnej sadzby najmenej desať rokov, 
c) 	päť rokov, ak ide o ostatné zločiny, 
d) 	päť rokov, ak ide o prečin, za ktorý tento zákon v osobitnej časti dovoľuje uložiť trest odňatia slobody s hornou hranicou trestnej sadzby najmenej tri roky, 
e) 	tri roky, pri ostatných prečinoch. 
(2) Do premlčacej doby sa nezapočítava 
a) 	doba, po ktorú nebolo možné páchateľa postaviť pred súd pre zákonnú prekážku, 
b) 	doba, po ktorú sa páchateľ zdržiaval v cudzine neoprávnene, 
c) 	skúšobná doba podmienečného zastavenia trestného stíhania.
(3) Premlčanie trestného stíhania sa prerušuje
a) 	vznesením obvinenia pre trestný čin, o premlčanie ktorého ide, ako aj po ňom nasledujúcimi úkonmi orgánu činného v trestnom konaní smerujúcimi k trestnému stíhaniu páchateľa, alebo
b) 	ak páchateľ spáchal v premlčacej dobe trestný čin nový, na ktorý tento zákon ustanovuje trest rovnaký alebo prísnejší. 
(4) Prerušením premlčania sa začína nová premlčacia doba.

§ 85

	Uplynutím premlčacej doby nezaniká trestnosť trestných činov uvedených                v  I. a XIII. hlave Osobitnej časti tohoto zákona. 

Premlčanie výkonu trestu

§ 86

(1) Uložený trest nemožno vykonať po uplynutí premlčacej doby, ktorá je
a) 	dvadsať rokov, ak ide o odsúdenie na trest odňatia slobody na doživotie,
b) 	pätnásť rokov, ak ide o odsúdenie na trest odňatia slobody prevyšujúci desať rokov,
c) 	desať rokov, ak ide o odsúdenie na trest odňatia slobody najmenej na päť rokov,
d) 	päť rokov pri odsúdení na iný trest. 

(2) 	Premlčacia doba sa začína právoplatnosťou rozsudku a pri podmienečnom odsúdení, podmienečnom odsúdení s dohľadom, podmienečnom prepustení alebo podmienečnom prepustení s dohľadom právoplatnosťou rozhodnutia o tom, že sa trest vykoná.
(3) 	Do premlčacej doby sa nezapočítava doba, po ktorú nebolo možné trest vykonať preto, že sa odsúdený zdržiaval neoprávnene v cudzine, alebo bol na ňom vykonávaný iný trest odňatia slobody. Pokiaľ ide o trest zákazu činnosti alebo peňažný trest do premlčacej doby sa nezapočítava aj doba, po ktorú bol na odsúdenom vykonávaný trest odňatia slobody. 
 (4) Premlčanie výkonu trestu sa prerušuje,
a) 	ak súd urobil opatrenie smerujúce k výkonu trestu, o premlčanie ktorého ide alebo 
b) 	ak odsúdený spáchal v premlčacej dobe nový trestný čin, na ktorý tento zákon ustanovuje trest rovnaký alebo prísnejší.
(5) Prerušením premlčania sa začína nová premlčacia doba.

§ 87

	Výkon trestu uloženého pre trestné činy uvedené v I. a XIII. hlave Osobitnej časti tohoto zákona sa nepremlčuje. 

§ 88
Zahladenie odsúdenia

 (1) Súd zahladí odsúdenie, ak odsúdený viedol po výkone alebo odpustení trestu, alebo po premlčaní jeho výkonu riadny život nepretržite po dobu najmenej 
a) 	desať rokov, ak ide o odsúdenie na trest odňatia slobody prevyšujúci päť rokov,
b) 	päť rokov, ak ide o odsúdenie na trest odňatia slobody prevyšujúci jeden rok, 
c) 	tri roky, ak ide o odsúdenie na trest odňatia slobody neprevyšujúci jeden rok, na trest prepadnutia majetku alebo na trest zákazu pobytu.
(2) Ak ide o odsúdenie na stratu čestných titulov a vyznamenaní, alebo na stratu vojenskej a inej hodnosti, spravuje sa doba uvedená v odseku 1 podľa dĺžky trestu odňatia slobody, popri ktorom bol uvedený trest uložený.
(3) Ak odsúdený preukázal po výkone alebo odpustení trestu alebo premlčaní jeho výkonu svojím vzorným správaním a poctivým pomerom k práci, že sa napravil, môže súd zahladiť odsúdenie na žiadosť odsúdeného i pred uplynutím doby uvedenej v odseku 1. 
(4) Doba uvedená v odseku 1 sa v prípade, že sa u podmienečne prepusteného a podmienečne prepusteného s dohľadom má za to, že trest bol vykonaný dňom, keď odsúdený bol podmienečne prepustený, spravuje dĺžkou skutočného výkonu trestu. V prípade, že trest bol zmiernený rozhodnutím prezidenta republiky, spravuje sa dĺžkou trestu takto zmierneného. 

§ 89

(1) Ak bolo odsúdenie zahladené, hľadí sa na páchateľa, akoby nebol odsúdený.

(2) Ak sa páchateľovi uložilo viac trestov popri sebe, nemožno odsúdenie zahladiť, dokiaľ neuplynie doba pre zahladenie toho trestu, na zahladenie ktorého tento zákon ustanovuje najdlhšiu dobu. 
(3) Ustanovenie odseku 2 sa použije primerane aj na prípad, že páchateľovi sa uložilo popri sebe viac trestov, ohľadne ktorých môže podľa tohto zákona nastať účinok, že sa na páchateľa hľadí, akoby nebol odsúdený. 

§ 90
Milosť a amnestia

	(1) Trest sa nevykoná, ak ho prezident Slovenskej republiky na základe svojho práva odpúšťať tresty odsúdenému odpustil. To sa však nevzťahuje na iné tresty, ak boli páchateľovi uložené popri sebe a ostali rozhodnutím prezidenta republiky nedotknuté. 
(2) Odsúdenie sa zahladzuje, ak to nariadi prezident Slovenskej republiky na základe svojho práva zahládzať odsúdenie formou individuálnej milosti alebo amnestie. 

IV. HLAVA

OSOBITNÉ USTANOVENIA O STÍHANÍ MLADISTVÝCH

Prvý oddiel

Trestná zodpovednosť

§ 91
Všeobecné ustanovenie

	(1) Osoba, ktorá v čase spáchania trestného činu dovŕšila štrnásty rok a neprekročila osemnásty rok svojho veku sa považuje za mladistvú.
  (2) Pokiaľ táto hlava neobsahuje osobitné ustanovenia, použijú sa na mladistvého ostatné ustanovenia tohto zákona.

 § 92
Trestná zodpovednosť

	(1) Mladistvý, ktorý v dobe spáchaniu činu nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie, nie je za tento čin trestne zodpovedný.
(2) Čin, ktorého znaky sú uvedené v tomto zákone, nie je trestným činom, ak ho spáchal mladistvý a na jeho protiprávnosť nie je potrebné prihliadať. 

Druhý oddiel

Zánik trestnosti

§ 93
Účinná ľútosť

	Trestnosť činu, na ktorý stanoví zákon trest odňatia slobody, ktorého horná hranica neprevyšuje päť rokov, ak ho spáchal mladistvý zaniká a ak po spáchaní činu mladistvý
a)	dobrovoľne odstránil alebo napravil spôsobený následok, alebo sa o to pokúsil, najmä ak nahradil spôsobenú škodu, urobil opatrenia potrebné na jej náhradu alebo sa inak pokúsil odčiniť spôsobené následky,
b)	svojím správaním prejavil účinnú snahu o nápravu a
c)	čin nemal trvalo nepriaznivé následky pre poškodeného alebo spoločnosť.

§ 94
Premlčanie trestného stíhania

(1) Trestnosť činu zaniká uplynutím premlčacej doby, ktorá je 
a)	desať rokov, ak ide o trestný čin, za ktorý tento zákon v osobitnej časti stanoví výnimočný trest,
b)	päť rokov, ak je horná hranica trestnej sadzby odňatia slobody najmenej desať rokov, 
c)	tri roky u ostatných trestných činov.
(2) Ohľadom začiatku, spočívania a prerušenia premlčacej doby platia všeobecné ustanovenia tohto zákona.
(3) Uplynutím premlčacej doby nezaniká trestnosť tých trestných činov, kde to stanoví tento zákon.

Tretí oddiel

Ukladanie sankcií a opatrení mladistvým

§ 95
Účel sankcií a opatrení

(1) Účelom  sankcie  a  opatrenia  voči  mladistvému  je  predovšetkým  vytvorenie podmienok pre jeho sociálny a duševný vývoj, a to so zreteľom na dosiahnutý stupeň jeho rozumového a mravného vývoja,  na jeho osobné vlastnosti, rodinnú výchovu a prostredie z ktorého mladistvý pochádza. Pri ukladaní sankcie alebo opatrenia treba prihliadať na obnovenie narušených sociálnych vzťahov, na začlenenie mladistvého do rodinného a sociálneho prostredia a na predchádzanie protiprávnych činov.
	(2) Ustanovenia tohto zákona o obzvlášť nebezpečnom recidivistovi sa nepoužijú pri mladistvom.  
	
Upustenie od potrestania
§ 96 

(1) Súd  môže  upustiť  od  uloženia  sankcie  alebo  opatrenia mladistvému, ktorý spáchal trestný čin menšej trestuhodnosti pre spoločnosť, jeho spáchanie ľutuje a prejavuje účinnú snahu po náprave,  
a)	ak vzhľadom na povahu spáchaného činu a na doterajší život mladistvého možno dôvodne očakávať, že už prejednanie veci pred súdom postačí na jeho nápravu alebo
b)	ak súd príjme záruku za nápravu mladistvého a má za to, že vzhľadom na výchovný vplyv toho, kto záruku ponúkol, povahu spáchaného činu a osobu mladistvého sa uloženie trestu ani opatrenia nejaví nevyhnutným. 
(2) Ak súd upustí od uloženia sankcie alebo opatrenia, môže prenechať výchovné pôsobenie na mladistvého jeho zákonnému zástupcovi, na postih škole, ak ide o čin, ktorý súvisí so školskou dochádzkou alebo inému výchovnému zariadeniu, v ktorom žije, alebo môže vec vybaviť tým, že mladistvého napomenie. Zákonný zástupca, škola alebo iné výchovné zariadenie sú povinní o výsledku ich pôsobenia a postihu podať správu súdu.

§ 97

	Súd môže upustiť od uloženia trestnej sankcie alebo opatrenia aj vtedy, ak
a)	mladistvý spáchal čin v stave, ktorý bol vyvolaný duševnou poruchou a súd má za to, že ochranné liečenie, ktoré zároveň ukladá, zaistí nápravu mladistvého lepšie ako trestná sankcia,
b)	sa voči mladistvému vykonáva ochranné alebo výchovné opatrenia a na dosiahnutie účelu zákona nie je potrebné uloženie sankcie.

§ 98

	Ak súd upustil od potrestania, hľadí sa na mladistvého, akoby nebol odsúdený.

§ 99
Podmienečné upustenie od uloženia sankcie alebo opatrenia

(1) Ak  súd  považuje  za  potrebné  po  stanovenú  dobu  sledovať  správanie mladistvého, môže za podmienok uvedených v § 115 podmienečne  upustiť od uloženia sankcie alebo opatrenia. 
(2) Pri podmienečnom upustení od uloženia trestnej sankcie alebo opatrenia súd určí skúšobnú dobu až na jeden rok. Zároveň môže mladistvému uložiť ochranné opatrenie alebo výchovné opatrenie smerujúce k tomu, aby viedol riadny život; spravidla mu ale uloží, aby podľa svojich síl nahradil škodu, ktorú spôsobil.
(3) Súd môže vzhľadom na okolnosti prípadu a osobu mladistvého ponechať podmienečné upustenie od uloženia sankcie alebo opatrenia v platnosti napriek tomu, že mladistvý dal príčinu na uloženie sankcie alebo opatrenia, a
a)	stanoviť nad mladistvým dohľad, pokiaľ už nebol uložený,
b)	primerane predĺžiť skúšobnú dobu, nie však viac ako o jeden rok alebo
c)	stanoviť iné výchovné opatrenia smerujúce k tomu, aby viedol riadny život.
		(4) Ak mladistvý, u ktorého bolo podmienečne upustené od uloženia sankcie alebo opatrenia, viedol v skúšobnej dobe riadny život a vyhovel uloženým podmienkam, vysloví súd, že sa osvedčil; inak rozhodne, a to prípadne už v priebehu skúšobnej doby o uložení sankcie alebo opatrenia.	

(5) Ak súd do roka od uplynutia skúšobnej doby neurobil rozhodnutie podľa odseku 4 bez toho, že by na tom mal mladistvý vinu, má sa za to, že sa osvedčil.
(6) Ak sa vyslovilo, že sa mladistvý, u ktorého bolo podmienečne upustené od uloženia sankcie alebo opatrenia, osvedčil, alebo ak sa má za to, že sa osvedčil, hľadí sa na neho, akoby nebol odsúdený.

Štvrtý oddiel 

Ochranná výchova

§ 100

(1) Ak súd odsudzuje mladistvého, môže mu uložiť ochrannú výchovu, pokiaľ
a)	o výchovu mladistvého nie je náležite postarané a tento nedostatok nie je možné odstrániť v jeho vlastnej rodine alebo v rodine, v ktorej žije,
b)	doterajšia výchova mladistvého bola zanedbaná alebo
c)	prostredie, v ktorom mladistvý žije, neposkytuje záruku jeho riadnej výchovy. 
(2) Ochrannú výchovu nemožno uložiť, ak ide o vojaka.

§ 101
Výkon ochrannej výchovy

(1) Ochranná výchova sa vykonáva v osobitných  výchovných  zariadeniach  (ďalej len „ochranná ústavná výchova“), ale vo vhodných prípadoch sa môže vykonať aj v náhradnej rodine (ďalej „ochranná rodinná výchova“); ak to však vyžaduje zdravotný stav chovanca, vykonáva sa prednostne v liečebnom ústave.
(2) Vo výkone ochrannej výchovy treba riadnym výchovným vedením zabezpečiť prípravu mladistvého na jeho budúce povolanie.
(3) Ochranná   výchova  potrvá,  dokiaľ  to vyžaduje  jej  účel,  najdlhšie  však  do dovŕšenia osemnásteho roku veku mladistvého; ak to vyžaduje záujem mladistvého, môže ju súd predĺžiť do dovŕšenia jeho devätnásteho roku.
(4)  Ak  nie  je  možné ochrannú výchovu vykonať ihneď,  nariadi  súd  do  doby  jej začiatku dohľad probačného úradníka.
(5) Od  výkonu  ochrannej  výchovy  súd  upustí,  ak  zaniknú  pred  jej  začatím okolnosti, pre ktoré bola uložená.
(6) Ak prevýchova mladistvého pokročila do tej miery, že možno očakávať, že aj bez obmedzení, ktorým je podrobený vo výchovnom zariadení alebo v určenej rodine, bude sa riadne správať, avšak dosiaľ nepominuli všetky okolnosti, pre ktoré bola ochranná výchova uložená, môže súd podmienečne upustiť od ochrannej výchovy alebo mladistvého podmienečne umiestniť mimo výchovného zariadenia alebo určenej rodiny. Pritom môže mladistvému uložiť dohľad probačného úradníka alebo iné výchovné opatrenie.
(7) Ak  mladistvý  nesplní  očakávanie,  že  bez  obmedzení,  ktorým  je podrobený v rámci určenej ochrannej výchovy sa bude riadne správať, súd podmienečné upustenie od ochrannej výchovy alebo podmienečné umiestnenie mimo výchovného zariadenia alebo určenej rodiny zruší a rozhodne, že sa vo výkone ochrannej výchovy pokračuje. 
 
Zmena spôsobu výkonu ochrannej výchovy
§ 102

(1) Ochranná ústavná výchova môže byť kedykoľvek zmenená na ochrannú rodinnú výchovu a naopak.
(2) Z dôležitých dôvodov môže byť zmenená i fyzická osoba, ktorej bol mladistvý zverený do ochrannej rodinnej výchovy.

§ 103
	
Ak spáchala osoba, ktorá dovŕšila dvanásty rok svojho veku a je mladšia štrnásť rokov, niektorý čin, za ktorý tento zákon v osobitnej časti dovoľuje uložiť výnimočný trest, súd jej uloží v občianskoprávnom konaní ochrannú výchovu aj na návrh prokurátora; súd tak môže urobiť aj vtedy, keď je to potrebné na zabezpečenie riadnej výchovy osoby mladšej ako štrnásť rokov, ktorá spáchala čin, ktorý by inak bol trestným činom.

Piaty oddiel

Výchovné opatrenia

§ 104
                                     Druhy výchovných opatrení a ich ukladanie

	(1) Pri upustení od trestnej sankcie alebo ochranného opatrenia alebo pri podmienečnom upustení od trestnej sankcie alebo ochranného opatrenia môžu byť na dosiahnutie účelu zákona uložené mladistvému výchovné opatrenia. Výchovnými opatreniami sú
a) dohľad probačného úradníka,
b) probačný program,
c) výchovné povinnosti,
d) výchovné obmedzenia,
e) napomenutie s výstrahou.
	(2) Výchovné opatrenia môže súd a v prípravnom konaní prokurátor ukladať so súhlasom osoby, proti ktorej sa konanie vedie aj v priebehu trestného stíhania, najdlhšie však do jeho právoplatného ukončenia. Mladistvý môže kedykoľvek v priebehu trestného stíhania až do jeho právoplatného ukončenia svoj súhlas odvolať písomným vyhlásením adresovaným súdu a v prípravnom konaní prokurátorovi. Výkon výchovného opatrenia tým končí.
	(3) Ak to dovoľuje povaha výchovných opatrení, možno ich uložiť vedľa uloženej sankcie alebo ochranného opatrenia. Výchovné opatrenia je možné uložiť najdlhšie na dobu súčasne stanovenej skúšobnej doby pri podmienečnom odsúdení alebo podmienečnom odložení peňažného trestu; ak sú ukladané samostatne alebo vedľa inej sankcie alebo ochranného opatrenia, možno ich uložiť najdlhšie na dobu troch rokov.
	(4) V prípade, ak sa preukáže, že úplné alebo včasné plnenie výchovného opatrenia je pre mladistvého nemožné alebo ho z iných vážnych dôvodov nemôže splniť, súd a v prípravnom konaní prokurátor uložené výchovné opatrenie zruší alebo zmení.

§ 105
Výchovné povinnosti
	
(1) Súd a v prípravnom konaní prokurátor môže mladistvému uložiť výchovnú povinnosť, najmä aby
a)	býval s rodičom alebo s iným dospelým, ktorý je zodpovedný za jeho výchovu,
b)	usiloval sa o vyrovnanie s poškodeným,
c)	nahradil podľa svojich síl škodu spôsobenú trestným činom alebo inak prispel  k odstráneniu následku trestného činu,
d)	vykonal bezplatne vo voľnom čase spoločensky prospešnú činnosť,
e)	sa dobrovoľne podrobil liečeniu závislosti na návykových látkach,
f)	sa podrobil vo svojom voľnom čase programu sociálneho výcviku, psychologickému poradenstvu, terapeutickému, vzdelávaciemu, doškolovaciemu, rekvalifikačnému alebo inému vhodnému programu na rozvíjanie jeho sociálnych zručností a osobnosti mladistvého, ktorý nie je probačným programom. 
(2) Vykonanie spoločensky prospešnej činnosti určitého druhu môže byť mladistvému uložené len tak, aby nenarušilo jeho prípravu na budúce povolanie, predovšetkým plnenie povinností súvisiacich so vzdelávacím programom školy, alebo výkon povolania alebo zamestnania, pričom môže ísť najviac o štyri hodiny denne, osemnásť hodín týždne, celkovo šesťdesiat hodín.

§ 106
 Napomenutie s výstrahou

	(1) Napomenutím s výstrahou súd a v prípravnom konaní prokurátor dôrazne vytkne mladistvému v prítomnosti jeho zákonného zástupcu protiprávnosť jeho činu a upozorní ho na sankcie, ktoré mu hrozia podľa tohto zákona v prípade, ak by v budúcnosti spáchal ďalšiu trestnú činnosť.
	(2) Ak je to so zreteľom na osobnosť mladistvého vhodné, môže súd a v prípravnom konaní prokurátor pri vyslovení napomenutia s výstrahou súčasne prenechať výchovné pôsobenie na mladistvého jeho zákonnému zástupcovi, na postih škole, ak ide o čin súvisiaci so školskou dochádzkou, alebo inému výchovnému zariadeniu, v ktorom žije. Zákonný zástupca, škola alebo iné výchovné zariadenie sú povinní bez odkladu vyrozumieť o výsledku ich pôsobenia súd alebo prokurátora.
	(3) Ak súd alebo v prípravnom konaní prokurátor napomenul mladistvého s výstrahou, prípadne ak prenechal výchovné pôsobenie na mladistvého jeho zákonnému zástupcovi, postih škole alebo výchovnému zariadeniu, hľadí sa na mladistvého, akoby nebol odsúdený. 

Šiesty oddiel

Trestné sankcie

§ 107
Druhy trestných sankcií

(1)	Mladistvému môže súd uložiť iba tieto trestné sankcie : 
a) verejnoprospešné práce,
b) peňažný trest,
c) 	peňažný trest s podmienečným odkladom výkonu,
d) 	prepadnutie veci,
e) 	zákaz činnosti,
f) 	vyhostenie, 
g) 	trest odňatia slobody. 
(2)	Výkon trestu odňatia slobody môže byť mladistvému 
a)	podmienečne odložený na skúšobnú dobu (podmienečné odsúdenie) alebo
b)	podmienečne odložený na skúšobnú dobu s dohľadom (probácia).

§ 108
Ukladanie trestných sankcií

	(1) Pri výmere trestnej sankcie prihliadne súd ako na poľahčujúcu okolnosť, ak mladistvý splnil uložené výchovné povinnosti uvedené v § 105 a § 106.
(2) Ak súd ukladá úhrnnú alebo súhrnnú trestnú sankciu páchateľovi, ktorý spáchal trestné činy jednak predtým, než prekročil osemnásty rok svojho veku, jednak po tom, čo tento rok dovŕšil, postupuje podľa ustanovenia § 37, prípadne § 40, pričom sa hranice trestných sadzieb pri trestných činoch spáchaných predtým, než prekročil osemnásty rok, posudzujú podľa ustanovenia § 113.

§ 109
Verejnoprospešná práca, zákaz činnosti a vyhostenie

	(1) Pri uložení sankcie verejnoprospešných prác nesmie horná hranica tejto sankcie prevyšovať polovicu hornej hranice stanovenej zákonom. Sankcia verejnoprospešných prác nesmie vzhľadom na svoju povahu alebo okolnosti, za ktorých je vykonávaná, ohrozovať zdravie, bezpečnosť alebo mravný vývoj mladistvých.
	(2) Zákaz činnosti môže sú uložiť mladistvému len vtedy, ak to nie je na prekážku príprave na jeho povolanie, pričom horná hranica tejto sankcie nesmie prekročiť päť rokov.
	(3) Vyhostenie môže súd uložiť mladistvému iba za podmienok stanovených týmto zákonom, a to vo výmere od jedného do piatich rokov. Prihliadne pritom aj na rodinné a osobné pomery mladistvého, majúc na zreteli, aby mladistvý týmto trestom nebol vydaný do nebezpečenstva spustnutia. 

§  110 
Peňažný trest

	(1) Peňažný trest vo výmere od 1.000 do 500.000 Sk môže uložiť súd pri splnení podmienok stanovených týmto zákonom, ak je mladistvý zárobkovo činný alebo jeho majetkové pomery uloženie tohto trestu umožňujú. Vedľa tohto trestu môže súd mladistvému uložiť aj vhodné výchovné opatrenia.
	(2) Mladistvému, ktorý je zárobkovo činný je možné peňažný trest uložiť vo forme dennej sadzby, s prihliadnutím na jeho denný zárobok, a to vo výške od 100 do 1.000 Sk na deň a dobu 5 až 500 dní. Súčasne súd určí celkovú výšku peňažného trestu a spôsob jeho splácania.
(3) Ak súd ukladá mladistvému peňažný trest, ustanoví pre prípad, že by výkon tohto trestu mohol byť v stanovenej lehote úmyselne zmarený, náhradný trest odňatia slobody až na jeden rok. Náhradný trest nesmie však ani spolu s uloženým trestom odňatia slobody presahovať hornú hranicu trestnej sadzby zníženej podľa § 113 ods. 1.
	(4) Po právoplatnosti rozhodnutia, ktorým bol mladistvému uložený peňažný trest, môže súd rozhodnúť po vyjadrení mladistvého, že jeho zaplatenie alebo nevykonaný zvyšok bude nahradený tým, že mladistvý odsúdený vykoná všeobecne prospešnú činnosť v rámci probačného programu. 

§ 111 
Peňažný trest s podmienečným odkladom výkonu 

(1)	Súd môže podmienečne odložiť výkon peňažného trestu, 
a) ak vzhľadom na osobu mladistvého, najmä s prihliadnutím na jeho doterajší život a prostredie, v ktorom žije a pracuje a na okolnosti prípadu, má dôvodne za to, že účel trestu sa dosiahne i bez jeho výkonu alebo
b) ak príjme záruku za nápravu mladistvého a ak vzhľadom na výchovný vplyv toho, kto záruku ponúkol, má dôvodne za to, že účel trestu sa dosiahne i bez jeho výkonu.
	(2) Povolenie podmienečného odkladu peňažného trestu sa netýka výkonu ostatných trestov uložených popri peňažnom treste, pokiaľ súd nerozhodol inak.

§ 112 
Skúšobná doba 

	(1) Pri podmienečnom odložení výkonu peňažného trestu súd určí skúšobnú dobu až na tri roky; skúšobná doba začína sa právoplatnosťou rozsudku. 
	(2) Podmienečne odsúdenému mladistvému môže súd uložiť výchovné opatrenia.
	(3) Doba, po ktorú podmienečne odsúdený viedol v skúšobnej dobe riadny život a vyhovel uloženým podmienkam, započítava sa do skúšobnej doby novourčenej pri podmienečnom odsúdení pre ten istý skutok alebo do skúšobnej doby určenej pri uložení úhrnnej alebo súhrnnej sankcie.
(4) O osvedčení v skúšobnej dobe rozhodne súd podľa všeobecných ustanovení tohto zákona.

§ 113
Odňatie slobody

	(1) Trestné sadzby odňatia slobody ustanovené v tomto zákone sa u mladistvých znižujú na polovicu; pričom ale horná hranica trestnej sankcie nesmie prevyšovať päť rokov a dolná hranica jeden rok.
	(2) Nepodmienečný trest odňatia slobody môže súd mladistvému uložiť len za podmienky, že by vzhľadom na okolnosti prípadu, osobu mladistvého alebo vzhľadom na predtým uložené opatrenia, uloženie iného trestu zjavne neviedlo k dosiahnutiu účelu tohto zákona.

(3) V prípade, ak mladistvý spáchal zločin, za ktorý tento zákon v osobitnej časti dovoľuje uloženie výnimočného trestu, a miera závažnosti takého zločinu pre spoločnosť je vzhľadom na obzvlášť zavrhnutiahodný spôsob vykonania činu alebo vzhľadom na obzvlášť zavrhnutiahodnú pohnútku alebo obzvlášť ťažkému a ťažko napraviteľnému následku mimoriadne vysoký, môže súd uložiť sankciu odňatia slobody na  päť až desať rokov, ak má za to, že sankcia uvedená v odseku 1 na dosiahnutie účelu nepostačuje.
	
§ 114
Mimoriadne zníženie trestu odňatia slobody
	
Ak súd zistí splnenie podmienok § 35 ods. 1, 2 na mimoriadne zníženie trestu odňatia slobody pod dolnú hranicu trestnej sadzby, nie je u mladistvého viazaný obmedzeniami uvedenými v § 35 ods. 3.

§ 115
Podmienečné odsúdenie a podmienečné odsúdenie s dohľadom
	
(1) Ak súd mladistvému trest odňatia slobody podmienečne odloží na skúšobnú dobu (podmienečné odsúdenie) alebo mu trest podmienečne odloží na skúšobnú dobu s dohľadom (probácia), zároveň určí skúšobnú dobu na jeden rok až tri roky. Súčasne môže súd mladistvému uložiť aj výchovné opatrenie.
	(2) Súd môže vzhľadom na okolnosti prípadu a osobu mladistvého ponechať podmienečné odsúdenie i probáciu ponechať v platnosti napriek tomu, že mladistvý dal príčinu na nariadenie výkonu trestu odňatia slobody, a
a) určiť nad mladistvým dohľad, pokiaľ už nebol uložený,
b) primerane predĺžiť skúšobnú dobu, nie však o viac ako dva roky, pričom nesmie prekročiť hornú hranicu skúšobnej doby v trvaní piatich rokov alebo
c) uložiť ďalšie výchovné opatrenie uvedené v § 104 až § 106 smerujúce k tomu, aby viedol riadny život. 

§ 116
Premlčanie výkonu trestnej sankcie
	
(1) Uloženú trestnú sankciu nemožno vykonať po uplynutí premlčacej doby, ktorá je tri roky, a ak bol uložený trest odňatia slobody podľa § 113 ods. 3, je premlčacia doba desať rokov.
(2) Výkon trestných sankcií uložených za trestné činy, kde to stanoví tento zákona sa ani u mladistvého nepremlčuje. 

§ 117
Zahladenie odsúdenia
	
(1) Na mladistvého, ktorému bola uložená alebo rozhodnutím prezidenta republiky zmiernená alebo odpustená sankcia trestu odňatia slobody v dĺžke neprevyšujúcej jeden rok, sa hľadí akoby nebol odsúdený dňom výkonu tohto trestu alebo dňom, kedy bolo právoplatne od takej sankcie alebo jej zvyšku upustené.
	(2) O tom, či sa odsúdenie mladistvého na trest odňatia slobody zahladzuje, na ktoré sa nevzťahuje odsek 1, rozhodne súd, prihliadajúc na správanie mladistvého vo výkone trestu odňatia slobody, po výkone tohto trestu. Ak bol trest podľa rozhodnutia prezidenta republiky zmiernený, súd takto postupuje po tom, čo bol mladistvý po výkone zmierneného trestu prepustený na slobodu.
	(3) Ak súd vyslovil, že sa mladistvý podmienečne odsúdený, podmienečne odsúdený na trest odňatia slobody s dohľadom alebo podmienečne prepustený z výkonu trestu odňatia slobody osvedčil, hľadí sa na neho, akoby nebol odsúdený.
	(4) Na mladistvého, ktorému bol uložený peňažný trest sa hľadí, akoby nebol odsúdený, len čo bol trest vykonaný alebo sa od výkonu trestu alebo jeho zvyšku právoplatne upustilo.
	(5) Na mladistvého, ktorému bol uložený trest prepadnutia veci, sa hľadí, akoby nebol odsúdený len čo nadobudol právoplatnosť rozsudok, ktorým sa táto sankcia uložila.
	(6) Na mladistvého, ktorému bola uložená sankcia všeobecne prospešných prác alebo zákazu činnosti, sa hľadí akoby nebol odsúdený, len čo bola taká sankcia vykonaná alebo bolo od jej výkonu alebo od jej zvyšku právoplatne upustené.
(7) Na mladistvého, ktorému bola uložená trestná sankcia vyhostenia, sa hľadí akoby nebol odsúdený, len čo uplynie doba, na ktorú bolo uložené.

Osobitné ustanovenia o trestnej zodpovednosti právnických osôb

Trestná zodpovednosť právnických osôb
§ 118

(1)  Za  podmienok stanovených týmto zákonom je trestne zodpovedná aj právnická osoba.
(2) Trestná zodpovednosť právnických osôb sa nevzťahuje na štát, jeho orgány, obce a vyššie územné celky.
(3) Pokiaľ tento zákon neustanovuje inak, pri posudzovaní trestnej zodpovednosti právnickej osoby sa primerane použijú ustanovenia všeobecnej časti tohto zákona.

§ 119

(1) Trestný čin je spáchaný právnickou osobou ak ho spáchali v jej mene alebo na jej prospech jej orgány alebo zástupcovia, ktorí pritom konali v rozpore s predpismi alebo nedodržali potrebnú mieru opatrnosti.
(2) Trestná zodpovednosť právnickej osoby nevylučuje zodpovednosť fyzickej osoby.

§ 120

	 Právnické osoby sú trestne zodpovedné za trestné činy výslovne uvedené v osobitnej časti Trestného zákona.

Tresty a ochranné opatrenia
                       
§ 121
Druhy trestov

a)  peňažný trest,
b)  trvalé, alebo prechodné zrušenie právnickej osoby, alebo jej časti
c)  trvalý alebo prechodný zákaz vymedzenej činnosti,                       
d)  súdny dohľad nad činnosťou právnickej osoby alebo jej časti
e)  prepadnutie majetku,
e) 	 prepadnutie veci.

§ 122
Ukladanie a výkon jednotlivých trestov právnickým osobám

(1) Všeobecné zásady pre ukladania trestov sa primerane použijú aj pri ukladaní trestov právnickým osobám.
(2) Trest prepadnutia majetku alebo jeho časti môže súd uložiť právnickej osobe bez splnenia podmienok § 55, ak zistené skutočnosti nasvedčujú, že majetok bol získaný trestnou činnosťou a právnická osoba nevie preukázať jeho legálny pôvod. Vlastníkom prepadnutého majetku sa stáva štát. 
(3) Tresty uvedené v § 123 písm. b), c), d), nie je však možné  uložiť politickým stranám a hnutiam, odborovým organizáciám a verejnoprávnym korporáciám.

§ 123
Peňažný trest

(1) Právnickej osobe môže súd uložiť peňažný trest vo výmere od 500.000 Sk do 50 miliónov Slovenských korún pri hornej hranici zákonom stanovenej trestnej sadzby takto:
a)  do 3 rokov, najviac do výmery 5 miliónov,
b)  do 5 rokov, najviac do výmery 10 miliónov,
c)  do 10 rokov, najviac do výmery 25 miliónov,
d)  do 15 rokov, najviac do výmery 30 miliónov,
e)  do 25 rokov, najviac do výmery 50 miliónov.
(2) Ak právnická osoba  opätovne spácha trestný čin, hoci už bola pre taký alebo iný  závažnejší trestný čin v posledných troch rokoch potrestaná, zvyšujú sa trestné sadzby uvedené v odseku 1 o jednu tretinu.

§ 124
Zrušenie právnickej osoby alebo jej časti
                                                                                                        
(1) Trvalé zrušenie  právnickej osoby alebo jej časti znamená jej likvidáciu. Súd ju môže nariadiť vtedy keď ide o právnickú osobu, alebo jej časť, ktorá bola vytvorená na páchanie trestnej činnosti, alebo ktorá bola odsúdená za trestný čin, na ktorý zákon stanovuje trest odňatia slobody s hornou hranicou trestnej sadzby nad 10 rokov. Likvidácia sa vykoná podľa osobitných predpisov.

(2) Podľa okolností prípadu možno rušiť právnickú osobu alebo jej časť na dobu najviac päť rokov, ak nejde o prípad uvedený v odseku 1.

§ 125
Zákaz vymedzenej činnosti

(1)  Trest zákazu  vymedzenej činnosti znamená trvalý alebo prechodný zákaz vykonávať určitú podnikateľskú činnosť, alebo činnosť, na ktorú treba osobitné povolenie, alebo ktorej podmienky výkonu upravuje osobitný predpis.                                    
(2) Prechodný zákaz vymedzenej činnosti môže súd uložiť najviac na dobu 5 rokov.

§ 126
Súdny dohľad nad činnosťou právnickej osoby

(1)  Trest súdneho dohľadu nad činnosťou právnickej osoby ,  najviac však po dobu 5 rokov, vykonáva súdom určený zmocnenec, ktorý vo vymedzenom  rozsahu  kontroluje tú časť jej činnosti, v súvislosti s výkonom ktorej bol trestný čin spáchaný. Právnickej osobe môže   súd pritom uložiť prijatie opatrení potrebných k náprave.
(2) Určený zmocnenec raz za pol roka predkladá súdu písomnú správu o plnení svojich úloh  a o plnení opatrení uložených súdom. Na základe týchto správ môže súd po výkone polovice uloženého trestu rozhodnúť, že od výkonu jeho zvyšku upustí.

V. HLAVA

VÝKLAD POJMOV

§ 127
Trestný čin spôsoby jeho spáchania 

(1) Trestným činom sa rozumie len čin súdne trestný majúci znaky zločinu, alebo prečinu a pokiaľ z jednotlivého ustanovenia nevyplýva niečo iné, aj príprava na trestný čin, pokus trestného činu a účastnenstvo na ňom.
(2) Konaním sa rozumie aj opomenutie takého konania, na ktoré bol páchateľ podľa okolností a svojich pomerov povinný.
(3) Čin je spáchaný verejne, ak je spáchaný
a)	obsahom tlačoviny alebo rozširovaného spisu, filmom,  rozhlasom, televíziou, za použitia počítačovej siete  alebo iným obdobne účinným spôsobom alebo
b)	pred viac ako tromi osobami súčasne prítomnými.
(4) Čin je spáchaný so zbraňou, ak páchateľ alebo s jeho vedomím niektorý zo spolupáchateľov použije zbraň na útok, na prekonanie alebo zamedzenie odporu; zbraňou sa tu rozumie, ak z jednotlivého ustanovenia nevyplýva niečo iné, každá vec, ktorou možno urobiť útok proti telu dôraznejším. Trestný čin je spáchaný so zbraňou aj vtedy, ak páchateľ použije napodobeninu zbrane alebo ju má pri sebe s úmyslom, aby bola považovaná za pravú. 
(5) Čin je spáchaný vlámaním, ak páchateľ vnikol do uzavretého priestoru, nedovoleným prekonaním uzamknutia alebo prekonaním inej zabezpečovacej prekážky       s použitím sily alebo ľsťou.
(6) Čin je spáchaný ľsťou, ak bol spáchaný za využitia omylu, ktorý páchateľ vyvolal  alebo za použitia úskoku.
(7) Čin je spáchaný násilím, ak páchateľ použije na jeho spáchanie fyzické násilie proti telesnej integrite inej osoby alebo ak je spáchaný na osobe, ktorú páchateľ uviedol do stavu bezbrannosti ľsťou alebo ak páchateľ použil násilie v úmysle pôsobiť na iného proti jeho veci.
(8) Čin je spáchaný za použitia nátlaku vtedy, ak páchateľ použije na jeho spáchanie psychické násilie proti inému.
(9) Čin je spáchaný opätovne, ak bol spáchaný po predchádzajúcom právoplatnom odsúdení za rovnaký trestný čin. To neplatí, ak sa na páchateľa hľadí akoby nebol odsúdený.
(10) Trestný čin je spáchaný opakovane, ak páchateľ postupne spáchal viac rovnakých trestných činov opakovanými samostatnými činmi, medzi ktorými nie je žiadna objektívna alebo subjektívna súvislosť, posudzuje sa trestnosť každého z nich samostatne.
(11) Za pokračovací trestný čin sa považuje ak páchateľ pokračoval v páchaní toho istého trestného činu. Trestnosť všetkých čiastkových činov, ktoré inak samostatne vykazujú znaky tohto trestného činu, sa posudzuje spoločne, ak všetky čiastkové činy toho istého páchateľa spája spoločná objektívna súvislosť v čase a spôsobe ich páchania               i v predmete útoku, najmä ich však spája subjektívna súvislosť, jednotiaci zámer páchateľa spáchať uvedený trestný čin.
(12) Za hromadný trestný čin sa považuje jeho spáchanie viacerými činmi, ktoré samostatne ešte nie sú trestným činom. Trestnosť všetkých takých činov sa posudzuje spoločne.
(13) Za trvací trestný čin sa považuje vyvolanie a udržiavanie protiprávneho stavu viacerými činmi, pričom trestnosť všetkých takých činov sa posudzuje spoločne. Na dokonanie trestného činu je potrebné vyvolanie protiprávneho stavu a jeho udržiavanie po zákonom určenú dobu. To neplatí, ak podľa znakov trestného činu je tento dokonaný už vyvolaním protiprávneho stavu a splnením inej podmienky.
(14) Ak obvinený pokračuje v konaní, pre ktoré je stíhaný, aj po oznámení obvinenia, posudzuje sa takéto konanie od tohto úkonu ako nový skutok. Toto ustanovenie sa nepoužije, ak ide o trestný čin zanedbania povinnej výživy podľa § 223. V takomto prípade ide o pokračovanie konania až do doby, než je vyhlásený rozsudok súdu I. stupňa alebo pokiaľ sa súd II. stupňa neodobral na záverečnú poradu.

§ 128
Porucha zdravia

(1) Ujmou na zdraví sa na účely tohto zákona rozumie akékoľvek poškodenie zdravia iného, ktoré nedosahuje závažnosť ublíženia na zdraví.
(2) Ublížením na zdraví sa na účely tohto zákona sa rozumie také poškodenie zdravia iného, ktoré si objektívne vyžiadalo lekárske vyšetrenie, ošetrenie a liečenie, prípadne aj pracovnú neschopnosť, v trvaní najmenej sedem kalendárnych dní, počas ktorých priamo alebo nepriamo ovplyvňovalo obvyklý spôsob života poškodeného.
 (3) Ťažkou ujmou na zdraví sa na účely tohto zákona rozumie len vážna porucha zdravia alebo vážne ochorenie. Za týchto podmienok je ťažkou ujmou na zdraví
a)	zmrzačenie,
b)	strata alebo podstatné zníženie pracovnej spôsobilosti, 
c)	ochromenie údu,
d)	strata alebo podstatné oslabenie funkcie zmyslového  ústrojenstva,
e)	poškodenie dôležitého orgánu,
f)	zohyzdenie,
g)	vyvolanie potratu alebo usmrtenie plodu,
h)	mučivé útrapy alebo
i)	porucha zdravia trvajúca dlhší čas.
(4) Za poruchu zdravia trvajúcu dlhší čas sa na účely tohto zákona rozumie porucha, ktorá si objektívne vyžiadala liečenie, prípadne aj pracovnú neschopnosť, v trvaní najmenej štyridsaťdva kalendárnych dní, počas ktorých závažne ovplyvňovala obvyklý spôsob života poškodeného.

Škoda
§ 129

 (1) Škodou sa na účely tohto zákona rozumie ujma na majetku alebo reálny úbytok na majetku alebo právach poškodeného alebo jeho iná ujma, ktoré sú v príčinnej súvislosti   s trestným činom, bez ohľadu, či ide o škodu na veci alebo na právach.
(2) Ak to tento zákon výslovne predpokladá, rozumie sa škodou v zmysle odseku 1 aj ujma na zisku, na ktorý by poškodený inak vzhľadom na okolnosti a svoje pomery mal nárok alebo ktorý by ho mohol odôvodnene dosiahnuť.
(3) Pri trestných činoch proti životnému prostrediu sa škodou rozumie aj ekologická ujma a ujma vo výške spoločenského ohodnotenia podľa osobitných predpisov.

§ 130

(1) Škodou nie nepatrnou sa rozumie škoda dosahujúca výšku sumy určenej všeobecne záväzným právnym predpisom pre účely trestného konania, škodou nie malou sa rozumie suma dosahujúca najmenej šesťnásobok takej sumy, väčšou škodou sa rozumie suma dosahujúca najmenej dvadsaťnásobok takej sumy, značnou škodou suma dosahujúca najmenej stonásobok takej sumy a škodou veľkého rozsahu suma dosahujúca najmenej päťstonásobok takej sumy.
(2) Výšku sumy pre účely trestného konania ustanoví vláda Slovenskej republiky všeobecne záväzným právnym predpisom.

§ 131

(1) Pri určení výšky škody sa vychádza z ceny, za ktorú sa vec, ktorá bola predmetom útoku, v čase a v mieste činu obvykle predáva. Ak takto výšku škody nemožno zistiť, vychádza sa z účelne vynaložených nákladov na obstaranie rovnakej alebo obdobnej veci alebo uvedenie veci do predošlého stavu.
(2) Ak ide o ujmu na životnom prostredí, ujmu spôsobenú na chránených druhoch živočíchov a rastlín alebo škodu, na veciach pamiatkovo chránených alebo majúcich historickú, umeleckú alebo vedeckú hodnotu, pri určení ujmy, alebo výšky škody sa vychádza z hodnoty veci určenej zákonom alebo iným všeobecne záväzným právnym predpisom.
(3) Ak nemožno určiť výšku škody alebo ujmy ani jedným zo spôsobov podľa odsekov 1 až 2 alebo ak sú vážne pochybnosti o správnosti výšky škody, alebo ujmy takto určenej, určí sa jej výška na podklade odborného vyjadrenia alebo potvrdenia právnickej osoby, ktorej pôsobnosť alebo predmet činnosti poskytuje záruku objektívnosti určenia škody alebo ujmy; inak sa výška škody určí na podklade znaleckého posudku.

Osoba
§ 132

(1) Dieťaťom sa na účely tohto zákona rozumie osoba mladšia ako osemnásť rokov, ak nenadobudla plnoletosť už skôr.
(2) Mládežou v zmysle § 184 a 185 sa rozumie osoba mladšia ako osemnásť rokov.
(3) Osobou vyššieho veku sa na účely tohto zákona rozumie osoba staršia ako šesťdesiat rokov.
(4) Blízkou osobou sa na účely tohto zákona rozumie príbuzný v pokolení priamom, osvojiteľ, osvojenec, súrodenec a manžel; iné osoby v pomere rodinnom alebo obdobnom sa pokladajú za osoby sebe navzájom blízke len vtedy, keby ujmu, ktorú utrpela jedna z nich, druhá právom pociťovala ako ujmu vlastnú.
(5) Chorou osobou sa na účely tohto zákona rozumie osoba, ktorá v čase činu trpí fyzickou chorobou alebo duševnou chorobou, i keď prechodnou a v dôsledku toho je pod lekárskou starostlivosťou, bez ohľadu či je dočasne práceneschopná, ako aj osoba so zmenenou pracovnou schopnosťou alebo osoba invalidná.
(6) Bezbrannou osobou sa na účely tohto zákona rozumie osoba, ktorá v čase činu nemala pri sebe zbraň, ani nič iné, čím by mohla svoju obranu urobiť účinnejšou, ako aj osoba, ktorá vzhľadom na svoj vek, zdravotný stav, okolnosti činu alebo okolnosti na strane páchateľa nemala nádej sa účinne ubrániť pred jeho útokom.
(7) Osamelou osobou sa na účely tohto zákona rozumie osoba, ktorá žije sama, ak k spáchaniu trestného činu bola využitá táto okolnosť.
(8) Osobou zverenou do starostlivosti alebo dozoru sa na účely tohto zákona rozumie osoba, ktorá je vzhľadom na svoj vek alebo zdravotný stav alebo z iného dôvodu na základe rozhodnutia súdu alebo iného štátneho orgánu, na základe zmluvy zverená inému, aby vo svojej domácnosti alebo v zariadení na tento účel určenom alebo inde na ňu dozeral, staral sa o ňu, zaopatroval ju alebo ju vychovával.
(9) Závislou osobou sa na účely tohto zákona rozumie osoba, ktorá svojou výživou, výchovou, hmotným alebo iným zaopatrením alebo starostlivosťou závisí na páchateľovi; pokiaľ to výslovne vyplýva z tohto zákona, závislou sa rozumie aj osoba závislá na návykových látkach.
(10) Podriadenou osobou je osoba, ktorá v dôsledku postavenia v sociálnej štruktúre, v organizačnej štruktúre právnickej osoby, ozbrojenej zložky alebo zboru je osobne, pracovne, služobne alebo inak svojím postavením, pracovným zaradením, funkciou alebo hodnosťou podriadená páchateľovi a v dôsledku toho je povinná prijímať a plniť jeho pokyny, príkazy alebo rozkazy.

§ 133

(1) Verejným činiteľom je volený funkcionár alebo iný zodpovedný pracovník orgánu štátnej správy a samosprávy, súdu alebo iného štátneho orgánu alebo príslušník ozbrojených síl alebo ozbrojeného zboru, súdny exekútor, člen lesnej, vodnej, rybárskej, alebo poľovníckej stráže, člen stráže prírody a osoba, ktorá má oprávnenie člena stráže prírody, ak sa podieľajú na plnení úloh spoločnosti a štátu a používajú pritom právomoc, ktorá im bola v rámci zodpovednosti za plnenie týchto úloh zverená. Pre trestnú zodpovednosť a ochranu verejného činiteľa sa podľa jednotlivých ustanovení tohto zákona vyžaduje, aby trestný čin bol spáchaný v súvislosti s jeho právomocou a zodpovednosťou. Verejným činiteľom je aj funkcionár, alebo iný zodpovedný pracovník orgánu činného v trestnom konaní iného štátu, ak na území Slovenskej republiky vykonáva úkony trestného konania vysielajúceho štátu; pre jeho ochranu podľa ustanovení tohto zákona sa vyžaduje, aby úkony trestného konania vykonával v súlade s medzinárodnou zmluvou alebo so súhlasom orgánov Slovenskej republiky. 
(2) Zahraničným verejným činiteľom sa rozumie osoba, ktorá zastáva funkciu v 
a)	zákonodárnom orgáne, súdnom orgáne alebo v orgáne verejnej správy cudzieho štátu alebo 
b)	podniku, v ktorom má rozhodujúci vplyv cudzí štát, alebo v medzinárodnej organizácii vytvorenej štátmi, alebo inými subjektami medzinárodného práva verejného.
Ak je s výkonom takejto funkcie spojená právomoc pri obstarávaní verejných záležitostí a trestný čin bol spáchaný v súvislosti s touto právomocou.
(3) Keď sa v tomto zákone hovorí o vojakovi, rozumie sa ním
a)	osoba, ktorá vykonáva vojenskú službu
b)	príslušník ozbrojeného bezpečnostného zboru a ozbrojeného zboru, ktorý podlieha právomoci vojenských súdov,
c)	vojak alebo príslušník zboru uvedeného pod písmenom b)  mimo činnej služby, ak je v služobnej rovnošate alebo
d)	vojnový zajatec.
(4) Kde sa v tomto zákone hovorí o vojenskej službe alebo o vojenskej povinnosti, rozumie sa tým služba alebo povinnosť osôb uvedených v odseku  3.
(5) Odsúdeným sa na účely tohto zákona rozumie páchateľ, ktorý bol právoplatným rozsudkom uznaný za vinného. To neplatí ak je odsúdenie zahľadené.
(6) Potrestaným sa rozumie ten odsúdený, ktorý celkom alebo sčasti vykonal súdom uložený trest. To neplatí ak je odsúdenie zahľadené.
(7) Ak na spáchanie trestného činu tento zákon vyžaduje osobitnú vlastnosť, spôsobilosť alebo postavenie páchateľa, môže byť páchateľom alebo spolupáchateľom trestného činu len osoba, ktorá má požadovanú vlastnosť, spôsobilosť alebo postavenie. Účastníkom na  trestnom čine však môže byť aj osoba, ktorá nemá vlastnosť, spôsobilosť alebo postavenie tam vyžadované.
(8) Páchateľom alebo spolupáchateľom vojenského trestného činu podľa dvanástej hlavy osobitnej časti tohto zákona môže byť len vojak.

§ 134
Skupina osôb a organizácia

 	(1) Viacerými osobami sa na účely tohto zákona rozumie najmenej päť osôb.
(2) Skupinou osôb sa na účely tohto zákona sa rozumejú najmenej tri osoby, ak boli priamo či nepriamo dotknuté tým istým trestným činom.
(3) Organizovanou skupinou sa na účely tohto zákona rozumie spolčenie najmenej troch osôb za účelom spáchania trestného činu, s určitou deľbou určených úloh medzi jednotlivých členov skupiny, ktorej činnosť sa v dôsledku toho vyznačuje plánovitosťou a koordinovanosťou, čo zvyšuje pravdepodobnosť úspešného spáchania trestného činu.
 (4) Zločineckou skupinou na účely tohto zákona sa rozumie trvalé zoskupenie najmenej troch osôb za účelom sústavného páchania trestnej činnosti, za účelom dosiahnutia zisku alebo dosiahnutia mnohostranného prieniku do verejných štruktúr spoločnosti, kontroly nad nimi a uplatňovania svojho vplyvu za účelom zakrytia a legalizácie svojej zločineckej aktivity a príjmov z nej.
(5) Teroristickou skupinou sa rozumie na určitý čas vytvorené zoskupenie najmenej troch osôb na účely páchania trestného činu teroru, alebo terorizmu. 

Vec
§ 135

(1) Vecou sa na účely tohto zákona rozumie
a)	vec hnuteľná alebo nehnuteľná, ak z povahy veci alebo  z jednotlivých ustanovení tohto zákona nevyplýva niečo  iné,
b)	ovládateľná prírodná sila alebo energia alebo 
c)	cenný papier bez ohľadu na jeho podobu.
(2) Za vec sa považuje aj nehmotná informácia alebo dáta výpočtovej techniky alebo obrazový záznam na technickom nosiči.
 (3) Zverenou vecou sa na účely tohto zákona rozumie vec vo vlastníctve inej osoby, ktorú má páchateľ na podklade zmluvy alebo dohody v nájme alebo výpožičke alebo z dôvodov plnenia určitých úloh podľa dispozícii jej vlastníka v držbe, so záväzkom použiť ju len na dohodnutý účel alebo za dohodnutých podmienok ju vlastníkovi vrátiť.
(4) Prisvojením veci sa na účely tohto zákona rozumie odňatie veci z dispozície vlastníka alebo inej osoby, ktorá ju má oprávnene, bez súhlasu, s úmyslom s ňou trvale nakladať ako s vlastnou vecou.
 (5) Návykovou látkou sa na účely tohto zákona rozumejú alkohol, omamné látky, psychotropné látky a ostatné látky spôsobilé nepriaznivo ovplyvniť psychiku človeka alebo jeho ovládacie alebo rozpoznávacie schopnosti alebo sociálne správanie.
 (6) Vecami požívajúcimi osobitnú ochranu sa na účely tohto zákona rozumejú najmä verejnoprospešné zariadenia, chránené druhy živočíchov alebo rastlín, ak z jednotlivých ustanovení tohto zákona nevyplýva niečo iné alebo na veci pamiatkovo chránené alebo majúce historickú, umeleckú alebo vedeckú hodnotu alebo iné veci, ktorým sa poskytuje osobitná ochrana na podklade tohto alebo iného zákona.

§ 136
 
(1) Vecou všeobecného záujmu sa na účely tohto zákona rozumie vec presahujúca rámec individuálnych práv a záujmov jednotlivca alebo kolektívu a ktorá je dôležitá z hľadiska záujmov spoločnosti.
(2) Úplatkom sa na účely tohto zákona rozumie vec alebo iné plnenie majetkovej či nemajetkovej povahy, na ktoré nie je právny nárok (nenáležitá výhoda) a ktorého účelom je ovplyvniť obstaranie veci všeobecného záujmu v súlade so želaním toho, kto ho poskytol alebo sľúbil.
(3) Verejnou listinou sa na účely tohto zákona rozumie písomnosť vydaná na základe zákona štátnym orgánom alebo iným orgánom verejnej správy v rámci jeho pôsobnosti, ktoré zakladá, mení alebo ruší práva alebo povinnosti alebo osvedčuje ich vznik, zmenu alebo zánik alebo osvedčuje totožnosť osoby alebo veci, ich stav, vlastnosti alebo spôsobilosť alebo právom chránené záujmy.

§ 137
Prostitúcia a pornografia
 	
(1) Pod pojmom prostitúcia na účely tohto zákona sa rozumie uspokojovanie sexuálnych potrieb iného súložou, pohlavným stykom alebo iným obdobným spôsobom za odmenu.
 (2) Pod pojmom pornografia sa na účely tohto zákona rozumie zvukové alebo iné zobrazenie súlože, pohlavného styku alebo iného obdobného sexuálneho styku alebo zobrazenie obnažených pohlavných orgánov smerujúcich k vyvolaniu sexuálneho uspokojenia inej osoby.
 (3) Pod pojmom detská pornografia sa na účely tohto zákona rozumie zvukové alebo iné zobrazenie súlože, pohlavného styku alebo iného obdobného sexuálneho styku s dieťaťom alebo zobrazenie obnažených častí detského tela smerujúcich k vyvolaniu sexuálneho uspokojenia inej osoby.

§ 138
Cudzia moc a cudzí činiteľ

 (1) Cudzou mocou sa na účely tohto zákona rozumejú všetky ostatné štáty okrem Slovenskej republiky a ich vojenské alebo iné zoskupenie, predstavované ich orgánizaciami a orgánmi, akými sú zamestnanci rozviedok, vojenskí funkcionári, diplomati a iní štátni úradníci.
 (2) Cudzím činiteľom sa na účely tohto zákona rozumie fyzická osoba alebo právnická osoba, ktorá síce nie je orgánom alebo zástupcom cudzieho štátu, ale vzhľadom ku svojmu politickému, hospodárskemu alebo spoločenskému postaveniu má významný vplyv vo svojej krajine alebo v medzinárodných vzťahoch.

§ 139
Ústavné zriadenie

 Ústavným zriadením sa na účely tohto zákona rozumie demokratický systém základných práv a slobôd, garantovaný náležitým usporiadaním a fungovaním orgánov štátnej moci, územnej samosprávy a politických strán a hnutí a upravený Ústavou Slovenskej republiky.

§ 140
Prechovávanie drog
 	
Prechovávaním omamnej látky, psychotropnej látky, jedu alebo prekurzora, pre vlastnú potrebu sa rozumie mať neoprávnene v držbe po akúkoľvek dobu omamnú látku, psychotropnú látku, jed alebo prekurzor v množstve, ktoré zodpovedá najviac obvykle jednorázovej dávke na použitie, a to pre osobnú spotrebu.

§ 141
Počítanie času

Kde tento zákon spája s uplynutím určitej doby nejaký účinok, nezapočítava sa do nej deň, keď nastala právna skutočnosť určujúca jej začiatok.

§ 142
Svojvoľné vzdialenie

 (1) Svojvoľne sa vzďaľuje ten, kto 
a)	sa vzdiali bez dovolenia od svojho útvaru alebo z miesta  služobného pridelenia,
b)	sa neprihlási vo svojom útvare alebo v mieste služobného  pridelenia, hoci tam bol odoslaný alebo hoci uplynul čas jeho odôvodnenej neprítomnosti, najmä pri ustanovení,  preložení, služobnej ceste alebo dovolenke,
c)	bol odlúčený za bojových akcií od svojho útvaru  a nepripojil sa po zániku príčiny odlúčenia k svojmu  alebo inému vojenskému útvaru alebo
d)	sa neprihlásil u niektorého vojenského útvaru po návrate, alebo po oslobodení               z nepriateľského zajatia.
 (2) Sústavne sa svojvoľne vzďaľuje ten, kto sa svojmocne vzdiali na dobu hoci kratšiu ako štyridsaťosem hodín, najmenej tri krát, ak medzi prvým a tretím svojmocným vzdialením neuplynula doba viac ako tri mesiace.

D r u h á    č a s ť 

O s o b i t n á   č a s ť

I.  HLAVA 

TRESTNÉ    ČINY    PROTI    MIERU    A    ĽUDSKOSTI

§ 143
Ohrozenie mieru

(1) Kto v úmysle narušiť mierové spolužitie národov akýmkoľvek spôsobom podnecuje k vojne, vojnu propaguje, alebo inak podporuje vojnovú propagandu potrestá sa odňatím slobody na jeden rok až desať rokov. 

(2) Odňatím slobody na desať až dvadsaťpäť rokov, alebo trestom odňatia slobody na doživotie sa potrestá páchateľ ak spácha čin uvedený v odseku 1
  a) ako člen organizovanej skupiny,
  b) v spojení s cudzou mocou alebo cudzím činiteľom alebo 
  c) v období krízovej situácie.

§ 144
Genocídium

(1) Kto v úmysle úplne, alebo čiastočne zničiť niektorú národnú, etnickú, rasovú, alebo náboženskú skupinu 
a)	spôsobí príslušníkovi takej skupiny ťažkú ujmu na zdraví alebo smrť,
b)	vykoná opatrenie smerujúce k tomu, aby sa v takej skupine bránilo rodeniu detí,
c)	násilne prevádza deti z jednej takej skupiny do druhej alebo 
d)	uvedie príslušníkov takej skupiny do takých životných podmienok, ktoré majú privodiť ich úplné alebo čiastočné fyzické zničenie, 
potrestá sa odňatím slobody na dvanásť rokov až pätnásť rokov.

(2) Odňatím slobody na pätnásť rokov až dvadsaťpäť rokov, alebo trestom odňatia slobody na doživotie sa páchateľ potrestá ak spácha čin uvedený v odseku 1 počas vojny, alebo ozbrojeného konfliktu. 

§ 145
Zotročenie

(1) Kto pozbaví iného osobnej slobody, odopiera mu ľudské práva a slobody a násilím, alebo hrozbou násilia alebo hrozbou inej ťažkej ujmy ho neoprávnene núti, aby pre neho alebo pre iného niečo konal, opomenul alebo trpel, potrestá sa odňatím slobody na päť rokov až desať rokov. 

(2) Rovnako ako v odseku 1 sa páchateľ potrestá ak čin uvedený v odseku 1 spácha tak, že zneužije drogovú závislosť iného. 

(3) Odňatím slobody na osem rokov až pätnásť rokov sa páchateľ potrestá ak čin uvedený v odseku 1, alebo v odseku 2 
a)	spácha so zbraňou,
b)	spácha ako člen organizovanej skupiny,
c)	spácha na osobe, ktorá podľa zákona požíva osobitnú ochranu,
d)	spácha na viacerých osobách alebo 
e)	pácha po dlhší čas. 

(4) Rovnako ako v odseku 3 sa páchateľ potrestá ak činom uvedeným v odseku            1 alebo 2 spôsobí 
  a) ťažkú ujmu na uzdraví alebo
  b) značnú škodu, alebo ním získa pre seba alebo pre iného značný prospech. 

(5) Odňatím slobody na desať rokov až dvadsať rokov sa páchateľ potrestá ak spácha čin uvedený v odseku 1 alebo 2 ako člen zločineckej skupiny.

(6) Rovnako ako v odseku 5 sa páchateľ potrestá ak činom uvedeným v odseku            1 alebo 2 spôsobí 
  a) smrť alebo 
  b) škodu veľkého rozsahu, alebo ním získa pre seba alebo pre iného prospech veľkého rozsahu.

§ 146
Terorizmus

(1) Kto v úmysle vážne zastrašiť obyvateľstvo, vážne destabilizovať alebo zničiť ústavné, politické, hospodárske alebo spoločenské usporiadanie krajiny alebo medzinárodnej organizácie, alebo donútiť vládu krajiny alebo medzinárodnú organizáciu, aby niečo konala alebo sa zdržala konania, hrozí spáchaním alebo spácha úmyselne obzvlášť závažný zločin (§ 9 ods. 6) ohrozujúci život, zdravie ľudí alebo majetok, potrestá sa odňatím slobody na dvanásť rokov až pätnásť rokov alebo výnimočným trestom a prepadnutím majetku.

(2) Výnimočným trestom a prepadnutím majetku sa páchateľ potrestá, 
a)	ak spácha čin uvedený v odseku 1 ako člen teroristickej skupiny, 
b)	ak spácha taký čin obzvlášť surovým spôsobom, 
c)	ak takým činom spôsobí ťažkú ujmu na zdraví alebo smrť viacerých osôb, 
d)	ak taký čin spácha voči ústavným činiteľom, osobám chráneným medzinárodným právom, ozbrojeným silám, ozbrojenému bezpečnostnému zboru alebo ozbrojenému zboru.

§ 147
Mučenie a iné neľudské alebo kruté zaobchádzanie

(1) Kto v súvislosti s výkonom právomoci štátneho orgánu, orgánu verejnej správy, alebo územnej samosprávy inému týraním, mučením, alebo iným neľudským alebo krutým zaobchádzaním spôsobí telesné alebo duševné utrpenie potrestá sa odňatím slobody na jeden rok až šesť rokov.

(2) Odňatím slobody na tri roky až desať rokov sa páchateľ potrestá ak čin uvedený v odseku 1 
a)	spácha najmenej s dvoma osobami,
b)	pácha po dlhší čas,
c)	spácha zo ziskuchtivosti, pomsty, alebo z národnostnej, rasovej, etnickej, náboženskej, alebo osobnej nenávisti 
d)	spácha využívajúc niečiu bezbrannosť, vek chorobu, závislosť alebo podriadenosť alebo 
e)	spácha čin uvedený v odseku 1 na osobe, ktorej bola osobná sloboda v súlade so zákonom obmedzená.

(3) Rovnako ako v odseku 2 sa potrestá páchateľ ak činom uvedeným v odseku 1 spôsobí väčšiu škodu alebo ním získa pre seba alebo pre iného väčší prospech. 

(4) Odňatím slobody na päť rokov až dvanásť rokov sa páchateľ potrestá ak spácha čin uvedený v odseku 1 
a)	so zbraňou, 
b)	ako verejný činiteľ, 
c)	ako člen organizovanej skupiny,
d)	počas krízovej situácie,
e)	preto, aby inému zmaril alebo sťažil uplatnenie jeho základných práv alebo slobôd alebo
f)	pre ich uplatnenie alebo preto, aby uľahčil alebo zakryl iný svoj trestný čin alebo na viacerých osobách. 

(5) Rovnako ako v odseku 4 sa páchateľ potrestá ak činom uvedeným v odseku 1 spôsobí 
a)	ťažkú ujmu na zdraví alebo 
b)	značnú škodu, alebo ním získa pre seba alebo pre iného značný prospech. 

(6) Odňatím slobody na desať rokov až dvadsať rokov sa páchateľ potrestá ak spácha čin uvedený v odseku 1 ako člen zločineckej alebo teroristickej skupiny.

(7) Rovnako ako v odseku 6 sa páchateľ potrestá ak činom uvedeným v odseku 1 spôsobí 
a)	smrť alebo 
b)	škodu veľkého rozsahu, alebo ním získa pre seba alebo pre iného prospech veľkého rozsahu.

§ 148
Hrubý útlak

(1) Kto skupinu osôb pre ich národnosť, rasu, etnický pôvod, vyznanie, presvedčenie, vek, zdravotný stav, alebo pohlavie, alebo v úmysle dosiahnuť pre seba alebo pre iného neoprávnené alebo neprimerané výhody
a)	násilím, alebo hrozbou násilia neoprávnene núti aby v rozpore so svojimi základnými ľudskými právami niečo konali, opomenuli alebo trpeli alebo 
b)	týra, mučí, alebo s nimi zaobchádza podobným iným neľudským a krutým spôsobom a spôsobuje im telesné alebo duševné utrpenie,
potrestá sa odňatím slobody na päť rokov až desať rokov. 

(2) Odňatím slobody na osem rokov až dvanásť rokov sa páchateľ potrestá ak spácha čin uvedený v odseku 1 
  a) so zbraňou,
  b) ako člen organizovanej skupiny.

(3) Rovnako ako v odseku 2 sa páchateľ potrestá ak činom uvedeným v odseku 1 spôsobí značnú škodu alebo ním získa pre seba alebo pre iného značný prospech. 

(4) Odňatím slobody na desať rokov až pätnásť rokov sa páchateľ potrestá ak spácha čin uvedený v odseku 1 
  a) v spojení s cudzou mocou, alebo cudzím činiteľom, 
  b) ako verejný činiteľ, 
  c) preto aby inému zmaril alebo sťažil uplatnenie jeho základných práv a slobôd alebo 
  d) za krízovej situácie. 

(5) Rovnako ako v odseku 4 sa páchateľ potrestá ak činom uvedeným v odseku 1 spôsobí 
a) inému smrť, alebo ním spôsobí ťažkú ujmu na zdraví viacerých osôb alebo 
b) škodu veľkého rozsahu alebo ním získa pre seba alebo pre iného prospech veľkého rozsahu.

(6) Odňatím slobody na dvanásť rokov až dvadsať rokov sa páchateľ potrestá ak spácha čin uvedený v odseku 1 ako člen zločineckej skupiny.

(7) Rovnako ako v odseku 6 sa páchateľ potrestá ak činom uvedeným v odseku 1 spôsobí smrť viacerých osôb. 

§ 149
Podpora a propagácia skupín smerujúcich k potlačeniu práv a slobôd občanov

		Kto podporuje alebo propaguje skupinu osôb, ktorá smeruje k potlačeniu práv a slobôd občanov, alebo hlása národnostnú, rasovú, etnickú, triednu, alebo náboženskú nenávisť, potrestá sa odňatím slobody na jeden až päť rokov.

		Odňatím slobody na tri roky až osem rokov sa páchateľ potrestá ak spácha čin uvedený v odseku 1 
a)	tlačou, rozhlasom, televíziou alebo audiovizuálnym dielom za použitia počítačovej siete, alebo iným podobne účinným spôsobom,
b)	ako člen organizovanej skupiny alebo 
c)	za krízovej situácie. 

§ 150

Kto verejne najmä používaním zástav, odznakov, rovnošiat, hesiel a foriem pozdravu fašistických organizácií prejavuje sympatie k fašizmu, alebo k inej podobnej skupine uvedenej v § 149 potrestá sa odňatím slobody na šesť mesiacov až tri roky.

§ 151
Hanobenie národa, rasy, etnika, alebo presvedčenia

(1)	Kto verejne hanobí
a)	niektorý národ, jeho jazyk, niektorú rasu, alebo etnickú skupinu alebo 
b)	skupinu osôb pre ich presvedčenie, vyznanie alebo preto, že sú bez vyznania
potrestá sa odňatím slobody až na jeden rok. 

(2) Odňatím slobody na šesť mesiacov až tri roky sa páchateľ potrestá ak spácha čin uvedený v odseku 1 
a)	najmenej s dvoma osobami, 
b)	v spojení s cudzou mocou, alebo cudzím činiteľom, 
c)	ako verejný činiteľ alebo
d)	za krízovej situácie. 

§ 152
Podnecovanie k národnostnej, rasovej, alebo etnickej nenávisti

(1) Kto verejne 
a)	sa vyhráža jednotlivcovi, alebo skupine osôb pre ich národnosť, rasu, etnickú príslušnosť, vyznanie alebo presvedčenie obmedzovaním ich práv a slobôd alebo 
b)	podnecuje k nenávisti k niektorému národu, rase alebo etnickej skupine, alebo k obmedzovaniu práv a slobôd ich príslušníkov, 
potrestá sa odňatím slobody až na jeden rok. 

(2) Rovnako sa potrestá kto sa spolčí alebo zhromaždí na spáchanie činu uvedeného v odseku 1. 

(3) Odňatím slobody na šesť mesiacov až tri roky sa páchateľ potrestá ak spácha čin uvedený v odseku 1 alebo 2 
  a) v spojení s cudzou mocou, alebo cudzím činiteľom, 
  b) ako verejný činiteľ alebo 
  c) za krízovej situácie. 

§ 153
Osobitné ustanovenie o trestnej zodpovednosti právnických osôb

	Za trestné činy uvedené v tejto hlave sú trestne zodpovedné aj právnické osoby.

II.  H L A V A

TRESTNÉ ČINY PROTI ŽIVOTU A ZDRAVIU

Prvý diel

Trestné činy proti životu

§ 154
Úkladná vražda

(1) Kto iného úmyselne usmrtí zo zištných dôvodov alebo inej zavrhnutiahodnej pohnútky, potrestá sa odňatím slobody na dvanásť rokov až dvadsať rokov.

(2) Odňatím slobody na pätnásť rokov až dvadsaťpäť rokov alebo trestom odňatia slobody na doživotie sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	na dvoch osobách,
c)	na osobe vyššieho veku, na blízkej osobe alebo na osobe  bezbrannej, chorej, osamelej
d)	na verejnom činiteľovi pri výkone alebo pre výkon jeho  právomoci,
e)	na inej osobe ako odplatu za to, že táto voči páchateľovi  plnila svoju povinnosť vyplývajúcu zo zákona alebo iného  právneho predpisu,
f)	pre presvedčenie iného alebo z národnostnej,  rasovej, náboženskej alebo osobnej nenávisti alebo na inej osobe pre jej príslušnosť k etnickej skupine alebo z inej zavrhnutiahodnej pohnútky,
g)	na svedkovi, znalcovi alebo tlmočníkovi pre výkon ich  povinnosti.

(3) Odňatím slobody na dvadsať rokov až dvadsaťpäť rokov alebo trestom odňatia slobody na doživotie sa páchateľ potrestá, ak spácha čin uvedený v odseku 1
a)	ako člen zločineckej skupiny,
b)	na objednávku,
c)	na osobe mladšej ako 15 rokov, na osobe závislej alebo na  tehotnej žene,
d)	na viacerých osobách,
e)	v úmysle získať značný majetkový prospech alebo zakryť  alebo uľahčiť iný trestný čin,
f)	obzvlášť surovým alebo trýznivým spôsobom alebo
g)	za brannej pohotovosti štátu alebo za mimoriadnej  udalosti alebo inej udalosti vážne ohrozujúcej život  alebo zdravie ľudí, iné základné ľudské práva a slobody, ústavné zriadenie republiky, majetok, verejný poriadok alebo  mravnosť.

§ 155
Vražda

(1) Kto iného úmyselne usmrtí, potrestá sa odňatím slobody na osem rokov až dvanásť rokov.

(2) Odňatím slobody na desať rokov až dvadsať rokov sa páchateľ potrestá, ak spácha čin uvedený v odseku 1
a)	na dvoch alebo viacerých osobách,
b)	na osobe mladšej ako pätnásť rokov alebo na osobe  vyššieho veku, na blízkej osobe, na tehotnej žene alebo  na osobe bezbrannej, chorej, osamelej alebo na ňom  závislej,
c)	na verejnom činiteľovi pri výkone alebo pre výkon jeho  právomoci,
d)	na inej osobe preto, že voči páchateľovi plnila svoju  povinnosť vyplývajúcu zo zákona,
e)	obzvlášť surovým alebo trýznivým spôsobom,
f)	na inej osobe pre jej národnosť, politické  presvedčenie, rasu, príslušnosť k etnickej skupine,  vyznanie alebo preto, že je bez vyznania,
g)	na svedkovi, znalcovi alebo tlmočníkovi pre výkon ich  povinnosti,
h)	za brannej pohotovosti štátu alebo za mimoriadnej  udalosti alebo inej udalosti vážne ohrozujúcej život  alebo zdravie ľudí, iné základné ľudské práva a slobody,  ústavné riadenie republiky, majetok, verejný poriadok  alebo mravnosť.

§ 156
Vražda novonarodeného dieťaťa matkou

Matka, ktorá v rozrušení spôsobenom pôrodom úmyselne usmrtí svoje novonarodené dieťa pri pôrode alebo hneď po ňom, potrestá sa odňatím slobody na tri roky až osem rokov.

Zabitie
§ 157

(1) Kto v úmysle spôsobiť ťažkú ujmu na zdraví inému z nedbanlivosti spôsobí smrť, potrestá sa odňatím slobody na tri roky až desať rokov.

(2) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	so zbraňou,
c)	na dvoch alebo viacerých osobách,
d)	na osobe vyššieho veku, na osobe blízkej, alebo  na osobe bezbrannej, chorej, osamelej,
e)	na verejnom činiteľovi pri výkone alebo pre výkon jeho  právomoci,
f)	na inej osobe ako odplatu za to, že táto voči páchateľovi  plnila svoju povinnosť vyplývajúcu zo zákona alebo iného  právneho predpisu,
g)	pre presvedčenie iného alebo z národnostnej, rasovej, náboženskej alebo osobnej nenávisti alebo na inej osobe pre jej príslušnosť k etnickej skupine alebo z inej  zavrhnutiahodnej pohnútky.

(3) Odňatím slobody na osem rokov až pätnásť rokov sa páchateľ potrestá, ak spácha čin uvedený v odseku 1 na osobe mladšej ako 15 rokov, na osobe na ňom závislej alebo na tehotnej žene.

(4) Rovnako ako v odseku 3 sa páchateľ potrestá, ak spácha čin uvedený v odseku 1
a)	ako člen zločineckej skupiny,
b)	na objednávku,
c)	v úmysle zakryť alebo uľahčiť iný trestný čin,
d)	surovým alebo trýznivým spôsobom alebo
e)	za brannej pohotovosti štátu alebo za živelnej pohromy alebo inej udalosti vážne ohrozujúcej život alebo zdravie  ľudí, iné základné ľudské práva a slobody, ústavné  zriadenie republiky, majetok, verejný poriadok alebo  mravnosť.

§ 158

(1) Kto v úmysle ublížiť na zdraví inému z nedbanlivosti spôsobí smrť, potrestá sa odňatím slobody na dva roky až šesť rokov.

(2) Odňatím slobody na tri roky až na osem rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	na dvoch alebo viacerých osobách,
c)	na osobe mladšej ako pätnásť rokov alebo na osobe  vyššieho veku, na blízkej osobe, na tehotnej žene alebo  na osobe bezbrannej, chorej, osamelej alebo na ňom  závislej,
d)	na verejnom činiteľovi pri výkone alebo pre výkon jeho  právomoci,
e)	na inej osobe ako odplatu za to, že táto voči páchateľovi  plnila svoju povinnosť vyplývajúcu zo zákona alebo iného  právneho predpisu alebo
f)	z pomsty, pre presvedčenie iného alebo z národnostnej,  rasovej, náboženskej alebo osobnej nenávisti alebo na  inej osobe pre jej príslušnosť k etnickej skupine alebo  z inej zavrhnutiahodnej pohnútky.

(3) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1
a)	ako člen zločineckej skupiny,
b)	na objednávku,
c)	so zbraňou,
d)	v úmysle zakryť alebo uľahčiť iný trestný čin,
e)	surovým alebo trýznivým spôsobom alebo
f)	za brannej pohotovosti štátu alebo za živelnej pohromy alebo inej udalosti vážne ohrozujúcej život alebo zdravie  ľudí, iné základné ľudské práva a slobody, majetok,  verejný poriadok alebo mravnosť.

§ 159
Usmrtenie

 (1) Kto inému z nedbanlivosti spôsobí smrť, potrestá sa odňatím slobody až na tri roky.

 (2) Odňatím slobody na šesť mesiacov až päť rokov sa páchateľ potrestá, ak spácha čin uvedený v odseku 1
a)	preto, že porušil dôležitú povinnosť vyplývajúcu z jeho zamestnania, povolania, postavenia alebo funkcie alebo  uloženú mu podľa zákona,
b)	na dvoch osobách alebo
c)	na tehotnej žene.

 (3) Odňatím slobody na dva roky až na osem rokov sa páchateľ potrestá, ak spácha čin uvedený v odseku 1
a)	na viacerých osobách alebo
b)	na dvoch osobách a preto, že porušil dôležitú povinnosť vyplývajúcu z jeho zamestnania, povolania, postavenia  alebo funkcie alebo uloženú mu podľa zákona.

Nedovolené prerušenie tehotenstva
§ 160

(1) Kto bez súhlasu tehotnej ženy umelo preruší jej tehotenstvo, potrestá sa odňatím slobody na dva roky až osem rokov.

(2) Odňatím slobody na tri roky až desať rokov sa páchateľ potrestá, ak spácha čin uvedený v odseku 1
a)	s použitím násilia, hrozby násilia alebo hrozbou inej  ťažkej ujmy alebo zneužitím tiesne, neskúsenosti,  závislosti alebo podriadenosti iného alebo
b)	na žene mladšej ako osemnásť rokov.

(3) Rovnako ako v odseku 2 sa páchateľ potrestá, ak činom uvedeným v odseku 1 poruší osobitnú povinnosť, ktorá mu vyplýva zo zákona alebo dôležitú povinnosť, ktorá mu vyplýva z jeho zamestnania, povolania, postavenia alebo funkcie.

(4) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1 na žene mladšej ako šestnásť rokov bez súhlasu jej zákonného zástupcu, prípadne toho, komu bola zverená do výchovy.

(5) Trestom odňatia slobody na osem rokov až pätnásť rokov sa páchateľ potrestá, ak činom uvedeným v odseku 1 spôsobí ťažkú ujmu na zdraví alebo smrť.

§ 161

(1) Kto so súhlasom tehotnej ženy umelo preruší jej tehotenstvo postupom alebo za podmienok, ktoré odporujú predpisom o umelom prerušení tehotenstva, potrestá sa odňatím slobody na jeden rok až päť rokov.

(2) Odňatím slobody na dva roky až osem rokov sa páchateľ potrestá, ak spácha čin uvedený v odseku 1 na žene mladšej ako šestnásť rokov bez súhlasu jej zákonného zástupcu, prípadne toho, komu bola zverená do výchovy.

(3) Rovnako ako v odseku 2 sa páchateľ potrestá, ak činom uvedeným v odseku 1
a)	poruší osobitnú povinnosť, ktorá mu vyplýva zo zákona  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie, alebo
b)	získa značný prospech alebo
c)	spôsobí ťažkú ujmu na zdraví alebo smrť.

§  162

 (1) Kto tehotnú ženu navedie na to, aby
a)	svoje tehotenstvo sama umelo prerušila alebo
b)	iného požiadala alebo inému dovolila, aby jej bolo  tehotenstvo umelo prerušené postupom alebo za podmienok, ktoré odporujú predpisom o umelom prerušení tehotenstva, 
potrestá sa odňatím slobody až na jeden rok.

 (2) Rovnako sa potrestá, kto tehotnej žene pomáha pri prerušení jej tehotenstva ňou samotnou alebo pri tom, aby iného požiadala alebo inému dovolila umelo prerušiť jej tehotenstva.

 (3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a)	s použitím násilia, hrozby násilia alebo hrozbou inej  ťažkej ujmy alebo zneužitím tiesne, neskúsenosti,  závislosti alebo podriadenosti iného alebo
b)	na žene mladšej ako osemnásť rokov.

 (4) Rovnako ako v odseku 3 sa páchateľ potrestá, ak činom uvedeným v odseku 1 spôsobí ťažkú ujmu na zdraví alebo smrť.

§ 163

 Tehotná žena, ktorá svoje tehotenstvo sama umelo preruší alebo iného o to požiada alebo mu to dovolí, nie je pre taký čin trestne zodpovedná, a to ani podľa ustanovení o návodcovi a pomocníkovi.

§ 164
Účasť na samovražde

(1) Kto iného pohne k samovražde alebo inému k samovražde pomáha, ak došlo aspoň k pokusu samovraždy, potrestá sa odňatím slobody na šesť mesiacov až tri roky.

(2) Odňatím slobody na dva roky až osem rokov sa páchateľ potrestá, ak čin uvedený v odseku 1
a)	spácha na osobe mladšej ako osemnásť rokov alebo na osobe  postihnutej duševnou poruchou alebo duševne nedostatočne  vyvinutej alebo na osobe, o ktorú je povinný sa starať,  na blízkej osobe alebo na tehotnej žene,
b)	spácha s použitím násilia, hrozby násilia alebo hrozby inej ťažkej ujmy alebo zneužitím tiesne, neskúsenosti,  závislosti alebo podriadenosti iného,
c)	spácha zo ziskuchtivosti, z pomsty, pre presvedčenie iného alebo z národnostnej, rasovej, náboženskej alebo  osobnej nenávisti alebo z inej zavrhnutiahodnej pohnútky,
d)	spácha preto, aby zakryl alebo uľahčil iný svoj trestný  čin alebo
e)	pácha po dlhší čas.

(3) Odňatím slobody na tri roky až na desať rokov sa páchateľ potrestá, ak spácha čin uvedený v odseku 1
a)	na viacerých osobách alebo
b) obzvlášť surovým alebo trýznivým spôsobom.

Druhý diel

Trestné činy proti zdraviu

Ublíženie na zdraví
§ 165

 (1) Kto inému úmyselne spôsobí ťažkú ujmu na zdraví, potrestá sa odňatím slobody na dva roky až desať rokov.

 (2) Odňatím slobody na tri roky až dvanásť rokov sa páchateľ potrestá, ak spácha čin uvedený v odseku 1
a)	so zbraňou,
b)	na dvoch osobách,
c)	na osobe vyššieho veku, na osobe blízkej alebo na osobe  bezbrannej, chorej, osamelej,
d)	na verejnom činiteľovi pri výkone alebo pre výkon jeho  právomoci,
e)	na inej osobe ako odplatu za to, že táto voči páchateľovi  plnila svoju povinnosť vyplývajúcu zo zákona alebo iného  právneho predpisu,
f)	pre presvedčenie iného alebo z národnostnej,  rasovej, náboženskej alebo osobnej nenávisti alebo na inej osobe pre jej príslušnosť k etnickej skupine alebo z inej zavrhnutiahodnej pohnútky.

 (3) Odňatím slobody na osem rokov až pätnásť rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	surovým spôsobom,
c)	na objednávku,
d)	na osobe mladšej ako 15 rokov, na osobe na ňom závislej  alebo na tehotnej žene,
e)	na viacerých osobách,
f)	v úmysle zakryť alebo uľahčiť iný trestný čin alebo
g)	za brannej pohotovosti štátu alebo za mimoriadnej  udalosti alebo inej udalosti vážne ohrozujúcej život  alebo zdravie ľudí, iné základné ľudské práva a slobody,  majetok, verejný poriadok alebo mravnosť.

§ 166

 (1) Kto inému úmyselne ublíži na zdraví, potrestá sa odňatím slobody až na dva roky.

 (2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1
a)	na dvoch osobách,
b)	na osobe vyššieho veku, na osobe blízkej alebo  na osobe bezbrannej, chorej, osamelej,
c)	na verejnom činiteľovi pri výkone alebo pre výkon jeho  právomoci,
d)	na inej osobe ako odplatu za to, že táto voči páchateľovi  plnila svoju povinnosť vyplývajúcu zo zákona alebo iného  právneho predpisu,
e)	pre presvedčenie iného alebo z národnostnej,  rasovej, náboženskej alebo osobnej nenávisti alebo na  inej osobe pre jej príslušnosť k etnickej skupine alebo z inej zavrhnutiahodnej pohnútky.

 (3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	na objednávku,
c)	so zbraňou,
d)	na osobe mladšej ako 15 rokov, na osobe na ňom závislej  alebo na tehotnej žene
e)	na viacerých osobách,
f)	v úmysle zakryť alebo uľahčiť iný trestný čin alebo
g)	za brannej pohotovosti štátu alebo za živelnej pohromy  alebo inej udalosti vážne ohrozujúcej život alebo zdravie  ľudí, iné základné ľudské práva a slobody, ústavné  zriadenie republiky, majetok, verejný poriadok alebo  mravnosť.

 (4) Rovnako ako v odseku 3 sa páchateľ potrestá, ak činom uvedeným v odseku 1 spôsobí ťažkú ujmu na zdraví.

§ 167

 (1) Kto inému z nedbanlivosti spôsobí ťažkú ujmu na zdraví, potrestá sa odňatím slobody až na dva roky.
 
(2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1
a)	preto, že porušil dôležitú povinnosť vyplývajúcu z jeho zamestnania, povolania, postavenia alebo funkcie alebo  uloženú mu podľa zákona,
b)	na dvoch osobách alebo
c)	na tehotnej žene.

(3) Odňatím slobody na jeden rok až na päť rokov sa páchateľ potrestá, ak spácha čin uvedený v odseku 1
a)	na viacerých osobách alebo
b)	na dvoch osobách a preto, že porušil dôležitú povinnosť vyplývajúcu z jeho zamestnania, povolania, postavenia  alebo funkcie alebo uloženú mu podľa zákona.

§ 168

 Kto inému z nedbanlivosti ublíži na zdraví tým, že poruší dôležitú povinnosť vyplývajúcu z jeho zamestnania, povolania, postavenia alebo funkcie alebo uloženú mu podľa zákona, potrestá sa odňatím slobody až na jeden rok.

Neoprávnené odoberanie orgánov a tkanív
§ 169

 (1) Kto neoprávnene odoberie zo živej osoby orgán alebo tkanivo, potrestá sa odňatím slobody na dva roky až osem rokov.

 (2) Rovnako sa potrestá ten, kto pre seba alebo pre iného takýto orgán alebo tkanivo zadováži.

 (3) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1 alebo 2
a)	na osobe mladšej ako osemnásť rokov alebo na blízkej  osobe, na tehotnej žene alebo na osobe bezbrannej,  chorej, osamelej alebo na ňom závislej,
b)	s použitím násilia, hrozby násilia alebo hrozbou inej  ťažkej ujmy, alebo zneužitím tiesne, neskúsenosti,  závislosti alebo podriadenosti iného,
c)	poruší osobitnú povinnosť, ktorá mu vyplýva zo zákona  alebo dôležitú povinnosť, ktorá  mu vyplýva z jeho  zamestnania, povolania, postavenia alebo funkcie alebo
d)	spôsobí ťažkú ujmu na zdraví.

 (4) Odňatím slobody na osem rokov až pätnásť rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	za účelom získania matejkového alebo iného prospechu,
c)	na objednávku,
d)	na osobe mladšej ako 15 rokov alebo
e)	na viacerých osobách.

 (5) Odňatím slobody na desať rokov až dvadsať rokov sa páchateľ potrestá, ak činom uvedeným v odseku 1 spôsobí smrť.

§ 170

 (1) Kto neoprávnene sebe alebo inému zadováži z mŕtvej osoby orgán alebo tkanivo, potrestá sa odňatím slobody na šesť mesiacov až tri roky.

 (2) Odňatím slobody na jeden rok až päť rokov sa potrestá páchateľ, ak spácha čin uvedený v odseku 1
a)	ako člen organizovanej skupiny,
b)	za účelom získania matejkového alebo iného prospechu alebo
c)	na objednávku.

 (3) Rovnako ako v odseku 2 sa páchateľ potrestá, ak činom uvedeným v odseku 1 poruší osobitnú povinnosť, ktorá mu vyplýva zo zákona alebo dôležitú povinnosť, ktorá mu vyplýva z jeho zamestnania, povolania, postavenia alebo funkcie.

Tretí diel

Trestné činy ohrozujúce život alebo zdravie

§ 171
Neoprávnený experiment na človeku

 (1) Kto pod zámienkou získania nových medicínskych poznatkov, metód alebo na potvrdenie hypotéz alebo na klinické skúšanie liečiv vykonáva bez povolenia overovanie nových medicínskych poznatkov
a)	napriek tomu, že je ním bezprostredne ohrozený život  alebo zdravie človeka, ak nejde o nutné výkony spôsobilé  zachrániť jeho bezprostredne ohrozený život alebo
b)	bez zdravotnej indikácie a bez súhlasu osoby, ktorej sa  týka alebo ho vykonáva na osobách, na ktorých je overovanie bez zdravotnej indikácie zakázané alebo ho  vykonáva na ľudskom plode alebo zárodku alebo ho vykonáva  v rozpore s inými zákonnými podmienkami overovania bez  zdravotnej indikácie,
potrestá sa odňatím slobody až na dva roky.

 (2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	na viacerých osobách,
c)	na osobe mladšej ako pätnásť rokov alebo na blízkej  osobe, na tehotnej žene alebo na osobe bezbrannej,  chorej, osamelej alebo závislej osobe alebo
d)	zo ziskuchtivosti, pomsty, pre presvedčenie iného alebo z národnostnej, rasovej, náboženskej alebo osobnej nenávisti alebo z inej zavrhnutiahodnej pohnútky.

 (3) Rovnako ako v odseku 2 sa páchateľ potrestá, ak činom uvedeným v odseku 1
a)	poruší osobitnú povinnosť, ktorá mu vyplýva zo zákona  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo
b)	spôsobí ťažkú ujmu na zdraví alebo smrť.

§ 172
Neodborné liečiteľstvo

 (1) Kto vykonáva napriek tomu, že nemá predpísanú odbornú spôsobilosť zdravotníckeho pracovníka alebo iného odborného pracovníka v zdravotníctve úkony zdravotníckej starostlivosti a neodborným vyšetrovacím alebo liečebným výkonom alebo nesprávnou indikáciou liekov, liečiv a iných zdravotníckych pomôcok, potrieb alebo zdravotníckej techniky, čo aj z nedbanlivosti,
a)	bezprostredne ohrozí život iného,
b)	inému ublíži na zdraví alebo
c)	uskutoční bez súhlasu iného vyšetrovací alebo liečebný  úkon alebo nesprávnu indikáciu liekov alebo liečiv alebo  iných zdravotníckych pomôcok, potrieb alebo zdravotníckej  techniky a ohrozí takým úkonom jeho zdravie,
potrestá sa odňatím slobody na šesť mesiacov až tri roky.
 
(2) Odňatím slobody na jeden rok až päť rokov sa páchateľ potrestá, ak čin uvedený v odseku 1
a)	spácha na viacerých osobách,
b)	spácha na osobe mladšej ako pätnásť rokov alebo na  blízkej osobe, na tehotnej žene alebo na osobe  bezbrannej, chorej, osamelej alebo závislej osobe alebo
c)	pácha po dlhšiu dobu.

 (3) Rovnako ako v odseku 2 sa páchateľ potrestá, ak činom uvedeným v odseku 1
a)	získa značný prospech alebo
b)	spôsobí ťažkú ujmu na zdraví alebo smrť.

 (4) Odňatím slobody na tri roky až desať rokov sa páchateľ potrestá, ak činom uvedeným v odseku 1 spôsobí ťažkú ujmu na zdraví alebo smrť viacerých osôb.

Šírenie nebezpečnej nákazlivej ľudskej choroby
§ 173

(1) Kto úmyselne spôsobí alebo zvýši nebezpečenstvo zavlečenia alebo rozšírenia nebezpečnej nákazlivej ľudskej choroby, potrestá sa odňatím slobody na šesť mesiacov až tri roky.

(2) Odňatím slobody na dva roky až osem rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	v úmysle získať majetkový prospech alebo zakryť alebo  uľahčiť iný trestný čin alebo
c)	za brannej pohotovosti štátu alebo za živelnej pohromy alebo inej udalosti vážne ohrozujúcej život alebo zdravie  ľudí, iné základné ľudské práva a slobody, majetok,  verejný poriadok alebo mravnosť.

 (3) Rovnako ako v odseku 2 sa páchateľ potrestá, ak činom uvedeným v odseku 1
a)	poruší osobitnú povinnosť, ktorá mu vyplýva zo zákona,  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo
b)	spôsobí ťažkú ujmu na zdraví alebo smrť.

 (4) Odňatím slobody na tri roky až desať rokov sa páchateľ potrestá, ak činom uvedeným v odseku 1 spôsobí ťažkú ujmu na zdraví alebo smrť viacerých osôb.

§ 174

(1) Kto z nedbanlivosti spôsobí alebo zvýši nebezpečenstvo zavlečenia alebo rozšírenia nákazlivej ľudskej choroby, potrestá sa odňatím slobody až na dva roky.

 (2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 za brannej pohotovosti štátu alebo za živelnej pohromy alebo inej udalosti vážne ohrozujúcej život alebo zdravie ľudí, iné základné ľudské práva a slobody, ústavné zriadenie republiky, majetok, verejný poriadok alebo mravnosť.

 (3) Rovnako ako v odseku 2 sa páchateľ potrestá, ak činom uvedeným v odseku 1
a)	poruší osobitnú povinnosť, ktorá mu vyplýva zo zákona  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo
b)	spôsobí ťažkú ujmu na zdraví alebo smrť viacerých osôb.

Ohrozovanie vírusom ľudskej imunodeficiencie
§ 175

 (1) Kto iného úmyselne vydá do nebezpečenstva nákazy vírusom ľudskej imunodeficiencie, potrestá sa odňatím slobody na dva roky až desať rokov.

 (2) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1 na viacerých osobách.

 (3) Rovnako ako v odseku 2 sa páchateľ potrestá, ak činom uvedeným v odseku 1 poruší osobitnú povinnosť, ktorá mu vyplýva zo zákona alebo dôležitú povinnosť, ktorá mu vyplýva z jeho zamestnania, povolania, postavenia alebo funkcie.

§ 176

 (1) Kto iného z nedbanlivosti vydá do nebezpečenstva nákazy vírusom ľudskej imunodeficiencie, potrestá sa odňatím slobody na jeden rok až na päť rokov.

 (2) Odňatím slobody na tri rokov až desať rokov sa páchateľ potrestá, ak spácha čin uvedený v odseku 1
a)	na viacerých osobách alebo
b)	v úmysle získať majetkový prospech.

 (3) Rovnako ako v odseku 2 sa páchateľ potrestá, ak činom uvedeným v odseku 1 poruší činom osobitnú povinnosť, ktorá mu vyplýva zo zákona alebo dôležitú povinnosť, ktorá mu vyplýva z jeho zamestnania, povolania, postavenia alebo funkcie.

§ 177
Ohrozovanie pohlavnou chorobou

 (1) Kto iného vydá, čo aj z nedbanlivosti, do nebezpečenstva pohlavnej nákazy, potrestá sa odňatím slobody až na tri roky.

 (2) Odňatím slobody na dva roky až osem rokov sa páchateľ potrestá, ak spácha čin uvedený v odseku 1 na viacerých osobách.

(3) Rovnako ako v odseku 2 sa páchateľ potrestá, ak činom uvedeným v odseku 1 spôsobí ťažkú ujmu na zdraví.

Ohrozovanie zdravia
závadnými potravinami a inými predmetmi
§ 178

 (1) Kto má na predaj, vyrobí alebo sebe alebo inému úmyselne zadováži závadné potraviny alebo iné predmety, ktorých požitie alebo použitie na obvyklý účel je nebezpečné ľudskému zdraviu, potrestá sa až na dva roky.

 (2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	v úmysle získať majetkový prospech alebo zakryť alebo  uľahčiť iný trestný čin alebo
c)	za brannej pohotovosti štátu alebo za živelnej pohromy  alebo inej udalosti vážne ohrozujúcej život alebo zdravie  ľudí, iné základné ľudské práva a slobody, ústavné  zriadenie republiky, majetok, verejný poriadok alebo  mravnosť.

 (3) Rovnako ako v odseku 2 sa páchateľ potrestá, ak činom uvedeným v odseku 1
a)	poruší osobitnú povinnosť, ktorá mu vyplýva zo zákona  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo
b)	spôsobí ťažkú ujmu na zdraví alebo smrť.

 (4) Odňatím slobody na tri roky až desať rokov sa páchateľ potrestá, ak činom uvedeným v odseku 1 spôsobí ťažkú ujmu na zdraví alebo smrť viacerých osôb.

§ 179

 (1) Kto má na predaj alebo na tento účel vyrobí alebo sebe alebo inému z nedbanlivosti zadováži potraviny alebo iné predmety, ktorých požitie alebo použitie na obvyklý účel je nebezpečné ľudskému zdraviu, potrestá sa odňatím slobody až na jeden rok.
 
(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 za brannej pohotovosti štátu alebo za živelnej pohromy alebo inej udalosti vážne ohrozujúcej život alebo zdravie ľudí, iné základné ľudské práva a slobody, ústavné zriadenie republiky, majetok, verejný poriadok alebo mravnosť.

 (3) Rovnako ako v odseku 2 sa páchateľ potrestá, ak činom uvedeným v odseku 1
a)	poruší osobitnú povinnosť, ktorá mu vyplýva zo zákona  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo
b)	spôsobí ťažkú ujmu na zdraví alebo smrť viacerých osôb.

§ 180
Ohrozovanie zdravia
nepovolenými liečivami, zdravotníckymi pomôckami
a potrebami a zdravotníckou technikou

 (1) Kto úmyselne spôsobí alebo zvýši nebezpečenstvo ohrozenia zdravia ľudí tým, že v rámci vyšetrovacích alebo liečebných výkonov
a)	opätovne inému predpíše, vydá, predá alebo podá liečivá,  zdravotnícke pomôcky alebo zdravotnícke potreby, ktoré  nie sú zaradené do liekopisu alebo ktorých používanie  nebolo príslušným orgánom povolené alebo bolo zakázané, alebo ktoré neboli predpísaným spôsobom odskúšané alebo
b)	sústavne používa zdravotnícku techniku, ktorá nespĺňa požiadavky ustanovené právnymi predpismi a technickými  normami, ak použitie liečiv, zdravotníckych pomôcok a potrieb alebo zdravotníckej techniky je nebezpečné  ľudskému zdraviu,
potrestá sa odňatím slobody až na dva roky.
 
(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a)	na viacerých osobách,
b)	na osobe mladšej ako pätnásť rokov alebo na blízkej osobe, na tehotnej žene alebo na osobe bezbrannej,  chorej, osamelej alebo závislej osobe alebo
c)	zo ziskuchtivosti, pomsty, pre presvedčenie iného alebo z národnostnej, rasovej, náboženskej alebo osobnej  nenávisti alebo z inej zavrhnutiahodnej pohnútky.

 (3) Rovnako ako v odseku 2 sa páchateľ potrestá, ak činom uvedeným v odseku 1
a)	poruší osobitnú povinnosť, ktorá mu vyplýva zo zákona,  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo
b)	spôsobí ťažkú ujmu na zdraví alebo smrť.

Nedovolená výroba omamných
a psychotropných látok, jedov alebo prekurzorov,
ich držanie a obchodovanie s nimi
§ 181

 Kto neoprávnene po akúkoľvek dobu prechováva pre seba omamnú látku, psychotropnú látku, jed alebo prekurzor, potrestá sa odňatím slobody na jeden až päť rokov.

§ 182

	 (1) Kto neoprávnene pre iného
a)	vyrobí, 
b)	dovezie, vyvezie alebo prevezie,
c)	kupuje, predáva, vymieňa, zadovažuje alebo
d)	prechováva po akúkoľvek dobu omamnú látku, psychotropnú  látku, jed alebo prekurzor, alebo kto takú činnosť prostredkuje, 
potrestá sa odňatím slobody na tri až desať  rokov.

 (2) Odňatím slobody na osem až pätnásť rokov sa páchateľ potrestá, ak spácha čin uvedený v odseku 1
a)	vo väčšom rozsahu,
b)	pre osobu mladšiu ako 18 rokov, pre tehotnú ženu, pre osobu vykonávajúcu vojenskú službu, alebo pre osobu vo  výkone väzby alebo trestu odňatia slobody.

 (3) Rovnako ako v odseku 2 sa páchateľ potrestá, ak činom uvedeným v odseku 1
a)	získa väčší prospech alebo
b)	spôsobí ťažkú ujmu na zdraví.

 (4) Odňatím slobody na dvanásť rokov až dvadsať rokov sa páchateľ potrestá, ak spácha čin uvedený v odseku 1
a)	v značnom rozsahu,
b)	voči osobe mladšej ako pätnásť rokov,
c)	pre osobu, ktorá sa lieči z drogovej závislosti,
d)	ako člen organizovanej skupiny.

 (5) Rovnako ako v odseku 4 sa páchateľ potrestá, ak činom uvedeným v odseku 1
a)	získa značný prospech,
b)	poruší osobitnú povinnosť, ktorá mu vyplýva zo zákona  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo
c)	spôsobí ťažkú ujmu na zdraví viacerých osôb,
d)	spôsobí smrť.
 
(6) Odňatím slobody na pätnásť rokov až dvadsaťpäť rokov alebo trestom odňatia slobody na doživotie sa páchateľ potrestá, ak spácha čin uvedeným v odseku 1
a)	vo veľkom rozsahu,
b)	ako člen zločineckej skupiny
c)	v spojení s organizovanou skupinou pôsobiacou vo  viacerých štátoch.

 (7) Rovnako ako v odseku 6 sa páchateľ potrestá, ak činom uvedeným v odseku 1
a)	získa prospech veľkého rozsahu alebo
b)	spôsobí smrť viacerých osôb.

§ 183
Šírenie toxikománie

 (1) Kto zvádza iného na zneužívanie inej návykovej látky než alkoholu alebo ho v tom podporuje, alebo kto zneužívanie takej látky inak podnecuje alebo šíri, potrestá sa odňatím slobody na jeden rok až päť rokov.

 (2) Odňatím slobody na dva roky až osem rokov sa páchateľ potrestá, ak spácha čin uvedený v odseku 1 voči osobe mladšej ako osemnásť rokov.

 (3) Odňatím slobody na pať rokov až dvanásť rokov sa páchateľ potrestá, ak spácha čin uvedený v odseku 1 voči osobe mladšej ako pätnásť rokov.

§ 184
Podávanie alkoholických nápojov mládeži

 Kto sústavne alebo vo väčšom množstve podáva osobe mladšej ako osemnásť rokov alkoholické nápoje, potrestá sa odňatím slobody až na jeden rok.

§ 185
Podávanie anabolických látok mládeži

 Kto neoprávnene opätovne alebo vo väčšom množstve podá osobe mladšej ako osemnásť rokov anaboliká alebo iné prostriedky s anabolickým účinkom na iný ako liečebný účel, potrestá sa odňatím slobody až na jeden rok.

Neposkytnutie pomoci
§ 186

 (1) Kto osobe, ktorá je v nebezpečenstve smrti alebo javí príznaky ťažkej ujmy na zdraví, neposkytne potrebnú pomoc, hoci tak môže urobiť bez nebezpečenstva pre seba alebo iného, potrestá sa odňatím slobody až na dva roky.

 (2) Kto osobe, ktorá je v nebezpečenstve smrti alebo javí príznaky ťažkej ujmy na zdraví, neposkytne potrebnú pomoc, hoci je podľa povahy svojho zamestnania povinný takú pomoc poskytnúť, potrestá sa odňatím slobody na šesť mesiacov až tri roky.

§ 187

 Vodič, ktorý po dopravnej nehode, na ktorej mal účasť, neposkytne osobe, ktorá pri nehode utrpela ujmu na zdraví, potrebnú pomoc, hoci tak môže urobiť bez nebezpečenstva pre seba alebo iného, potrestá sa odňatím slobody až na tri roky.

§ 188
Osobitné ustanovenie o trestnej zodpovendosti právnických osôb

	Za trestné činy uvedené v tejto hlave s výnimkou trestného činu vraždy novonarodeného dieťaťa matkou podľa § 156 sú trestne zodpovedné aj právnické osoby.

III.  HLAVA

TRESTNÉ ČINY PROTI SLOBODE A ĽUDSKEJ DÔSTOJNOSTI

Prvý diel
Trestné činy proti slobode

§  189
Obchodovanie s ľuďmi

(1) Kto do cudziny alebo z cudziny zláka, najme, dopraví alebo prevezme iného v úmysle, aby bol použitý na pohlavný styk alebo iné formy sexuálneho zneužívania, potrestá sa odňatím slobody na tri roky až desať rokov.

(2) Rovnako sa potrestá, kto do cudziny alebo z cudziny zláka, najme dopraví alebo prevezme iného v úmysle, aby bol použitý na nútené práce, nevoľníctvo, otroctvo alebo iné podobné formy vykorisťovania alebo na neoprávnené odobratie orgánov alebo tkanív.

(3) Odňatím slobody na päť rokov až dvanásť rokov sa páchateľ potrestá,  
a)	ak spácha čin uvedený v odseku 1 alebo 2 proti vôli iného,
b)	ak spácha taký čin v úmysle, aby bol iný použitý na prostitúciu,
c)	ak spácha taký čin na osobe mladšej ako osemnásť rokov, 
d)	ak spácha taký čin, ako člen organizovanej skupiny alebo
e)	ak takým činom získa pre seba alebo iného značný prospech.

(4) Odňatím slobody na osem rokov až pätnásť rokov sa páchateľ potrestá, 
a)	ak činom uvedeným v odseku 1 alebo 2 spôsobí ťažkú ujmu na zdraví, smrť alebo                 iný obzvlášť závažný následok,
b)	ak takým činom získa pre seba alebo iného prospech veľkého rozsahu alebo
c)	ak spácha taký čin  v spojení s organizovanou skupinou pôsobiacou vo viacerých štátoch.

(5) Odňatím slobody na dvanásť rokov až pätnásť rokov alebo výnimočným trestom sa páchateľ potrestá, ak spácha čin uvedený v odseku 1 alebo 2 ako člen zločineckej skupiny alebo spôsobí smrť viacerých osôb.

Obchodovanie s deťmi
§ 190

(1) Kto za odmenu zverí do moci iného za účelom adopcie, potrestá sa odňatím slobody až na tri roky.

(2) Odňatím slobody na dva roky až osem rokov sa páchateľ potrestá,
a)	ak spácha čin uvedený v odseku 1 ako člen organizovanej skupiny alebo
b)	ak takým činom získa značný prospech. 

(3) Odňatím slobody na tri roky až desať rokov sa páchateľ potrestá, ak spôsobí činom uvedeným v odseku 1 spôsobí ťažkú ujmu na zdraví, smrť alebo iný obzvlášť závažný následok.

§ 191

(1) Kto za odmenu zverí dieťa do moci iného za účelom využívania detskej práce   alebo na iný účel, potrestá sa odňatím slobody na tri roky až desať rokov.

(2) Odňatím slobody na päť rokov až dvanásť rokov sa páchateľ potrestá,
a)	ak spácha čin uvedený v odseku 1 ako člen organizovanej skupiny alebo
b)	ak takým činom získa pre seba alebo iného značný prospech.

(3) Odňatím slobody na osem rokov až pätnásť rokov sa páchateľ potrestá,
a)	ak činom uvedeným v odseku 1 spôsobí ťažkú ujmu na zdraví, smrť alebo iný obzvlášť závažný následok,
b)	ak takým činom získa pre seba alebo iného prospech veľkého rozsahu alebo
c)	ak taký čin spácha v spojení s organizovanou skupinou pôsobiacou vo viacerých štátoch.

(4) Odňatím slobody na dvanásť rokov až pätnásť rokov alebo výnimočným trestom sa páchateľ potrestá, ak spácha čin uvedený v odseku 1 ako člen zločineckej skupiny alebo spôsobí smrť viacerých osôb.

§ 192
Pozbavenie osobnej slobody

(1) Kto iného pozbaví osobnej slobody, potrestá sa odňatím slobody na tri roky až desať rokov.
 
(2) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1
a)	ako verejný činiteľ,
b)	pre politické presvedčenie, národnosť, rasu, príslušnosť k etnickej skupine alebo vyznanie,
c)	zo ziskuchtivosti, z pomsty alebo pre osobnú nenávisť,   
d)	na viacerých osobách,
e)	na osobe mladšej ako pätnásť rokov alebo na osobe  vyššieho veku, na blízkej osobe, na tehotnej žene alebo  na osobe bezbrannej, chorej, osamelej alebo na ňom  závislej alebo
f)	ako člen organizovanej skupiny.
 
(3) Rovnako ako v odseku 2 sa páchateľ potrestá, ak činom uvedeným v odseku            1 spôsobí ťažkú ujmu na zdraví, alebo značnú škodu alebo ním získa pre seba alebo pre iného  značný prospech.

(4) Odňatím slobody na osem rokov až pätnásť rokov sa páchateľ potrestá, ak spácha čin uvedený v odseku 1
a)	obzvlášť surovým alebo trýznivým spôsobom,
b)	na inej osobe ako odplatu za to, že táto voči páchateľovi  plnila svoju povinnosť vyplývajúcu zo zákona alebo iného  právneho predpisu alebo
c)	ako člen zločineckej skupiny.

(5) Rovnako ako v odseku 4 sa páchateľ potrestá, ak činom uvedeným v odseku 1 spôsobí smrť.

§ 193
Obmedzovanie osobnej slobody

(1) Kto inému bez oprávnenia bráni užívať osobnú slobodu, potrestá sa odňatím slobody na šesť mesiacov až tri roky.

(2) Odňatím slobody na jeden rok až šesť rokov sa páchateľ potrestá, ak spácha čin uvedený v odseku 1
a)	v úmysle uľahčiť iný trestný čin,
b)	ako verejný činiteľ,
c)	zo ziskuchtivosti, z pomsty alebo osobnej nenávisti, 
d)	pre politické presvedčenie, národnosť, rasu, príslušnosť k etnickej skupine alebo vyznanie,
e)	na viacerých osobách alebo
f)	na osobe mladšej ako pätnásť rokov, na osobe vyššieho  veku, na blízkej osobe, na tehotnej   žene alebo na osobe  bezbrannej, chorej, osamelej alebo na ňom závislej.

(3) Rovnako ako v odseku 2 sa páchateľ potrestá, ak činom uvedeným v odseku 1 spôsobí
a)	ťažkú ujmu na zdraví alebo
b)	značnú škodu alebo ním získa pre seba alebo pre iného  značný prospech.

(4) Odňatím slobody na tri roky až desať rokov sa páchateľ potrestá, ak čin uvedený v odseku 1
a)	spácha ako člen orgnizovanej skupiny alebo
b)	pácha dlhší čas.

(5) Rovnako ako v odseku 4 sa páchateľ potrestá, ak činom uvedeným v odseku 1 spôsobí smrť.
 
(6) Odňatím slobody na osem rokov až pätnásť rokov sa páchateľ potrestá, ak čin uvedený v odseku 1
a)	spácha obzvlášť surovým alebo trýznivým spôsobom,
b)	spácha na inej osobe ako odplatu za to, že táto voči  páchateľovi plnila svoju povinnosť vyplývajúcu zo zákona  alebo iného právneho predpisu alebo
c)	spácha ako člen zločineckej skupiny.

(7) Rovnako ako v odseku 6 sa páchateľ potrestá, ak činom uvedeným v odseku 1 spôsobí ťažkú ujmu na zdraví alebo smrť viacerých osôb.

§ 194
Obmedzovanie slobody pobytu

 	(1) Kto ľsťou alebo násilím, hrozbou násilia alebo inej ujmy
a)	iného neoprávnene núti k pobytu na určitom území alebo
b)	inému neoprávnene bráni v pobyte na určitom území,
potrestá sa odňatím slobody na šesť mesiacov až tri roky. 

(2) Odňatím slobody na jeden až šesť rokov sa páchateľ potrestá, ak spácha čin uvedený v odseku 1
a)	so zbraňou,
b)	v úmysle zakryť alebo uľahčiť iný trestný čin, alebo
c)	zo ziskuchtivosti, z pomsty alebo osobnej nenávisti, 
d)	pre politické presvedčenie, národnosť, rasu, príslušnosť k etnickej skupine alebo vyznanie. 
 
(3) Rovnako ako v odseku 2 sa páchateľ potrestá, ak činom uvedeným v odseku 1 neoprávnene núti opustiť územie Slovenskej republiky alebo inému neoprávnene bráni v pobyte na území Slovenskej republiky.
 
(4) Odňatím slobody na dva roky až osem rokov sa páchateľ potrestá, ak čin uvedený v odseku 1
a)	spácha ako verejný činiteľ,
b)	spácha na viacerých osobách alebo
c)	pácha po dlhší čas.
§ 195
Vydieračský únos

(1) Kto sa zmocní iného proti jeho vôli a tým mu bráni užívať osobnú slobodu alebo ho unesie a hrozbou jeho usmrtenia, ujmy na zdraví alebo inej ťažkej ujmy si od neho alebo od tretej osoby vynucuje poskytnutie plnenia majetkovej povahy alebo iného nemajetkového plnenia, potrestá sa odňatím slobody na tri roky až desať rokov.

(2) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1
a)	so zbraňou,
b)	ako odplatu za to, že osoba, ktorá je činom dotknutá,  voči páchateľovi plnila svoju povinnosť vyplývajúcu zo  zákona alebo iného právneho predpisu alebo
c)	na osobe mladšej ako pätnásť rokov alebo na osobe  vyššieho veku, na tehotnej žene alebo na osobe  bezbrannej, chorej, osamelej alebo na ňom závislej.

(3) Odňatím slobody na osem rokov až pätnásť rokov sa páchateľ potrestá, ak spácha čin uvedený v odseku 1
a)	ako člen organizovanej skupiny alebo
b)	na viacerých osobách.

(4) Rovnako ako v odseku 3 sa páchateľ potrestá, ak činom uvedeným v odseku 1 spôsobí
a)	ťažkú ujmu na zdraví alebo smrť alebo
b)	značnú škodu alebo ním získa pre seba alebo pre iného  značný prospech.

(5) Odňatím slobody na desať rokov až dvadsaťpäť rokov sa páchateľ potrestá, ak spácha čin uvedený v odseku 1
a)	surovým alebo trýznivým spôsobom,
b)	ako člen zločineckej skupiny alebo
c)	na objednávku iného.

(6) Rovnako ako v odseku 5 sa páchateľ potrestá, ak činom uvedeným v odseku 1 spôsobí
a)	ťažkú ujmu na zdraví alebo smrť viacerých osôb alebo
b)	škodu veľkého rozsahu alebo ním získa pre seba alebo pre  iného prospech veľkého rozsahu.

§ 196
Branie rukojemníka

(1) Kto sa zmocní rukojemníka a hrozí, že ho usmrtí alebo, že mu spôsobí ujmu na zdraví alebo inú vážnu ujmu s cieľom donútiť ho, aby niečo konal, opomenul alebo strpel, potrestá sa odňatím slobody na tri roky až desať rokov.

(2) Odňatím slobody na osem rokov až dvanásť rokov sa páchateľ potrestá, ak spácha čin uvedený v odseku 1
a)	so zbraňou,
b)	ako odplatu za to, že osoba, ktorá je činom dotknutá,  voči páchateľovi plnila svoju povinnosť vyplývajúcu zo  zákona alebo iného právneho predpisu alebo
c)	na osobe mladšej ako osemnásť rokov alebo na osobe  vyššieho veku, na tehotnej žene alebo na osobe  bezbrannej, chorej, osamelej alebo na ňom závislej.
 
(3) Odňatím slobody na osem rokov až pätnásť rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	na viacerých osobách, alebo
c)	z pomsty, osobnej nenávisti alebo z inej zavrhnutiahodnej pohntúky alebo 
d)	pre politické presvedčenie, národnosť, rasu, príslušnosť k etnickej skupine alebo vyznanie.

(4) Rovnako ako v odseku 4 sa páchateľ potrestá, ak činom uvedeným v odseku 1 spôsobí
a)	ťažkú ujmu na zdraví alebo smrť alebo
b)	značnú škodu alebo ním získa pre seba alebo pre iného  značný prospech.

(5) Odňatím slobody na desať rokov až dvadsaťpäť rokov alebo výnimočným trestom sa páchateľ potrestá, ak spácha čin uvedený v odseku 1
a)	ak je pri takom čine rukojemníkom osoba mladšia ako osemnásť rokov,
b)	ak sú pri takom čine rukojemníkmi viaceré osoby, 
a)	surovým alebo trýznivým spôsobom,
b)	ako člen zločineckej skupiny alebo
c)	na objednávku iného.

(6) Rovnako ako v odseku 5 sa páchateľ potrestá, ak činom uvedeným v odseku 1 spôsobí
a)	ťažkú ujmu na zdraví alebo smrť viacerých osôb alebo
b)	škodu veľkého rozsahu alebo ním získa pre seba alebo pre  iného prospech veľkého rozsahu.

§ 197
Zavlečenie do cudziny

(1) Kto iného zavlečie do cudziny, potrestá sa odňatím slobody na tri roky až desať rokov.

(2) Odňatím slobody na päť až dvanásť rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	na osobe mladšej ako pätnásť rokov alebo na osobe  postihnutej duševnou poruchou alebo duševne nedostatočne  vyvinutej alebo osobe vyššieho veku, na tehotnej žene  alebo na osobe bezbrannej, chorej, osamelej alebo na ňom  závislej,
c)	na viacerých osobách alebo
d)	ako odplatu za to, že osoba, ktorá je činom dotknutá,  voči páchateľovi plnila svoju povinnosť vyplývajúcu zo  zákona alebo iného právneho predpisu.

(3) Rovnako ako v odseku 2 sa páchateľ potrestá, ak spôsobí činom uvedeným v odseku 1
a)	ťažkú ujmu na zdraví, smrť alebo iný obzvlášť závažný následok alebo
b)	značnú škodu alebo ním  získa pre seba alebo pre iného značný prospech.

(4) Odňatím slobody na desať rokov až dvadsaťpäť rokov sa páchateľ potrestá, ak spácha čin uvedený v odseku 1
a)	surovým alebo trýznivým spôsobom,
b)	ako člen zločineckej skupiny alebo
c)	na objednávku iného.

(5) Rovnako ako v odseku 4 sa páchateľ potrestá, ak činom uvedeným v odseku 1 spôsobí
a)	ťažkú ujmu na zdraví alebo smrť viacerých osôb alebo
b)	škodu veľkého rozsahu alebo ním získa pre seba alebo pre  iného prospech veľkého rozsahu.

§ 198
Lúpež

(1) Kto proti inému použije násilie alebo hrozbu bezprostredného násilia v úmysle zmocniť sa cudzej veci, potrestá sa odňatím slobody na dva roky až desať rokov.

(2) Odňatím slobody na päť až dvanásť rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	so zbraňou,
c)	na osobe mladšej ako osemnásť rokov alebo na osobe  vyššieho veku, na blízkej osobe, na tehotnej žene alebo  na osobe bezbrannej alebo chorej alebo osamelej,
d)	na viacerých osobách alebo
e)	za krízovej situácie alebo za živelnej pohromy  alebo inej udalosti vážne ohrozujúcej život alebo zdravie  ľudí, iné základné ľudské práva a slobody, ústavné zriadenie republiky, majetok, verejný poriadok alebo mravnosť alebo
f)	spôsobí činom uvedeným v odseku 1 ťažkú ujmu na zdraví alebo spôsobí značnú škodu.

(3) Odňatím slobody na desať rokov až dvadsať rokov sa páchateľ potrestá, ak spácha čin uvedený v odseku 1
a)	obzvlášť surovým alebo trýznivým spôsobom,
b)	ako člen zločineckej skupiny alebo
c)	na objednávku iného.

(4) Rovnako ako v odseku 3 sa páchateľ potrestá, ak činom uvedeným v odseku 1 spôsobí
a)	smrť alebo
b)	škodu veľkého rozsahu. 

Hrubý nátlak
§ 199

(1) Kto iného násilím, hrozbou násilia alebo hrozbou inej ťažkej ujmy núti k poskytnutiu plnenia majetkovej alebo nemajetkovej povahy pre seba alebo  pre tretiu osobu za služby vlastné alebo služby tretej  osoby, ktoré mu za takéto plnenie proti jeho vôli  vnucuje, a to aj vtedy, ak také služby predstiera, potrestá sa odňatím slobody na tri roky až desať rokov.

(2) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	na viacerých osobách,
c)	so zbraňou alebo
d)	obzvlášť surovým alebo trýznivým spôsobom.
(3) Rovnako ako v odseku 2 sa páchateľ potrestá, ak spôsobí činom uvedeným v odseku 1 
a)	ťažkú ujmu na zdraví,  
b)	značnú škodu alebo ním  získa pre seba alebo pre iného značný prospech.

(4) Odňatím slobody na desať rokov až pätnásť rokov sa páchateľ potrestá, ak spácha čin uvedený v odseku 1
a)	surovým alebo trýznivým spôsobom,
b)	ako člen zločineckej skupiny alebo
c)	na objednávku iného.

(5) Odňatím slobody na pätnásť až dvadsaťpäť rokov alebo na výnimočný trest  sa páchateľ potrestá, ak činom uvedeným v odseku 1 spôsobí
a)	smrť viacerých osôb alebo
b)	škodu veľkého rozsahu alebo ním získa pre seba alebo pre  iného prospech veľkého rozsahu.

§ 200

(1) Kto iného násilím, hrozbou násilia alebo hrozbou inej ťažkej ujmy núti k plneniu povinnosti zo záväzku, na ktorej splnenie má inak tretia osoba nárok, potrestá sa odňatím slobody na jeden rok až tri roky.

(2) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 
a)	ako člen organizovanej skupiny, 
b)	so zbraňou,
c)	obzvlášť surovým alebo trýznivým spôsobom alebo
d)	ak spôsobí činom uvedeným v odseku 1 ťažkú ujmu na zdraví.

(3) Odňatím slobody na desať rokov až pätnásť rokov sa páchateľ potrestá, ak spôsobí činom uvedeným v odseku 1
a)	ťažkú ujmu na zdraví viacerým osobám alebo
b)	smrť.

(4) Odňatím slobody na dvanásť rokov až pätnásť rokov alebo výnimočným trestom sa páchateľ potrestá, ak spôsobí činom uvedeným v odseku 1 smrť viacerých osôb.

§ 201
Vydieranie

(1)  Kto  iného  násilím, hrozbou  násilia  alebo  hrozbou  inej ťažkej ujmy núti, aby niečo konal, opomenul alebo trpel, potrestá sa odňatím slobody až na jeden rok až šesť rokov.

(2) Odňatím slobody na tri roky až desať rokov sa páchateľ potrestá, 
a)	spácha čin uvedený v odseku 1ako člen organizovanej skupiny,
b)	ak spácha taký čin so zbraňou,
c)	ak spôsobí takým činom ťažkú ujmu na zdraví alebo značnú škodu, alebo ním získa pre seba alebo pre iného značný prospech,
d)	ak spácha taký čin na svedkovi, znalcovi alebo tlmočníkovi v súvislosti s výkonom ich povinností,
e)	na osobe mladšej ako pätnásť rokov, na osobe vyššieho  veku, na blízkej osobe alebo osobe, ktorá je v jeho starostlivosti, na tehotnej žene alebo na osobe  bezbrannej, chorej, osamelej alebo na ňom závislej alebo
f)	ako odplatu za to, že osoba, ktorá je činom dotknutá,  voči páchateľovi plnila svoju povinnosť vyplývajúcu zo  zákona alebo iného právneho predpisu.

(3) Odňatím slobody na desať rokov až pätnásť rokov sa páchateľ potrestá, ak spácha čin uvedený v odseku 1
a)	surovým alebo trýznivým spôsobom,
b)	ako člen zločineckej skupiny alebo
c)	na objednávku iného.

(4) Odňatím slobody na pätnásť až dvadsaťpäť rokov alebo výnimočným trestom sa páchateľ potrestá, ak činom uvedeným v odseku 1 spôsobí
a)	ťažkú ujmu na zdraví alebo smrť viacerých osôb alebo
b)	škodu veľkého rozsahu alebo ním získa pre seba alebo pre  iného prospech veľkého rozsahu.

§ 202
Nátlak

(1) Kto iného núti, aby niečo konal, opomenul alebo trpel, zneužívajúc jeho hmotnú núdzu alebo naliehavú okamžitú nemajetkovú potrebu alebo tieseň vyvolanú jeho nepriaznivými osobnými pomermi, potrestá sa odňatím slobody až na dva roky.

(2) Odňatím slobody na jeden rok až päť rokov sa páchateľ potrestá, ak čin uvedený v odseku 1 spácha
a)	na viacerých osobách,
b)	na osobe mladšej ako pätnásť rokov, na osobe vyššieho  veku, na blízkej osobe, na tehotnej žene alebo na osobe  bezbrannej, chorej, osamelej alebo na ňom závislej,
c)	v úmysle získať majetkový alebo iný prospech,
d)	z národnostnej, rasovej, náboženskej alebo osobnej
e)	nenávisti alebo
f)	za krízovej situácie alebo za mimoriadnej  udalosti alebo inej udalosti vážne ohrozujúcej život  alebo zdravie ľudí, iné základné ľudské práva a slobody,  ústavné zriadenie republiky, majetok, verejný poriadok alebo  mravnosť.

(3) Rovnako ako v odseku 2 sa páchateľ potrestá, ak činom uvedeným v odseku 1
a)	spôsobí značnú škodu alebo ním získa pre seba alebo pre  iného značný prospech alebo
b)	odopiera zamestnancovi v pracovnom pomere alebo obdobnom  pracovnom vzťahu právo na   zaistenie bezpečnosti a ochrany zdravia pri práci, na  odpočinok po práci, na dovolenku na zotavenie alebo na  poskytnutie zákonom zaručených osobitných pracovných  podmienok ženám a mladistvým pracovníkom.

§ 203
Obmedzovanie slobody vyznania

(1) Kto násilím, hrozbou násilia alebo hrozbou inej ťažkej ujmy
a)	núti iného na účasť na náboženskom úkone,
b)	zdržuje iného bez oprávnenia od takej účasti alebo
c)	inému v užívaní slobody vyznania ináč bráni,
potrestá sa odňatím slobody až na dva roky.  

(2) Odňatím slobody na jeden rok až šesť rokov sa páchateľ potrestá, ak spácha čin uvedený v odseku 1
a)	na viacerých osobách,
b)	využívajúc niečiu bezbrannosť, vek, chorobu, neskúsenosť,  závislosť alebo podriadenosť,
c)	z pomsty alebo osobnej nenávisti alebo z inej  zavrhnutiahodnej pohnútky,
d)	pre politické presvedčenie, národnosť, rasu, príslušnosť k etnickej skupine alebo vyznanie,
e)	tlačou, filmom, rozhlasom, televíziou, za použitia  počítačovej siete alebo iným podobne účinným spôsobom  alebo
f)	so zbraňou.

§ 204
Porušovanie domovej slobody

(1) Kto neoprávnene vnikne do domu alebo do bytu iného alebo tam neoprávnene zotrvá, potrestá sa odňatím slobody až na dva roky.  

(2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1
a)	za použitia násila alebo hrozby násilia,
b)	prekonaním prekážky, ktorej účelom je zabrániť vniknutiu,
c)	vlámaním,
d)	najmenej s dvoma osobami alebo
e)	preto, aby inému zmaril alebo sťažil uplatnenie jeho  základných práv a slobôd alebo pre ich uplatnenie alebo  preto, aby uľahčil alebo zakryl iný svoj trestný čin.

(3) Odňatím slobody na jeden rok až šesť rokov sa páchateľ potrestá, ak
a)	spácha čin uvedený v odseku 1 alebo 2 so zbraňou,
b)	spácha čin uvedený v odseku 1 alebo 2 surovým spôsobom,
c)	spácha čin uvedený v odseku 1 alebo 2 voči inej osobe ako  odplatu za to, že táto voči páchateľovi plnila svoju  povinnosť vyplývajúcu zo zákona alebo iného právneho  predpisu alebo
d)	spácha čin uvedený v odseku 1 alebo 2 využívajúc niečiu  bezbrannosť, vek, chorobu, neskúsenosť, závislosť alebo  podriadenosť.

§ 205
Porušovanie slobody združovania a zhromažďovania
 
(1) Kto iného násilím, hrozbou násilia alebo hrozbou  inej  ťažkej ujmy  obmedzuje vo výkone jeho združovacieho alebo zhromažďovacieho práva, potrestá sa odňatím slobody až na dva roky.  

(2) Kto sa v súvislosti so zhromaždením, ktoré podlieha oznamovacej povinnosti, násilím alebo hrozbou bezprostredného násilia protiví poriadkovým opatreniam zvolávateľa alebo určených usporiadateľov takého zhromaždenia, potrestá sa odňatím slobody až na jeden rok. 

Porušovanie tajomstva prepravovaných správ
§ 206

(1) Kto úmyselne poruší tajomstvo
a)	uzavretého listu alebo inej písomnosti zasielaných poštou  alebo iným obvyklým spôsobom alebo
b)	správy podávanej telefónom, telegrafom alebo iným takým  verejným zariadením,
potrestá sa odňatím slobody až na dva roky.  

(2) Zamestnanec poštovej alebo telekomunikačnej služby, ktorý spácha čin uvedený v odseku 1 alebo inému úmyselne umožní spáchať taký čin alebo pozmení alebo potlačí písomnosť prepravovanú poštou alebo iným dopravným zariadením alebo správu podanú telefonicky, telegraficky alebo iným podobným spôsobom, potrestá sa odňatím slobody na šesť mesiacov až tri roky. 

§ 207

(1) Kto v úmysle spôsobiť inému škodu alebo zadovážiť sebe alebo inému neoprávnený prospech
a)	prezradí tajomstvo, o ktorom sa dozvedel z písomnosti,  telegramu alebo telefónneho hovoru, ktoré neboli určené  jemu alebo
b)	také tajomstvo využije,
potrestá sa odňatím slobody až na jeden rok. 

(2) Zamestnanec poštovej alebo telekomunikačnej služby, ktorý spácha čin uvedený v odseku 1, alebo inému úmyselne umožní spáchať taký čin, potrestá sa odňatím slobody až na dva roky. 

Druhý diel
Trestné činy proti ľudskej dôstojnosti

§ 208
Znásilnenie
 
(1) Kto násilím alebo hrozbou bezprostredného násilia donúti ženu k súloži, potrestá sa odňatím slobody na dva roky až desať rokov.

(2) Kto využije stav bezbrannosti ženy na vykonanie súlože s ňou, potrestá sa odňatím slobody na dva roky až osem rokov.

(3) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1 alebo 2 
a)	surovým spôsobom,
b)	na osobe mladšej ako pätnásť rokov, na osobe vyššieho veku,  chorej, osamelej alebo zneužívajúc závislosť alebo jej podriadenosť,
c)	na žene, ktorá je blízkou osobou alebo osobou, ktorá je v jeho starostlivosti,
d)	na tehotnej žene,
e)	na osobe vo výkone väzby alebo vo výkone trestu odňatia slobody
f)	so zbraňou alebo
g)	za krízového stavu alebo počas mimoriadnej, najmä živelnej  udalosti.
 
(5) Rovnako ako v odseku 4 sa páchateľ potrestá, ak činom uvedeným v odseku 1 alebo 2 alebo 3 spôsobí ťažkú ujmu na zdraví alebo v súvislosti s takým činom neoprávnene vnikne do domu alebo do bytu iného alebo tam neoprávnene zotrvá.

(6) Odňatím slobody na desať rokov až dvadsaťpäť rokov alebo výnimočným trestom  sa páchateľ potrestá, ak spácha čin uvedený v odseku 1 alebo 2 alebo 3 za krízového stavu alebo počas vojny.

(7) Rovnako ako v odseku 6 sa páchateľ potrestá, ak spôsobí činom uvedeným v odseku 1 alebo 2 alebo 3 smrť.

§ 209
Sexuálne násilie

(1) Kto násilím alebo hrozbou bezprostredného násilia donúti iného k orálnemu styku, análnemu styku alebo k iným sexuálnym praktikám, alebo kto na taký čin zneužije jeho bezbrannosť, potrestá sa odňatím slobody na dva roky až osem rokov.

(2) Odňatím slobody na päť až dvanásť rokov sa páchateľ potrestá,
a)	ak spôsobí činom uvedeným v odseku 1 ťažkú ujmu na zdraví, 
b)	ak spácha taký čin na osobe mladšej ako pätnásť rokov alebo
c)	ak spácha taký čin na blízkej osobe alebo osobe, ktorá je v jeho starostlivosti alebo výchove.

(3) Odňatím slobody na desať až pätnásť rokov sa páchateľ potrestá, ak spácha čin uvedený v odseku 1 alebo 2 
a)	surovým spôsobom,
b)	na osobe vyššieho veku, chorej, osamelej alebo zneužívajúc jej závislosť alebo podriadenosť,
c)	na viacerých osobách,
d)	na tehotnej žene,
e)	na osobe vo výkone väzby alebo vo výkone trestu odňatia slobody,
f)	za krízovej situácie alebo mimoriadnej, najmä živelnej udalosti.

(4) Odňatím slobody na desať až dvadsaťpäť rokov sa páchateľ potrestá, ak spôsobí činom uvedeným v odseku 1 alebo 2 alebo 3 smrť.

Pohlavné zneužívanie
§ 210

(1) Kto vykoná súlož s osobou mladšou ako pätnásť rokov alebo kto takú osobu iným spôsobom pohlavne zneužije, potrestá sa odňatím slobody na dva roky až desať rokov.

(2) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1
a)	na osobe zverenej jeho dozoru alebo zneužívajúc jej  závislosť alebo
b)	za krízovej situácie alebo za živelnej pohromy  alebo inej udalosti vážne ohrozujúcej život alebo zdravie  ľudí, iné základné ľudské práva a slobody, verejný  poriadok alebo mravnosť.

(3) Rovnako ako v odseku sa páchateľ potrestá, ak v súvislosti s činom uvedeným v odseku 1 neoprávnene vnikne do domu alebo do bytu iného alebo tam neoprávnene zotrvá.

(4) Odňatím slobody na osem až pätnásť rokov sa páchateľ potrestá, ak spácha čin uvedený v odseku 1 na viacerých osobách.

(5) Rovnako ako v odseku 4 sa páchateľ potrestá, ak spôsobí činom uvedeným v odseku 1 ťažkú ujmu na zdraví.

(6) Odňatím slobody na desať rokov až dvadsať rokov sa páchateľ potrestá, ak spácha čin uvedený v odseku 1
a)	na osobe mladšej ako dvanásť rokov alebo
b)	počas krízovej situácie, vojny alebo ozbrojeného konfliktu.

(7) Rovnako ako v odseku 5 sa páchateľ potrestá, ak spôsobí činom uvedeným v odseku 1 smrť.
 
§ 211

Kto zneužívajúc závislosť osoby mladšej ako osemnásť rokov alebo osoby zverenej jeho dozoru
a)	pohne ju k mimomanželskej súloži alebo
b)	kto takú osobu zneužívajúc jej závislosť iným spôsobom  pohlavne zneužije,
a)	potrestá sa odňatím slobody na jeden rok až päť rokov.

§ 212
Súlož medzi príbuznými

(1) Kto vykoná súlož s príbuzným v pokolení priamom alebo so súrodencom, potrestá sa odňatím slobody až na dva roky.

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 na viacerých osobách.

§ 213
Osobitné ústanovenie o trestnej zodpovednosti právnických osôb

	Za trestné činy uvedené v prvom dieli tejto hlavy sú trestne zodpovedné aj právnické osoby.

IV.  HLAVA

TRESTNÉ ČINY PROTI RODINE A MLÁDEŽI

§  214
Dvojmanželstvo

(1) Kto za trvania svojho manželstva uzavrie manželstvo iné, potrestá sa odňatím slobody až na dva roky.

(2) Rovnako sa potrestá, kto vedome uzavrie manželstvo s osobou, ktorá už je v inom manželstve.

§ 215
Odloženie dieťaťa

(1) Rodič dieťaťa, ktorý v úmysle sa zbaviť svojich rodičovských povinností k vlastnému maloletému dieťaťu, ktoré si samo ešte nemôže zadovážiť pomoc a preniesť ich na iného, odloží alebo podvrhne takéto dieťa na mieste, kde mu nehrozí nebezpečenstvo ohrozenia života alebo zdravia, potrestá sa odňatím slobody až na dva roky.

(2) Odňatím slobody na jeden rok až šesť rokov sa páchateľ potrestá, ak spácha čin uvedený v odseku 1
a)	na viacerých deťoch alebo
b)	na dieťati mladšom ako tri roky.

§ 216
Opustenie dieťaťa

(1) Kto opustí dieťa, o ktoré má povinnosť sa starať a ktoré si samo nemôže zadovážiť pomoc a vystaví ho tým nebezpečenstvu smrti alebo ublíženia na zdraví, potrestá sa odňatím slobody na jeden rok až päť rokov.

(2) Odňatím slobody na dva roky až desať rokov sa páchateľ potrestá, ak spácha čin uvedený v odseku 1
a)	na dvoch alebo viacerých deťoch,
b)	na dieťati mladšom ako šesť rokov alebo
c)	surovým spôsobom.

(3) Odňatím slobody na päť rokov až dvanásť rokov sa páchateľ potrestá, ak spôsobí činom uvedeným v odseku 1 ťažkú ujmu na zdraví alebo smrť.

§ 217
Zanedbanie povinnej výživy

(1) Kto neplní, čo aj z nedbanlivosti po dobu najmenej tri mesiace svoju zákonnú povinnosť vyživovať a zaopatrovať iného, potrestá sa odňatím slobody až na jeden rok.

(2) Kto sa po dobu najmenej tri mesiace úmyselne vyhýba plneniu svojej zákonnej povinnosti vyživovať alebo zaopatrovať iného, potrestá sa odňatím slobody až na dva roky.

(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 voči viacerým oprávneným osobám alebo vydá činom uvedeným v odseku 1 alebo 2 oprávnenú osobu nebezpečenstvu núdze.

§ 218
Týranie blízkej osoby a zverenej osoby

(1) Kto týra blízku osobu alebo osobu, ktorá je v jeho starostlivosti alebo výchove,  spôsobujúc jej fyzické utrpenie alebo psychické utrpenie najmä
a)	bitím, kopaním, údermi, spôsobovaním rán a popálením rôzneho druhu, ponižovaním, pohŕdavým zaobchádzaním, neustálym sledovaním, vyhrážaním, vyvolávaním strachu alebo stresu, násilnou izoláciou, citovým vydieraním alebo iným správaním, ktoré ohrozuje jej fyzické alebo psychické zdravie, alebo obmedzuje jej bezpečnosť, 
b)	bezdôvodným odopieraním stravy, oddychu alebo spánku, alebo odopieraním nevyhnutnej osobnej starostlivosti, ošatenia,  hygieny,   zdravotnej starostlivosti,  bývania, výchovy alebo vzdelávania,
c)	nútením k žobrote alebo k  vykonávaniu činnosti vyžadujúcej jej neúmernú fyzickú záťaž alebo psychickú záťaž vzhľadom na jej vek alebo zdravotný stav alebo spôsobilej poškodiť jej zdravie, 
d)	vystavovaním vplyvu látok spôsobilých poškodiť jej zdravie,
e)	neodôvodneným obmedzovaním v prístupe k majetku, ktorý má právo užívať,
f)	potrestá sa odňatím slobody na dva roky až osem rokov. 

(2) Odňatím slobody na tri roky až desať rokov sa páchateľ potrestá, 
a)	ak poruší činom uvedeným v odseku 1 osobitnú povinnosť, ktorá mu vyplýva z jeho zamestnania, povolania, postavenia alebo funkcie alebo povinnosť na ktorej splnenie sa osobitne zaviazal,
b)	ak spácha taký čin, hoci bol v posledných dvoch rokoch za taký čin odsúdený alebo z výkonu trestu odňatia slobody uloženého za taký čin prepustený,
c)	ak spácha taký čin na viacerých osobách alebo
d)	ak pokračuje v páchaní takého činu po dlhší čas.

(3) Odňatím slobody na päť rokov až dvanásť rokov sa páchateľ potrestá,
a)	ak spácha čin uvedený v odseku 1 obzvlášť surovým spôsobom alebo
b)	ak spôsobí takým činom ťažkú ujmu na zdraví.

(4) Odňatím slobody na desať rokov až pätnásť rokov sa páchateľ potrestá, ak spôsobí činom uvedeným v odseku 1 ťažkú ujmu na zdraví viacerých osôb alebo smrť.

(5) Odňatím slobody na dvanásť rokov až pätnásť rokov alebo výnimočným trestom sa páchateľ potrestá, ak spôsobí činom uvedeným v odseku 1 úmyselne smrť.
a)	obzvlášť surovým spôsobom,
b)	na osobe mladšej ako osemnásť rokov, na osobe vyššieho veku, na tehotnej žene alebo osobe bezbrannej alebo chorej alebo osamelej,
c)	na viacerých osobách,
d)	zo ziskuchtivosti, z pomsty alebo osobnej nenávisti alebo
e)	pre politické presvedčenie, národnosť, rasu, príslušnosť k etnickej skupine alebo vyznanie.

(3) Rovnako ako v odseku 2 sa páchateľ potrestá, ak činom uvedeným v odseku 1 poruší osobitnú povinnosť, ktorá mu vyplýva zo zákona alebo dôležitú povinnosť, ktorá mu vyplýva z jeho zamestnania, povolania, postavenia alebo funkcie alebo povinnosť, k plneniu ktorej sa osobitne zaviazal.
 
(4) Odňatím slobody na desať až dvadsať rokov sa páchateľ potrestá, ak spôsobí činom uvedeným v odseku 1 ťažkú ujmu na zdraví alebo smrť.

Únos
§ 219

(1) Kto ako rodič alebo príbuzný v pokolení priamom, dieťa odníme z opatrovania toho, kto má podľa zákona alebo podľa úradného rozhodnutia povinnosť starať sa o neho, potrestá sa odňatím slobody na šesť mesiacov až tri roky.

(2) Odňatím slobody na jeden rok až šesť rokov sa páchateľ potrestá, ak
a)	spácha čin uvedený v odseku 1 s použitím násilia, hrozbou  násilia alebo hrozbou inej ťažkej ujmy alebo zneužitím  tiesne, neskúsenosti, závislosti alebo podriadenosti iného.
b)	v súvislosti s činom uvedeným v odseku 1 neoprávnene  vnikne do domu alebo do bytu iného alebo tam neoprávnene  zotrvá.

§ 220

(1) Kto dieťa alebo osobu postihnutú duševnou poruchou alebo duševne nedostatočne vyvinutú odníme z opatrovania toho, kto má podľa zákona alebo podľa úradného rozhodnutia povinnosť starať sa o nich, potrestá sa odňatím slobody na jeden rok až šesť rokov.

(2) Odňatím slobody na tri roky až desať rokov sa páchateľ potrestá, ak spácha čin uvedený v odseku 1
a)	v úmysle zadovážiť sebe alebo inému majetkový prospech,
b)	na viacerých osobách,
c)	preto, aby inému zmaril alebo sťažil uplatnenie jeho základných práv a slobôd, alebo pre ich uplatnenie alebo  preto, aby uľahčil alebo zakryl iný svoj trestný čin alebo
d)	ako člen organizovanej skupiny.

(3) Rovnako ako v odseku 2 sa páchateľ potrestá, ak činom uvedeným v odseku 1
a)	ohrozí mravný vývoj unesenej osoby alebo
b)	poruší osobitnú povinnosť, ktorá mu vyplýva zo zákona,  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo  povinnosť,      k plneniu ktorej sa osobitne zaviazal.

(4) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1
a)	na objednávku, alebo
b)	s použitím násilia, hrozbou násilia alebo hrozbou inej  ťažkej ujmy alebo zneužitím tiesne, neskúsenosti,  závislosti alebo podriadenosti iného alebo
c)	v úmysle zavliecť ho do cudziny.
 
(5) Rovnako ako v odseku 4 sa páchateľ potrestá, ak
a)	spôsobí činom uvedeným v odseku 1 ťažkú ujmu na zdraví,  smrť alebo iný obzvlášť závažný následok alebo
b)	v súvislosti s činom uvedeným v odseku 1 neoprávnene  vnikne do domu alebo do bytu iného alebo tam neoprávnene  zotrvá.

§ 221
Ohrozovanie mravnej výchovy mládeže

(1) Kto vydá, čo aj z nedbanlivosti, osobu mladšiu ako osemnásť rokov nebezpečenstvu spustnutia tým, že
a)	zvádza ju k záhaľčivému alebo nemravnému životu,
b)	umožní jej viesť záhaľčivý alebo nemravný život alebo
c)	umožní jej dopúšťať sa konaní, ktoré sú podľa tohto  zákona trestnými činmi,
potrestá sa odňatím slobody až na dva roky.

(2) Odňatím slobody na šesť mesiacov až päť rokov sa páchateľ potrestá, ak spácha čin uvedený v odseku 1
a)	na viacerých osobách alebo
b)	na osobe mladšej ako pätnásť rokov.
 
(3) Rovnako ako v odseku 2 sa páchateľ potrestá, ak
a)	pácha čin uvedený v odseku 1 po dlhšiu dobu alebo
b)	činom uvedeným v odseku 1 poruší osobitnú povinnosť,  ktorá mu vyplýva zo zákona alebo dôležitú povinnosť,  ktorá mu vyplýva z jeho zamestnania, povolania,  postavenia alebo funkcie, alebo povinnosť, k plneniu  ktorej sa osobitne zaviazal.

V. HLAVA

TRESTNÉ ČINY PROTI MAJETKU

§ 222
Krádež

(1) Kto si prisvojí cudziu vec tým, že sa jej zmocní a spôsobí tak škodu nie nepatrnú, potrestá sa odňatím slobody až na dva roky. 

(2) Rovnako ako v odseku 1 sa páchateľ potrestá, ak si prisvojí cudziu vec tým, že sa jej zmocní a
a)	čin spácha vlámaním, alebo
b)	bezprostredne po čine sa pokúsi uchovať si vec násilím  alebo hrozbou bezprostredného násilia, alebo
c)	čin spácha na veci, ktorú má iný na sebe alebo pri sebe,
d)	takou vecou je vec z úrody z pozemku, ktorý patrí do poľnohospodárskeho pôdneho fondu, alebo drevo z pozemku, ktorý patrí do lesného pôdneho fondu, alebo ryba z rybníka s intenzívnym chovom.

(3) Odňatím slobody na šesť mesiacov až tri roky sa páchateľ potrestá, ak 
a)	spácha čin uvedený v odseku 1 alebo 2, hoci bol za taký čin v posledných dvoch rokoch odsúdený alebo
b)	spôsobí činom uvedeným v odseku 1 alebo 2 škodu nie malú.

(4) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 na škodu osoby blízkej, mladšej ako pätnásť rokov, alebo na škodu osoby vyššieho veku, tehotnej ženy alebo na škodu bezbrannej, nemocnej, osamelej alebo na ňom závislej osoby.

(5) Rovnako ako v odseku 4 sa páchateľ potrestá, ak 
a)	činom uvedeným v odseku 1 spôsobí väčšiu škodu,
b)	činom uvedeným v odseku 1 poruší osobitnú povinnosť,  ktorá mu vyplýva zo zákona, alebo dôležitú povinnosť,  ktorá mu vyplýva z jeho zamestnania, povolania,  postavenia alebo funkcie, alebo povinnosť, na plnenie  ktorej sa osobitne zaviazal alebo
c)	v súvislosti s činom uvedeným v odseku 1 neoprávnene  vnikne do domu alebo do bytu iného.

(6) Odňatím slobody na dva roky až desať rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	za krízovej situácie alebo za živelnej pohromy  alebo inej udalosti vážne ohrozujúcej život alebo zdravie  ľudí, iné základné ľudské práva a slobody, majetok,  verejný poriadok, alebo mravnosť,
c)	na veci určenej na bohoslužobné účely, alebo na veci  majúcej historickú, umeleckú alebo vedeckú hodnotu alebo na inej  veci požívajúcej podľa zákona osobitnú ochranu alebo
d)	na mieste požívajúcom pietu alebo všeobecnú úctu alebo na  mieste konania verejného zhromaždenia alebo obradu.

(7) Rovnako ako v odseku 6 sa páchateľ potrestá, ak činom uvedeným v odseku 1
a)	prisvojí si strelnú zbraň, hromadne účinnú zbraň,  strelivo, výbušninu, jadrový alebo iný obdobný  rádioaktívny materiál, vysokorizikovú chemickú látku, jed, prekurzor, omamnú alebo  psychotropnú látku alebo vec slúžiacu na zaistenie  prevádzky a bezpečnosti všeobecne prospešného zariadenia alebo
b)	spôsobí značnú škodu.

(8) Odňatím slobody na päť rokov až dvanásť rokov sa páchateľ potrestá, ak spôsobí činom uvedeným v odseku 1 škodu veľkého rozsahu.

(9) Odňatím slobody na desať rokov až dvadsať rokov sa páchateľ potrestá, ak spôsobí činom uvedeným v odseku 1 škodu veľkého rozsahu a spácha taký čin
a)	na objednávku alebo
b)	ako člen zločineckej skupiny. 

§ 223
Sprenevera

(1) Kto si prisvojí cudziu vec, ktorá mu bola zverená a spôsobí tak na cudzom majetku škodu nie nepatrnú, potrestá sa odňatím slobody až na dva roky.

(2) Odňatím slobody na šesť mesiacov až tri roky sa páchateľ potrestá, ak spôsobí činom uvedeným v odseku 1 škodu nie malú.

(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a)	na škodu osoby mladšej ako pätnásť rokov alebo na škodu  osoby vyššieho veku, tehotnej ženy alebo na škodu  bezbrannej, nemocnej, osamelej alebo na ňom závislej  osoby alebo
b)	ako osoba, ktorá má osobitne uloženú povinnosť chrániť  záujmy poškodeného alebo ako správca konkurznej podstaty.

(4) Rovnako ako v odseku 3 sa páchateľ potrestá, ak spôsobí činom uvedeným v odseku 1 väčšiu škodu.

(5) Odňatím slobody na dva roky až osem rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	za brannej pohotovosti štátu alebo za živelnej pohromy  alebo inej udalosti vážne ohrozujúcej život alebo zdravie  ľudí, iné základné ľudské práva a slobody, majetok,  verejný poriadok alebo mravnosť alebo
c)	na veci určenej na bohoslužobné účely alebo na veci  majúcej historickú, umeleckú alebo vedeckú hodnotu alebo  na inej  veci požívajúcej osobitnú ochranu podľa zákona.

(6) Rovnako ako v odseku 5 sa páchateľ potrestá, ak činom uvedeným v odseku 1
a)	prisvojí si strelnú zbraň, hromadne účinnú zbraň,  strelivo, výbušninu, jadrový alebo iný obdobný  rádioaktívny materiál, jed, prekurzor, omamnú alebo  psychotropnú látku alebo vec slúžiacu na zaistenie  prevádzky a bezpečnosti všeobecne prospešného zariadenia  alebo
b)	spôsobí značnú škodu.

(7) Odňatím slobody na päť rokov až dvanásť rokov sa páchateľ potrestá, ak spôsobí činom uvedeným v odseku 1 škodu veľkého rozsahu.

(8) Odňatím slobody na osem rokov až pätnásť rokov sa páchateľ potrestá, ak spôsobí činom uvedeným v odseku 1 škodu veľkého rozsahu a spácha taký čin
a)	na objednávku alebo
b)	ako člen zločineckej skupiny.

§ 224
Nevyplatenie mzdy a odstupného

	(1) Kto ako štatutárny orgán alebo prokurista právnickej osoby, alebo fyzická osoba, ktorá je podnikateľom, nevyplatí svojmu zamestnancovi mzdu, plat alebo inú odmenu za prácu, náhradu mzdy, alebo odstupné, na ktorých vyplatenie má zamestnanec nárok, v deň ich splatnosti, hoci v tento deň mal finančné prostriedky na ich výplatu, potrestá sa odňatím slobody až na tri roky.
	
(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a)	voči viac ako desiatim zamestnancom alebo
b)	opätovne.

(3) Rovnako  ako  v odseku 2 sa páchateľ potrestá, ak spôsobí činom uvedeným v odseku 1 väčšiu škodu alebo ak takým činom získa väčší prospech. 
	
(4) Odňatím slobody na dva roky až osem rokov sa páchateľ potrestá, ak spôsobí činom uvedeným v odseku 1 značnú škodu alebo ak takým činom získa značný prospech.
	
(5) Odňatím slobody na päť rokov až dvanásť rokov sa páchateľ potrestá, ak spôsobí činom uvedeným v odseku 1 škodu veľkého rozsahu alebo ak takým činom získa prospech veľkého rozsahu.

§ 225
Neoprávnené užívanie cudzej veci

(1) Kto  sa  zmocní  cudzej  veci  nie  malej hodnoty v úmysle ju prechodne užívať, alebo kto na cudzom majetku spôsobí škodu nie malú tým, že neoprávnene také veci, ktoré mu boli zverené, prechodne užíva, potrestá sa odňatím slobody až na jeden rok.
	
(2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 na škodu osoby mladšej ako pätnásť rokov alebo na škodu osoby vyššieho veku, tehotnej ženy alebo na škodu bezbrannej, osamelej alebo na ňom závislej osoby.

(3) Rovnako ako v odseku 2 sa páchateľ potrestá, ak činom uvedeným v odseku l
a)	spôsobí väčšiu škodu alebo
b)	poruší osobitnú povinnosť, ktorá mu vyplýva zo zákona, alebo dôležitú povinnosť, ktorá mu vyplýva z jeho zamestnania, povolania, postavenia alebo funkcie alebo povinnosť, k plneniu ktorej sa osobitne zaviazal.

(4) Odňatím slobody na jeden rok až päť rokov sa páchateľ potrestá, ak spôsobí činom uvedeným v odseku 1 značnú škodu alebo iný obzvlášť závažný následok.
	
(5) Odňatím slobody na dva roky až osem rokov sa páchateľ potrestá, ak spôsobí činom uvedeným v odseku 1 škodu veľkého rozsahu alebo iný obzvlášť závažný následok.

Neoprávnené používanie cudzieho motorového vozidla
§ 226

	(1) Kto sa zmocní cudzieho motorového vozidla hodnoty nie nepatrnej v úmysle prechodne ho používať, potrestá sa odňatím slobody až na dva roky.
	
(2) Odňatím slobody na šesť mesiacov až na tri roky sa páchateľ potrestá, ak v úmysle uvedenom v odseku sa zmocní cudzieho motorového vozidla hodnoty nie malej.
	
(3) Odňatím slobody na jeden rok až päť rokov sa páchateľ potrestá, ak v úmysle uvedenom v odseku 1 sa zmocní cudzieho motorového vozidla väčšej hodnoty alebo ak už bol za čin uvedený v odseku 1 odsúdený. 
	
(4) Odňatím slobody na dva roky až osem rokov sa páchateľ potrestá, ak v úmysle uvedenom v odseku 1 sa zmocní cudzieho motorového vozidla značnej hodnoty alebo ak spácha taký čin ako člen organizovanej skupiny.
	
(5) Odňatím slobody na päť rokov až dvanásť rokov sa páchateľ potrestá, ak v úmysle uvedenom v odseku 1 sa zmocní cudzieho motorového vozidla hodnoty veľkého rozsahu.

§ 227

	(1) Kto neoprávnene prechodne používa cudzie motorové vozidlo, ktoré mu bolo zverené, potrestá sa odňatím slobody až na dva roky.
	
(2) Odňatím slobody na šesť mesiacov až na tri roky sa páchateľ potrestá, ak spôsobí činom uvedeným v odseku 1 väčšiu škodu alebo ak spácha taký čin opätovne. 
	
(3) Odňatím slobody na jeden rok až päť rokov sa páchateľ potrestá, ak spôsobí činom uvedeným v odseku 1 značnú škodu alebo iný  závažný následok.
	
(4) Odňatím slobody na dva roky až osem rokov sa páchateľ potrestá, ak spôsobí činom uvedeným v odseku 1 škodu veľkého rozsahu alebo iný obzvlášť závažný následok.

§ 228
Neoprávnený zásah do práva k domu, bytu alebo k nebytovému priestoru

	Kto protiprávne obsadí alebo užíva dom, byt alebo nebytový priestor iného, alebo kto oprávnenej osobe v užívaní domu, bytu alebo nebytového priestoru neoprávnene bráni, hoci bol v posledných dvoch rokoch za obdobný čin odsúdený alebo postihnutý, potrestá sa odňatím slobody až na dva roky.

§ 229
Neoprávnené vyrobenie a obstaranie platobnej karty

	(1) Kto neoprávnene vyrobí, pozmení alebo si obstará platobnú kartu alebo predmet spôsobilý plniť jej funkciu, potrestá sa odňatím slobody až na dva roky.
	
(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 ako člen organizovanej skupiny. 

§ 230
Neoprávnené vyrobenie a obstaranie telefónnej karty

	(1) Kto neoprávnene vyrobí alebo pozmení telefónnu kartu alebo predmet spôsobilý plniť jej funkciu v úmysle zadovážiť sebe alebo inému neoprávnený prospech alebo v tomto úmysle si ich obstará, potrestá sa odňatím slobody až na dva roky.
	
(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 ako člen organizovanej skupiny. 

§ 231
Podvod

(1) Kto na škodu cudzieho majetku seba alebo iného obohatí tým, že uvedie niekoho do omylu alebo využije niečí omyl a spôsobí tak na cudzom majetku škodu nie nepatrnú, potrestá sa odňatím slobody až na dva roky.
 	
(2) Odňatím slobody na šesť mesiacov až tri roky sa páchateľ potrestá, ak spôsobí činom uvedeným v odseku 1 škodu nie malú.
 
(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 na škodu osoby mladšej ako pätnásť rokov, alebo na škodu osoby vyššieho veku, tehotnej ženy alebo na škodu bezbrannej, nemocnej, osamelej alebo na ňom závislej osoby.
 
(4) Rovnako ako v odseku 3 sa páchateľ potrestá, ak činom uvedeným v odseku 1
a)	spôsobí väčšiu škodu alebo
b)	poruší osobitnú povinnosť, ktorá mu vyplýva zo zákona,  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo  povinnosť, k plneniu ktorej sa osobitne zaviazal.
 
(5) Odňatím slobody na dva roky až desať rokov sa páchateľ potrestá, ak spácha čin uvedený v odseku 1
a)	ako člen organizovanej skupiny alebo
b)	za krízovej situácie alebo za živelnej pohromy  alebo inej udalosti vážne ohrozujúcej život alebo zdravie  ľudí, iné základné ľudské práva a slobody, majetok,  verejný poriadok alebo mravnosť.

(6) Rovnako ako v odseku 5 sa páchateľ potrestá, ak
a)	na účely spáchania činu uvedeného v odseku 1 vykoná dokladové machinácie alebo nevedie alebo vedie nesprávne  prostriedky účtovnej evidencie alebo na jeho spáchanie  použije prostriedky výpočtovej techniky alebo
b)	spôsobí činom uvedeným v odseku 1 značnú škodu.

(7) Odňatím slobody na päť rokov až dvanásť rokov sa páchateľ potrestá, ak spôsobí činom uvedeným v odseku 1 škodu veľkého rozsahu.

(8) Odňatím slobody na desať rokov až dvadsať rokov sa páchateľ potrestá, ak spôsobí činom uvedeným v odseku 1 škodu veľkého rozsahu a spácha taký čin
a)	na objednávku alebo
b)	ako člen zločineckej skupiny.

§ 232
Úverový podvod

(1) Kto vyláka od iného úver alebo záruku na úver tým, že ho uvedie do omylu v otázke splnenia podmienok na poskytnutie úveru alebo na splácanie úveru, a tak mu spôsobí škodu nie malú alebo sebe prospech nie malý, potrestá sa odňatím slobody až na tri roky.
 
(2) Rovnako ako v odseku 1 sa potrestá, kto ako zamestnanec, člen, zástupca alebo iná osoba oprávnená konať za toho, kto úver poskytuje, umožní získať úver tomu, o kom vie, že nespĺňa podmienky určené na jeho poskytnutie.

(3) Odňatím slobody na jeden rok až päť rokov sa páchateľ potrestá, ak spôsobí činom uvedeným v odseku 1 alebo 2 väčšiu škodu alebo ním získa väčší prospech alebo spácha čin uvedený v odseku 1 alebo 2 za odmenu.

(4) Odňatím slobody na dva roky až osem rokov sa páchateľ potrestá, ak spôsobí činom uvedeným v odseku 1 alebo 2 značnú škodu.

(5) Odňatím slobody na päť rokov až dvanásť rokov sa páchateľ potrestá, ak činom uvedeným v odseku 1 alebo 2 spôsobí škodu veľkého rozsahu. 

§ 233
Poisťovací podvod

(1) Kto vyláka od iného poistné plnenie tým, že ho uvedie do omylu v otázke splnenia podmienok na jeho poskytnutie, a tak mu spôsobí škodu nie malú alebo získa pre seba prospech nie malý, potrestá sa odňatím slobody na šesť mesiacov až tri roky.

(2) Rovnako ako v odseku 1 sa potrestá, kto ako zamestnanec, člen, zástupca alebo iná osoba oprávnená konať za toho, kto poistné plnenie poskytuje, napomáha získať poistné plnenie tomu, o kom vie, že nespĺňa podmienky určené na jeho poskytnutie.

(3) Odňatím slobody na jeden rok až päť rokov sa páchateľ potrestá, ak spôsobí činom uvedeným v odseku 1 alebo 2 väčšiu škodu alebo ním získa väčší prospech.

(4) Odňatím slobody na dva roky až desať rokov sa páchateľ potrestá, ak spôsobí činom uvedeným v odseku 1 alebo 2 značnú škodu alebo ním získa značný prospech alebo spácha čin uvedený v odseku 2 za odmenu.

(5) Odňatím slobody na päť rokov až dvanásť rokov sa páchateľ potrestá, ak činom uvedeným v odseku 1 alebo 2 spôsobí škodu veľkého rozsahu alebo ním získa prospech veľkého rozsahu.

§ 234
Subvenčný podvod

 (1) Kto vyláka od iného dotáciu, subvenciu, príspevok alebo iné plnenie zo štátneho rozpočtu, rozpočtu verejnoprávnej inštitúcie, rozpočtu štátneho fondu alebo rozpočtu obce, ktorých poskytnutie alebo použitie je podľa zákona alebo iného právneho predpisu viazané na podmienky, ktoré nespĺňa, a to tým, že ho uvedie do omylu v otázke ich splnenia, potrestá sa odňatím slobody až na tri roky.

(2) Rovnako ako v odseku 1 sa potrestá, kto ak zamestnanec, člen, zástupca alebo iná osoba oprávnená konať za toho, kto dotáciu, subvenciu, príspevok alebo iné plnenie zo štátneho rozpočtu, rozpočtu verejnoprávnej inštitúcie, rozpočtu štátneho fondu alebo rozpočtu obce poskytuje, umožní získať dotáciu, subvenciu, príspevok alebo iné plnenie zo štátneho rozpočtu, rozpočtu verejnoprávnej inštitúcie, rozpočtu štátneho fondu alebo rozpočtu obce tomu, o kom vie, že nespĺňa podmienky určené na jeho poskytnutie.

(3) Odňatím slobody na jeden rok až šesť rokov sa páchateľ potrestá, ak spôsobí činom uvedeným v odseku 1 alebo 2 väčšiu škodu alebo ním získa väčší prospech.

(4) Odňatím slobody na dva roky až osem rokov sa páchateľ potrestá, ak spôsobí činom uvedeným v odseku 1 alebo 2 značnú škodu alebo ním získa značný prospech.

(5) Odňatím slobody na päť rokov až dvanásť rokov sa páchateľ potrestá, ak spôsobí činom uvedeným v odseku 1 alebo 2 škodu veľkého rozsahu alebo ním získa prospech veľkého rozsahu.

§ 235
Neoprávnené obohatenie

	(1) Kto na škodu cudzieho majetku seba alebo iného obohatí tým, že neoprávneným zásahom do technického alebo programového vybavenia počítača, automatu alebo iného podobného prístroja, alebo technického zariadenia slúžiaceho na automatizované uskutočňovanie predaja tovaru, zmenu alebo výber peňazí, alebo na poskytovanie platených výkonov, služieb, informácií či iných plnení dosiahne, že tovar, služby alebo informácie získa bez požadovanej úhrady alebo peniaze získa neoprávnene, a spôsobí tým na cudzom majetku škodu nie nepatrnú, potrestá sa odňatím slobody až na dva roky.
	
(2) Odňatím slobody na šesť mesiacov až na tri roky sa páchateľ potrestá, ak spôsobí činom uvedeným v odseku 1 škodu nie malú.

(3) Odňatím slobody na jeden rok až päť rokov sa páchateľ potrestá, ak spôsobí činom uvedeným v odseku  1 väčšiu škodu. 

(4) Odňatím  slobody  na  dva  roky  až  osem  rokov  sa  páchateľ potrestá, ak spácha čin uvedený v odseku 1 ako člen organizovanej skupiny alebo ak takým činom spôsobí značnú škodu.
	
(5) Odňatím slobody na päť rokov až dvanásť rokov sa páchateľ potrestá, ak spôsobí činom uvedeným v odseku 1 škodu veľkého rozsahu.

§ 236
Podvodný úpadok

	(1) Kto úmyselne ako štatutárny orgán alebo prokurista právnickej osoby spôsobí úpadok právnickej osoby, v ktorej je štatutárnym orgánom alebo prokuristom tým, že majetok tejto právnickej osoby čo aj len sčasti použije
a)	na založenie inej právnickej osoby alebo
b)	na získanie jej majetkovej účasti v inej právnickej osobe,
potrestá sa odňatím slobody až na tri roky.

(2) Rovnako ako v odseku 1 sa potrestá fyzická osoba, ktorá je podnikateľom, ak úmyselne spôsobí svoj úpadok tým, že svoj majetok použije čo aj len sčasti
a)	na založenie právnickej osoby alebo
b)	na získanie majetkovej účasti v právnickej osobe.

(3) Rovnako ako v odseku 1 sa potrestá prokurista fyzickej osoby, ktorá je podnikateľom, ak úmyselne spôsobí úpadok tejto fyzickej osoby tým, že jej majetok použije čo aj len sčasti
a)	na založenie právnickej osoby alebo
b)	na získanie jej majetkovej účasti v právnickej osobe.

(4) Odňatím slobody na jeden rok až päť rokov sa páchateľ potrestá, ak spôsobí činom uvedeným v odsekoch 1, 2 alebo 3 väčšiu škodu alebo ním získa pre seba alebo pre iného väčší prospech.

(5) Odňatím slobody na dva roky až osem rokov sa páchateľ potrestá, ak spôsobí činom uvedeným v odsekoch 1, 2 alebo 3 značnú škodu alebo ním získa pre seba alebo iného značný prospech.	

(6) Odňatím slobody na päť až dvanásť rokov sa páchateľ potrestá, ak spôsobí činom uvedeným v odsekoch 1, 2 alebo 3
a)	inému úpadok alebo
b)	škodu veľkého rozsahu alebo ním získa pre seba alebo iného prospech veľkého rozsahu.

§ 237
Zavinený úpadok

	(1) Kto ako štatutárny orgán alebo prokurista právnickej osoby spôsobí úpadok tejto právnickej osoby a vo väčšom rozsahu zmarí uspokojenie jej veriteľa tým, že
a)	bez zodpovedajúceho finančného krytia investuje do stratového obchodu alebo do obchodu, ktorý sa vymyká z rámca pravidelného podnikania právnickej osoby, v ktorej je štatutárnym orgánom alebo prokuristom,
b)	prijme alebo poskytne z hľadiska majetkových možností právnickej osoby, v ktorej je štatutárnym orgánom alebo prokuristom, neúmerne vysoký alebo nevýhodný úver,
c)	na škodu veriteľa právnickej osoby, v ktorej je štatutárnym orgánom alebo prokuristom, zničí, poškodí, daruje, zatají alebo inak odstráni čo aj len sčasti majetok tejto právnickej osoby,
d)	väčšiu časť príjmu z podnikania právnickej osoby, v ktorej je štatutárnym orgánom alebo prokuristom, použije na vlastnú osobnú spotrebu alebo
e)	príjem z podnikania právnickej osoby, v ktorej je štatutárnym orgánom alebo prokuristom, vloží čo aj len sčasti do lotérií, hier alebo stávok,
potrestá sa odňatím slobody až na tri roky.

(2) Rovnako ako v odseku 1 sa potrestá fyzická osoba, ktorá je podnikateľom, ak spôsobí svoj úpadok a vo väčšom rozsahu zmarí uspokojenie svojho veriteľa tým, že
a)	bez zodpovedajúceho finančného krytia investuje do stratového obchodu alebo do obchodu, ktorý sa vymyká z rámca jej pravidelného podnikania,
b)	prijme alebo poskytne z hľadiska svojich majetkových možností neúmerne vysoký alebo nevýhodný úver,
c)	na škodu svojho veriteľa zničí, poškodí, daruje, zatají alebo inak odstráni čo aj len sčasti svoj majetok, 
d)	väčšiu časť príjmu z podnikania použije na nadmernú osobnú spotrebu alebo
e)	príjem z podnikania vloží čo aj len sčasti do lotérií, hier alebo stávok.

(3) Rovnako ako v odseku 1 sa potrestá prokurista fyzickej osoby, ktorá je podnikateľom, ak spôsobí úpadok tejto fyzickej osoby a vo väčšom rozsahu zmarí uspokojenie jej veriteľa tým, že
a)	bez zodpovedajúceho finančného krtia investuje do stratového obchodu alebo do obchodu, ktorý sa vymyká z rámca jej pravidelného podnikania, 
b)	prijme alebo poskytne z hľadiska jej majetkových možností neúmerne vysoký alebo nevýhodný úver,
c)	na škodu jej veriteľa zničí, poškodí, daruje, zatají alebo inak odstráni čo aj len sčasti jej majetok,
d)	väčšiu časť príjmu z podnikania tejto fyzickej osoby použije na vlastnú osobnú spotrebu alebo
e)	príjem z podnikania tejto fyzickej osoby vloží čo aj len sčasti do lotérií, hier alebo stávok.

(4) Rovnako ako v odseku 1 sa potrestá, kto ako štatutárny orgán alebo prokurista právnickej osoby koná spôsobom uvedeným v odseku 1 písm. a) až e), a úpadok právnickej osoby, v ktorej je štatutárnym orgánom alebo prokuristom, bol odvrátený len poskytnutím príspevku alebo iným opatrením orgánu štátu, územnej samosprávy alebo verejnoprávnej inštitúcie, ku ktorým neboli tieto orgány povinné.

(5) Odňatím slobody na jeden rok až päť rokov sa páchateľ potrestá, ak spôsobí činom uvedeným v odsekoch 1, 2 alebo 3 značnú škodu alebo ním získa pre seba alebo iného značný prospech.

(6) Odňatím slobody na dva roky až osem rokov sa páchateľ potrestá, ak spôsobí činom uvedeným v odsekoch 1, 2 alebo 3 
a)	inému úpadok alebo
b)	škodu veľkého rozsahu alebo ním získa pre seba alebo iného prospech veľkého rozsahu.

§ 238
Prevádzkovanie nepoctivých hier a stávok

	(1) Kto prevádzkuje peňažnú alebo inú podobnú hru alebo stávku, ktorej pravidlá nezaručujú rovnaké možnosti výhry všetkým účastníkom, potrestá sa odňatím slobody až na šesť rokov.
	
(2) Odňatím slobody na päť rokov až dvanásť rokov sa páchateľ potrestá, ak získa činom uvedeným v odseku 1 značný prospech.

(3) Odňatím slobody na osem až pätnásť rokov sa páchateľ potrestá, ak získa činom uvedeným v odseku 1 prospech veľkého rozsahu.

§ 239
Nepovolená prevádzka lotérií a iných podobných hier

(1) Kto bez povolenia prevádzkuje lotériu alebo inú podobnú hru, potrestá sa odňatím slobody až na päť rokov.

(2) Odňatím slobody na dva roky až osem rokov sa potrestá ten, kto činom uvedeným v odseku 1 spôsobí značnú škodu.

(3) Odňatím slobody na päť až dvanásť rokov sa páchateľ potrestá, 
a)	ak sôsobí činom uvedeným v odseku 1 škodu veľkého rozsahu alebo
b)	ak spácha taký čin ako člen organizovanej skupiny.
Podielnictvo
§ 240

(1) Kto ukryje, na seba alebo iného prevedie, prenajme alebo príjme ako zálohu
a)	vec, ktorá bola získaná trestným činom spáchaným inou  osobou alebo
b)	to, čo za takú vec bolo zadovážené,
potrestá sa odňatím slobody až na dva roky. 

(2) Odňatím slobody na šesť mesiacov až päť rokov sa páchateľ potrestá, ak
a)	získa činom uvedeným v odseku 1 značný prospech alebo
b)	použije takúto vec na podnikateľskú činnosť.

(3) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 
a)	ako člen organizovanej skupiny alebo
b)	poruší osobitnú povinnosť, ktorá mu vyplýva zo zákona,  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo  povinnosť,        k plneniu ktorej sa osobitne zaviazal.

(4) Odňatím slobody na päť až dvanásť rokov sa páchateľ potrestá, ak spácha čin uvedený v odseku 1 
a)  ako člen zločineckej skupiny alebo
b)  ak získa takým činom  pre seba alebo pre iného prospech veľkého rozsahu.

§ 241

(1) Kto ukryje alebo na seba alebo iného prevedie z nedbanlivosti vec značnej hodnoty, ktorá bola získaná trestným činom spáchaným inou osobou, potrestá sa odňatím slobody až na šesť mesiacov.
	
(2) Rovnako bude potrestaný, kto inému z nedbanlivosti umožní zastrieť pôvod alebo zistenie pôvodu veci získanej trestnou činnosťou spáchanou na území Slovenskej republiky alebo v cudzine.
	
(3) Odňatím slobody až na dva roky sa páchateľ potrestá, ak spácha čin uvedený v odseku 1 alebo 2 
a)	vo vzťahu k veciam pochádzajúcim z obchodu s omamnými alebo psychotropnými látkami, alebo z iného obzvlášť závažného trestného činu alebo
b)	ak získa takým činom značný prospech.
	
(4) Odňatím slobody na šesť mesiacov až tri roky sa páchateľ potrestá, ak získa činom uvedeným v odseku 1 alebo 2 prospech veľkého rozsahu.

Legalizácia príjmu z trestnej činnosti
§ 242

(1) Kto príjem alebo iný majetok z trestného činu, ktorý bol spáchaný na území Slovenskej republiky alebo v cudzine
a)	prevedie na seba alebo iného, požičia, vypožičia, predisponuje v banke, dovezie, prevezie, privezie, premiestni, prenajme alebo inak sebe alebo inému zadováži alebo
b)	drží, uschováva, užíva, spotrebuje, zničí, zmení alebo poškodí v úmysle zatajiť existenciu takého príjmu alebo veci, zakryť ich pôvod v trestnom čine, ich určenie či použitie na spáchanie trestného činu, zmariť ich zaistenie na účely trestného konania alebo ich prepadnutie alebo zhabanie,
potrestá sa odňatím slobody až na tri roky.

(2) Odňatím slobody na jeden rok až päť rokov sa páchateľ potrestá, ak získa činom uvedeným v odseku 1 pre seba alebo iného väčší prospech. 

(3) Odňatím slobody na dva roky až osem rokov sa páchateľ potrestá, ak spácha čin uvedený v odseku 1 ako člen organizovanej skupiny alebo ak získa takým činom značný prospech.

(4) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1
a)	ako verejný činiteľ alebo
b)	ako člen organizovanej skupiny pôsobiacej vo viacerých štátoch, alebo v spojení s takou skupinou. 

(3) Odňatím slobody na desať až dvadsať rokov sa páchateľ potestá, ak spácha čin uvedený v odseku 1 
a)	vo vzťahu k veciam pochádzajúcim z obchodu s omamnými alebo psychotropnými látkami alebo z iného obzvlášť závažného trestného činu, 
b)	ak takým činom získa pre seba alebo iného prospech veľkého rozsahu, 
c)	ako člen zločineckej skupiny alebo
d)	ak zneužije na spáchanie takého činu svoje postavenie v zamestnaní alebo svoju funkciu. 

§ 243

(1)  Kto neoznámi alebo neohlási
a)	skutočnosti nasvedčujúce tomu, že iný spáchal trestný čin legalizácie príjmu z trestnej činností podľa § 21 alebo
b)	neobvyklú obchodnú operáciu napriek tomu, že taká povinnosť mu vyplýva z jeho zamestnania, povolania, postavenia alebo funkcie, potrestá sa odňatím slobody  na dva roky až osem rokov. 

(2) Čin uvedený v odseku 1 nie je trestný, ak páchateľ nemohol oznámenie alebo ohlásenie urobiť bez toho, že by seba alebo blízku osobu neuviedol do nebezpečenstva trestného stíhania.  

§ 244
Úžera

	(1) Kto, zneužívajúc niečiu tieseň, neskúsenosť alebo rozumovú slabosť, alebo niečie rozrušenie, dá sebe alebo inému poskytnúť alebo sľúbiť plnenie, ktorého hodnota je k hodnote vzájomného plnenia v hrubom nepomere, alebo kto takú pohľadávku uplatní alebo v úmysle uplatniť ju na seba prevedie, potrestá sa odňatím slobody až na dva roky.
	
(2) Odňatím slobody na jeden rok až päť rokov sa páchateľ potrestá, ak získa činom uvedeným v odseku 1 pre seba alebo iného značný prospech.

§ 245
Zatajenie veci

 (1) Kto si prisvojí cudziu vec nie nepatrnej hodnoty, ktorá sa dostala do jeho moci nálezom, omylom alebo inak bez privolenia oprávnenej osoby, potrestá sa odňatím slobody až na jeden rok.
 
(2) Odňatím slobody na šesť mesiacov až päť rokov sa páchateľ potrestá, ak získa činom uvedeným v odseku 1 značný prospech.

Porušovanie povinnosti pri správe cudzieho majetku
§ 246

	(1) Kto inému spôsobí škodu nie nepatrnú tým, že poruší zákonom alebo na základe zákona ustanovenú povinnosť alebo povinnosť uloženú právoplatným rozhodnutím súdu opatrovať alebo spravovať cudzí majetok, potrestá sa odňatím slobody až na dva roky.
	
(2) Odňatím slobody na šesť mesiacov až tri roky sa páchateľ potrestá, ak spôsobí činom uvedeným v odseku 1 väčšiu škodu.
	
(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 ako osoba, ktorá má osobitne uloženú povinnosť chrániť záujmy poškodeného, alebo ak spôsobí takým činom značnú škodu.
	
(4) Odňatím slobody na tri až osem rokov sa páchateľ potrestá, ak spôsobí činom uvedeným v odseku 1 škodu veľkého rozsahu.

§ 247

	Kto z nedbanlivosti inému spôsobí značnú škodu tým, že poruší zákon alebo na základe zákona ustanovenú povinnosť alebo povinnosť uloženú právoplatným rozhodnutím súdu opatrovať alebo spravovať cudzí majetok, potrestá sa odňatím slobody až na jeden rok.

§ 248
Poškodzovanie veriteľa

(1) Kto, čo aj len čiastočne, zmarí uspokojenie svojho veriteľa tým, že 
a)	zničí, poškodí, urobí neupotrebiteľnou, zatají, predá, vymení alebo inak odstráni čo aj len časť svojho majetku,
b)	zaťaží vec, ktorá je predmetom záväzku, alebo ju prenajme, 
c)	predstiera alebo uzná neexistujúce právo alebo záväzok, alebo postúpi svoju pohľadávku, alebo prevezme dlh iného, i keď na to nebol povinný ani oprávnený alebo
d)	predstiera zmenšenie svojho majetku alebo jeho zánik, potrestá sa odňatím slobody až na dva roky.

(2) Rovnako ako v odseku 1 sa potrestá, kto, čo aj len čiastočne, zmarí uspokojenie veriteľa inej osoby tým, že 
a)	zničí, poškodí, urobí neupotrebiteľnou, zatají, predá, vymení, daruje alebo inak odstráni čo i len časť majetku dlžníka alebo 
b)	na majetok dlžníka uplatní neexistujúce právo alebo pohľadávku.

(3) Odňatím slobody na šesť mesiacov až tri roky sa páchateľ potrestá, ak spôsobí inom uvedeným v odseku 1 alebo 2 väčšiu škodu alebo ním získa pre seba alebo iného väčší prospech.

(4) Odňatím slobody na jeden rok až päť rokov sa páchateľ potrestá, ak spôsobí činom uvedeným v odseku 1 alebo 2 
a)	vážnu poruchu v podnikaní alebo hospodárení iného alebo 
b)	značnú škodu alebo ním získa pre seba alebo iného značný prospech.

(3) Odňatím slobody na dva roky až osem rokov sa páchateľ potrestá, ak spôsobí činom uvedeným v odseku 1 alebo 2
a)	inému úpadok alebo 
b)	škodu veľkého rozsahu alebo ním získa pre seba alebo iného prospech veľkého rozsahu.

§ 249
Zvýhodňovanie veriteľa

	(1) Kto ako dlžník, ktorý nie je schopný plniť svoje splatné záväzky, zmarí, hoci aj len čiastočne, uspokojenie svojho veriteľa tým, že zvýhodní iného veriteľa, potrestá sa odňatím slobody až na dva roky.
	
(2) Odňatím slobody na šesť mesiacov až tri roky sa páchateľ potrestá, ak spôsobí činom uvedeným v odseku 1 značnú škodu.
	
(3) Odňatím slobody na dva roky až osem rokov sa páchateľ potrestá, ak spôsobí činom uvedeným v odseku 1 škodu veľkého rozsahu. 

§ 250
Marenie konkurzného alebo vyrovnacieho konania

	Kto ako dlžník, úpadca alebo ako člen štatutárneho orgánu dlžníka alebo úpadcu marí konkurzné konanie alebo vyrovnacie konanie tým, že 
a)	nesplní povinnosť uloženú mu zákonom o konkurze a vyrovnaní alebo
b)	uvedie nepravdivé údaje v zozname aktív a pasív,
potrestá sa odňatím slobody na šesť mesiacov až päť rokov.

§ 251

	(1) Kto marí konkurzné konanie tým, že 
a)	zatají vec patriacu do konkurznej podstaty, 
b)	znemožní, aby sa vec patriaca do konkurznej podstaty zapísala a odhadla,
c)	nevydá vec patriacu do konkurznej podstaty alebo 
d)	zadrží, sfalšuje alebo zničí zaznamenané informácie o majetku alebo finančných aktivitách dlžníka, 
potrestá sa odňatím slobody až na jeden rok.

(2) Odňatím slobody na šesť mesiacov až tri roky sa páchateľ potrestá, ak spôsobí činom uvedeným v odseku 1 značnú škodu.
	
(3) Odňatím slobody na dva roky až osem rokov sa páchateľ potrestá, ak spôsobí činom uvedeným v odseku 1 škodu veľkého rozsahu.

§ 252
Poškodzovanie cudzej veci

	(1) Kto zničí, poškodí alebo urobí neupotrebiteľnou cudziu vec a spôsobí tak na cudzom majetku škodu nie nepatrnú, potrestá sa odňatím slobody až na jeden rok. 
	
(2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 na veci svedka, znalca alebo tlmočníka pre výkon ich povinnosti.
	
(3) Odňatím slobody na jeden rok až päť rokov sa páchateľ potrestá,
a)	ak spôsobí činom uvedeným v odseku 1 značnú škodu alebo
b)	ak spácha taký čin na veci, ktorá požíva ochranu podľa osobitných predpisov. 

(4) Odňatím slobody na dva roky až osem rokov sa páchateľ potrestá, ak spôsobí činom uvedeným v odseku 1 škodu veľkého rozsahu. 

§ 253
Poškodenie a zneužitie záznamu na nosiči informácií

	(1) Kto v úmysle spôsobiť inému škodu alebo inú ujmu alebo zadovážiť sebe alebo inému neoprávnený prospech získa prístup k nosiču informácií a 
a)	také informácie neoprávnene použije,
b)	informácie zničí, poškodí alebo urobí neupotrebiteľnými, alebo 
c)	urobí zásah do technického alebo programového vybavenia počítača, 
potrestá sa odňatím slobody na šesť mesiacov až tri roky.
	
(2) Odňatím slobody na jeden rok až päť rokov sa páchateľ potrestá,
a)	ak spácha čin uvedený v odseku 1 ako člen organizovanej skupiny alebo
b)	ak spôsobí takým činom značnú škodu, alebo ak získa sebe alebo inému značný prospech.
	
(3) Odňatím slobody na dva roky až osem rokov sa páchateľ potrestá, ak spôsobí činom uvedeným v odseku 1 škodu veľkého rozsahu alebo ak získa sebe alebo inému prospech veľkého rozsahu. 

§ 254

	(1) Kto poškodí cudziu vec tým, že ju postrieka, pomaľuje, popíše farbou alebo inou látkou, potrestá sa odňatím slobody až na jeden rok.
	
(2) Odňatím slobody na šesť mesiacov až tri roky sa páchateľ potrestá, ak spôsobí činom uvedeným v odseku 1
a)	značnú škodu, alebo 
b)	spácha taký čin ako člen organizovanej skupiny alebo
c)	ak spácha taký čin na veci, ktorá požíva ochranu podľa osobitných predpisov. 

(3) Odňatím slobody na dva roky až osem rokov sa páchateľ potrestá, ak spôsobí činom uvedeným v odseku 1 škodu veľkého rozsahu. 

§ 255
Zneužívanie vlastníctva

(1) Kto poškodí dôležitý kultúrny záujem alebo iný všeobecný záujem tým, že zničí, poškodí, urobí neupotrebiteľnou alebo zašantročí vlastnú vec, ktorá požíva ochranu podľa osobitných predpisov, potrestá sa odňatím slobody až na dva roky.

(2) Odňatím slobody na jeden rok až päť rokov sa páchateľ potrestá, ak 
a)	spôsobí činom uvedeným v odseku 1 značnú škodu,
b)	spácha taký čin opätovne. 

(3) Odňatím slobody na dva roky až osem rokov sa páchateľ potrestá, ak spôsobí činom uvedeným v odseku 1 škodu veľkého rozsahu alebo iný obzvlášť závažný následok.

§ 256
Poškodzovanie a znehodnocovanie kultúrneho dedičstva

	(1) Kto bez povolenia vykonáva archeologický výskum alebo výkopy na území s archeologickými nálezmi, potrestá sa odňatím slobody až na šesť mesiacov.
	
(2) Odňatím slobody na šesť mesiacov až tri roky sa páchateľ potrestá, ak činom uvedeným v odseku 1 alebo 2 
a)	spôsobí značnú škodu,
b)	spácha taký čin ako člen organizovanej skupiny alebo
c)	archeologický nález neoprávnene vyvezie mimo územia Slovenskej republiky.

§ 257
Osobitné ustanovenie o trestnej zodpovednosti právnických osôb

	Za trestné činy uvedené v tejto hlave sú trestnej zodpovedné aj právnické osoby.

VI.  HLAVA

TRESTNÉ ČINY HOSPODÁRSKE

Prvý diel

Trestné činy ohrozujúce trhové hospodárstvo

§ 258
Zneužitie účasti na hospodárskej súťaži

 	(1) Kto zneužije účasť na hospodárskej súťaži tým, že
a)	nekalou súťažou v hospodárskom styku alebo v rozpore so  zvyklosťami súťaže poškodí dobrú povesť alebo rozvoj  podniku súťažiteľa, alebo
b)	v rozpore so zákonom o ochrane hospodárskej súťaže uzatvorí alebo sa podieľa na uzatvorení dohody,  ktorá je zakázaná alebo
c)	konaním, ktoré je v rozpore s týmto zákonom, spôsobí  inému súťažiteľovi značnú škodu,   ohrozí chod alebo rozvoj jeho podniku,
potrestá sa odňatím slobody až na tri roky.

(2) Odňatím slobody na jeden rok až šesť rokov sa páchateľ potrestá, ak činom uvedeným v odseku 1 písmeno a) alebo b) 
a)	spôsobí  škodu veľkého rozsahu alebo sebe alebo inému zadováži  prospech veľkého rozsahu,
b)	spôsobí úpadok podniku iného súťažiteľa,
c)	pácha taký čin dlhší čas alebo
d)	spácha čin uvedený v odseku ako člen organizovanej  skupiny.

§ 259
Neoprávnené podnikanie

(1) Kto neoprávnene vo väčšom rozsahu vykonáva výrobné alebo iné zárobkové podnikanie, potrestá sa odňatím slobody až na jeden rok.

(2) Odňatím slobody na šesť mesiacov až tri roky sa páchateľ potrestá, ak čin uvedený v odseku 1
a)	spácha zamestnávaním iných osôb mimo evidencie  zamestnancov,
b)	spácha na osobách alebo veciach požívajúcich podľa zákona  osobitnú ochranu alebo
c)	pácha dlhší čas.

(3) Rovnako ako v odseku 2 sa páchateľ potrestá, ak činom uvedeným v odseku 1 získa značný prospech alebo spôsobí značnú škodu.

(4) Odňatím slobody na dva roky až osem rokov sa páchateľ potrestá, ak získa činom uvedeným v odseku 1 prospech veľkého rozsahu alebo ním spôsobí škodu veľkého rozsahu.

§ 260
Neoprávnené obchodovanie s devízovými hodnotami

(1) Kto neoprávnene obchoduje s devízovými prostriedkami
a)	vo väčšom rozsahu alebo
b)	bol za taký alebo obdobný čin  v posledných dvoch rokoch odsúdený alebo v poslednom roku  za neoprávnenú kúpu, predaj alebo výmenu devízových  hodnôt postihnutý,
potrestá sa odňatím slobody až na dva roky. 

(2) Odňatím slobody na šesť mesiacov až päť rokov sa páchateľ potrestá, ak spácha čin uvedený v odseku 1
a)	ako člen organizovanej skupiny alebo
b)	ak bol za taký alebo obdobný čin v posledných dvoch rokoch potrestaný alebo z výkonu trestu odňatia slobody uloženého za taký alebo obdobný čin v posledných dvoch rokoch prepustený, alebo
c)	ak získa takým činom značný prospech alebo
d)	za krízovej situácie alebo za mimoriadnej  udalosti.

(3) Odňatím slobody na dva roky až osem rokov sa páchateľ potrestá, ak činom uvedeným v odseku 1 získa prospech veľkého rozsahu.

§ 261
Nepovolená výroba liehu

(1) Kto bez povolenia vo väčšom množstve páli alebo inak vyrába lieh alebo kto lieh bez povolenia vyrobený vo väčšom rozsahu prechováva alebo uvádza do obehu, potrestá sa, ak nejde o čin prísnejšie trestný, odňatím slobody až na dva roky.

(2) Rovnako sa potrestá, kto neoprávnene vyhotoví alebo prechováva zariadenie na výrobu liehu.

§ 262
Porušovanie predpisov
o obehu tovaru v styku s cudzinou

(1) Kto vo väčšom rozsahu ohrozí všeobecný záujem tým, že poruší zákaz alebo obmedzenie dovozu, vývozu alebo prevozu tovaru, potrestá sa odňatím slobody až na dva roky.

(2) Kto v rozsahu nie malom skráti alebo nezaplatí clo alebo inú platbu vyberanú podľa zákona pri dovoze tovaru, potrestá sa odňatím slobody na šesť mesiacov až tri roky.
 
(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2 najmenej s dvoma osobami, alebo ak spôsobí takým činom väčšiu škodu.

(4) Odňatím slobody na dva roky až osem rokov sa páchateľ potrestá, ak činom uvedeným v odseku 1 alebo 2 
a) spôsobí značnú škodu alebo iný obzvlášť závažný následok alebo
b) taký čin spácha ako člen organizovanej skupiny pôsobiacej vo viacerých štátoch.

(5) Odňatím slobody na päť až dvanásť rokov sa páchateľ potrestá, ak činom uvedeným v odseku 1 alebo 2
a)	spôsobí škodu veľkého rozsahu alebo
b)	taký čin spácha ako člen zločineckej skupiny.

Porušovanie predpisov
o nakladaní s kontrolovaným tovarom a technológiami
§ 263

 	(1) Kto poruší zákaz alebo obmedzenie týkajúce sa nakladania s tovarom a technológiami kontrolovanými podľa osobitných predpisov, potrestá sa odňatím slobody až na tri roky.

(2) Kto bez povolenia vyvezie tovar alebo technológie kontrolované podľa osobitných predpisov alebo ich prevedie na cudzí štát alebo na organizáciu, ktorá má sídlo v cudzine, alebo na cudzieho činiteľa, potrestá sa odňatím slobody na tri roky až osem rokov.

§ 264

(1) Kto poruší alebo nesplní dôležitú povinnosť svojho zamestnania, povolania, postavenia alebo svojej funkcie a spôsobí tým, že sa neoprávnene vydá povolenie na nakladanie s tovarom a technológiami kontrolovanými podľa osobitných predpisov 1) alebo že taký tovar unikne z evidencie, potrestá sa odňatím slobody až na tri roky.

(2) Odňatím slobody na šesť mesiacov až päť rokov sa páchateľ potrestá,
a)	ak sa v dôsledku činu uvedeného v odseku 1 tovar dostal do cudziny, 
b)	ak spácha taký čin v úmysle získať značný prospech alebo
c)	ak spôsobí takým činom značnú škodu alebo inú značnú ujmu.

(3) Odňatím slobody na tri roky až osem rokov sa páchateľ potrestá, 
a)	ak spácha čin uvedený v odseku 1 v spojení s organizovanou skupinou pôsobiacou vo viacerých štátoch,
b)	ak spácha taký čin v úmysle získať prospech veľkého rozsahu alebo
c)	ak spôsobí takým činom škodu veľkého rozsahu alebo inú ujmu veľkého rozsahu.

§ 265

(1) Kto dosiahne na základe nepravdivého alebo neúplného údaja vydanie dokladu potrebného pre orgány kontrolujúce tovar a technológie podľa osobitných predpisov 1), potrestá sa odňatím slobody až na dva roky.

(2) Rovnako ako v odseku 1 sa potrestá, kto podklady potrebné pre evidenciu tovaru a technológií kontrolovaných podľa osobitných predpisov 1) zničí, poškodí, urobí neupotrebiteľnými, zatají alebo evidenciu nevedie, alebo kto urobí zásah do technického alebo programového vybavenia počítača, v ktorom sa vedie evidencia tohto tovaru a technológií.

Ohrozenie devízového hospodárstva
§ 266

(1) Kto spôsobí devízovému hospodárstvu väčšiu škodu tým,  že koná proti predpisom o devízovom hospodárstve, potrestá sa odňatím slobody na šesť mesiacov až tri roky.
           
(2) Odňatím slobody na jeden rok až šesť rokov sa páchateľ potrestá, 
a)	ak spácha čin uvedený v odseku 1 ako člen organizovanej skupiny,
b)	ak spácha taký čin preto, že porušil povinnosť vyplývajúcu z jeho  zamestnania, povolania, postavenia alebo funkcie alebo
c)	ak spôsobí takým činom značnú škodu.

(3) Odňatím slobody na tri až desať rokov sa páchateľ potrestá, ak činom uvedeným v odseku 1 alebo 2 spôsobí škodu veľkého rozsahu.

§ 267

(1) Kto pri predaji cudzozemských peňazí alebo platobných dokumentov znejúcich na cudziu menu uvedie nepravdivé údaje a získa tým pre seba alebo iného neoprávnene výhodu, potrestá sa odňatím slobody až na dva roky.

(2) Rovnako sa potrestá, kto v úmysle spôsobiť devízovému hospodárstvu väčšiu škodu dosiahne na základe nepravdivého alebo neúplného údaja pre seba alebo iného povolenie alebo doklad potrebný podľa devízových predpisov.

Druhý diel
Trestné činy proti hospodárskej disciplíne

§ 268
Skresľovanie údajov
hospodárskej a obchodnej evidencie

(1) Kto v úmysle zabezpečiť sebe alebo inému neoprávnené výhody uvedie nepravdivé alebo hrubo skresľujúce údaje alebo zatají povinné údaje o závažných skutočnostiach vo výkaze, v hlásení, vo vstupných údajoch vkladaných do počítača alebo v iných podkladoch slúžiacich na
a)	kontrolu hospodárenia,
b)	štatistické zisťovanie,
c)	kontrolu použitia dotácie, subvencie alebo iného plnenia  zo štátneho rozpočtu, z rozpočtu verejnoprávnej inštitúcie, z rozpočtu štátneho fondu alebo z rozpočtu obce, 
d)	určenie ceny majetku alebo kurzu cenného papiera pri jeho prevode alebo prechode na inú osobu,
e)	konkurz a vyrovnanie,
f)	evidenciu zamestnancov alebo
g)	zápis do obchodného registra, alebo na zápis do registra podľa osobitného predpisu,
potrestá sa odňatím slobody na šesť mesiacov až tri roky.

(2) Rovnako ako v odseku 1 sa potrestá, kto v úmysle uvedenom v odseku 1
a)	urobí zásah do technického alebo programového vybavenia  počítača alebo
b)	podklady uvedené v odseku 1 zničí, poškodí, urobí  neupotrebiteľnými alebo nevedie.

(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2
a)	v úmysle uľahčiť alebo zakryť iný trestný čin alebo
b)	ako člen organizovanej skupiny.

(4) Rovnako ako v odseku 3 sa páchateľ potrestá, ak činom uvedeným v odseku 1 alebo 2,
a)	spôsobí obzvlášť závažnú poruchu v chode národného hospodárstva  alebo iný obzvlášť závažný následok, alebo
b)	poruší osobitnú povinnosť, ktorá mu vyplýva zo zákona,  z jeho  zamestnania, povolania, postavenia alebo funkcie, alebo  povinnosť, na ktorej plnenie ktorej sa osobitne zaviazal.

§ 269
Ohrozenie obchodného tajomstva,
bankového tajomstva alebo daňového tajomstva

(1) Kto vyzvedá obchodné tajomstvo alebo bankové tajomstvo alebo daňové tajomstvo v úmysle vyzradiť ho nepovolanej osobe alebo kto obchodné tajomstvo alebo bankové tajomstvo alebo daňové tajomstvo nepovolanej osobe úmyselne vyzradí, potrestá sa odňatím slobody až na jeden rok.

(2) Kto obchodné tajomstvo alebo bankové tajomstvo alebo daňové tajomstvo vyzvedá v úmysle vyzradiť ho do cudziny, alebo kto obchodné tajomstvo alebo bankové tajomstvo alebo daňové tajomstvo úmyselne do cudziny vyzradí, potrestá sa odňatím slobody na šesť mesiacov až tri roky.

(3) Odňatím slobody na jeden rok až päť rokov sa páchateľ potrestá, ak spôsobí činom uvedeným v odseku 1 alebo 2 značnú škodu.

(4) Odňatím slobody na tri roky až osem rokov sa páchateľ potrestá, ak spôsobí činom uvedeným v odseku 1 alebo 2 škodu veľkého rozsahu.

§ 270
Porušovanie záväzných pravidiel
hospodárskeho styku

(1) Kto v úmysle zabezpečiť sebe alebo inému v značnom rozsahu neoprávnené výhody poruší závažným spôsobom pravidlá hospodárskeho styku ustanovené všeobecne záväzným právnym predpisom, potrestá sa odňatím slobody až na dva roky.

(2) Odňatím slobody na šesť mesiacov až päť rokov sa páchateľ potrestá, ak spôsobí činom uvedeným v odseku 1 vážnu poruchu v hospodárskej činnosti alebo vážnu poruchu v zásobovaní, alebo skrátenie príjmu štátu v značnom rozsahu.

(3) Odňatím slobody na tri roky až osem rokov sa páchateľ potrestá, ak spôsobí činom uvedeným v odseku 1 obzvlášť závažný následok v hospodárskej činnosti alebo obzvlášť závažnú poruchu v zásobovaní, alebo skrátení príjmov štátu vo veľkom rozsahu.

§ 271
Zneužívanie informácií v obchodnom styku

 	(1) Kto v úmysle zadovážiť sebe alebo inému výhodu alebo prospech neoprávnene použije informáciu dosiaľ nie verejne prístupnú, ktorú získal z dôvodu svojho zamestnania, povolania, postavenia alebo svojej funkcie a ktorej zverejnenie podstatne ovplyvňuje rozhodovanie v obchodnom styku, a uskutoční alebo dá podnet na uskutočnenie zmluvy alebo operácie na organizovanom trhu cenných papierov alebo tovaru, potrestá sa odňatím slobody až na tri roky.

(2) Rovnako sa potrestá, kto ako pracovník, člen orgánu, spoločník, podnikateľ alebo účastník na podnikaní dvoch alebo viacerých podnikov alebo organizácií s rovnakým alebo podobným predmetom činnosti v úmysle uvedenom v odseku 1 uzavrie alebo dá popud na uzavretie zmluvy na úkor jednej alebo viacerých z nich.        

(3) Odňatím slobody na dva roky až osem rokov sa páchateľ potrestá, ak získa činom uvedeným v odseku 1 alebo 2 pre seba alebo iného značný prospech.

(4) Odňatím slobody na päť až dvanásť rokov sa páchateľ potrestá, ak získa činom uvedeným v odseku 1 alebo 2 pre seba alebo iného prospech veľkého rozsahu.

Machinácie pri verejnej súťaži a verejnej dražbe
§ 272

 (1) Kto v súvislosti s verejnou súťažou alebo verejnou dražbou v úmysle spôsobiť inému škodu alebo zadovážiť sebe alebo inému prospech dojedná niektorému súťažiteľovi alebo účastníkovi dražby  prednosť alebo výhodnejšie podmienky na úkor iných  súťažiteľov,  potrestá sa odňatím slobody na šesť mesiacov až tri roky.
 
(2) Odňatím slobody na dva roky až osem rokov sa  páchateľ potrestá, 
a)	ak spácha čin uvedený v odseku 1 ako vyhlasovateľ alebo usporiadateľ verejnej súťaže alebo  verejnej dražby, člen privatizačnej komisie, licitátor alebo ako člen organizovanej skupiny,
b)	spôsobí takým činom značnú škodu alebo pre iného získa značný prospech.

(3) Rovnako ako v odseku 2 sa potrestá, kto za okolností uvedených v odseku 1 žiada, prijme alebo si dá sľúbiť majetkový alebo iný prospech. 

§ 273

Kto sa dopustí machinácií v súvislosti s verejnou súťažou tým, že
a)	ľsťou alebo hrozbou násilia alebo inej ťažkej ujmy  prinúti iného, aby sa zdržal účasti na súťaži,
b)	inému poskytne, ponúkne alebo sľúbi majetkový alebo iný  prospech za to, že sa zdrží účasti na súťaži alebo
c)	žiada alebo prijme majetkový alebo iný prospech za to, že  sa zdrží účasti na súťaži, 
potrestá sa odňatím slobody na jeden rok až päť rokov.

§ 274

Kto sa dopustí machinácií v súvislosti s verejnou dražbou veci tým, že
a)	ľsťou alebo hrozbou násilia alebo inej ťažkej ujmy  prinúti iného, aby sa zdržal účasti na podávaní návrhov  pri dražbe,
b)	inému poskytne, ponúkne alebo sľúbi majetkový alebo iný  prospech za to, že sa zdrží podávania návrhov pri dražbe  alebo
c)	žiada alebo prijme majetkový alebo iný prospech za to, že  sa zdrží podávania návrhov pri dražbe,
potrestá sa odňatím slobody na jeden rok až päť rokov.

§ 275
Poškodzovanie spotrebiteľa

(1) Kto na cudzom majetku spôsobí škodu nie nepatrnú tým, že poškodzuje spotrebiteľov najmä tak, že ich
a)	klame na kvalite, množstve alebo hmotnosti tovaru alebo  na druhu, akosti a množstve poskytovaných výkonov,
b)	klamlivou reklamou nepravdivo uisťuje o vlastnostiach  poskytovaných tovarov a výkonov alebo
c)	uvedie na trh tovar alebo výkony a zatají pritom ich  podstatné vady,
potrestá sa odňatím slobody na šesť mesiacov až tri roky.

(2) Odňatím slobody na dva roky až osem rokov sa páchateľ potrestá, 
a)	ak spácha čin uvedený v odseku 1 ako člen organizovanej skupiny,
b)	ak získa takým činom značný prospech alebo
c)	ak bol pre taký čin v posledných piatich rokoch odsúdený alebo z výkonu trestu odňatia slobody uloženého za taký čin prepustený.

(3) Odňatím slobody na päť až dvanásť rokov sa páchateľ potrestá, ak činom uvedeným v odseku 1 získa prospech veľkého rozsahu.

Tretí diel
Trestné činy proti mene
a trestné činy daňové

§ 276
Falšovanie a pozmeňovanie peňazí
a cenných papierov

(1) Kto sebe alebo inému zadováži falšované peniaze alebo falšované cenné papiere, alebo kto také peniaze alebo cenné papiere prechováva, potrestá sa odňatím slobody na dva roky až osem rokov.
           
(2) Kto falšuje alebo pozmení peniaze, alebo kto falšuje alebo pozmení cenné papiere v úmysle dať ich ako pravé alebo ako peniaze alebo cenné papiere vyššej hodnoty alebo kto falšované alebo pozmenené peniaze alebo falšované alebo pozmenené cenné papiere dá ako pravé, potrestá sa odňatím slobody na päť rokov až desať rokov.

(3) Odňatím slobody na osem rokov až pätnásť rokov sa páchateľ potrestá, ak spácha čin uvedený v odseku 3
a) ako člen organizovanej skupiny pôsobiacej vo viacerých štátoch alebo
b) v značnom rozsahu.

(5) Odňatím slobody na desať až dvadsať rokov sa páchateľ potrestá, ak spácha čin uvedený v odseku 3
a) ako člen zločineckej skupiny alebo
b) ak spácha taký čin  vo veľkom rozsahu.

(6) Ochrana podľa tohto ustanovenia sa poskytuje aj peňažným prostriedkom v cudzej mene alebo zahraničným cenným papierom.

§ 277
Uvádzanie falšovaných a pozmenených peňazí
a cenných papierov

(1) Kto falšované alebo pozmenené peniaze, ktorými mu bolo platené ako pravými, dá ako pravé, potrestá sa odňatím slobody až na dva roky.

(2) Rovnako sa potrestá ten, kto použije falšované alebo pozmenené cenné papiere ako pravé.

(3) Ochrana podľa tohto ustanovenia sa poskytuje aj peňažným prostriedkom v cudzej mene alebo zahraničným cenným papierom.

§ 278
Výroba a držanie falšovateľského náčinia

(1) Kto vyrobí, sebe alebo inému zadováži alebo prechováva nástroj alebo iný predmet spôsobilý na falšovanie alebo pozmeňovanie peňazí, cenných papierov, platobných kariet, verejných listín, úradných pečatí a úradných uzáverov alebo znakov, potrestá sa odňatím slobody až na tri roky.

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 pri výkone svojho povolania.

(3) Ochrana podľa tohto ustanovenia sa poskytuje aj cudzozemským peniazom, cenným papierom, verejným listinám, úradným pečatiam a úradným uzáverom, ako aj tuzemským a cudzozemským papierom hromadne vydaným, ktoré znejú na majiteľa alebo sú rubopisom prevoditeľné a šekom.

§ 279
Ohrozovanie obehu tuzemských peňazí

(1) Kto neoprávnene vyrobí alebo vydá náhradky tuzemských peňazí alebo kto také náhradky neoprávnene dáva do obehu, potrestá sa odňatím slobody až na šesť mesiacov.

(2) Rovnako sa potrestá, kto
a) bez zákonného dôvodu odmieta tuzemské peniaze alebo
b) poškodzuje tuzemské peniaze.

§ 280
Falšovanie a pozmeňovanie známok

(1) Kto falšuje alebo pozmení poštové alebo kolkové známky v úmysle spôsobiť inému škodu alebo zadovážiť sebe alebo inému neoprávnený prospech, alebo kto také známky úmyselne uvádza do obehu alebo ich použije ako pravé, potrestá sa odňatím slobody až na jeden rok

(2) Odňatím slobody na šesť mesiacov až päť rokov sa páchateľ potrestá, 
a) ak spácha čin uvedený v odseku 1 v značnom rozsahu,
b) ak získa takým činom značný prospech.

§ 281
Falšovanie a pozmeňovanie kontrolných
technických opatrení na označenie tovaru

(1) Kto falšuje alebo pozmení kontrolné známky, kontrolné pásky alebo iné kontrolné technické opatrenia na označenie tovaru na daňové účely alebo na iné účely ustanovené zákonom v úmysle spôsobiť inému škodu alebo zadovážiť sebe alebo inému neoprávnený prospech alebo kto takéto kontrolné známky uvádza do obehu alebo ich použije ako pravé, alebo ich prechováva, potrestá sa odňatím slobody až na jeden rok.

(2) Odňatím slobody na šesť mesiacov až päť rokov sa páchateľ potrestá, ak spácha čin uvedený v odseku 1 v značnom rozsahu alebo ak získa takým činom značný prospech.

(3) Odňatím slobody na tri roky až osem rokov sa páchateľ potrestá, 
a)	ak spácha čin uvedený v odseku 1 vo veľkom rozsahu, alebo ak získa takým činom prospech veľkého rozsahu  alebo
b)	ak spácha čin uvedený v odseku 1 ako člen organizovanej skupiny.

§ 282
Skrátenie dane a poistného

(1) Kto v rozsahu nie malom skráti daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti, potrestá sa odňatím slobody na jeden rok až päť rokov.

(2) Odňatím slobody na dva roky až osem rokov sa páchateľ potrestá, ak spácha čin uvedený v odseku 1 opätovne alebo ak na uľahčenie spáchania takého činu poruší úradný uzáver.

(3) Rovnako ako v odseku 2 sa páchateľ potrestá, ak skráti daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti vo väčšom rozsahu.

(4) Odňatím slobody na tri roky až desať rokov sa páchateľ potrestá, ak skráti daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti v značnom rozsahu.

(5) Odňatím slobody na päť rokov až dvanásť rokov sa páchateľ potrestá, ak skráti daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti vo veľkom rozsahu.
 
§ 283
Neodvedenie dane a poistného

(1) Kto v rozsahu nie malom zadrží a neodvedie určenému príjemcovi splatnú daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti, ktoré zrazí alebo vyberie podľa zákona, alebo kto neoprávnene v rozsahu nie malom uplatní nárok na vrátenie dane z pridanej hodnoty alebo spotrebnej dane v úmysle zadovážiť sebe alebo inému neoprávnený prospech, potrestá sa odňatím slobody na jeden rok až päť rokov.

(2) Odňatím slobody na dva roky až osem rokov sa páchateľ potrestá, ak spácha čin uvedený v odseku 1 
a)	vo väčšom rozsahu alebo
b)	opätovne.

(3) Odňatím slobody na tri roky až desať rokov sa páchateľ potrestá, ak spácha čin uvedený v odseku 1 v značnom rozsahu.

(4) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1 vo veľkom rozsahu.
 
(5) Odňatím slobody na päť až dvanásť rokov sa páchateľ potrestá, ak činom uvedeným v odseku 1 skráti daň vo veľkom rozsahu.

§ 284
Nezaplatenie dane

(1) Kto vo väčšom rozsahu nezaplatí splatnú daň, potrestá sa odňatím slobody až na tri roky.

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 v značnom rozsahu.

(3) Odňatím slobody na dva roky až  osem rokov sa páchateľ potrestá, ak spácha čin uvedený v odseku 1 vo veľkom rozsahu.

§ 285
Porušenie predpisov o štátnych technických opatreniach na označenie tovaru

	(1) Kto s kontrolnými známkami, kontrolnými páskami alebo inými kontrolnými technickými opatreniami na označenie tovaru na daňové účely alebo na iné účely ustanovené zákonom nakladá v rozpore s právnym predpisom v úmysle spôsobiť inému škodu alebo zadovážiť sebe alebo inému neoprávnený prospech alebo kto v rozpore s právnym predpisom uvádza do obehu tovar bez kontrolných známok, kontrolných pások alebo bez iných kontrolných technických opatrení na jeho označenie na daňové účely alebo na iné účely ustanovené zákonom, potrestá sa odňatím slobody na šesť mesiacov až tri roky. 

 	(2) Odňatím slobody na jeden rok až päť rokov sa páchateľ potrestá,
a)	ak spácha čin uvedený v odseku 1 ako člen organizovanej skupiny alebo 
b)	ak získa takým činom značný prospech.

(3) Odňatím slobody na jeden rok až päť rokov sa páchateľ potrestá,
a)	ak získa činom uvedeným v odseku 1 prospech veľkého rozsahu alebo
b)	ak spácha čin uvedený v odseku 1 v spojení s organizovanou skupinou pôsobiacou vo viacerých štátoch.

§ 286
Spoločné ustanovenie

Ochrana podľa tohto dielu sa poskytuje aj cudzozemským peniazom, cenným papierom, verejným listinám, úradným pečatiam a úradným uzáverom, ako aj mene euro, tuzemským a cudzozemským cenným papierom hromadne vydaným, ktoré znejú na majiteľa alebo sú rubopisom prevoditeľné, šekom, poštovým alebo kolkovým známkam, kontrolným známkam, kontrolným páskam alebo iným kontrolným technickým opatreniam na označenie tovaru na daňové účely.

Štvrtý diel

Trestné činy proti ochranným
známkam, chráneným vzorom
a vynálezom a proti autorskému právu

§ 287
Porušovanie práv k ochrannej známke, obchodnému menu
a chránenému označeniu pôvodu

(1) Kto uvedie do obehu výrobky alebo poskytol služby označené označením totožným s ochrannou známkou, ku ktorej výhradné právo patrí inému, alebo označením s ňou ľahko zameniteľným,  potrestá sa odňatím slobody až na jeden rok.

(2) Rovnako sa potrestá, kto na dosiahnutie hospodárskeho prospechu
a)	neoprávnene používa obchodné meno alebo akékoľvek  označenie s ním zameniteľné alebo
b)	uvedie do obehu výrobky neoprávnene opatrené označením  pôvodu, na ktoré patrí výhradné právo inému, alebo  označením pôvodu ľahko s ním zameniteľným.

§ 288
Porušovanie priemyselných práv

(1) Kto neoprávnene zasiahne do práv k chránenému vynálezu, priemyselnému vzoru, úžitkovému vzoru alebo topografii polovodičového výrobku, potrestá sa odňatím slobody až na tri roky.

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku v značnom rozsahu alebo ním získa značný prospech.

§ 289
Porušovanie autorského práva

(1) Kto s dielom, ktoré je predmetom ochrany podľa autorského práva, alebo s výkonom výkonného umelca, so zvukovým či s obrazovým záznamom alebo rozhlasovým či televíznym programom, ktoré sú predmetom práva príbuzného autorskému právu, neoprávnene nakladá spôsobom, ktorý patrí autorovi, výkonnému umelcovi, výrobcovi zvukového či obrazového záznamu, rozhlasovej či televíznej organizácii alebo inému nositeľovi týchto práv, alebo kto inak tieto práva porušuje, potrestá sa odňatím slobody až na dva roky.

(2) Odňatím slobody na šesť mesiacov až päť rokov sa páchateľ potrestá, ak
a)	získa činom uvedeným v odseku 1 značný prospech alebo
b)	sa dopustí činu uvedeného v odseku 1 v značnom rozsahu.

§ 290
Osobitné ustanovenie o trestnej zodpovednosti právnických osôb

	Za trestné činy uvedené v tejto hlave sú trestne zodpovedné aj právnické osoby.

VII. HLAVA

TRESTNÉ ČINY VŠEOBECNE NEBEZPEČNÉ
A PROTI ŽIVOTNÉMU PROSTREDIU

Prvý diel

Trestné činy

Všeobecne nebezpečné

Všeobecné ohrozenie
§ 291
 (1) Kto úmyselne
a)	vydá skupinu osôb do nebezpečenstva smrti alebo ťažkej  ujmy na zdraví alebo cudzí majetok do nebezpečenstva  škody veľkého rozsahu tým, že spôsobí požiar alebo  povodeň alebo poruchu či haváriu prostriedku hromadnej  prepravy alebo škodlivý účinok výbušnín, plynu,  elektriny, rádioaktivity alebo iných podobne nebezpečných  látok alebo síl (všeobecné nebezpečenstvo),
b)	dopustí sa iného podobného nebezpečného konania alebo
c)	všeobecné nebezpečenstvo zvýši alebo sťaží jeho  odvrátenie alebo zmiernenie,
potrestá sa odňatím slobody na tri roky až desať rokov.

(2) Odňatím slobody na osem rokov až pätnásť rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	na deťoch alebo nemocných alebo bezbranných osobách,
c)	preto, aby inému zmaril alebo sťažil uplatnenie jeho  základných práv a slobôd alebo pre ich uplatnenie alebo  preto, aby uľahčil alebo zakryl iný svoj trestný čin  alebo
d)	za brannej pohotovosti štátu alebo za živelnej pohromy  alebo inej udalosti vážne ohrozujúcej život alebo zdravie  ľudí, iné základné ľudské práva a slobody, ústavné  zriadenie republiky, majetok, verejný poriadok alebo  mravnosť.

 (3) Rovnako ako v odseku 2 sa páchateľ potrestá, ak činom uvedeným v odseku 1
a)	spôsobí ťažkú ujmu na zdraví viacerých osôb  alebo smrť, škodu veľkého rozsahu alebo iný obzvlášť  závažný následok alebo
b)	poruší osobitnú povinnosť, ktorá mu vyplýva zo zákona,  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo  povinnosť, k plneniu ktorej sa osobitne zaviazal.

(4) Odňatím slobody na dvanásť rokov až dvadsaťpäť rokov alebo trestom odňatia slobody na doživotie sa páchateľ potrestá, ak spácha čin uvedený v odseku 1
a)	za brannej pohotovosti štátu,
b)	zo ziskuchtivosti, z pomsty alebo z národnostnej,  rasovej, náboženskej alebo osobnej nenávisti,
c)	na objednávku alebo
d)	ako člen zločineckej skupiny.

(5) Rovnako ako v odseku 4 sa páchateľ potrestá, ak spôsobí činom uvedeným v odseku 1 úmyselne smrť.

§ 292

(1) Kto z nedbanlivosti spôsobí alebo zvýši všeobecné nebezpečenstvo alebo sťaží jeho odvrátenie alebo zmiernenie, potrestá sa odňatím slobody až na jeden rok.
 
(2) Odňatím slobody až na tri roky sa páchateľ potrestá, ak spácha taký čin preto, že porušil dôležitú povinnosť vyplývajúcu z jeho zamestnania, povolania, postavenia alebo funkcie alebo uloženú mu podľa zákona.

(3) Rovnako ako v odseku 2 sa páchateľ potrestá, ak spôsobí činom uvedeným v odseku 1
a)	ťažkú ujmu na zdraví alebo smrť alebo
b)	značnú škodu.

(4) Odňatím slobody na jeden rok až päť rokov sa páchateľ potrestá, ak spôsobí činom uvedeným v odseku 2
a)	škodu veľkého rozsahu alebo
b)	ťažkú ujmu na zdraví alebo smrť.
 
(5) Odňatím slobody na tri roky až desať rokov sa páchateľ potrestá, ak spôsobí činom uvedeným v odseku 2 ťažkú ujmu na zdraví alebo smrť viacerých osôb.

§ 293
Poškodzovanie a ohrozovanie prevádzky
všeobecne prospešného zariadenia

(1) Kto úmyselne ohrozí prevádzku
a)	verejného telekomunikačného zariadenia, pošty alebo  zariadenia pre hromadnú verejnú dopravu, alebo odstráni,  alebo urobí neupotrebiteľnou zvislú dopravnú značku  zákazovú alebo príkazovú,
b)	ochranného zariadenia proti úniku znečisťujúcich látok,
c)	energetického alebo vodárenského zariadenia,
d)	verejného ochranného zariadenia proti požiaru, povodni  alebo inej mimoriadnej udalosti,
e)	podmorského kábla alebo podmorského potrubia,
f)	obranného alebo ochranného zariadenia proti leteckým  a iným podobným útokom alebo ich následkom alebo
g)	podobného všeobecne prospešného zariadenia,
potrestá sa odňatím slobody na jeden rok až päť.
 
(2) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 za brannej pohotovosti štátu.
 
(3) Rovnako ako v odseku 2 sa páchateľ potrestá, ak spôsobí činom uvedeným v odseku 1 poruchu prevádzky všeobecne prospešného zariadenia.

§ 294
 
Kto úmyselne zničí alebo urobí neupotrebiteľnou zreteľne označenú značku bodu astronomicko-geodetickej siete alebo základného nivelačného bodu alebo oporného gravimetrického bodu, potrestá sa odňatím slobody až na jeden rok.

§ 295
 	
Kto z nedbanlivosti ohrozí prevádzku všeobecne prospešného zariadenia (§ 293) s výnimkou zvislej dopravnej značky zákazovej alebo príkazovej potrestá sa odňatím slobody až na šesť mesiacov.
§ 296
Ohrozenie pod vplyvom návykovej látky

 (1) Kto vykonáva v stave vylučujúcom spôsobilosť, ktorý si privodil vplyvom návykovej látky, zamestnanie alebo inú činnosť, pri ktorých by mohol ohroziť život alebo zdravie ľudí alebo spôsobiť značnú škodu na majetku,
a)	hoci bol za taký čin v posledných dvoch rokoch odsúdený, alebo z výkonu trestu odňatia slobody uloženého za taký  čin prepustený,
b)	hoci bol za obdobný čin spáchaný pod vplyvom návykovej  látky v posledných dvoch rokoch postihnutý alebo
c)	spôsobil čo aj z nedbanlivosti inému ujmu na zdraví, alebo  väčšiu škodu na cudzom majetku,
potrestá sa odňatím slobody až na jeden rok.
 	
(2) Trestom odňatia slobody na jeden rok až päť rokov  alebo zákazom činnosti sa páchateľ potrestá, ak vykonáva v stave vylučujúcom spôsobilosť, ktorý si privodil vplyvom návykovej látky činnosť, pri ktorých by mohol ohroziť život alebo zdravie ľudí, alebo spôsobiť značnú škodu na majetku pri výkone zamestnania alebo inej činnosti, pri ktorých je vplyv návykovej látky obzvlášť nebezpečný, najmä ak vedie hromadný dopravný prostriedok

§ 297
Porušovanie povinnosti pri hrozivej tiesni

 (1) Kto zmarí alebo sťaží odvrátenie alebo zmiernenie hrozivej tiesne, ktorá priamo postihuje skupinu osôb, tým, že bez závažného dôvodu
a)	odoprie pomoc, ktorá je mu podľa zákona uložená alebo na  ktorú sa zaviazal alebo
b)	zmarí poskytnutie takej pomoci inou osobou,
potrestá sa odňatím slobody až na dva roky.
 	
(2) Odňatím slobody na šesť mesiacov až päť rokov sa páchateľ potrestá, ak spácha čin uvedený v odseku 1
a)	na skupine osôb,
b)	v úmysle získať majetkový prospech alebo zakryť alebo  uľahčiť iný trestný čin,
c)	zo ziskuchtivosti, z pomsty alebo z národnostnej,  rasovej, náboženskej alebo osobnej nenávisti,
d)	ako odplatu za to, že niektorá z ohrozených osôb voči  páchateľovi plnila svoju povinnosť vyplývajúcu zo zákona  alebo iného právneho predpisu,
e)	na osobách mladších ako pätnásť rokov alebo na osobách  vyššieho veku, na blízkych osobách alebo na osobách  bezbranných, nemocných alebo na ňom závislých alebo
f)	napriek tomu, že hrozivú tieseň sám zavinil.

 (3) Odňatím slobody na dva roky až osem rokov sa páchateľ potrestá, ak spácha čin uvedený v odseku 1 za brannej pohotovosti štátu.
 	
(4) Rovnako ako v odseku 3 sa páchateľ potrestá, ak spôsobí činom uvedeným v odseku 1 ťažkú ujmu na zdraví alebo smrť.

Ohrozenie bezpečnosti
vzdušného dopravného prostriedku a lode
§ 298

(1) Kto na palube vzdušného dopravného prostriedku alebo lode s úmyslom získať alebo vykonávať kontrolu nad takým prostriedkom
a)	použije proti inému násilie alebo hrozbu bezprostredného  násilia,
b)	vyhráža sa inému usmrtením, ublížením na zdraví alebo  spôsobením škody veľkého rozsahu alebo
c)	zneužije bezbrannosť iného,
potrestá sa odňatím slobody na osem rokov až pätnásť rokov.

 (2) Odňatím slobody na dvanásť rokov až dvadsaťpäť rokov alebo trestom odňatia slobody na doživotie sa páchateľ potrestá, ak spácha taký čin za brannej pohotovosti štátu.
 
(3) Rovnako ako v odseku 2 sa páchateľ potrestá, ak spôsobí činom uvedeným v odseku 1 smrť.

§ 299
 
Kto oznámi nepravdivú informáciu, ktorá môže ohroziť bezpečnosť alebo prevádzku vzdušného dopravného prostriedku za letu alebo lode za plavby, potrestá sa odňatím slobody až na tri roky.
§ 300
Zavlečenie vzdušného dopravného
prostriedku do cudziny

 	(1) Kto sa za účelom zavlečenia vzdušného dopravného prostriedku do cudziny takého prostriedku zmocní alebo neoprávnene použije taký prostriedok, ktorý mu bol zverený, potrestá sa odňatím slobody na päť rokov až dvanásť rokov.
 
(2) Odňatím slobody na desať rokov až dvadsaťpäť rokov alebo trestom odňatia slobody na doživotie alebo trestom prepadnutia majetku sa páchateľ potrestá, ak spôsobí činom uvedeným v odseku 1 smrť.

Nedovolené ozbrojovanie a obchodovanie so zbraňami
§ 301

(1) Kto neoprávnene vyrobí, dovezie, vyvezie alebo prevezie, kúpi, predá, vymení alebo inak sebe alebo inému zadováži alebo prechováva strelnú zbraň alebo takú činnosť sprostredkuje, potrestá sa odňatím slobody na jeden rok až päť rokov.
 
(2) Odňatím slobody na dva roky až osem rokov sa páchateľ potrestá, ak spácha čin uvedený v odseku 1
a)	v úmysle získať majetkový prospech alebo uľahčiť iný  trestný čin alebo
b)	na objednávku.
 
(3) Rovnako ako v odseku 2 sa páchateľ potrestá, ak zadováži strelnú zbraň
a)	osobe mladšej ako 21 rokov alebo 
b)	osobe, ktorá neoprávnene drží alebo nosí zbraň.
 
(4) Trestom odňatia slobody na päť rokov až dvanásť rokov sa páchateľ potrestá, ak spácha čin v odseku 1
a)	počas krízovej situácie alebo za mimoriadnej  udalosti alebo inej udalosti vážne ohrozujúcej život alebo  zdravie ľudí, iné základné ľudské práva a slobody, ústavné  zriadenie republiky, majetok, verejný poriadok alebo  mravnosť,
b)	ako člen organizovanej skupiny.

§ 302

 	(1) Kto bez povolenia
a)	vyrobí, dovezie, vyvezie alebo prevezie, kupuje, predáva,  vymieňa alebo inak sebe alebo inému zadovažuje alebo  prechováva hromadne účinnú zbraň alebo súčiastky, ktoré  sú na použitie takej zbrane nevyhnutne potrebné,
b)	hromadí, vyrába, dováža, vyváža alebo preváža, kupuje,  predáva, vymieňa alebo inak sebe alebo inému zadovažuje  strelné zbrane, strelivo alebo výbušniny, alebo ich  prechováva alebo
c)	činnosť uvedenú pod písmenami a) alebo b) sprostredkuje, 
potrestá sa odňatím slobody na dva roky až osem rokov.

(2) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	v značnom rozsahu,
c)	v úmysle získať majetkový prospech alebo uľahčiť iný  trestný čin alebo
d)	počas krízovej situácie alebo za mimoriadnej  udalosti alebo inej udalosti vážne ohrozujúcej život alebo  zdravie ľudí, iné základné ľudské práva a slobody, ústavné  zriadenie republiky, majetok, verejný poriadok alebo  mravnosť.

(3) Rovnako ako v odseku 2 sa páchateľ potrestá, ak činom uvedeným v odseku 1
a)	poruší dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo  povinnosť, k plneniu ktorej sa osobitne zaviazal alebo
b)	zadováži strelnú zbraň osobe mladšej ako 21 rokov alebo  osobe, ktorá nemá povolenie držať alebo nosiť zbraň.
 
(4) Odňatím slobody na osem rokov až pätnásť rokov sa páchateľ potrestá, ak spácha čin uvedený v odseku 1
a)	ako člen zločineckej skupiny,
b)	vo veľkom rozsahu,
c)	za brannej pohotovosti štátu alebo
d)	na objednávku.

§ 303
Založenie, zosnovanie a podporovanie zločineckej a teroristickej skupiny

(1) Kto založí alebo zosnuje zločineckú skupinu, je jej členom, je pre ňu činný alebo ju podporuje, potrestá sa odňatím slobody na tri roky až desať rokov.

(2) Kto založí alebo zosnuje teroristickú skupinu, je jej členom, je pre ňu činný alebo ju podporuje, potrestá sa odňatím slobody na päť rokov až pätnásť rokov.

§ 304
Osobitné ustanovenie o účasti agenta v zločineckej a teroristickej skupine

 (1) Čin inak trestný uvedený v § 303, ktorý spácha agent ustanovený na plnenie úloh pri odhaľovaní trestných činov a pri zisťovaní ich páchateľov tým, že je činný v teroristickej skupine alebo takú skupinu podporuje, nie je trestným činom, ak sa agent takého činu dopustí s cieľom odhaliť páchateľa trestnej činnosti v prospech teroristickej skupiny.
 (2) Ustanovenie odseku 1 sa nevzťahuje na čin, ktorým agent zločineckú skupinu založil alebo zosnoval.

Nedovolená výroba a držanie jadrových materiálov
a vysoko rizikových chemických látok
§ 305

(1) Kto bez povolenia vyrobí, dovezie, vyvezie, prevezie, kupuje, predáva, vymieňa alebo inak sebe alebo inému zadováži alebo prechováva jadrový alebo iný obdobný rádioaktívny materiál alebo takúto činnosť sprostredkuje, potrestá sa odňatím slobody na jeden rok až päť rokov.

 (2) Odňatím slobody na dva roky  až desať rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	v úmysle uľahčiť iný trestný čin alebo
c)	za živelnej pohromy alebo inej udalosti vážne ohrozujúcej  život alebo zdravie ľudí, iné základné ľudské práva  a slobody, ústavné zriadenie republiky, majetok, verejný  poriadok alebo mravnosť.

(3) Rovnako ako v odseku 2 sa páchateľ potrestá, ak činom uvedeným v odseku 1
a)	spôsobí ťažkú ujmu na zdraví,
b)	získa značný prospech alebo
c)	poruší dôležitú povinnosť, ktorá mu vyplýva z jeho  zamestnania, povolania, postavenia alebo funkcie, alebo  povinnosť, k plneniu ktorej sa osobitne zaviazal.

(4) Odňatím slobody na osem rokov až pätnásť rokov sa páchateľ potrestá, ak spácha čin uvedený v odseku 1
a)	ako člen zločineckej skupiny,
b)	za brannej pohotovosti štátu alebo
c)	na objednávku.
 	
(5) Rovnako ako v odseku 4 sa páchateľ potrestá, ak činom uvedeným v odseku 1 spôsobí
a)	ťažkú ujmu na zdraví viacerých osôb alebo smrť alebo
b)	získa prospech veľkého rozsahu.

§ 306
 	
(1) Kto vyrobí, sebe alebo inému zadováži alebo prechováva predmet určený na nedovolenú výrobu jadrového alebo iného obdobného rádioaktívneho materiálu, potrestá sa odňatím slobody na jeden rok až päť rokov. 
 (2) Odňatím slobody na tri roky rok až desať rokov sa páchateľ potrestá, ak spácha čin uvedený v odseku 1 vo väčšom rozsahu.
 	
(3) Rovnako ako v odseku 2 sa páchateľ potrestá, ak činom uvedeným v odseku 1 získa väčší prospech.

Druhý diel

Trestné činy proti životnému prostrediu

§ 307
Ohrozenie životného prostredia

(1) Kto úmyselne vydá životné prostredie do nebezpečenstva vzniku nie malej škody tým, že poruší predpisy o ochrane životného prostredia alebo o hospodárení s prírodnými zdrojmi, potrestá sa odňatím slobody až na tri roky.
 
(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 v chránenom území.

 (3) Rovnako ako v odseku 2 sa páchateľ potrestá, ak činom uvedeným v odseku 1 spôsobí na životnom prostredí značnú škodu.
 
(4) Odňatím slobody na tri roky až desať rokov sa páchateľ potrestá, ak činom uvedeným v odseku 1 spôsobí na životnom prostredí škodu veľkého rozsahu.

§ 308
 
(1) Kto z nedbanlivosti vydá životné prostredie do nebezpečenstva vzniku väčšej škody tým, že poruší predpisy o ochrane životného prostredia alebo o hospodárení s prírodnými zdrojmi, potrestá sa odňatím slobody až na jeden rok.
 	
(2) Odňatím slobody až na tri roky sa páchateľ potrestá, ak spácha čin uvedený v odseku 1
a)	preto, že porušil dôležitú povinnosť vyplývajúcu z jeho  zamestnania, povolania, postavenia alebo funkcie alebo  uloženú mu podľa zákona alebo
b)	v chránenom území.
 
(3) Rovnako ako v odseku 2 sa páchateľ potrestá, ak činom uvedeným v odseku spôsobí na životnom prostredí značnú škodu. 

 (4) Odňatím slobody na jeden rok až šesť rokov sa páchateľ potrestá, ak spôsobí činom uvedeným v odseku 2 písm. a) na životnom prostredí škodu veľkého rozsahu.

§ 309
Nedovolený dovoz, vývoz a preprava odpadov

Kto v rozpore s povinnosťami prepravcov a dopravcov pri preprave odpadov dováža, vyváža alebo prepravuje odpad, potrestá sa odňatím slobody až na dva roky. 

§ 310
Neoprávnené nakladanie s odpadmi

Kto v rozpore s predpismi o odpadoch nakladá s odpadmi a poškodí vodu, pôdu alebo ovzdušie tak, že spôsobí škodu v značnom rozsahu, pričom
a)	odstránenie následkov poškodenia nie je možné alebo je  nehospodárne alebo
b)	náklady na odstránenie následkov poškodenia sú vyššie ako  500.000,- Sk
potrestá sa odňatím slobody na jeden rok až päť rokov.

§ 311
Porušovanie ochrany vôd

(1) Kto koná v rozpore s predpismi na ochranu vôd a spôsobí mimoriadne havarijné zhoršenie kvality povrchových vôd alebo podzemných vôd tak, že spôsobí škodu v značnom rozsahu, pričom
a)	odstránenie následkov havárie nie je možné alebo  hospodárne alebo
b)	náklady na odstránenie následkov havárie prekročia sumu  1000000 Sk,
potrestá sa odňatím slobody na dva roky až osem rokov.

§ 312
Porušovanie ochrany rastlín a živočíchov

(1) Kto v rozpore s predpismi na ochranu prírody a krajiny
a)	poškodí, zničí, vytrhne, vykope alebo nazbiera chránenú  rastlinu alebo poškodí alebo zničí jej biotop,
b)	usmrtí, zraní, chytí alebo premiestni chráneného  živočícha alebo poškodí alebo zničí jeho biotop  a obydlie alebo
c)	poškodí alebo zničí dreviny alebo ich vyrúbe bez súhlasu a spôsobí tým ujmu nie malú alebo ohrozí chránený  živočíšny alebo rastlinný druh, 
potrestá sa odňatím  slobody až na tri roky. 

(2) Rovnako ako v odseku 1 sa potrestá , kto v rozpore s predpismi na ochranu prírody a krajiny
a)	v rozsahu nie malom získa pre seba alebo iného chráneného  živočícha alebo chránenú rastlinu,
b)	v rozsahu nie malom bez súhlasu drží, pestuje, chová,  spracúva, dováža alebo vyváža chránené rastliny alebo  chránené živočíchy alebo exempláre alebo s nimi  obchoduje, alebo
c)	zámerne odníme, falšuje, pozmení alebo inak neoprávnene  použije nezameniteľné označenie chránených živočíchov.

(3) Odňatím slobody na šesť mesiacov až tri roky sa páchateľ potrestá,
a)	ak činom uvedeným v odseku 1 alebo 2 spôsobí väčšiu ujmu,
b)	ak spácha čin uvedený v odseku 1 alebo 2 v úmysle  zadovážiť sebe alebo inému väčší prospech alebo
c)	ak spácha čin uvedený v odseku 1 alebo 2, hoci bol za  obdobný priestupok v posledných dvoch rokoch postihnutý.

(4) Odňatím slobody na jeden rok až päť rokov sa páchateľ potrestá,
a)	ak činom uvedeným v odseku 1 alebo 2 spôsobí značnú ujmu,
b)	ak spácha čin uvedený v odseku 1 alebo 2 v úmysle  zadovážiť sebe alebo inému značný prospech,
c)	ak spácha čin uvedený v odseku 1 alebo 2 ako člen  organizovanej skupiny, alebo
d)	ak spácha čin uvedený v odseku 1 alebo 2, hoci bol za  taký alebo obdobný čin v posledných dvoch rokoch  potrestaný alebo z výkonu trestu odňatia slobody  uloženého za taký alebo obdobný čin v posledných dvoch  rokoch prepustený,
e)	ak činom uvedeným v odseku 1 alebo 2 poruší dôležitú  povinnosť, ktorá mu vyplýva z jeho zamestnania,  povolania, postavenia alebo funkcie alebo povinnosť,  k plneniu ktorej sa osobitne zaviazal,
f)	ak spácha čin uvedený v odseku 1 alebo 2 na objednávku.

(5) Odňatím slobody na dva roky až osem rokov sa páchateľ potrestá,
a)	ak spôsobí činom uvedeným v odseku 1 alebo 2 ujmu veľkého  rozsahu,
b)	ak spácha čin uvedený v odseku 1 alebo 2 v úmysle  zadovážiť sebe alebo inému prospech veľkého rozsahu alebo
c)	ak spácha čin uvedený v odseku 1 alebo 2 obzvlášť surovým  alebo trýznivým spôsobom.

Šírenie nákazlivej choroby zvierat a rastlín
§ 313

(1) Kto, čo aj z nedbanlivosti, spôsobí alebo zvýši nebezpečenstvo zavlečenia alebo rozšírenia nákazlivej choroby domácich alebo iných hospodársky dôležitých zvierat a spôsobí tým škodu nie nepatrnú, potrestá sa odňatím slobody až na dva roky.

(2) Odňatím slobody na šesť mesiacov až tri roky sa páchateľ potrestá, ak činom uvedeným v odseku 1
a)	spôsobí rozšírenie takej choroby,
b)	poruší osobitnú povinnosť, ktorá mu vyplýva zo zákona,  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo
c)	spôsobí značnú škodu.
§ 314

(1) Kto, čo aj z nedbanlivosti, spôsobí alebo zvýši nebezpečenstvo zavlečenia alebo rozšírenia nákazlivej choroby alebo škodcu úžitkových rastlín a spôsobí tým škodu nie nepatrnú, potrestá sa odňatím slobody až na dva roky.

 (2) Odňatím slobody na šesť mesiacov až tri roky sa páchateľ potrestá, ak činom uvedeným v odseku 1
a)	spôsobí rozšírenie takej choroby alebo škodcu,
b)	poruší osobitnú povinnosť, ktorá mu vyplýva zo zákona,  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo
c)	spôsobí značnú škodu.

§ 315
Pytliactvo

Kto neoprávnene zasiahne do výkonu práva poľovníctva alebo do výkonu rybárskeho práva tým, že bez povolenia loví zver alebo ryby, alebo loví zver alebo ryby v čase ich ochrany alebo zakázaným spôsobom, alebo kto ukryje, prechováva alebo na seba alebo na iného prevedie zver alebo ryby neoprávnene ulovené alebo nájdené, potrestá sa odňatím slobody až na dva roky. 

§ 316
Osobitné ustanovenie o trestnej zodpovednosti právnických osôb

	Za trestné činy uvedené v tejto hlave sú trestne zodpovedné aj právnické osoby.

VIII. HLAVA

Trestné činy proti republike

Prvý oddiel

Trestné činy proti základom republiky

§ 317
Vlastizrada

Občan Slovenskej republiky, ktorý v spojení s cudzou mocou, alebo s cudzím činiteľom spácha trestný čin úkladov proti republike, prípravy úkladov proti republike, teroru, záškodníctva alebo sabotáže potrestá sa odňatím slobody na dvanásť rokov až dvadsaťpäť rokov.

§ 318
Úklady proti Slovenskej republike

(1) Kto sa pokúsi násilím, alebo hrozbou bezprostredného násilia 
a)	zmeniť ústavné zriadenie Slovenskej republiky, jej samostatnosť, zvrchovanosť, alebo jej demokratický a právny charakter, 
b)	rozvrátiť územnú celistvosť republiky, najmä odtrhnúť časť jej územia, alebo 
c)	úplne znemožniť ústavnú činnosť Národnej rady Slovenskej republiky, prezidenta Slovenskej republiky, vlády Slovenskej republiky, Parlamentnej rady, alebo Bezpečnostnej rady, 
potrestá sa odňatím slobody na osem rokov až dvanásť rokov.

(2) Odňatím slobody na dvanásť rokov až dvadsaťpäť rokov, alebo trestom odňatia slobody na doživotie ak spácha čin uvedený v odseku 1 
a)	ako člen organizovanej skupiny alebo 
b)	za krízovej situácie.

(3) Rovnako ako v odseku 2 sa páchateľ potrestá, ak činom uvedeným v odseku 1 spôsobí 
a) ťažkú ujmu na zdraví viacerých osôb alebo smrť alebo 
b) škodu veľkého rozsahu alebo iný obzvlášť závažný následok. 

§ 319
Príprava úkladov proti Slovenskej republike

(1) Kto pripravuje úklady proti republike tým, že za účelom ich realizácie 
a)	zhromažďuje ozbrojené alebo vojenské sily, 
b)	zhromažďuje alebo zadovažuje zbrane alebo strelivo, alebo iné podobné prostriedky alebo 
c)	zhromažďuje alebo zadovažuje materiálne alebo finančné prostriedky
potrestá sa odňatím slobody na päť rokov  až desať rokov. 

(2) Odňatím slobody na osem rokov až pätnásť rokov sa páchateľ potrestá ak spácha čin uvedený v odseku 1
a)	ako člen organizovanej skupiny alebo 
b)	za krízovej situácie. 

(3) Rovnako ako v odseku 2 sa páchateľ potrestá ak činom uvedeným v odseku 1 spôsobí 
a)	ťažkú ujmu na zdraví viacerých osôb alebo smrť alebo 
b)	škodu veľkého rozsahu, alebo iný obzvlášť závažný následok. 

Teror
§ 320

Kto v úmysle poškodiť ústavné zriadenie republiky, iného úmyselne usmrtí, alebo sa o to pokúsi, potrestá sa odňatím slobody na dvanásť rokov až dvadsaťpäť rokov, alebo trestom odňatia slobody na doživotie. 

§ 321

(1) Kto sa zmocní rukojemníka a hrozí, že ho usmrtí, alebo že mu spôsobí ujmu na zdraví, alebo inú ujmu s cieľom vynútiť si splnenie podmienok poškodzujúcich ústavné zriadenie republiky, potrestá sa odňatím slobody na tri roky až desať rokov. 

(2) Odňatím slobody na päť rokov až dvanásť rokov sa páchateľ potrestá ak spácha čin uvedený v odseku 1 
a)	ako člen organizovanej skupiny,
b)	na osobe mladšej ako 18 rokov, 
c)	na viacerých osobách alebo 
d)	za krízovej situácie. 

(3) Rovnako ako v odseku 2 sa páchateľ potrestá ak činom uvedeným v odseku 1 spôsobí ťažkú ujmu na zdraví. 

(4) Odňatím slobody na dvanásť rokov až dvadsaťpäť  rokov, alebo trestom odňatia slobody na doživotie sa páchateľ potrestá ak činom uvedeným v odseku 1 spôsobí smrť. 

Záškodníctvo
§ 322

(1) Kto v úmysle poškodiť ústavné zriadenie alebo obranyschopnosť republiky 
a)	vydá skupinu osôb do nebezpečenstva smrti, alebo ťažkej ujmy na zdraví alebo cudzí majetok do nebezpečenstva škody veľkého rozsahu tým, že spôsobí požiar, alebo povodeň, alebo poruchu či haváriu prostriedku hromadnej dopravy, alebo škodlivý účinok výbušnín, plynu, elektriny, rádioaktivity, alebo iných podobne nebezpečných látok, alebo síl (všeobecné nebezpečenstvo),
b)	dopustí sa iného podobného nebezpečného konania alebo
c)	všeobecné nebezpečenstvo zvýši alebo sťaží jeho odvrátenie alebo zmiernenie
potrestá sa odňatím slobody na päť rokov až dvanásť rokov. 

(2) Odňatím slobody na dvanásť rokov až dvadsaťpäť rokov alebo trestom odňatia slobody na doživotie sa páchateľ potrestá ak spácha čin uvedený v odseku 1 
a)	ako člen organizovanej skupiny alebo 
b)	za krízovej situácie. 

(3) Rovnako ako v odseku 2 sa páchateľ potrestá ak činom uvedeným v odseku 1 spôsobí 
a)	ťažkú ujmu na zdraví viacerých osôb alebo smrť, 
b)	škodu veľkého rozsahu, alebo iný obzvlášť závažný následok. 

§ 323

(1) Kto v úmysle uvedenom v § 322 cudziu alebo vlastnú vec zničí, poškodí alebo urobí neupotrebiteľnou, potrestá sa odňatím slobody na tri roky až desať rokov. 

(2) Odňatím slobody na desať rokov až dvadsaťpäť rokov sa páchateľ potrestá ak spácha čin uvedený v odseku 1 za krízovej situácie. 

§ 324
Sabotáž

(1) Kto v úmysle poškodiť ústavné zriadenie alebo obranyschopnosť republiky zneužije svoje zamestnanie, povolenie, postavenie, alebo svoju funkciu, alebo sa dopustí iného konania preto, aby 
a)	maril alebo sťažoval plnenie dôležitej úlohy štátneho orgánu, ozbrojených síl, alebo ozbrojeného zboru, právnickej osoby alebo 
b)	spôsobil v činnosti takého orgánu  alebo takej organizácie alebo inštitúcie poruchu, alebo inú závažnú škodu
potrestá sa odňatím slobody na tri roky až desať rokov.

(2) Odňatím slobody na osem rokov až dvanásť rokov sa páchateľ potrestá ak spácha čin uvedený v odseku 1
a)	ako člen organizovanej skupiny alebo 
b)	za krízovej situácie. 

(3) Odňatím slobody na dvanásť rokov až dvadsaťpäť rokov alebo trestom odňatia slobody na doživotie sa páchateľ potrestá  ak 
a)	spôsobí činom uvedeným v odseku 1 ťažkú ujmu na zdraví viacerých osôb alebo smrť alebo 
b)	spôsobí činom uvedeným v odseku 1 škodu veľkého rozsahu, alebo iný obzvlášť závažný následok. 

§ 325
Hanobenie Slovenskej republiky

Kto verejne hanobí Slovenskú republiku potrestá sa odňatím slobody až na jeden rok. 

Druhý oddiel
Trestné činy proti bezpečnosti republiky

§ 326
Vyzvedačstvo

(1) Kto vyzvedá skutočnosť utajovanú na ochranu záujmov Slovenskej republiky alebo na ochranu záujmov iného štátu, medzinárodnej organizácie, alebo nadnárodnej organizácie, na ochranu záujmov ktorých sa Slovenská republika zaviazala, označenú podľa osobitného zákona  stupňom utajenia  Prísne tajné, alebo Tajné s cieľom vyzradiť ju cudzej moci, kto s takým cieľom zbiera údaje obsahujúce takú utajovanú skutočnosť, alebo kto takú utajovanú skutočnosť cudzej moci úmyselne vyzradí, potrestá sa odňatím slobody na tri roky až desať rokov. 

(2) Rovnako sa potrestá kto umožní, alebo uľahčí činnosť páchateľovi činu uvedeného v odseku 1 alebo organizácii, ktorej cieľom je vyzvedať utajovanú skutočnosti.

(3) Odňatím slobody na osem rokov až pätnásť rokov sa páchateľ potrestá
a)	ak spácha čin uvedený v odseku 1 alebo 2 ako člen organizácie, ktorej cieľom je vyzvedať utajované skutočnosti,
b)	spácha čin uvedený v odseku 1 alebo 2 hoci mu bolo uchovávanie utajovanej skutočnosti osobitne uložené alebo
c)	ak spácha čin uvedený v  odseku 1 alebo 2  v značnom rozsahu alebo získa takým činom značný prospech. 

(4) Odňatím slobody na dvanásť rokov až dvadsaťpäť rokov, alebo trestom odňatia slobody na doživotie sa páchateľ potrestá ak spácha čin uvedený v odseku 1 alebo 2 za krízovej situácie.

Ohrozenie utajovanej skutočnosti
§ 327

(1) Kto vyzvedá skutočnosť utajovanú na ochranu záujmov Slovenskej republiky alebo na ochranu záujmov iného štátu, medzinárodnej organizácie, alebo nadnárodnej organizácie na ochranu záujmov ktorých sa Slovenská republika zaviazala, označenú podľa osobitného zákona stupňom utajenia Prísne tajné, alebo Tajné s cieľom vyzradiť ju nepovolanej osobe, alebo kto s takým cieľom zbiera údaje obsahujúce utajovanú skutočnosť, alebo kto takú utajovanú skutočnosť nepovolanej osobe úmyselne vyzradí potrestá sa odňatím slobody na šesť mesiacov až tri roky. 

(2) Odňatím slobody na jeden rok až päť rokov sa páchateľ potrestá
a)	ak pácha čin uvedený v odseku 1 počas krízovej situácie,
b)	ak úmyselne vyzradí nepovolanej osobe utajovanú skutočnosť označenú stupňom utajenia Prísne tajné, alebo Tajné, uchovávanie ktorej mu bolo osobitne uložené alebo 
c)	ak spácha čin uvedený v odseku 1 v značnom rozsahu alebo takým činom získa značný prospech.

§ 328

Kto z nedbanlivosti spôsobí vyzradenie skutočnosti utajovanej na ochranu záujmov Slovenskej republiky alebo na ochranu záujmov iného štátu, medzinárodnej organizácie, alebo nadnárodnej organizácie, na ochranu ktorých sa Slovenská republika zaviazala označenie podľa osobitného zákona stupňom utajenie Prísne tajné, alebo Tajné nepovolanej osobe, alebo spôsobí stratu listiny alebo veci obsahujúcej takú utajovanú skutočnosť, potrestá sa odňatím slobody až na tri roky.

§ 329
Osobitné ustanovenie o trestnej zodpovednosti právnických osôb

	Za trestné činy uvedené v tejto hlave sú trestne zodpovedné aj právnické osoby.

IX. HLAVA

TRESTNÉ   ČINY   PROTI    PORIADKU   VO  VEREJNÝCH   VECIACH

Prvý diel

Trestné činy proti výkonu právomoci štátneho orgánu
alebo orgánu verejnej správy

Útok na štátny orgán alebo orgán verejnej správy
§ 330

(1) Kto použije násilie v úmysle pôsobiť na výkon právomoci štátneho orgánu alebo orgánu verejnej správy, potrestá sa odňatím slobody na jeden rok až päť rokov.

(2) Odňatím slobody na tri roky až desať rokov sa páchateľ potrestá, ak činom uvedeným v odseku 1 spôsobí
a)	ťažkú ujmu na zdraví alebo
b)	škodu veľkého rozsahu alebo iný obzvlášť závažný  následok.
 
(3) Rovnako ako v odseku 2 sa páchateľ potrestá ak spácha čin uvedený v odseku 1 ako člen organizovanej skupiny.

 (4) Odňatím slobody na osem rokov až dvadsať rokov sa páchateľ potrestá, ak spôsobí činom uvedeným v odseku 1 smrť.

§ 331

Kto sa inému vyhráža usmrtením, ublížením na zdraví alebo spôsobením škody veľkého rozsahu
a)	v úmysle pôsobiť na výkon právomoci štátneho orgánu alebo  orgánu verejnej správy,
b)	pre výkon právomoci štátneho orgánu alebo orgánu verejnej  správy,
potrestá sa odňatím slobody až na dva roky.

§ 332

Kto hrubo urazí alebo ohovorí štátny orgán alebo orgán verejnej správy ako výkone jeho právomoci alebo pre tento výkon, potrestá sa odňatím slobody až na jeden rok.

Útok na verejného činiteľa
§ 333

(1) Kto použije násilie
a)	v úmysle pôsobiť na výkon právomoci verejného činiteľa  alebo
b)	pre výkon právomoci verejného činiteľa,
potrestá sa odňatím slobody na jeden až päť rokov. 

(2) Odňatím slobody na tri roky až desať rokov sa páchateľ potrestá, ak spácha čin uvedený v odseku 1 so zbraňou.

(3) Rovnako ako v odseku 2 sa páchateľ potrestá, ak činom uvedeným v odseku 1
a)	ublíži inému  na zdraví alebo
b)	spôsobí väčšiu škodu.

(4) Odňatím slobody na päť rokov až dvanásť rokov sa páchateľ potrestá, ak činom uvedeným v odseku 1 spôsobí ťažkú ujmu na zdraví.

(5) Rovnako ako v odseku 4 sa páchateľ potrestá, ak spácha čin uvedený v odseku 1 ako člen organizovanej skupiny.

(6) Odňatím slobody na osem rokov až dvadsať rokov sa páchateľ potrestá, ak spôsobí činom uvedeným v odseku 1 smrť.

(7) Ochrana podľa tohto ustanovenia zákona sa poskytuje aj osobe, ktorá vystúpila na podporu alebo ochranu verejného činiteľa.

§ 334

 	(1) Kto sa inému vyhráža usmrtením, ublížením na zdraví alebo spôsobením škody značného rozsahu
a)	v úmysle pôsobiť na výkon právomoci verejného činiteľa  alebo
b)	pre výkon právomoci verejného činiteľa,
potrestá sa odňatím slobody až na tri roky.

 (2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 so zbraňou.
 
(3) Ochrana podľa tohto  ustanovenia zákona sa poskytuje aj osobe, ktorá vystúpila na podporu alebo ochranu verejného činiteľa.

§ 335
 	
Kto hrubo urazí alebo ohovorí verejného činiteľa pri výkone jeho právomoci alebo pre tento výkon, potrestá sa odňatím slobody až na jeden rok.

Druhý diel

Trestné činy
verejných činiteľov

§ 336
Zneužívanie právomoci verejného činiteľa

 	(1) Verejný činiteľ, ktorý v úmysle spôsobiť inému nie nepatrnú škodu alebo inú nie nepatrnú ujmu alebo zadovážiť sebe alebo inému  neoprávnenú výhodu alebo prospech,
a)	vykonáva svoju právomoc spôsobom odporujúcim zákonu,
b)	prekročí svoju právomoc alebo
c)	nesplní povinnosť vyplývajúcu z jeho právomoci,
potrestá sa odňatím slobody na šesť mesiacov až päť rokov.

 (2) Odňatím slobody na tri roky až desať rokov sa páchateľ potrestá, ak spácha čin uvedený v odseku 1
a)	preto, aby inému  zmaril alebo sťažil uplatnenie jeho  základných práv a slobôd alebo ich uplatnenie,
b)	pre presvedčenie iného, z pomsty alebo z národnostnej,  rasovej, etnickej, náboženskej alebo osobnej nenávisti,
c)	surovým spôsobom,
d)	so zbraňou,
e)	využívajúc niečiu bezbrannosť, vek, chorobu, neskúsenosť  alebo závislosť alebo
f)	na viacerých osobách.

(3) Rovnako ako v odseku 2 sa páchateľ potrestá, ak činom uvedeným v odseku 1 spôsobí značnú škodu alebo iný závažný následok alebo ním zadováži sebe alebo inému značný prospech.

(4) Odňatím slobody na päť rokov až dvanásť rokov sa páchateľ potrestá, ak spôsobí činom uvedeným v odseku 1 ťažkú ujmu na zdraví.

(5) Odňatím slobody na osem rokov až pätnásť rokov sa páchateľ potrestá, ak činom uvedeným v odseku 1 spôsobí ťažkú ujmu na zdraví viacerých osôb alebo smrť.

§ 337
Marenie úlohy verejného činiteľa z nedbanlivosti

 	Verejný činiteľ, ktorý pri výkone svojej právomoci z nedbanlivosti opätovne zmarí splnenie dôležitej úlohy, potrestá sa odňatím slobody až na jeden rok.

Tretí diel
Korupcia

Prijímanie úplatku 
§ 338

(1) Kto priamo alebo cez sprostredkovateľa pre seba alebo pre inú osobu prijme, žiada, alebo si dá sľúbiť úplatok, aby zneužil svoje zamestnanie, povolanie, postavenie, alebo funkciu na poskytnutie výhody niektorej osobe alebo na jej uprednostňovanie pred inými, potrestá sa odňatím slobody až na tri roky.

(2) Rovnako ako v odseku 1 sa potrestá kto pre seba, alebo pre inú osobu priamo alebo cez sprostredkovateľa prijme, žiada alebo si dá sľúbiť úplatok, aby konal alebo sa zdržal konania tak, že poruší svoje povinnosti vyplývajúce so zamestnania, povolania, postavenia alebo funkcie.

(3) Odňatím slobody na jeden rok až päť rokov sa páchateľ potrestá, ak činom uvedeným v odseku 1 alebo 2
a)	spôsobí škodu veľkého rozsahu alebo ním získa pre seba alebo iného prospech veľkého rozsahu, alebo ním získa pre seba, alebo iného prospech veľkého rozsahu alebo 
b)	poruší osobitnú povinnosť, ktorá mu vyplýva zo zákona, alebo dôležitú povinnosť, ktorá mu vyplýva z jeho zamestnania, povolania, postavenia alebo funkcie, alebo povinnosť, na ktorej plnenie sa osobitne zaviazal.

§ 339

(1) Kto v súvislosti s obstarávaním veci všeobecného záujmu priamo alebo cez sprostredkovateľa pre seba alebo pre inú osobu prijme, žiada alebo si dá sľúbiť úplatok, potrestá sa odňatím slobody na jeden rok až päť rokov.
 	
(2) Odňatím slobody na dva roky až osem rokov sa páchateľ potrestá, ak spácha čin uvedený v odseku 1 ako verejný činiteľ.

§ 340

Kto ako zahraničný verejný činiteľ priamo alebo cez sprostredkovateľa pre seba alebo pre inú osobu prijme, žiada alebo dá si sľúbiť úplatok v súvislosti  s výkonom úradných povinností v úmysle, aby sa získala alebo zachovala neprimeraná výhoda pri realizácii medzinárodného obchodu, potrestá sa odňatím slobody na dva roky až osem rokov.

§ 341

Kto ako člen zahraničného parlamentného zhromaždenia, sudca alebo úradník medzinárodného súdneho orgánu uznaného Slovenskou republikou alebo zástupca či zamestnanec medzinárodnej, nadnárodnej, medzivládnej organizácie alebo orgánu, s ktorým je Slovenská republika v zmluvnom vzťahu, alebo ako osoba v obdobnej funkcii priamo alebo cez sprostredkovateľa pre seba alebo pre inú osobu prijme, žiada alebo si dá sľúbiť úplatok v súvislosti s výkonom svojej funkcie, potrestá sa odňatím slobody na dva roky až osem rokov.

Podplácanie
§ 342

 	(1) Kto poskytne úplatok alebo ho sľúbi inému, aby ten zneužil svoje zamestnanie, povolanie, postavenie alebo funkciu na poskytnutie výhody niektorej osobe alebo na jej neodôvodnené uprednostnenie pred inými alebo z tohto dôvodu priamo alebo cez sprostredkovateľa poskytne alebo sľúbi úplatok inej osobe, potrestá sa odňatím slobody až na dva roky.

(2) Rovnako ako v odseku 1 sa potrestá  kto priamo, alebo cez sprostredkovateľa poskytne úplatok alebo ho sľúbi inému aby konal alebo sa zdržal konania tak, že poruší svoje povinnosti vyplývajúce so zamestnania, povolania, postavenia, alebo funkcie, alebo z tohto dôvodu priamo alebo cez sprostredkovateľa poskytne alebo sľúbi úplatok alebo inú nenáležitú výhodu inej osobe. 

(3) Odňatím slobody na jeden rok až päť rokov sa páchateľ potrestá, ak činom uvedeným v odseku 1 alebo 2
a)	spôsobí škodu veľkého rozsahu alebo ním získa pre seba alebo iného prospech veľkého rozsahu alebo
b)	poruší osobitnú povinnosť, ktorá mu vyplýva zo zákona alebo dôležitú povinnosť, ktorá mu vyplýva z jeho zamestnania, povolania, postavenia alebo funkcie, alebo povinnosť, na ktorej plnenie sa osobitne zaviazal.

§ 343

(1) Kto inému v súvislosti s obstarávaním veci všeobecného záujmu priamo alebo cez  sprostredkovateľa poskytne, ponúkne alebo sľúbi úplatok, alebo z tohto dôvodu poskytne, ponúkne alebo sľúbi úplatok inej osobe potrestá sa odňatím slobody až na tri roky.
 
(2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 voči verejnému činiteľovi.
 	
(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 ako člen organizovanej skupiny alebo ak získa takým činom prospech veľkého rozsahu.

§ 344

(1) Kto priamo alebo cez sprostredkovateľa zahraničnému verejnému činiteľovi alebo inej osobe poskytne, ponúkne alebo sľúbi úplatok v súvislosti s výkonom úradných povinností zahraničného verejného činiteľa v úmysle, aby sa získala alebo zachovala neprimeraná výhoda ako realizácii medzinárodného obchodu, potrestá sa odňatím slobody na šesť mesiacov až tri roky.
 
(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 ako člen organizovanej skupiny, alebo ak získa takým činom  prospech veľkého rozsahu.

§ 345

(1) Kto priamo alebo cez sprostredkovateľa členovi zahraničného parlamentného zhromaždenia, sudcovi alebo úradníkovi medzinárodného súdneho orgánu uznaného  Slovenskou republikou alebo zástupcovi či zamestnancovi medzinárodnej, nadnárodnej, medzivládnej organizácie alebo orgánu, s ktorými je Slovenská republika členom alebo s ktorými je Slovenská republika v zmluvnom vzťahu alebo osobe v obdobnej funkcii poskytne, ponúkne alebo sľúbi úplatok v súvislosti s výkonom jeho funkcie alebo z toho dôvodu poskytne, ponúkne alebo sľúbi úplatok inej osobe, potrestá sa odňatím slobody na šesť mesiacov až tri roky.
2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 ako člen organizovanej skupiny alebo ak získa takým činom prospech veľkého rozsahu.

§ 346
Nepriama korupcia

(1) Kto priamo alebo cez sprostredkovateľa pre seba alebo pre inú osobu prijme, žiada alebo dá si sľúbiť úplatok za to, že bude svojim vplyvom pôsobiť na výkon právomoci osoby uvedenej v §§ 341, 342, 343, alebo 344, alebo za to, že tak už urobil, potrestá sa odňatím slobody až na tri roky.

(2) Kto priamo alebo cez sprostredkovateľa inému poskytne alebo sľúbi úplatok za to, že bude svojim vplyvom pôsobiť na výkon právomoci osoby uvedenej  v §§ 341, 342, 343, alebo 344, alebo za to, že tak už urobil alebo z tohto dôvodu poskytne, ponúkne alebo sľúbi úplatok inej osobe, potrestá sa odňatím slobody až na dva roky.

§ 347
Osobitné ustanovenie 

Čin ináč trestný uvedený v  §§ 342 , 343, 344, 345 a 346 ods. 2, spáchaný na účely odhalenia alebo zistenia páchateľa trestného činu podľa §§ 338, 339, 340, 341 alebo 339 spôsobom ustanoveným v Trestnom poriadku nie je trestným činom.

Štvrtý diel
Niektoré formy trestnej súčinnosti

§ 348
Podnecovanie

Kto verejne podnecuje na trestný čin alebo verejne vyzýva na hromadné neplnenie dôležitej povinnosti uloženej zákonom, alebo na jeho základe alebo na závažné porušovanie verejného poriadku, potrestá sa odňatím slobody až na dva roky.

§ 349
Schvaľovanie trestného činu

 (1) Kto verejne schvaľuje trestný čin alebo verejne vychvaľuje pre trestný čin jeho páchateľa, potrestá sa odňatím slobody až na jeden rok.

 (2) Rovnako sa potrestá, kto v úmysle prejaviť s trestným činom súhlas
a)	páchateľa alebo osobu jemu blízku odmení alebo odškodní  za trest alebo
b)	na takú odmenu alebo odškodnenie zbiera.

§ 350
Nadržovanie

 (1) Kto páchateľovi trestného činu pomáha v úmysle umožniť mu, aby unikol trestnému stíhaniu, trestu alebo ochrannému opatreniu alebo ich výkonu, potrestá sa odňatím slobody až na tri roky; ak však takto pomáha páchateľovi trestného činu, na ktorý tento zákon ustanovuje miernejší trest, potrestá sa týmto miernejším trestom.

 (2) Kto spácha čin uvedený v odseku 1 v prospech osoby jemu blízkej, nie je trestný, okrem prípadu, že by tak urobil v úmysle pomôcť osobe, ktorá spáchala trestný čin, za ktorý tento zákon umožňuje uložiť trest odňatia slobody na doživotie.

§ 351
Neoznámenie trestného činu

	(1) Kto sa hodnoverným spôsobom dozvie, že iný spáchal zločin na ktorý tento zákon ustanovuje trest odňatia slobody s hornou hranicou najmenej desať rokov a taký zločin neoznámi bez odkladu prokurátorovi, vyšetrovateľovi, alebo policajnému orgánu alebo namiesto toho ak ide o vojaka, veliteľovi alebo náčelníkovi potrestá sa odňatím slobody až na tri roky; ak ustanovuje tento zákon na niektorý z týchto trestných činov trest miernejší, potrestá sa týmto trestom miernejším.

	(2)  Kto spácha čin uvedený v odseku 1, nie je trestný, ak nemohol oznámenie urobiť bez toho že by seba, alebo blízku osobu uviedol do nebezpečenstva smrti, ublíženia na zdraví, inej závažnej ujmy alebo trestného stíhania. Uvedenie blízkej osoby do nebezpečenstva trestného stíhania však nezbavuje páchateľa trestnosti ak sa týka neoznámenia zločinu za ktorý tento zákon umožňuje uložiť trest odňatia slobody na doživotie. 

	(3) Kto spácha čin uvedený v odseku 1 nie je trestný, ak by oznámením trestného činu porušil spovedné tajomstvo alebo tajomstvo informácie, ktorá jej bola zverená ústne alebo písomne pod podmienkou mlčanlivosti ako osobe poverenej pastoračnou činnosťou. 

§ 352
Neprekazenie trestného činu

(1) Kto sa hodnoverným spôsobom dozvie, že iný pripravuje alebo pácha zločin, na ktorý tento zákon ustanovuje trest odňatia slobody s hornou hranicou trestnej sadzby najmenej desať a spáchanie alebo dokončenie zločinu neprekazí osobne alebo prostredníctvom inej spôsobilej osoby alebo príslušného orgánu, potrestá sa odňatím slobody až na tri roky; ak ustanovuje tento zákon za niektorý z týchto zločinov trest miernejší, potrestá sa týmto trestom miernejším.

(2) Kto spácha čin uvedený v odseku 1, nie je trestný, ak nemohol zločin prekaziť bez značných ťažkostí alebo bez toho, že by seba alebo blízku osobu uviedol do nebezpečenstva smrti, ťažkej ujmy na zdraví, inej závažnej ujmy alebo trestného stíhania. Uvedenie blízkej osoby do nebezpečenstva trestného stíhania však nezbavuje páchateľa trestnosti, ak sa týka neprekazenia zločinu, za ktorý tento zákon umožňuje uložiť trest odňatia slobody na doživotie.

(3) Prekaziť zločin možno i jeho včasným oznámením prokurátorovi alebo spoločnému orgánu; vojak môže namiesto toho urobiť oznámenie nadriadenému vojakovi alebo služobnému orgánu.

(4) Povinnosť podľa odseku 1 sa nevzťahuje na osobu, ak by jej splnením porušila spovedné tajomstvo.

Piaty diel

Iné formy rušenia činnosti štátneho orgánu 
a orgánov verejnej správy

§ 353
Zasahovanie do nezávislosti  súdu

 	(1) Kto pôsobí na sudcu, aby nesplnil svoju povinnosť v konaní pred súdom alebo kto koná v úmysle zmariť práva účastníkov súdneho konania alebo obvineného na zákonného sudcu, potrestá sa odňatím slobody na šesť mesiacov až tri roky. 
 	
(2) Odňatím slobody na dva roky až desať rokov sa páchateľ potrestá, ak spácha čin uvedený v odseku 1
a)	v úmysle zadovážiť sebe alebo inému značný prospech,  alebo spôsobiť značnú škodu alebo iný závažný následok,
b)	preto, aby inému zmaril alebo sťažil uplatnenie jeho  základných práv a slobôd alebo
c)	z  pomsty, pre presvedčenie iného alebo z národnostnej,  rasovej, etnickej, náboženskej alebo osobnej nenávisti alebo z inej  zavrhnutiahodnej pohnútky.

§ 354
Pohŕdanie súdom

Kto opakovane
a)	závažným spôsobom ruší pojednávanie súdu,
b)	na takom pojednávaní sa k súdu správa urážlivo alebo súd znevažuje,
c)	bez  dostatočného ospravedlnenia neuposlúchne príkaz sudu alebo
d)	nevyhovie výzve súdu,
potrestá sa odňatím slobody až na dva roky.

§ 355
Marenie výkonu úradného rozhodnutia

(1) Kto marí alebo podstatne sťažuje výkon rozhodnutia súdu alebo iného štátneho orgánu tým, že
a)	bez povolenia a bez vážneho dôvodu sa po dobu výkonu  trestu zákazu pobytu zdržiava v mieste alebo obvode, na ktoré sa tento trest vzťahuje, alebo nedodržiava  obmedzenia a povinnosti, ktoré mu uložil súd v súvislosti s výkonom tohto trestu,
b)	bez povolenia a bez vážneho dôvodu sa neoprávnene  zdržiava na území Slovenskej republiky, 
c)	vykonáva činnosť, na ktorú sa vzťahuje rozhodnutie súdu  alebo iného štátneho orgánu o zákaze činnosti,
d)	dopustí sa závažného konania, aby zmaril účel ochranného  liečenia alebo ochrannej výchovy, ktoré mu uložil súd,  alebo inak, najmä útekom z ústavu, výkon takých  rozhodnutí podstatne sťažuje alebo
e)	dopustí sa závažného konania, aby zmaril účel väzby alebo  trestu,
 potrestá sa odňatím slobody až na šesť mesiacov.

(2) Kto zmarí alebo podstatne sťaží v trestnom konaní výkon rozhodnutia súdu alebo iného štátneho orgánu tým, že
a)	zničí, poškodí, urobí neupotrebiteľnou, zatají, scudzí  alebo odstráni vec, ktorej sa také rozhodnutie týka alebo
b)	ujde stráži, z väzby alebo z výkonu trestu odňatia  slobody alebo pri takomto úteku inému pomáha,
potrestá sa odňatím slobody na jeden rok až päť rokov.

§ 356

Kto po tom, čo sa  proti nemu bezvýsledne použili opatrenia v občianskom súdnom konaní smerujúce k výkonu rozhodnutia súdu alebo súdom schválenej dohody o výchove maloletých detí, marí výkon takého rozhodnutia alebo dohody alebo kto marí výkon predbežného opatrenia uloženého v občianskom súdnom konaní na ochranu osôb ohrozených násilím, potrestá sa odňatím slobody na jeden rok až päť rokov. 

§ 357
Násilné prekročenie štátnej hranice

 	(1) Kto prekročí štátnu hranicu za použitia násilia alebo hrozby bezprostredného násilia, potrestá sa odňatím slobody až na jeden rok až päť rokov.
 
(2) Odňatím slobody na tri roky až desať rokov sa páchateľ potrestá, ak čin uvedený  v odseku 1 spácha
a)	so zbraňou alebo najmenej s dvomi osobami,
b)	v úmysle zakryť alebo uľahčiť iný trestný čin alebo
c)	počas krízovej situácie.

 (3) Rovnako ako v odseku 2 sa páchateľ potrestá, ak čin uvedený v odseku 1 zorganizuje, alebo spôsobí takým činom ťažkú ujmu na zdraví alebo iný obzvlášť závažný následok.

 (4) Odňatím slobody na desať rokov až pätnásť rokov sa páchateľ potrestá, ak spôsobí činom uvedeným v odseku 1 smrť, alebo ak spácha taký čin ako vojak počas krízovej situácie.

§ 358
Prevádzačstvo

(1) Kto pre iného organizuje nedovolené prekročenie štátnej hranice Slovenskej republiky alebo inému umožní alebo pomáha nedovolene prekročiť štátnu hranicu Slovenskej republiky, potrestá sa odňatím slobody  na jeden rok až päť rokov.

 (2) Odňatím slobody na dva roky až osem rokov sa páchateľ potrestá, ak spácha čin uvedený v odseku 1
a)	v úmysle zakryť alebo uľahčiť spáchanie iného trestného  činu,
b)	ako člen organizovanej skupiny.

	(3) Rovnako ako v odseku 2 sa páchateľ potrestá ak získa činom uvedeným v odseku 1 pre seba alebo iného väčší prospech.

	(4) Odňatím slobody na dva roky až osem rokov sa páchateľ potrestá ak činom uvedeným v odseku 1 
a)	spôsobí ťažkú ujmu na zdraví alebo 
b)	získa pre seba alebo iného značný prospech.

(5) Odňatím slobody na desať rokov až pätnásť rokov sa páchateľ potrestá ak spôsobí činom uvedeným v odseku 1 smrť.  

§ 359
Nedovolené prekročenie štátnej hranice

Kto poruší predpisy o medzinárodných letoch tým, že vnikne vzdušným dopravným prostriedkom na územie Slovenskej republiky, potrestá sa odňatím slobody na šesť mesiacov až tri roky.

§ 360
Vzbura väzňov

 	(1) Kto sa zúčastní na odpore skupiny väzňov dozornému orgánu, jeho rozkazu alebo väzenskému poriadku, potrestá sa odňatím slobody na jeden rok až päť rokov.
 (2) Odňatím slobody na tri roky až desať rokov sa páchateľ potrestá, ak zorganizuje čin uvedený v odseku 1.

§ 361
Ohrozenie dôvernej skutočnosti a vyhradenej skutočnosti

(1) Kto vyzvedá skutočnosť utajovanú na ochranu záujmov Slovenskej republiky alebo na ochranu záujmov iného štátu, medzinárodnej organizácie alebo nadnárodnej organizácie, na ochranu záujmov ktorých sa Slovenská republika zaviazala, označenú podľa osobitného zákona stupňom utajenia Dôverné alebo Vyhradené s cieľom vyzradiť ju nepovolanej osobe alebo kto takú utajovanú skutočnosť nepovolanej osobe úmyselne vyzradí, potrestá sa odňatím slobody až na jeden rok.

(2) Kto utajovanú skutočnosť uvedenú v odseku 1 vyzvedá s úmyslom vyzradiť ju do cudziny, alebo kto takú utajovanú skutočnosť úmyselne do cudziny vyzradí, potrestá sa odňatím slobody na šesť mesiacov až tri roky.

(3) Odňatím slobody na jeden rok až päť rokov sa páchateľ potrestá, ak činom uvedeným v odseku 1 alebo 2
a)	poruší osobitnú povinnosť, ktorá mu vyplýva zo zákona  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo  povinnosť, k plneniu ktorej sa osobitne zaviazal alebo
b)	spôsobí značnú škodu alebo ním získa pre seba alebo pre  iného značný prospech.

§ 362
Krivé obvinenie

 (1) Kto iného lživo obviní z trestného činu v úmysle privodiť jeho trestné stíhanie, potrestá sa odňatím slobody na jeden rok až päť rokov.

(2) Odňatím slobody na dva roky až osem rokov sa páchateľ potrestá, ak spácha čin uvedený v odseku 1
a)	v úmysle zakryť alebo uľahčiť svoj vlastný trestný čin,
b)	zo ziskuchtivosti, z pomsty alebo z národnostnej,  rasovej, etnickej, náboženskej alebo osobnej nenávisti,
c)	na inej osobe ako odplatu za to, že táto voči páchateľovi  plnila svoju povinnosť vyplývajúcu zo zákona alebo iného právneho predpisu,
d)	využívajúc niečiu bezbrannosť, vek, nemoc, neskúsenosť,  závislosť alebo podriadenosť alebo
e)	tlačou, filmom, rozhlasom, televíziou, za použitia  počítačovej siete alebo iným podobne účinným spôsobom.
 
(3) Rovnako ako v odseku 2 sa páchateľ potrestá, ak spôsobí činom uvedeným v odseku 1 značnú škodu alebo iný závažný následok.

§ 363
Krivá výpoveď

(1) Kto ako svedok pred súdom, prokurátorom, vyšetrovateľom, vyhľadávacím orgánom v trestnom konaní alebo na účely trestného konania v cudzine alebo pred vyšetrovacou komisiou zákonodarného orgánu
a)	uvedie nepravdu o okolnosti, ktorá má podstatný význam  pre rozhodnutie alebo pre zistenie vyšetrovacej komisie  zákonodarného orgánu alebo
b)	takúto povinnosť zamlčí,
potrestá sa odňatím slobody na jeden rok až päť rokov.

(2) Odňatím slobody na tri roky až desať rokov sa páchateľ potrestá, ak spácha čin uvedený v odseku 1
a)	ako svedok vzatý v trestnom konaní ako súdom pod  prísahu,
b)	v úmysle zakryť alebo uľahčiť svoj vlastný trestný čin,
c)	z pomsty alebo z národnostnej, rasovej, etnickej, náboženskej alebo  osobnej nenávisti,
d)	na inej osobe ako odplatu za to, že táto voči páchateľovi  plnila svoju povinnosť vyplývajúcu zo zákona alebo iného právneho predpisu alebo
e)	využívajúc niečiu bezbrannosť, vek, nemoc, neskúsenosť,  závislosť alebo podriadenosť.

(3) Rovnako ako v odseku 2 sa páchateľ potrestá, ak spôsobí činom uvedeným v odseku 1 značnú škodu alebo spôsobí skrátenie dane alebo poplatku v značnom rozsahu alebo získa pre seba alebo pre iného značný prospech alebo spôsobí iný závažný následok.

§ 364
Nepravdivý znalecký posudok a tlmočnícky úkon

(1) Kto ako znalec alebo tlmočník
a)	pred súdom, prokurátorom alebo vyšetrovateľom alebo  vyhladávateľom v trestnom konaní, alebo pred súdom  v občianskom súdnom konaní alebo pred správnym orgánom  alebo orgánom konajúcim objasňovanie priestupkov  v správnom konaní, alebo pred správcom dane v daňovom  konaní alebo pred rozhodcovským orgánom uvedie nepravdu o okolnosti, ktorá má podstatný význam pre rozhodnutie  alebo takúto  okolnosť zamlčí alebo
b)	pri podávaní znaleckého posudku alebo vykonávaní  tlmočníckeho úkonu na podklade zmluvy inému spôsobí škodu  nie malú tým, že uvedie nepravdu o okolnosti, ktorá má  podstatný význam pre osobu, ktorej sa znalecký posudok alebo tlmočnícky úkon týka alebo má podstatný význam pre  rozhodnutie, ktorého je znalecký posudok alebo tlmočnícky  úkon podkladom alebo ak takúto okolnosť zamlčí,
potrestá sa odňatím slobody na jeden rok až päť rokov.

(2) Odňatím slobody na dva roky až desať rokov sa páchateľ potrestá, ak spácha čin uvedený v odseku 1
a)	v úmysle zakryť alebo uľahčiť svoj vlastný trestný čin,
b)	z pomsty alebo z národnostnej, rasovej, etnickej, náboženskej alebo osobnej nenávisti,
c)	na inej osobe ako odplatu za to, že táto voči páchateľovi  plnila svoju povinnosť vyplývajúcu zo zákona alebo iného právneho predpisu alebo
d)	využívajúc niečiu bezbrannosť, vek, nemoc, neskúsenosť,  závislosť alebo podriadenosť.

(3) Rovnako ako v odseku 2 sa páchateľ potrestá ak spôsobí činom uvedeným v odseku 1 značnú škodu alebo získa pre seba alebo pre iného značný prospech alebo spôsobí iný závažný následok.

§ 365
Zneužitie úradu

 	(1) Kto ako advokát, komerčný právnik, notár, súdny exekútor, audítor, daňový poradca alebo patentový zástupca, v úmysle poškodiť iného, ako v prospech ktorého má konať alebo ktorého má zastupovať, mu porušením dôležitej povinnosti svojho povolania alebo úradu, uloženej zákonom, spôsobí značnú škodu, potrestá sa odňatím slobody až na tri roky.
 (2) Kto ako advokát, komerčný právnik, notár, súdny exekútor, audítor, daňový poradca alebo patentový zástupca, v úmysle poškodiť toho, v prospech ktorého má konať alebo ktorého má zastupovať, mu porušením dôležitej povinnosti svojho povolania alebo úradu, uloženej zákonom, spôsobí značnú škodu, potrestá sa odňatím slobody až na tri roky.

 (3) Odňatím slobody na dva roky až osem rokov sa páchateľ potrestá, ak spôsobí činom uvedeným v odseku 1 škodu veľkého rozsahu alebo ním získa pre seba alebo pre iného prospech veľkého rozsahu.

§ 366
Falšovanie a pozmeňovanie verejnej listiny, úradnej pečate,  úradnej uzávery, úradného znaku a úradnej značky

 	(1) Kto verejnú listinu, úradnú pečať, úradnú uzáveru, úradný znak alebo úradnú značku falšuje, podstatne pozmení ich obsah v úmysle, aby sa použili ako pravé alebo ich použije ako pravé, potrestá sa odňatím slobody až na tri roky.
 
(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 ako člen organizovanej skupiny.

 (3) Rovnako ako v odseku 2 sa páchateľ potrestá, ak spôsobí činom uvedeným v odseku 1 značnú škodu alebo ním získa pre seba alebo pre iného značný prospech.

 (4) Ochrana podľa tohto ustanovenia zákona sa poskytuje aj cudzozemským verejným  listinám, úradným pečatiam, úradným uzáverám, úradným znakom alebo úradným značkám.

§ 367
Marenie prípravy a priebehu volieb alebo referenda

 (1) Kto marí prípravu alebo priebeh volieb alebo referenda tým, že
a)	inému násilím alebo hrozbou násilia alebo ľsťou bráni vo  výkone volebného práva, alebo hlasovacieho práva v referende, alebo iného takým spôsobom k výkonu  volebného práva alebo hlasovacieho práva v referende  núti,
b)	falšuje údaje v doklade o počte členov politickej strany  alebo politického hnutia alebo na petícii na volebné  účely alebo v inom dokumente súvisiacom s voľbami alebo  referendom alebo vedome použije taký dokument ako pravý,
c)	vedome nesprávne sčíta hlasy alebo poruší tajnosť  hlasovania,
d)	inak hrubým spôsobom marí prípravy alebo priebeh  volieb prezidenta Slovenskej republiky alebo ľudové  hlasovanie o jeho odvolaní, prípravy a priebeh volieb do  zákonodárnych zborov alebo orgánov miestnej samosprávy  alebo prípravy alebo priebeh referenda alebo
e)	nesplní si dôležitú povinnosť vyplývajúcu mu zo zákonov upravujúcich voľbu a referendum
potrestá sa odňatím slobody na šesť mesiacov až tri roky.
 
(2) Odňatím slobody na jeden rok až šesť rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	ako verejný činiteľ,
c)	zo ziskuchtivosti, z  pomsty, pre presvedčenie iného alebo  z národnostnej, rasovej, etnickej, náboženskej alebo osobnej  nenávisti alebo z inej zavrhnutiahodnej pohnútky,
d)	tlačou, filmom, rozhlasom, televíziou, za použitia  počítačovej siete alebo iným podobne účinným spôsobom,
e)	využívajúc niečiu bezbrannosť, vek, nemoc, neskúsenosť,  závislosť alebo podriadenosť alebo
f)	so zbraňou.

 (3) Rovnako ako v odseku 2 sa páchateľ potrestá, ak v  súvislosti s činom uvedeným v odseku 1 neoprávnene vnikne do domu alebo do bytu iného alebo tam neoprávnene zotrvá.

§ 368
Osobitné ustanovenie o trestnej zodpovednosti právnických osôb
	
	Za trestné činy v treťom dieli tejto hlavy a trestné činy podľa §§ 351 – 357 a § 463       a § 365 sú trestne zodpovedné aj právnické osoby.
X. HLAVA

TRESTNÉ ČINY PROTI INÝM PRÁVAM A SLOBODÁM

§ 369
Útlak
 	
(1) Kto sa pre politické presvedčenie, národnosť, rasu alebo príslušnosť k etnickej skupine, vyznanie alebo preto, že je bez vyznania,
a)	inému vyhráža usmrtením, ublížením na zdraví alebo  spôsobením škody veľkého rozsahu alebo
b)	proti inému použije násilie,
potrestá sa odňatím slobody až na dva roky.

 (2) Odňatím slobody na jeden rok až päť rokov sa potrestá páchateľ, ak spácha čin uvedený v odseku 1
a)	na verejnom zhromaždení občanov,
b)	so zbraňou,
c)	tlačou, filmom, rozhlasom, televíziou, za použitia  počítačovej siete alebo iným podobne účinným spôsobom,
d)	pácha taký čin po dlhšiu dobu alebo
e)	ako člen organizovanej skupiny.

§ 370
Nebezpečné vyhrážanie

(1) Kto sa inému vyhráža usmrtením, ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu, potrestá sa odňatím slobody až na jeden rok.

(2) Odňatím slobody až na dva roky sa páchateľ potrestá ak spácha čin uvedený v odseku 1 n a blízkej osobe, alebo osobe ktorá je v jeho starostlivosti alebo výchove.

(3) Odňatím slobody na šesť mesiacov až tri roky sa páchateľ potrestá ak spácha čin uvedený v odseku 1 alebo 2
a)	z  osobnej nenávisti alebo pomsty alebo preto, aby inému  zmaril alebo sťažil uplatnenie jeho základných práv  a slobôd alebo pre ich uplatnenie, alebo preto, aby  uľahčil alebo zakryl iný svoj trestný čin,
b)	na inej osobe ako odplatu za to, že táto voči páchateľovi  plnila svoju povinnosť vyplývajúcu zo zákona alebo iného právneho predpisu,
c)	využívajúc niečiu bezbrannosť, vek, nemoc, neskúsenosť,  závislosť alebo podriadenosť,
d)	so zbraňou,
e)	tlačou, filmom, rozhlasom, televíziou, za použitia  počítačovej siete alebo iným podobne účinným spôsobom,
f)	pácha taký čin po dlhšiu dobu alebo
g)	ako člen organizovanej skupiny.
Šírenie poplašnej správy
§ 371

(1) Kto úmyselne spôsobí nebezpečenstvo vážneho znepokojenia aspoň časti obyvateľstva nejakého miesta tým, že rozširuje poplašnú správu, ktorá je nepravdivá,  alebo sa  dopustí iného obdobného konania spôsobilého vyvolať také nebezpečenstvo potrestá sa odňatím slobody až na dva roky.

(2) Kto správu alebo iného obdobné konanie uvedené v odseku 1 hoci vie, že sú nepravdivé a môžu vyvolať opatrenia vedúce k nebezpečenstvu vážneho znepokojenia aspoň  časti obyvateľstva nejakého miesta, oznámi podniku alebo organizácii, alebo policajnému alebo inému štátnemu orgánu alebo hromadnému informačnému prostriedku potrestá sa odňatím slobody na jeden rok až päť rokov.

(3) Odňatím slobody na dva roky až osem rokov sa páchateľ potrestá ak spácha čin uvedený v odseku 2
a)	opätovne,
b)	ak spôsobí takým činom vážnu poruchu hospodárskej prevádzke, hospodárskej činnosti podniku, alebo organizácie alebo činnosti štátneho orgánu alebo iný obzvlášť závažný následok
c)	preto, aby  inému zmaril alebo sťažil uplatnenie jeho  základných práv a slobôd alebo pre ich uplatnenie alebo  preto, aby uľahčil alebo zakryl iný svoj trestný čin,
d)	za mimoriadnej udalosti alebo inej udalosti vážne  ohrozujúcej život alebo zdravie ľudí, iné základné ľudské  práva a slobody, ústavné zriadenie republiky, majetok,  verejný poriadok alebo mravnosť,
e)	tlačou, filmom, rozhlasom, televíziou, za použitia  počítačovej siete alebo iným podobne účinným spôsobom  alebo
f)	ako člen organizovanej skupiny.
 
(3) Rovnako ako v odseku 2 sa páchateľ potrestá, ak činom uvedeným v odseku 1 poruší osobitnú povinnosť, ktorá mu vyplýva zo zákona alebo dôležitú povinnosť, ktorá mu vyplýva z jeho zamestnania, povolania, postavenia alebo funkcie.

§ 372

 	(1) Kto nepravdivú poplašnú správu, hoci vie, že je nepravdivá a môže vyvolať nebezpečenstvo vážneho znepokojenia aspoň časti obyvateľstva nejakého miesta, oznámi právnickej osobe alebo polícii alebo inému štátnemu orgánu alebo hromadnému informačnému prostriedku, potrestá sa odňatím slobody na jeden rok až päť rokov.

(2) Odňatím slobody na dva roky až desať rokov sa páchateľ potrestá, ak spácha čin uvedený v odseku 1
a)	za živelnej pohromy alebo inej udalosti vážne ohrozujúcej  život alebo zdravie ľudí, iné základné ľudské práva  a slobody, ústavné zriadenie republiky, majetok, verejný  poriadok alebo mravnosť,
b)	z osobnej nenávisti alebo pomsty alebo preto, aby inému  zmaril alebo sťažil uplatnenie jeho základných práv  a slobôd alebo pre ich uplatnenie, alebo preto, aby  uľahčil alebo zakryl iný svoj trestný čin,
c)	na inej osobe ako odplatu za to, že táto voči páchateľovi  plnila svoju povinnosť vyplývajúcu zo zákona alebo iného právneho predpisu alebo
d)	ako člen organizovanej skupiny.

 (3) Rovnako ako v odseku 2 sa páchateľ potrestá ak činom uvedeným v odseku 1 spôsobí v hospodárskej prevádzke alebo hospodárskej činnosti podniku alebo organizácie alebo v činnosti štátneho orgánu vážnu poruchu alebo spôsobí značnú škodu alebo iný závažný následok.
§ 373

Kto za počas krízovej situácie  štátu spôsobí, čo aj z nedbanlivosti, nebezpečenstvo vážneho znepokojenia, malomyseľnosti alebo porazeneckej nálady aspoň u časti obyvateľstva nejakého miesta tým, že rozširuje poplašnú správu, potrestá sa odňatím slobody na šesť mesiacov až tri roky.

§ 374
Opilstvo

(1) Kto sa požitím alebo aplikáciou návykovej látky alebo inak privedie, hoci aj z nedbanlivosti, do stavu nepríčetnosti, v ktorom sa dopustí konania, ktoré má inak znaky trestného činu, potrestá sa odňatím slobody na tri roky až osem rokov; ak sa však dopustí konania, ktoré má inak znaky trestného činu, na ktorý zákon ustanovuje miernejší trest, potrestá sa týmto miernejším trestom.

 (2) Ustanovenie odseku 1, ako aj § 25 sa nepoužije, ak sa páchateľ priviedol do stavu nepríčetnosti v úmysle spáchať trestný čin.

§ 375
Výtržníctvo

 (1) Kto sa dopustí verejne alebo na mieste verejnosti prístupnom hrubej neslušnosti alebo výtržnosti tým, že napadne iného, hanobí historickú alebo kultúrnu pamiatku, hrubým spôsobom ruší zhromaždenie občanov, vyvoláva verejné pohoršenie vykonávaním ohlavného styku, predvádzaním sexuálneho exhibicionizmu alebo iných patologických sexuálnych praktík na takomto mieste alebo iným obdobným spôsobom, potrestá sa odňatím slobody až na dva roky.
 
(2) Odňatím slobody na šesť mesiacov až na tri roky sa páchateľ potrestá, ak spácha čin uvedený v odseku 1
a)	ako člen organizovanej skupiny alebo
b)	v prítomnosti skupiny osôb mladších ako pätnásť rokov.

§ 376
Rušenie výkonu náboženstva

 	(1) Kto násilím, hrozbou násilia alebo iným hrubým spôsobom ruší alebo preruší bohoslužbu alebo iný bohoslužobný úkon cirkvi alebo náboženskej spoločnosti uznanej v republike, alebo sa na mieste venovanom bohoslužbám alebo bohoslužobným úkonom takejto cirkvi alebo náboženskej spoločnosti dopustí hrubej alebo zneucťujúcej neslušnosti, neprístojnosti alebo výtržnosti, potrestá sa odňatím slobody až na jeden rok.
  
(2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 ako člen organizovanej skupiny.

§ 377
Rušenie pohrebného obradu

 	(1) Kto zámerne ruší priebeh pohrebného obradu hlukom, neprístojným chovaním alebo iným podobným spôsobom, ktorý je v rozpore s pietou obradu a s úctou voči omrelému a pozostalým, potrestá a odňatím slobody až na jeden rok.

 (2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 ako člen organizovanej skupiny.

§  378
Hanobenie miesta posledného odpočinku

 	(1) Kto zničí, poškodí alebo zneuctí hrob, urnu s popolom mŕtveho, pomník alebo náhrobnú dosku alebo zničí alebo poškodí zariadenie cintorína, pohrebiska alebo iného miesta posledného odpočinku, alebo kto sa na cintoríne, pohrebisku alebo inom mieste posledného odpočinku dopustí násilia alebo hrozby násilia voči osobe alebo poškodenia veci alebo sa tam dopustí inej hrubej alebo zneucťujúcej neslušnosti, neprístojnosti alebo výtržnosti, potrestá sa odňatím slobody až na dva roky.

 (2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 
a)	zo ziskuchtivosti, z pomsty, pre presvedčenie iného alebo  z národnostnej, rasovej, náboženskej alebo osobnej  nenávisti alebo z inej zavrhnutiahodnej pohnútky alebo
b)	preto, aby uľahčil alebo zakryl iný svoj trestný čin.
 
(3) Odňatím slobody na jeden rok až päť rokov sa páchateľ potrestá, ak spôsobí činom uvedeným v odseku 1 značnú škodu.

(4) Odňatím slobody na dva roky až osem rokov sa páchateľ potrestá, ak spácha čin uvedený v odseku 1
a)	na objednávku alebo
b)	ako člen organizovanej skupiny.
 	
(5) Rovnako ako v odseku 4 sa páchateľ potrestá, ak činom uvedeným v odseku 1 spôsobí značnú škodu.

§ 379
Hanobenie mŕtveho
 	
(1) Kto neoprávnene
a)	vykoná exhumáciu mŕtvoly,
b)	odníme z dispozície oprávneného alebo z miesta uloženia  mŕtvolu, jej časti alebo jej popol alebo
c)	mŕtvolu inak zneužije alebo zneuctí,
potrestá sa odňatím slobody na šesť mesiacov až na tri roky.

 	(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a)	zo ziskuchtivosti, z pomsty, pre presvedčenie iného alebo  z národnostnej, rasovej, náboženskej alebo osobnej  nenávisti alebo z inej zavrhnutiahodnej pohnútky,
b)	preto, aby uľahčil alebo zakryl iný svoj trestný čin,
c)	ako člen organizovanej skupiny alebo
d)	na viacerých mŕtvolách.

Kupliarstvo
380
 
(1) Kto v súvislosti s vlastným podnikaním
a)	sprostredkúva alebo umožňuje opakované vykonávanie  prostitúcie alebo
b)	pod zámienkou iného podnikania čo i len sčasti  sprostredkúva alebo umožňuje aj opakované vykonávanie  prostitúcie podieľajúc sa na ziskoch z jej vykonávania,
potrestá sa odňatím slobody až na dva roky. 

(2) Odňatím slobody na šesť mesiacov až tri roky sa páchateľ potrestá, ak spácha čin uvedený odseku 1 zneužitím tiesne, neskúsenosti, závislosti alebo podriadenosti iného.
 
(3) Odňatím slobody na jeden rok až päť rokov sa páchateľ potrestá, ak čin uvedený v odseku 1
a)	spácha použitím násilia, hrozbou násilia alebo hrozbou  inej ťažkej ujmy,
b)	spácha ako člen organizovanej skupiny,
c)	spácha na osobe mladšej ako osemnásť rokov,
d)	spácha na viacerých osobách alebo
e)	pácha po dlhší čas.
 
(4) Rovnako ako v odseku 3 sa páchateľ potrestá, ak činom uvedeným v odseku 1 získa pre seba alebo pre iného značný prospech.

 	(5) Odňatím slobody na tri roky až desať rokov sa páchateľ potrestá, ak spácha čin uvedený v odseku 1
a)	na osobe mladšej ako pätnásť rokov alebo
b)	ako člen zločineckej skupiny.
 
(6) Rovnako ako v odseku 5 sa páchateľ potrestá, ak činom uvedeným v odseku 1 získa pre seba alebo pre iného značný prospech.

(7) Odňatím slobody na päť rokov až dvanásť rokov sa páchateľ potrestá, ak spôsobí činom uvedeným v odseku 1 ťažkú ujmu na zdraví alebo smrť.

§ 381
 	
(1) Kto iného zjedná, pohne alebo zvedie na vykonávanie prostitúcie, alebo kto koristí z prostitúcie vykonávanej iným, potrestá sa odňatím slobody až na tri roky.

 (2) Odňatím slobody na jeden rok až päť rokov sa páchateľ potrestá, ak
a)	spácha taký čin použitím násilia, hrozbou násilia alebo  hrozbou inej ťažkej ujmy, alebo zneužitím tiesne,  neskúsenosti, závislosti alebo podriadenosti iného alebo
b)	takým činom umožňuje vykonávanie homosexuálnej  prostitúcie.
 
(3) Odňatím slobody na dva roky až desať rokov sa páchateľ potrestá, ak spácha čin uvedený v odseku 1
a)	ako člen organizovanej skupiny,
b)	na osobe mladšej ako osemnásť rokov,
c)	na viacerých osobách alebo
d)	pácha taký čin po dlhší čas.
 	
(4) Rovnako ako v odseku 3 sa páchateľ potrestá, ak činom uvedeným v odseku 1 získa pre seba alebo pre iného značný prospech.

(5) Odňatím slobody na päť rokov až dvanásť rokov sa páchateľ potrestá, ak spácha čin uvedený v odseku 1
a)	na osobe mladšej ako pätnásť rokov alebo
b)	ako člen zločineckej skupiny.
 
(6) Rovnako ako v odseku 5 sa páchateľ potrestá, ak činom uvedeným v odseku 1 získa pre seba alebo pre iného značný prospech.

 	(7) Odňatím slobody na osem rokov až pätnásť rokov sa páchateľ potrestá, ak spôsobí činom uvedeným v odseku 1 ťažkú ujmu na zdraví alebo smrť.

§ 382
Výroba detskej pornografie

 	(1) Kto zneužije dieťa na výrobu detskej pornografie alebo umožní takéto jeho zneužitie alebo sa inak podieľa na takejto výrobe, potrestá sa odňatím slobody na päť až dvanásť rokov.

 (2) Odňatím slobody na osem rokov až pätnásť rokov sa páchateľ potrestá, ak spácha čin uvedený v odseku 1
a)	na dieťati mladšom ako dvanásť rokov,
b)	s použitím násilia, hrozbou násilia alebo hrozbou inej  ťažkej ujmy alebo zneužitím tiesne, neskúsenosti,  závislosti alebo podriadenosti iného,
c)	ako člen organizovanej skupiny alebo
d)	na viacerých deťoch.

(3) Rovnako ako v odseku 2 sa páchateľ potrestá, ak činom uvedeným v odseku 1 spôsobí
a)	ťažkú ujmu na zdraví alebo
b)	značnú škodu alebo ním získa pre seba alebo pre iného  značný prospech.
 
(4) Odňatím slobody na dvanásť rokov až dvadsať rokov sa páchateľ potrestá, ak činom uvedeným v odseku 1 spôsobí 
a)	ťažkú ujmu na zdraví viacerých osôb alebo smrť alebo
b)	škodu veľkého rozsahu alebo získa pre seba alebo pre  iného škodu veľkého rozsahu.

§ 383
Rozširovanie detského pornografického diela

 	(1) Kto rozširuje detskú pornografiu, potrestá sa odňatím slobody na jeden rok až päť rokov.
 	
(2) Odňatím slobody na dva roky až osem rokov sa páchateľ potrestá, ak činom vedeným v odseku 1 spôsobí značnú škodu alebo získa pre seba alebo pre iného značný prospech.

(3) Odňatím slobody na tri roky až desať rokov sa páchateľ potrestá, ak činom uvedeným v odseku 1 spôsobí
a)	poruší osobitnú povinnosť, ktorá mu vyplýva z jeho zamestnania alebo  
b)	získa pre seba alebo iného prospech veľkého rozsahu.

§ 384
Prechovávanie detského pornografického diela

Kto prechováva detské pornografické dielo, potrestá sa odňatím slobody až na jeden rok.
	
Ohrozovanie mravnosti
§ 385
 
(1) Kto vyrába, kupuje, dováža alebo si inak zadovažuje a následne predáva, požičiava alebo inak uvádza do obehu, rozširuje, robí verejne prístupnými alebo zverejňuje písomné pornografické diela, nosiče zvuku alebo obrazu, zobrazenia alebo iné predmety ohrozujúce mravnosť, v ktorých sa prejavuje neúcta k človeku a násilie alebo ktoré zobrazujú sexuálny styk so zvieraťom alebo iné sexuálne patologické praktiky, potrestá sa odňatím slobody až na jeden rok.

 (2) Odňatím slobody na šesť mesiacov až tri roky sa páchateľ potrestá, ak čin uvedený v odseku 1
a)	spácha ako člen organizovanej skupiny,
b)	spácha tlačou, filmom, rozhlasom, televíziou, za použitia  počítačovej siete alebo iným podobne účinným spôsobom  alebo
c)	pácha po dlhší čas.

 (3) Rovnako ako v odseku 2 sa páchateľ potrestá, ak činom uvedeným v odseku 1
a)	poruší osobitnú povinnosť, ktorá mu vyplýva zo zákona  alebo povinnosť, ktorá mu vyplýva z jeho zamestnania, povolania, postavenia alebo funkcie alebo povinnosť,            k plneniu ktorej sa osobitne zaviazal alebo
b)	získa pre seba alebo pre iného značný prospech.

§ 386
 
(1) Kto pornografické diela
a)	ponúka, prenecháva alebo predáva osobe mladšej ako  osemnásť rokov alebo
b)	na mieste, ktoré je osobám mladším ako osemnásť rokov  prístupné, vystavuje alebo inak sprístupňuje,
potrestá sa odňatím slobody až na dva roky.

 (2) Odňatím slobody na jeden rok až päť rokov sa páchateľ potrestá, ak čin uvedený v odseku 1
a)	spácha ako člen organizovanej skupiny,
b)	spácha na skupine osôb mladších ako pätnásť rokov,
c)	spácha tlačou, filmom, rozhlasom, televíziou, za použitia  počítačovej siete alebo iným podobne účinným spôsobom  alebo
d)	pácha taký čin po dlhší čas.
 
(3) Rovnako ako v odseku 2 sa páchateľ potrestá, ak činom uvedeným v odseku 1
a)	ponúka, prenecháva, sprístupňuje alebo vystavuje  pornografické diela, nosiče zvuku alebo obrazu alebo  zobrazenia, v ktorých sa prejavuje neúcta k človeku  a násilie alebo ktoré zobrazujú sexuálny styk so  zvieraťom alebo iné sexuálne patologické praktiky,
b)	získa pre seba alebo pre iného značný prospech alebo
c)	poruší osobitnú povinnosť, ktorá mu vyplýva zo zákona  alebo dôležitú povinnosť, ktorá mu vyplýva z jeho zamestnania, povolania, postavenia alebo funkcie, alebo  povinnosť, k plneniu ktorej sa osobitne zaviazal.

§ 387
Ohováranie
 
(1) Kto o inom oznámi nepravdivý údaj, ktorý je spôsobilý značnou mierou ohroziť jeho vážnosť u spoluobčanov, poškodiť ho v zamestnaní, v podnikaní, narušiť jeho rodinné vzťahy, spôsobiť stratu dôvery u jeho obchodných partnerov alebo spôsobiť mu inú vážnu ujmu, potrestá sa odňatím slobody až na dva roky.

 	(2) Odňatím slobody jeden rok až päť rokov sa páchateľ potrestá, ak čin uvedený v odseku 1
a)	spácha tlačou, filmom, rozhlasom, televíziou, za použitia  počítačovej siete alebo iným podobne účinným spôsobom,
b)	spácha pre presvedčenie iného alebo z národnostnej,  rasovej, náboženskej alebo osobnej nenávisti alebo z inej  zavrhnutiahodnej pohnútky,
c)	spácha ako odplatu za to, že dotknutá osoba voči nemu  plnila svoju povinnosť vyplývajúcu zo zákona alebo iného  právneho predpisu,
d)	spácha na osobe mladšej ako osemnásť rokov alebo osobe  vyššieho veku,
e)	spácha na viacerých osobách alebo
f)	pácha taký čin po dlhší čas.

 	(3) Rovnako ako v odseku 2 sa páchateľ potrestá, ak činom uvedeným v odseku 1
a)	získa pre seba alebo pre iného značný prospech,
b)	poruší osobitnú povinnosť, ktorá mu vyplýva zo zákona,  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie alebo
c)	spôsobí inému vážnu ujmu na povesti, stratu zamestnania,  úpadok podniku, stratu obchodného partnera alebo značnú  stratu v podnikaní, rozvod manželstva alebo inú vážnu  ujmu.

Narušenie súkromia
§ 388

(1) Kto rozšíri medzi skupinou osôb alebo zverejní údaj o inom, týkajúci sa jeho súkromia, osobného, zdravotného alebo rodinného stavu alebo majetkových pomerov, ktorý získal od tretej osoby alebo dôverne v dobrej viere priamo od dotknutého, alebo ho získal v spojitosti s vykonávaním svojho zamestnania, povolania, postavenia alebo funkcie a poškodí tým iného v zamestnaní, v podnikaní, naruší jeho rodinné vzťahy, spôsobí stratu dôvery u jeho obchodných partnerov alebo spôsobí mu inú vážnu ujmu, potrestá sa odňatím slobody až na jeden rok. 
 
(2) Odňatím slobody na šesť mesiacov až tri roky sa páchateľ potrestá, ak čin uvedený v odseku 1
a)	spácha tlačou, filmom, rozhlasom, televíziou, za použitia  počítačovej siete alebo iným podobne účinným spôsobom,
b)	spácha pre presvedčenie iného alebo z národnostnej,  rasovej, náboženskej alebo osobnej nenávisti alebo z inej  zavrhnutiahodnej pohnútky,
c)	spácha ako odplatu za to, že dotknutá osoba voči nemu  plnila svoju povinnosť vyplývajúcu zo zákona alebo iného  právneho predpisu,
d)	spácha na osobe mladšej ako osemnásť rokov alebo vyššieho  veku,
e)	spácha na viacerých osobách alebo
f)	pácha po dlhší čas.
 
(3) Rovnako ako v odseku 2 sa páchateľ potrestá, ak činom uvedeným v odseku 1
a)	získa pre seba alebo pre iného značný prospech alebo
b)	poruší osobitnú povinnosť, ktorá mu vyplýva zo zákona  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie.

§ 389

(1) Kto neoprávnene zverejní, sprístupní viacerým osobám alebo inak rozširuje fotografické snímky alebo iné zobrazenia alebo zvukové či obrazové záznamy obsahujúce prejavy rýdzo osobnej povahy iného, spôsobilé vyvolať stratu jeho vážnosti, dôvery alebo dôstojnosti, výsmech alebo verejné odsúdenie, poškodiť ho v zamestnaní, podnikaní alebo v rodine, ak boli získané
a)	náhodne, podvodne alebo ľsťou alebo inak bez súhlasu  dotknutej osoby,
b)	so súhlasom dotknutej osoby, avšak daným dôverne  v súkromí a v dobrej viere len na rýdzo súkromné účely  alebo
c)	so súhlasom dotknutého, avšak len na rýdzo súkromné účely  pri poskytovaní hradeného výkonu, ktorý mu v rámci svojho  zamestnania, povolania, postavenia alebo funkcie  poskytol,
potrestá sa odňatím slobody až na dva roky .

(2) Odňatím slobody na jeden rok až päť rokov sa páchateľ potrestá, ak čin uvedený v odseku 1
a)	spácha tlačou, filmom, rozhlasom, televíziou, za použitia  počítačovej siete alebo iným podobne účinným spôsobom,
b)	spácha pre presvedčenie iného alebo z národnostnej,  rasovej, náboženskej alebo osobnej nenávisti alebo z inej  zavrhnutiahodnej pohnútky,
c)	spácha ako odplatu za to, že dotknutá osoba voči nemu  plnila svoju povinnosť vyplývajúcu zo zákona alebo iného  právneho predpisu,
d)	spácha na osobe mladšej ako osemnásť rokov alebo vyššieho  veku,
e)	spácha na viacerých osobách alebo
f)	pácha po dlhší čas.
 
(3) Rovnako ako v odseku 2 sa páchateľ potrestá, ak činom uvedeným v odseku 1
a)	získa pre seba alebo pre iného značný prospech alebo
b)	poruší osobitnú povinnosť, ktorá mu vyplýva zo zákona,  alebo dôležitú povinnosť, ktorá mu vyplýva z jeho  zamestnania, povolania, postavenia alebo funkcie.

Neoprávnené nakladanie s osobnými údajmi
§ 390

(1) Kto neoprávnene oznámi alebo sprístupní údaje o inom zhromaždené v súvislosti s výkonom verejnej správy, alebo uplatňovaním ústavných práv občana potrestá sa odňatím slobody až na jeden rok. 
 	
(2) Rovnako sa potrestá, kto údaje o inom získané v súvislosti s výkonom svojho povolania, zamestnania alebo funkcie neoprávnene oznámi alebo sprístupní, a tým poruší právnym predpisom ustanovenú povinnosť mlčanlivosti.

(3) Odňatím slobody až na dva roky sa páchateľ potrestá, ak spácha čin uvedený
a)	v odseku 1 alebo 2 tlačou, filmom, rozhlasom, televíziou,  za použitia počítačovej siete alebo iným obdobne účinným  spôsobom,
b)	v odseku 1 porušením povinností vyplývajúcich z jeho  zamestnania, povolania, postavenia alebo funkcie,
c)	v odseku 1 na osobe mladšej ako osemnásť rokov alebo  vyššieho veku alebo
d)	v odseku 1 na viacerých osobách.
 
(4) Rovnako ako v odseku 3 sa páchateľ potrestá, ak činom uvedeným v odseku 1 alebo 2 spôsobí vážnu ujmu na právach dotknutej osoby.

§ 391

(1) Kto inému spôsobí vážnu ujmu na právach tým, že
a)	uvedie niekoho do omylu alebo
b)	využije niečí omyl,
potrestá sa odňatím slobody až na dva roky.
 
(2) Odňatím slobody až na tri roky sa páchateľ potrestá, ak spácha čin uvedený v odseku 1
a)	z pomsty, pre presvedčenie iného alebo z národnostnej,  rasovej, náboženskej alebo osobnej nenávisti alebo z inej  zavrhnutiahodnej pohnútky,
b)	ako odplatu za to, že dotknutá osoba voči nemu plnila  svoju povinnosť vyplývajúcu zo zákona alebo iného  právneho predpisu,
c)	na osobe mladšej ako osemnásť rokov alebo vyššieho veku  alebo
d)	na viacerých osobách.
 (3) Rovnako ako v odseku 2 sa páchateľ potrestá, ak
a)	sa pri čine uvedenom v odseku 1 vydáva za verejného  činiteľa,
b)	na spáchanie činu uvedeného v odseku 1 zneužije svoje  zamestnanie, povolanie, postavenie alebo funkciu alebo
c)	činom uvedeným v odseku 1 získa pre seba alebo pre iného  značný prospech.

§ 392

  	(1) Kto spôsobí ujmu na právach tomu, kto dobromyseľne oznámil skutočnosti nasvedčujúce tomu, že bol spáchaný trestný čin, policajnému orgánu alebo orgánu činnému v trestnom konaní, potrestá sa odňatím slobody až na dva roky.

(2) Odňatím slobody až na dva roky sa páchateľ potrestá, ak na spáchanie činu uvedeného v odseku 1 zneužije svoje zamestnanie, povolanie, postavenie alebo funkciu.

(3) Rovnako ako v odseku 3 sa páchateľ potrestá, ak činom uvedeným v odseku 1 spôsobí značnú škodu alebo ním získa pre seba alebo pre iného značný prospech alebo inú vážnu ujmu.

§ 393
Týranie zvierat

(1) Kto týra zviera,
a)	hoci bol za obdobný priestupok v poslednom roku  postihnutý alebo za taký čin v posledných dvoch rokoch  odsúdený alebo
b)	zvlášť krutým a surovým spôsobom,
potrestá sa odňatím slobody až na šesť mesiacov.

 (2) Odňatím slobody až na jeden rok sa páchateľ potrestá, ak činom uvedeným v odseku 1
a)	týra viacero zvierat alebo
b)	zviera utýra.
 
(3) Odňatím slobody až na dva roky sa páchateľ potrestá, ak spácha čin uvedený v odseku 1 alebo 2
a)	verejne alebo na mieste verejnosti prístupnom alebo
b)	na zvierati osobitne chránenom zákonom alebo hospodársky  dôležitom.

 (4) Rovnako ako v odseku 3 sa páchateľ potrestá, ak činom uvedeným v odseku 1 alebo 2 poruší dôležitú povinnosť vyplývajúcu zo zamestnania, povolania, postavenia alebo funkcie. 

§ 394
Osobitné ustanovenie o trestnej zodpovednosti právnických osôb
	
	Za trestné činy podľa §§ 370, 371, 372, 381 – 387, 390 – 393 sú trestne zodpovedné právnické osoby.

XI. HLAVA

Trestné činy proti brannosti, proti civilnej službe a proti obrane vlasti

Prvý oddiel 

Trestné činy proti brannosti 

§ 395
Marenie spôsobilosti na službu

(1) Kto seba alebo iného urobí trvalo alebo dočasne nespôsobilým alebo menej spôsobilým na plnenie brannej povinnosti, alebo iných povinností pre obranu vlasti potrestá sa odňatím slobody na šesť mesiacov až päť rokov. 

(2) Odňatím slobody na tri roky až desať rokov sa páchateľ potrestá ak spácha čin uvedený v odseku 1 za krízovej situácie. 

§ 396
Neplnenie odvodnej povinnosti 

(1) Kto sa neustanoví na odvod, alebo na preverenie alebo sa nepodrobí lekárskemu vyšetreniu v úmysle svoju odvodnú povinnosť nesplniť, alebo jej splnenie oddialiť, potrestá sa odňatím slobody až na jeden rok. 

(2) Odňatím slobody na šesť mesiacov až tri roky sa páchateľ potrestá  ak spácha čin uvedený v odseku 1 za krízovej situácie. 

§ 397
Obchádzanie brannej povinnosti 

(1) Kto sa dopustí machinácií v úmysle dosiahnuť úľavy v plnení brannej povinnosti potrestá sa odňatím slobody až na jeden rok. 

(2) Kto sa dopustí machinácií v úmysle 
a)	sám sa celkom alebo sčasti vyhnúť plneniu brannej povinnosti alebo 
b)	iného celkom alebo sčasti vymknúť z plnenia brannej povinnosti
potrestá sa odňatím slobody na šesť mesiacov až dva roky. 

(3) Odňatím slobody na jeden rok až päť rokov sa páchateľ potrestá ak spácha čin uvedený v odseku 1 alebo 2 za krízovej situácie. 

Druhý diel

Trestné činy proti civilnej službe

Nenastúpenie civilnej služby 

§ 398

Kto v úmysle vyhnúť sa civilnej službe túto nenastúpi do 24 hodín po uplynutí lehoty určenej v povolávacom rozkaze, potrestá sa odňatím slobody na jeden rok až šesť rokov. 

§ 399

Kto nenastúpi čo aj z nedbanlivosti civilnú službu do 24 hodín po uplynutí lehoty určenej v povolávacom rozkaze, potrestá sa odňatím slobody až na jeden rok.

§ 400
Vyhýbanie sa výkonu civilnej služby

(1) Kto v úmysle vyhnúť sa výkonu civilnej služby alebo plneniu povinností z nej vyplývajúcich poškodí sa na zdraví, predstiera chorobu, falšuje listinu, zneužije návykovú látku, alebo použije iný úskok, alebo kto odopiera konať civilnú službu potrestá sa odňatím slobody na šesť mesiacov až tri roky. 

(2) Kto odmieta plniť pokyny pri výkone civilnej služby alebo kto také pokyny sústavne neplní, potrestá sa odňatím slobody až na osemnásť mesiacov.

§ 401

(1) Kto bez povolenia opustí miesto výkonu civilnej služby na dobu dlhšiu ako 48 hodín, alebo sa po túto dobu bez povolenia zdržiava mimo tohto miesta, potrestá sa odňatím slobody až na šesť mesiacov.

(2) Kto bez povolenia opustí miesto výkonu civilnej služby na dobu dlhšiu ako 14 dní, alebo sa po túto dobu bez povolenia zdržiava mimo tohto miesta, potrestá sa odňatím slobody na šesť mesiacov až tri roky. 

(3) Kto v úmysle vyhnúť sa výkonu civilnej služby opustí miesto výkonu tejto služby alebo sa s týmto úmyslom sa zdržiava mimo tohto miesta, potrestá sa odňatím slobody na šesť mesiacov až tri roky. 

Tretí diel 

Trestné činy proti službe v ozbrojených silách 

§ 402
Nenastúpenie služby v ozbrojených silách

(1) Kto v úmysle vyhnúť sa vojenskej službe nenastúpi službu v ozbrojených silách do 24 hodín po uplynutí lehoty určenej v povolávacom rozkaze potrestá sa odňatím slobody na dva roky až šesť rokov. 

(2) Odňatím slobody na päť rokov až desať rokov sa páchateľ potrestá ak spácha čin uvedený v odseku 1 za krízovej situácie. 

§ 403

(1)Kto nenastúpi čo aj z nedbanlivosti službu v ozbrojených silách do 24 hodín po uplynutí lehoty určenej v povolávacom rozkaze potrestá sa odňatím slobody až na dva roky. 

(2) Odňatím slobody na šesť mesiacov až tri roky sa páchateľ potrestá ak spácha čin uvedený v odseku 1 za krízovej situácie. 

§ 404

Kto po vyhlásení mobilizácie čo aj z nedbanlivosti bez odkladu sa nedostaví z cudziny nastúpiť vojenskú službu, potrestá sa odňatím slobody na jeden rok až päť rokov. 

§ 405
Porušovanie osobných a vecných povinností

(1) Kto po vyhlásení mobilizácie nesplní čo aj z nedbanlivosti osobnú alebo vecnú povinnosť pre obranu vlasti, kto sa úmyselne vyhýba plneniu takejto povinnosti, alebo kto plnenie takejto povinnosti inou osobou čo aj z nedbanlivosti, marí alebo sťažuje, potrestá sa odňatím slobody na šesť mesiacov až tri roky. 

(2) Odňatím slobody na dva roky až osem rokov sa páchateľ potrestá ak ohrozí činom uvedeným v odseku 1 značnou mierou záujmy obrany vlasti. 

Štvrtý diel 
Trestné činy proti obrane vlasti 

§ 406
Spolupráca s nepriateľom 

Kto za vojnového stavu alebo vojny zadovažuje nepriateľovi prospech alebo ho akokoľvek podporuje, potrestá sa ak nejde o čin prísnejšie trestný odňatím slobody na jeden rok až desať rokov. 

§ 407
Vojnová zrada 

Občan Slovenskej republiky, ktorý počas vojnového stavu alebo vojny koná službu v nepriateľskom vojsku, alebo v nepriateľskom ozbrojenom zbore, potrestá sa odňatím slobody na desať rokov až dvadsaťpäť rokov, alebo trestom odňatia slobody až na doživotie. 

§ 408
Služba v cudzom vojsku

(1) Občan Slovenskej republiky, ktorá bez povolenia koná službu v cudzom vojsku, potrestá sa odňatím slobody na dva roky až osem rokov. 

(2) Odňatím slobody na päť rokov až desať rokov sa páchateľ potrestá ak spácha čin uvedený v odseku 1  za vojnového stavu alebo vojny. 

XII.HLAVA

TRESTNÉ ĆINY VOJENSKÉ
 
Prvý oddiel 
Trestné činy proti vojenskej podriadenosti a vojenskej cti

§ 409
Neuposlúchnutie rozkazu

(1) Kto odoprie vykonať alebo úmyselne nevykoná rozkaz potrestá sa odňatím slobody až na tri roky. 

(2) Odňatím slobody na dva roky až sedem rokov sa páchateľ potrestá ak spácha čin uvedený v odseku 1
a)	so skupinou vojakov, 
b)	so zbraňou, 
c)	za okolností, že by tým mohol zmariť alebo podstatne sťažiť splnenie dôležitej služobnej úlohy, alebo 
d)	ako príslušník ozbrojených síl vyslaných mimo územia Slovenskej republiky. 

(3) Rovnako ako v odseku 2 sa páchateľ potrestá ak spôsobí činom uvedeným v odseku 1 
a)	ťažkú ujmu na zdraví alebo smrť, alebo
b)	ohrozenie bojovej pohotovosti útvaru, alebo iný obzvlášť závažný následok

(4) Odňatím slobody na päť rokov až pätnásť rokov sa páchateľ potrestá ak spácha čin uvedený v odseku 1 za krízovej situácie. 

§ 410

      	(1) Kto z nedbanlivosti nevykoná rozkaz za okolností, že by tým mohol zmariť alebo podstatne sťažiť splnenie dôležitej služobnej úlohy potrestá sa odňatím slobody až na jeden rok. 

(2) Odňatím slobody na šesť mesiacov až päť rokov sa páchateľ potrestá ak spôsobí činom uvedeným v odseku 1
a)	ťažkú ujmu na zdraví,  alebo smrť alebo 
b)	ohrozenie bojovej pohotovosti útvaru, alebo iný obzvlášť závažný následok.

(3) Rovnako ako v odseku 2 sa páchateľ potrestá ak spácha čin uvedený v odseku 1 ako príslušník ozbrojených síl vyslaných mimo územia Slovenskej republiky. 

(4) Odňatím slobody na tri roky až desať rokov sa páchateľ potrestá ak spácha čin uvedený v odseku 1 za krízovej situácie. 
§ 411
Sprotivenie alebo donútenie porušiť vojenskú povinnosť 

(1) Kto kladie odpor vojakovi, ktorý plní osobitne uložené vojenské povinnosti, alebo ho donúti takúto povinnosť porušiť, potrestá sa odňatím slobody až na tri roky. 

(2) Odňatím slobody na dva roky až sedem rokov sa páchateľ potrestá ak spácha čin uvedený v odseku 1 
a)	so skupinou osôb,
b)	so zbraňou alebo 
c)	ako príslušník ozbrojených síl vyslaných mimo územia Slovenskej republiky. 

(3) Rovnako ako v odseku 2 sa páchateľ potrestá ak spôsobí činom uvedeným v odseku 1 ťažkú ujmu na zdraví alebo iný obzvlášť závažný následok. 

(4) Odňatím slobody na päť rokov až dvadsaťpäť rokov sa páchateľ potrestá ak 
a)	spôsobí činom uvedeným v odseku 1 smrť, alebo 
b)	spácha čin uvedený v odseku 1 a 2 za krízovej situácie. 

§ 412
Urážka  medzi vojakmi

Kto iného vojaka hrubo urazí pokiaľ nejde o prísnejší trestný čin, potrestá sa odňatím slobody až na jeden rok. 

§ 413

(1) Kto násilím, alebo hrozbou bezprostredného násilia urazí
a)	nadriadeného alebo hodnosťou vyššieho alebo 
b)	podriadeného, alebo hodnosťou nižšieho
potrestá sa odňatím slobody až na dva roky. 

(2) Odňatím slobody na šesť mesiacov až päť rokov sa páchateľ potrestá ak spácha čin uvedený v odseku 1
a)	v čase, keď sám alebo urazený vykonáva službu,
b)	proti vojenskej stráži,
c)	so zbraňou alebo najmenej s dvoma osobami alebo 
d)	ako príslušník ozbrojených síl vyslaných mimo územia Slovenskej republiky.

(3) Rovnako ako v odseku 2 sa páchateľ potrestá ak spôsobí činom uvedeným v odseku 1 ublíženie na zdraví.

§ 414

(1) Kto násilím, alebo hrozbou bezprostredného násilia urazí vojaka rovnakej hodnosti, potrestá sa odňatím slobody až na jeden rok. 

(2) Odňatím slobody na šesť mesiacov až päť rokov sa páchateľ potrestá ak spácha čin uvedený v odseku 1 
a)	v čase keď sám, alebo urazený vykonáva službu,
b)	proti vojenskej stráži,
c)	so zbraňou, alebo najmenej s dvoma osobami alebo 
d)	ako príslušník ozbrojených síl vyslaných mimo územia Slovenskej republiky.

(3) Rovnako ako v odseku 2 sa páchateľ potrestá ak spôsobí činom uvedeným v odseku 1 ublíženie na zdraví. 

§ 415
Násilie voči nadriadenému 

(1) Kto použije násilie, hrozbu bezprostredného násilia, alebo hrozbu inej ťažkej ujmy voči nadriadenému, 
a)	v úmysle pôsobiť na výkon jeho vojenských povinností alebo 
b)	pre výkon jeho vojenských povinností
potrestá sa odňatím slobody až na päť rokov. 

(2) Odňatím slobody na tri roky až desať rokov sa páchateľ potrestá ak spácha čin uvedený v odseku 1 
a)	so zbraňou, alebo najmenej dvoma osobami alebo 
b)	ako príslušník ozbrojených síl vyslaných mimo územia Slovenskej republiky. 

(3) Rovnako ako v odseku 2 sa páchateľ potrestá ak činom uvedeným v odseku 1 spôsobí ťažkú ujmu na zdraví. 

(4) Odňatím slobody na osem rokov až dvadsaťpäť  rokov sa páchateľ potrestá ak spácha čin uvedený v odseku 1 za krízovej situácie. 

(5) Rovnako ako v odseku 4 sa páchateľ potrestá ak spôsobí činom uvedeným v odseku 1 smrť. 

§ 416
Porušovanie práv a chránených záujmov vojakov 

(1) Kto iného vojaka núti na neoprávnené osobné služby alebo ho obmedzuje na právach, alebo svojvoľne sťažuje výkon jeho služby, potrestá sa odňatím slobody až na jeden rok. 

(2) Odňatím slobody až na dva roky sa páchateľ potrestá ak spácha čin uvedený v odseku 1 voči podriadenému alebo hodnosťou nižšiemu. 

(3) Odňatím slobody na šesť mesiacov až tri roky sa páchateľ potrestá ak spácha čin uvedený v odseku 1 
a)	násilím, alebo hrozbou násilia, alebo hrozbou inej ťažkej ujmy,
b)	najmenej s dvoma osobami alebo 
c)	ako príslušník ozbrojených síl vyslaných mimo územia Slovenskej republiky.

(4) Odňatím slobody na dva roky až osem rokov sa páchateľ potrestá ak spácha čin uvedený v odseku 1
a)	obzvlášť surovým spôsobom, alebo so zbraňou alebo 
b)	za krízovej situácie. 

(5) Rovnako ako v odseku 4 sa páchateľ potrestá ak činom uvedeným v odseku 1 spôsobí ťažkú ujmu na zdraví, alebo iný obzvlášť závažný následok. 

Druhý diel 
Trestné činy proti povinnosti konať vojenskú službu 

§ 417
Vyhýbanie sa služobnému úkonu alebo výkonu vojenskej služby

(1) Kto sa v úmysle vyhnúť sa plneniu služobného úkonu poškodí na zdraví, predstiera chorobu, falšuje listinu, zneužije návykovú látku, alebo použije iný úskok, potrestá sa odňatím slobody až na jeden rok. 

(2) Odňatím slobody až na dva roky sa páchateľ potrestá ak spácha čin uvedený v odseku 1 ako príslušník ozbrojených síl vyslaných mimo územia Slovenskej republiky.

(3) Odňatím slobody na päť rokov až pätnásť rokov sa páchateľ potrestá ak spácha čin uvedený v odseku 1 za krízovej situácie.  

§ 418

(1) Kto sa v úmysle vyhnúť sa výkonu vojenskej služby alebo plneniu vojenských povinností poškodí na zdraví, predstiera chorobu, falšuje listinu, zneužije návykovú látku, alebo použije iný úskok, alebo kto odpiera konať vojenskú službu, alebo plnenie vojenských povinností, potrestá sa odňatím slobody na šesť mesiacov až päť rokov. 

(2) Odňatím slobody až na dva roky sa páchateľ potrestá ak spácha čin uvedený v odseku 1 ako príslušník ozbrojených síl vyslaných mimo územia Slovenskej republiky. 

(3) Odňatím slobody na päť rokov až pätnásť rokov sa páchateľ potrestá ak spácha čin uvedený v odseku 1 za krízovej situácie. 

§ 419

Kto potom, čo bol viac ako jeden krát pre konanie rovnakého druhu postihnutý disciplinárnym trestom v služobnej dobe požitím alkoholu, alebo požitím iných návykových látok si privodí stav, ktorý ho robí na plnenie služobných povinností úplne alebo čiastočne nespôsobilým, potrestá sa odňatím slobody až na jeden rok. 

§ 420

Kto sa za krízovej situácie urobí čo aj z nedbanlivosti nespôsobilým vykonávať službu tým, že požije alkohol, alebo inú návykovú látku, potrestá sa odňatím slobody na jeden rok až päť rokov. 

§ 421
Dezercia

(1) Kto sa svojvoľne vzďaľuje v úmysle dlhodobo sa vyhnúť vojenskej službe, alebo kto sa svojvoľne vzďaľuje dlhšie ako 30 dní potrestá sa odňatím slobody na šesť mesiacov až päť rokov. 

(2) Odňatím slobody na dva až osem rokov sa páchateľ potrestá ak spácha čin uvedený v odseku 1 
a)	so zbraňou alebo
b)	ako príslušník ozbrojených síl vyslaných mimo územia Slovenskej republiky..

(3) Odňatím slobody na päť rokov až pätnásť rokov sa páchateľ potrestá ak spácha čin uvedený v odseku 1 za krízovej situácie. 

§ 422

(1) Kto sa svojvoľne vzďaľuje po čas dlhší ako 48 hodín, alebo sa vzďaľuje sústavne potrestá sa odňatím slobody až na jeden rok.

(2) Odňatím slobody až na dva roky sa páchateľ potrestá ak spácha čin uvedený v odseku 1 ako príslušník ozbrojených síl vyslaných mimo územia Slovenskej republiky. 

(3) Kto sa svojvoľne vzďaľuje na čas dlhší ako 6 dní, potrestá sa odňatím slobody na šesť mesiacov až tri roky. 

(4) Odňatím slobody na dva roky až desať rokov sa páchateľ potrestá ak sa svojvoľne vzďaľuje po čas dlhší ako 24 hodín za krízovej situácie. 

(5) Kto sa svojvoľne vzďaľuje k nepriateľovi potrestá sa odňatím slobody na päť rokov až dvanásť rokov. 

Tretí diel
Trestné činy proti  povinnostiam strážnej a dozornej služby

§ 423
Porušovanie povinností strážnej služby 

(1) Kto v strážnej, alebo inej obdobnej službe poruší čo aj z nedbanlivosti predpisy alebo pravidlá tejto služby, alebo osobitné nariadenia podľa nich vydané potrestá sa odňatím slobody až na dva roky. 

(2) Odňatím slobody na jeden rok až päť rokov sa páchateľ potrestá ak spácha čin uvedený v odseku 1
a)	pri výkone strážnej služby, ktorá má obzvlášť dôležitý štátny alebo vojenský význam, 
b)	obzvlášť hrubým porušením svojej povinnosti,
c)	za krízovej situácie alebo 
d)	ako príslušník ozbrojených síl vyslaných mimo územia Slovenskej republiky.

(3) Rovnako ako v odseku 2 sa páchateľ potrestá ak spôsobí činom uvedeným v odseku 1 škodlivý následok k odvráteniu ktorého  výkon strážnej alebo inej obdobnej služby smeroval. 

(4) Odňatím slobody na desať rokov až pätnásť rokov sa páchateľ potrestá ak úmyselne spácha čin uvedený v odseku 1 za bojovej situácie a je tu niektorá z okolností uvedených v odseku 2 písm. a) a c). 

§ 424
Porušovanie povinností dozornej služby

(1) Kto v dozornej alebo inej obdobnej službe závažným spôsobom čo aj z nedbanlivosti poruší predpisy alebo pravidlá tejto služby, potrestá sa odňatím slobody až na jeden rok. 

(2) Rovnako sa potrestá kto v dozornej alebo inej obdobnej službe nedostatočným plnením svojich povinností umožní vyžadovanie osobných úsluh, obmedzovanie na právach a svojvoľné sťažovanie výkonu službu jedného vojaka voči druhému v obvode pôsobnosti takejto služby. 

(3) Odňatím slobody až na dva roky sa páchateľ potrestá  ak spôsobí činom uvedeným v odseku 1 obzvlášť závažný následok, ktorému bol povinný zabrániť, alebo spácha čin uvedený v odseku 1 ako príslušník ozbrojených síl vyslaných mimo územia Slovenskej republiky. 

(4) Odňatím slobody na jeden rok až šesť rokov sa páchateľ potrestá ak spácha čin uvedený v odseku 1 alebo 2 za krízovej situácie.

§  425
Porušovanie povinností pri obrane vzdušného priestoru

(1) Kto poruší čo aj z nedbanlivosti pravidlá služby na rádiotechnických hláskach, v pohotovostných jednotkách, alebo iných zariadeniach určených na zaistenie bezpečnosti vzdušného priestoru, potrestá sa odňatím slobody na jeden až päť rokov. 

(2) Odňatím slobody na tri roky až desať rokov sa páchateľ potrestá ak spôsobí činom uvedeným v odseku 1 obzvlášť závažný následok. 

(3) Odňatím slobody na osem rokov až pätnásť rokov sa páchateľ potrestá ak spôsobí čin uvedený v odseku 1 a 2 za krízovej situácie.  

Štvrtý diel 
Trestné činy ohrozujúce bojaschopnosť

§ 426
Ohrozovanie morálneho stavu jednotky 

(1) Kto popudzuje vojakov proti vojenskej službe, alebo proti nadriadenému, alebo kto inak sústavne rozvracia disciplínu potrestá sa odňatím slobody na šesť mesiacov až šesť rokov. 

(2) Odňatím slobody na päť rokov až pätnásť rokov sa páchateľ potrestá ak spácha čin uvedený v odseku 1 za krízovej situácie. 

§ 427
Porušovanie služobných povinností 

(1) Kto na škodu súčasti ozbrojených síl alebo ozbrojeného zboru neplnením uložených služobných povinností alebo ich porušením čo naj z nedbanlivosti podstatne zníži použiteľnosť výzbroje, výstroja, alebo iných vecí alebo finančných prostriedkov, potrestá sa odňatím slobody až na jeden rok alebo peňažným trestom.

(2) Kto bez oprávnenia použije vecný prostriedok väčšej hodnoty uvedený v odseku 1 alebo finančné prostriedky väčšej hodnoty na účel, na ktorý nie je určený alebo na také použitie dá súhlas, alebo kto zneužije alebo umožní zneužitie podriadených  na mimoslužobné úkony potrestá sa odňatím slobody až na tri roky alebo peňažným trestom.

(3) Odňatím slobody na dva roky až osem rokov sa páchateľ potrestá ak 

a)	zadováži činom uvedeným v odseku 2 sebe alebo inému značný prospech, alebo 
b)	spôsobí úmyselne spáchaným činom uvedeným v odseku 1 alebo 2 zníženie bojaschopnosti, značnú škodu, alebo iný závažný následok. 

(4) Odňatím slobody na päť rokov až pätnásť rokov sa páchateľ potrestá ak spácha úmyselne čin uvedený v odseku 1 alebo 2 za krízovej situácie. 

§ 428
Zbabelosť pred nepriateľom

Kto sa za bojovej situácie zo zbabelosti alebo rezignácie vzdá do zajatia, potrestá sa odňatím slobody na osem rokov až pätnásť rokov. 

§ 429
Nesplnenie bojovej úlohy 

(1) Kto sa bez dovolenia vzdiali za bojovej situácie potrestá sa odňatím slobody na tri roky až dvanásť rokov.

(2) Kto sa za bojovej situácie vyhýba povinnosti splniť bojovú úlohu, alebo odoprie použiť zbraň, potrestá sa odňatím slobody na desať rokov až pätnásť rokov.

§ 430
Opustenie bojových prostriedkov

(1)Kto za bojovej situácie odhodí, opustí, alebo urobí neupotrebiteľnou zbraň alebo iný vojnový materiál potrestá sa odňatím slobody na dva roky až osem rokov. 

(2) Odňatím slobody na päť rokov až pätnásť rokov sa páchateľ potrestá ak spôsobí činom uvedeným v odseku 1 obzvlášť závažný následok.

§ 431
Vydanie bojových prostriedkov nepriateľovi

Veliteľ, ktorý bez toho, že by to bolo vyvolané bojovou situáciou nepriateľovi vydá čo aj z nedbanlivosti vojenské sily alebo ponechá mu opevnenia, bojovú techniku, alebo iné bojové prostriedky, potrestá sa ak nekonal v úmysle podporovať nepriateľa odňatím slobody na tri roky až dvanásť rokov. 

Piaty diel
Spoločné ustanovenie 

Osobitné ustanovenie o trestnej zodpovednosti osôb podliehajúcich právomoci vojenských súdov

§ 432 

Súd môže upustiť od potrestania páchateľa, ktorý ako osoba podliehajúca právomoci vojenských súdov spáchal trestný čin, ktorého závažnosť je malá tiež vtedy, ak nadriadený veliteľ alebo služobný orgán  ponúkol výchovné pôsobenie na páchateľa a súd sa domnieva, že vzhľadom na to, na povahu spáchaného činu a na osobu páchateľa sa uloženie trestu nejaví potrebným.

XIII. HLAVA

TRESTNÉ ĆINY VOJNOVÉ

§ 433
Používanie zakázaného bojového prostriedku a nedovolené vedenie boja 

(1) Kto za vojny alebo ozbrojeného konfliktu 
a)	nariadi použitie zakázaného bojového prostriedku, alebo materiálu obdobnej povahy, alebo taký prostriedok alebo materiál použije alebo 
b)	nariadi vedenie boja zakázaným spôsobom, alebo sám takto boj vedie, 
potrestá sa odňatím slobody na tri roky až desať rokov. 

(2) Rovnako sa potrestá veliteľ, ktorý v rozpore s ustanoveniami medzinárodného práva o prostriedkoch a spôsoboch vedenia vojny úmyselne 
a)	poškodí vojenskou operáciou civilné obyvateľstvo alebo civilné osoby na živote, zdraví, alebo majetku, alebo vedie útok proti ním z dôvodu represálií, vedie útok proti nebránenému miestu, alebo demilitarizovanému pásmu,
b)	zničí, alebo poškodí priehradu, jadrovú elektráreň,  alebo obdobné zariadenie obsahujúce nebezpečné sily, alebo 
c)	zničí alebo poškodí objekt určený na humanitárne účely alebo medzinárodne uznávanú kultúrnu alebo prírodnú pamiatku.

(3) Odňatím slobody na osem rokov až dvadsať rokov  sa páchateľ potrestá ak činom uvedeným v odseku 1 alebo 2 spôsobí
a)	smrť viacerých osôb,
b)	škodu veľkého rozsahu alebo
c)	iný obzvlášť závažný následok. 

§ 434
Plienenie v priestore vojnových operácií

(1) Kto v priestore vojnových operácií, na bojisku, v miestach postihnutých vojnovými operáciami alebo na obsadenom území

a)	zmocní sa využívajúc niečiu tieseň cudzej veci, 
b)	svojvoľne cudzí majetok ničí, alebo ho pod zámienkou vojnovej potreby odníma alebo 
c)	okráda padlých alebo ranených
potrestá sa odňatím slobody na tri roky až desať rokov. 

(2) Odňatím slobody na päť rokov až dvanásť rokov sa páchateľ potrestá ak spácha čin uvedený v odseku 1 
a)	za použitia násilia, hrozby násilia, alebo inej ťažkej ujmy alebo 
b)	na osobách alebo veciach požívajúcich podľa zákona alebo predpisov medzinárodného práva osobitnú ochranu. 

(3) Rovnako ako v odseku 2 sa páchateľ potrestá ak činom uvedeným v odseku 1 spôsobí  
a)	ťažkú ujmu na zdraví alebo 
b)	značnú škodu, alebo získa pre seba alebo pre iného značný prospech. 

(4) Odňatím slobody na osem rokov až pätnásť rokov sa páchateľ potrestá ak činom uvedeným  v odseku 1 spôsobí 
a)	smrť alebo
b)	škodu veľkého rozsahu, alebo získa pre seba alebo pre iného prospech veľkého rozsahu.

§ 435
Zneužívanie medzinárodne uznávaných označení a štátnych znakov

(1) Kto za vojnového stavu alebo za vojny, alebo počas ozbrojeného konfliktu zneužije označenie  Červeného kríža, alebo iných rozlišovacích znakov, alebo farieb uznávaných medzinárodným právom pre označenie zdravotníckych inštitúcií alebo dopravných prostriedkov alebo osôb zdravotníckej pomoci, alebo evakuácie, potrestá sa odňatím slobody na dva roky až osem rokov. 

(2) Rovnako sa potrestá kto za vojnového stavu alebo v čase vojny, alebo počas ozbrojeného konfliktu zneužije znak Organizácie spojených národov, alebo štátnu vlajku, štátny znak alebo vojenský znak, insignie alebo rovnošatu neutrálneho, alebo iného štátu, ktorý nie je stranou v konflikte.

(3) Odňatím slobody na päť rokov až pätnásť rokov  alebo trestom odňatia slobody na doživotie sa páchateľ potrestá ak spôsobí činom uvedeným v odseku 1 alebo 2 ako prostriedkom vojnovej vierolomnosti 
a)	smrť viacerých osôb,
b)	škodu veľkého rozsahu alebo
c)	iný obzvlášť závažný následok. 

§ 436
Ublíženie parlamentárovi

(1) Kto urazí parlamentára, alebo člena jeho sprievodu, alebo kto takú osobu neoprávnene zadrží potrestá sa odňatím slobody až na dva roky. 

(2) Odňatím slobody na tri roky až osem rokov sa páchateľ potrestá ak činom uvedeným v odseku 1 spôsobí parlamentárovi alebo členovi jeho sprievodu ťažkú ujmu na zdraví.

(3) Odňatím slobody na päť rokov až dvanásť rokov sa páchateľ potrestá ak činom uvedeným v odseku 1 spôsobí parlamentárovi, alebo členovi jeho sprievodu smrť. 

§ 437
Zneužitie rekviračného práva

(1) Kto v čase vojnového stavu, vojny, alebo ozbrojeného konfliktu
a) zneužije právomoc, ktorá mu bola zverená v oblasti vojenskej rekvirácií,
b) vykonáva rekviráciu hoci k tomu nebol oprávnený alebo
c) odmietne vydať potvrdenie o druhu a množstve vydaných vecí pri vojenskej rekvirácii
potrestá sa odňatím slobody na jeden rok až päť rokov. 
(2) Odňatím slobody na dva roky až osem rokov sa páchateľ potrestá ak spácha čin uvedený v odseku 1
a)	za použitia násilia alebo hrozby použitia násilia alebo 
b)	na osobách alebo veciach požívajúcich podľa zákona alebo predpisov medzinárodného práva osobitnú ochranu.

(3) Rovnako ako v odseku 2 sa páchateľ potrestá ak činom uvedeným v odseku 1
a)	spôsobí značnú škodu alebo 
b)	získa pre seba alebo pre iného značný prospech. 

(4) Odňatím slobody na päť rokov až desať rokov sa páchateľ potrestá, ak činom uvedeným v odseku 1 
a)	spôsobí škodu veľkého rozsahu alebo 
b)	získa pre seba alebo pre iného prospech veľkého rozsahu. 

§ 438
Vojnová krutosť

(1) Kto v čase vojnového stavu, alebo vojny poruší predpisy medzinárodného práva tým, že kruto zaobchádza s bezbranným civilným obyvateľstvom, utečencami, ranenými, príslušníkmi ozbrojených síl , ktorí zbrane už zložili, alebo s vojnovými zajatcami, potrestá sa odňatím slobody na tri roky až desať rokov. 

(2) Rovnako sa potrestá kto za vojny poruší predpisy medzinárodného práva tým, že 
a)	nevykoná účinné opatrenia na ochranu osôb, ktoré takú pomoc potrebujú najmä detí, žien, ranených alebo starých ľudí, alebo takým opatreniam bráni alebo
b)	zamedzí alebo bráni organizáciám civilnej ochrany nepriateľa, neutrálneho alebo iného štátu v plnení ich humanitárnych úloh.

(3) Odňatím slobody na osem rokov až pätnásť rokov, alebo trestom odňatia slobody na doživotie sa páchateľ potrestá ak spôsobí činom uvedeným v odseku 1 alebo 2 ťažkú ujmu na zdraví alebo smrť. 

§ 439
Perzekúcia obyvateľstva

(1) Kto v čase vojnového stavu alebo vojny alebo ozbrojeného konfliktu pácha neľudské činy vyplývajúce z národnostnej, rasovej alebo etnickej diskriminácie, alebo terorizuje bezbranné civilné obyvateľstvo násilím, alebo hrozbou jeho použitia, potrestá sa odňatím slobody na tri roky až desať rokov.  

(2) Rovnako sa potrestá kto v dobe uvedenej v odseku 1
a)	zničí alebo vážne naruší zdroj základných životných potrieb civilného obyvateľstva na obsadenom území alebo dotykovej zóne, alebo svojvoľne neposkytne obyvateľstvu pomoc nevyhnutnú na prežitie, 
b)	bezdôvodne odďaľuje návrat civilného obyvateľstva alebo vojnových zajatcov,
c)	bezdôvodne presídľuje civilné obyvateľstvo obsadeného územia, 
d)	osídľuje obsadené územie obyvateľstvom vlastnej krajiny alebo
e)	svojvoľne znemožní civilnému obyvateľstvu alebo vojnovým zajatcom aby sa o ich trestných činoch rozhodovalo v nezávislom súdnom konaní.

(3) Odňatím slobody na osem rokov až pätnásť rokov alebo trestom odňatia slobody na doživotie sa páchateľ potrestá ak spôsobí činom uvedeným v odseku 1 alebo 2 ťažkú ujmu na zdraví alebo smrť alebo iný obzvlášť závažný následok. 

§ 440
Zločin proti ľudskosti

(1) Kto spácha voči civilnému obyvateľstvu čin považovaný článkom 7 Štatútu medzinárodného trestného súdu za zločin proti ľudskosti, potrestá sa odňatím slobody na osem rokov až pätnásť rokov alebo výnimočným trestom. 

(2) Výnimočným trestom sa páchateľ potrestá, 
  a) ak čin uvedený v odseku 1 spácha za odplatu alebo
  b) ak takým činom spôsobí smrť viacerých osôb alebo iný obzvlášť závažný následok.
  
§ 441
Spoločné ustanovenia 

(1) Na účely použitia ustanovení tejto hlavy sa za vojnu považuje 
a)	medzinárodný ozbrojený konflikt, alebo 
b)	zdĺhavý ozbrojený konflikt na území štátu medzi vládnymi orgánmi a organizovanými ozbrojenými skupinami alebo medzi takýmito skupinami navzájom s výnimkou vnútorných nepokojov a napätí (vzbury, izolované a ojedinelé akty násilia, alebo iné akty podobnej povahy).

(2)	Za vojenského veliteľa sa považuje aj osoba fakticky konajúca ako vojenský veliteľ. 

(3) Vojenský veliteľ je trestne zodpovedný za trestné činy uvedené v tejto hlave a genocidia podľa § 144 ak sa ich dopustili ozbrojené sily pod jeho faktickým velením a riadením v dôsledku jeho zlyhania riadiť také sily, ak 
a)	vedel, alebo na základe okolností v tom čase mal vedieť, že ozbrojené sily páchali, alebo sa chystali spáchať takéto trestné činy a 
b)	neuskutočnil všetky potrebné a primerané opatrenia v rámci svojej právomoci na zabránenie alebo potlačenie ich spáchania, alebo nepredložil vec príslušným orgánom na vyšetrenie a trestné stíhanie. 

(4) Nadriadený, s výnimkou nadriadeného uvedeného v odseku 3, je trestne zodpovedný za trestné činy uvedené v odseku 3, ak ich spáchali jeho podriadení pod jeho faktickou autoritou a riadením ako výsledok jeho neschopnosti náležite riadiť takýchto podriadených, ak 
a)	vedel, alebo vedome prehliadal informácie, ktoré zrejme naznačovali, že podriadení páchali, alebo sa chystali spáchať takéto trestné činy a 
b)	trestné činy sa týkali aktivít, ktoré boli v rámci faktickej zodpovednosti a riadenia nadriadeného a 
c)	neuskutočnil všetky potrebné a primerané opatrenia v rámci svojej právomoci na zabránenie, alebo potlačenie ich spáchania, alebo nepredložil vec príslušným orgánom na vyšetrenie a trestné stíhanie. 

§ 442
Osobitné ustanovenie právnických osôb

	Za trestné činy podľa tejto hlavy sú trestne zodpovedné aj právnické osoby.

T R E T I A    č a s ť 

P r e c h o d n é    a   z á v e r e č n é    u s t a n o v e n i a

§ 443
	
(1) Trest odňatia slobody uložený pred účinnosťou tohto zákona za čin, ktorý podľa tohto zákona nie je trestným činom prípadne jeho nevykonaný zvyšok sa nevykoná. Ustanovenie o súhrnnom  treste sa v takom prípade nepoužije. Ak za taký trestný čin a zbiehajúci sa iný trestný čin bol uložený úhrnný alebo súhrnný trest, súd trest pomerne skráti; pritom prihliadne na vzájomný pomer závažnosti trestných činov, ktoré od účinnosti tohto zákona nie sú trestnými činmi, a ostatných trestných činov.
	
(2) Trest odňatia slobody uložený pred účinnosťou tohto zákona za trestný čin, ktorý sa bude po účinnosti tohto zákona posudzovať ako miernejšie trestný, súd pomerne skráti; pritom prihliadne na vzájomný pomer trestnej sadzby ustanovenej na pôvodný trestný čin a sadzby ustanovenej na miernejší trestný čin. Podľa rovnakých zásad postupuje, ak za taký čin a zbiehajúci sa iný trestný čin bol uložený úhrnný alebo súhrnný trest.

§ 444
Zrušujú sa
1. zákon č. 140/1961 Zb. Trestný zákon v znení zákona č. 120/1962 Zb., zákona č. 53/1963 Zb., zákona č. 184/1964 Zb., zákona č. 56/1965 Zb., zákona č. 81/1966 Zb., zákona č. 148/1969 Zb., zákona č. 45/1973 Zb., zákona č. 43/1980 Zb., zákonného opatrenia č. 10/1989 Zb., zákona č. 159/1989 Zb., zákona č. 47/1990 Zb., zákona č. 84/1990 Zb., zákona č. 175/1990 Zb., zákona č. 457/1990 Zb., zákona č. 545/1990 Zb., zákona č. 490/1991 Zb., zákona č. 557/1991 Zb., zákona č. 60/1992 Zb., nálezu Ústavného súdu Českej a Slovenskej Federatívnej Republiky zo 4. septembra 1992 uverejneného v čiastke 93/1992 Zb., zákona Národnej rady Slovenskej republiky č. 177/1993 Z. z., zákona Národnej rady Slovenskej republiky č. 248/1994 Z. z., zákona Národnej rady Slovenskej republiky č. 102/1995 Z. z., zákona Národnej rady Slovenskej republiky č. 233/1995 Z. z., zákona Národnej rady Slovenskej republiky č. 100/1996 Z. z., zákona č. 13/1998 Z. z., zákona č. 129/1998    Z. z., zákona č. 10/1999 Z. z., zákona č. 183/1999 Z. z., zákona č. 399/2000 Z. z., zákona č. 253/2001 Z. z. a zákona č. 485/2001 Z. z.,

2. zákon č. 165/1950 Zb. na ochranu mieru.

§ 445

Tento zákon nadobúda účinnosť 1. januára 2004.